
CUVÂNT ÎNAINTE 


Alfred Adler este unul dintre membrii componenți ai faimosului 
„triumvirat“ al psihanalizei: FREUD — ADLER — JUNG. 

Dacă Sigmund Freud — după cum ne spune Oliver Brachfeld, în 
a sa introducere la A. Adler, Menschenkenntnis (Cunoașterea omului) 
—a fost, în fond, un savant format în spiritul ştiinţelor naturii, care 
aștepta rezolvarea oricărei probleme de psihologie de la progresele 
înregistrate de fiziologie, şi dacă elvețianul Carl-Gustav Jung era un fel 
de alchimist al psihicului, un „panpsihist anistoric“, interesat de 
perspectivele parapsihologice, Alfred Adler a fost, în schimb, nu un 
teoretician, ci în primul rând un realist şi un pragmatic, un medic 
practician animat de vocaţia de a-i ajuta pe semenii săi să-și rezolve 
problemele existenţiale, „dificultățile“ moştenite din copilărie. Pe când 
Freud profesa o psihanaliză destinată orășenilor din marile aglomerări 
urbane, iar Jung o „psihologie analitică“ axată pe explorarea sufletului 
primitivilor sau al oamenilor formaţi în mediul rural, „psihologia 
individuală“ a lui Adler este o „Psychologie für Oberlehrer“ 
(„psihologie pentru profesorii de liceu“) din mediile populaţiei 
majoritare. 

Aşa-numita „psihologie individuală“ concepută de Alfred Adler 
nu se limitează — cum s-ar putea crede — la studiul individului izolat, 
privit în sine, ci se extinde de fapt la întreaga societate, omul normal 
fiind definit drept o ființă animată de un sentiment nativ de comuniune 

socială, pentru ca în cele din urmă să fie privit și ca agent universal care 
are de îndeplinit un rol în Cosmos. 

Tendinţa infatigabilă, de fapt patologică, a unora de a obţine și 
exercita puterea, de a „dicta“ celorlalți, are la bază procesul inconștient 
al înlocuirii „complexului de inferioritate“ printr-un „sentiment de 
superioritate“ care, întotdeauna în dramatică opoziţie cu sentimentul de 
comuniune socială, ţintește la supremaţia personală, la subjugarea 
celorlalți, la transformarea lor în simple instrumente de satisfacere a 
voinţei de putere. Această tendință intolerabilă rezultă din structurarea 
eronată a „stilului de viață“ al individului încă din primii 4-5 ani de 
viaţă, având la origine fie răsfățarea de către părinţi a copilului, fie, 
dimpotrivă, detestarea acestuia, marginalizarea lui în constelația 
familială. 

Potrivit concepției lui Adler, mama este aceea căreia îi revine 
misiunea modelării copilului în așa fel încât acesta să nu devină robul 
unui egoism care mai târziu va căuta să-i înrobească pe toți cei cu care 
necesarmente vine în contact social. De aceea — precizează el — cea 
dintâi îndatorire a mamei este de a sădi în conștiința copilului 
sentimentul comuniunii sociale, cultivându-i ideea fundamentală că 
trăiește într-o lume în care nu este altceva decât un om între oameni. 

Dacă mama (părinţii, în general) nu-și îndeplineşte funcția de a-i 
forma pe copii în perspectiva integrării sociale, atunci rolul acesteia 
trebuie asumat de grădinița de copii (şi, în general, de școală), care are 
de corectat greșelile comise de familie în formarea viitorilor adulți şi 
membri egali ai unei societăți democratice. 

Alături de Individualpsychologie in der Schule (Leipzig, 1929), 
subintitulată „Vorlesungen für Lehrer und Erzieher“ („Prelegeri pentru 
cadrele didactice și educatori“), ca și de alte câteva cărți ale lui Adler, 
cea de față, care reprezintă versiunea românească „princeps“ a lucrării 
Die Seele des schwebrerziehbaren Schulkindes (München, 1930), 
constituie o contribuţie esenţială a psihologiei abisale la cunoașterea 
psihicului copilului și la practica psihopedagogică a remodelării acestui 
psihic în cazurile în care a suferit distorsiuni și alterări dăunătoare atât 
pentru individ ca atare cât și pentru societate. 

Nu fără justificare l-a considerat Freud pe Alfred Adler —după 
vestita „disidenţă“ din 1911 — mai mult un pedagog decât un 
psihanalist. „Psihanalizele“ adleriene sunt prin excelență colocvii 


CUVÂNT ÎNAINTE 


psiho-pedagogice bazate pe o caracterologie originală (expusă sintetic 
în Cunoașterea omului)!, Cât şi pe o maieutică paideică de un echilibru 
absolut remarcabil. 

Fostul discipol al lui Freud nu pregetă să polemizeze pe un ton 
fără cusur cu părintele psihanalizei, ori de câte ori o divergență 
ocazională de punct de vedere i-o cere, dar uneori ne putem mira că el 
nu observă complementaritatea celor două concepții rivale. 

Copiii-problemă de care Adler se ocupă în această carte provin de 
obicei din familii dezorganizate, sunt băieți şi fete care se află uneori în 
pragul delincventei juvenile sau al prostituţiei, dacă nu cumva au și 
intrat în „vizorul“ poliţiei. Autorul profesează o psihologie profund 
empatică, sigură pe „diagnostice“, dublată de o nu mai puţin 
comprehensivă pedagogie a delincventului in nuce. Optica descifrării 
cazuisticii este la Adler una prin excelență socială: „Bagajul ereditar al 
copilului — precizează el — nu prezintă importanță pentru noi. 
Factorul ereditar nu se exteriorizează dacă nu găsește la copil pregătit 
terenul social. Atunci când soluţionarea uneia din problemele copilului 
reclamă sentimentul de comuniune socială, constatăm o ezitare 
caracteristică. lată-ne pe un teren solid; nu ne rămâne altceva de făcut 
decât să găsim cauza pentru care sentimentul de comuniune socială nu 
s-a dezvoltat în mod normal. Nu vom întâlni extravaganţi, copii- 
problemă, nevrotici, alcoolici, perverși sexual, criminali sau candidaţi 
la sinucidere la care să nu fie cu putință să demonstrăm cu deplină 
certitudine că ei nu dau îndărăt din fața soluționării problemelor vieții 
decât pentru că nu au fost corect educați în sensul sentimentului de 
comuniune socială. Este un punct de vedere care trebuie reținut. Aici 
stă deosebirea fundamentală dintre noi și alte școli psihologice“?. 

Alfred Adler se dovedește un interlocutor excepțional în 
dialogurile psihopedagogice pe care le susţine, în stil socratic, nu doar 
cu cadrele didactice şi cu părinţii (în general cu educatorii), ci şi cu 
copiii, adică cu cei care reprezintă obiectul însuși al actului educaţional. 
Acest Ulise al cunoașterii metodice a omului a introdus în psihanaliză 
„calul troian“ al pedagogiei şi a cucerit-o în beneficiul acesteia din 
urmă. Institutorii, profesorii, mai ales diriginții, părinţii, dar şi 
educatorii de adulţi din toate domeniile (întreprinderi, armată, închisori 
etc.), polițiștii, ca să nu mai vorbim de scriitori, vor găsi în cărţile 
marelui emul al lui Freud o bogată sursă de informaţie despre psihicul 

omenesc și modalitățile în care acesta poate fi armonizat pe criteriile 
unei existenţe demne şi utile pentru colectivitate. 

Dacă unii exegeți l-au comparat pe Alfred Adler cu Socrate, în 
favoarea socratismului său fiind invocate îndeosebi similitudini 
superficiale (pasiunea cu care Adler apărea în „agora“, lipsa de 
entuziasm pentru exprimarea în scris etc.), în realitate „socratismul“ său 
este unul mai de adâncime, la el faimosul precept „cunoaște-te pe tine 
însuţi“ căpătând dimensiuni de natură socială și devenind „cunoașteți-vă 
unii pe alții“. Acesta este de altfel mesajul major al întregii sale opere. 
Până şi simpla cunoaștere de sine este condiționată de descifrarea 
propriilor relaţii sociale, ceea ce echivalează cu cunoașterea semenilor 
cu care avem de-a face şi care au de-a face cu noi. Adler este profund 
convins — și ne convinge și pe noi — că nici un om nu poate fi înțeles 
fără a fi abordat prin prisma raporturilor intra și extrafamiliale, larg 
sociale. Sentimentul de comuniune socială este la el un imperativ 
valabil în special pentru aleşii unui popor, ai unei națiuni, ai unui grup 
oarecare: „Dacă nu mă gândesc decât la mine — scrie el —, voi fi cu 
totul inapt de a rezolva problemele lumii“. Optică de care avem în 
prezent nevoie ca de aer curat. 

Ca mai toate cărţile lui Adler, cea de față este și ea un tezaur de 
înţelepciune și o lecţie de optimism activ, de data aceasta pus în slujba 
redresării copiilor devianți, cu „stilul de viață“ alterat de un egoism 
devastator. 


Dr. LEONARD GA VRILIU 


NOTE 


1 A se vedea Alfred Adler, Cunoașterea omului, traducere, studiu 
introductiv şi note de dr. Leonard Gavriliu, Editura Științifică, Bucureşti, 1991. 
2 Citat din capitolul III al cărții de față, p. 54. 

PSIHOLOGIA ȘCOLARULUI 
GREU EDUCABIL 


PREFAŢĂ 


„Copilul este tatăl omului adult“ 


Maxima de mai sus îşi demonstrează întreaga sa valabilitate în 
psihologia individuală. Primii patru sau cinci ani de viaţă îi sunt 
copilului de ajuns pentru a-și completa comportamentul său specific și 
arbitrar legat de impresiile trăite. Acestea sunt determinate nu numai de 
valoarea dotării sale organice, ci şi de forța şi diversitatea stimulărilor 
care acţionează din exterior. Începând cu această perioadă are loc 
asimilarea și utilizarea experienţei trăite, desigur nu într-un mod 
capricios — şi încă și mai puţin pe potriva unor pretinse legi ale 
cauzalițății — ci în functie de stilul de viață. Orice individ este, la urma 
urmei, determinat de! structura stilului $ său de viață) De vectorii acestuia 
ascultă de acum înainte, pe toată durata existenţei sale, sentimentele, 
emoţiile, gândurile și faptele omului. Astfel își începe opera sa 
creatoare, stilul de viață. În vederea înlesnirii activității sale sunt 
elaborate reguli, „principii, „trăsături de caracter și o concepţie despre 
lume. Este stabilită schemă bine determinată a apercepţiei!, iar 
concluziile, acţiunile proiectate sunt dirijate în consens cu această 
formă ideală finală la care se aspiră. Este menţinut doar ceea ce pe 
planul conştiinţei individului se dovedeşte că nu nu produce perturbări, 
încadrându-se într-o linie directoare dinainte fixată. Restul este dat 
uitării, se dizolvă pe nesimţite sau acţionează ca un model inconştient 
care, în cea mai mare parte, se sustrage înțelegerii raționale. Profilul 
ultim al acestei scheme, fie că întăreşte liniile dinamice conștiente, fie 
că le anihilează sau le paralizează prin reacţiile sale, este întotdeauna 

determinat dinainte de către stilul de viață structurat în primii ani de 
existenţă. 

Modelele stilului de viață, cum ar fi, de exemplu, liniile de 
conduită reprezentate de trăsăturile de caracter, se construiesc 
întotdeauna ca urmare a unui îndelungat antrenament, în vederea căruia 
pot fi reactualizate, atât în conștiință, cât și în în inconştient, vestigiile 
ul n general r neînţelese, Dar nici asemenea amintiri și nici 
_ experienţele trăite nu sunt acelea care constituie factorii determinanti, 
ci determinant este tocmai stilul de viață care le-a dat o formă, le-a 
orientat şi le-a! utilizat î în felul care îi este propriu, O 'descifrare î într-o 
măsură suficientă a acestui proces permite sesizarea tandemului perfect 
al forţei motrice a conștientului și inconştientului. Iar acordul acestor 
două instanţe nu este asigurat decât în cazul în care sfera de acțiune a 
stilului de viață nu este perturbată. 

Fie-ne îngăduit să luăm în considerare un anumit grad de 
probabilitate, domeniu în care am învăţat câte ceva în cursul experienței 
noastre îndelungate, când a trebuit să ne mulțumim să operăm doar cu 
câteva segmente de viață psihică, recursul la probabilitate oferindu-ne 
totuşi posibilitatea formulării unor concluzii. Se impune însă întotdea- 
una să verificăm foarte minuțios dacă aceste concluzii corespund 


procedeu care răspunde întru totul exi exigenţelor Baiat medical, 

caz în care, de asemenea, suntem uneori obligați să tragem concluzii pe 
baza unei simptomatologii parțiale, limitând astfel sfera maladiei 
presupuse, până când un al doilea sau un al treilea simptom ne aua să 
stabilim un diagnostic absolut exact. 

În lucrarea de față am încercat, cu ajutorul „tehnicii psihologiei | 
individuale comparate“, să definesc stilul de viuţă ul şcolarilor greu 
educabili. 

Ducerea la bun sfârşit a acestei sarcini necesită cunoașterea în 
detaliu a tehnicii psihologiei individuale comparate și u soluțiilor sale 
verificate?, ca și stăpânirea la perfecție a agti interpretări. Cu și în cazul 
diagnosticului medical, nu ne putem lipsi niel alci de prognoză. 
Pronosticarea nu se poate justifica decât ducă s-a dovedit că toate ` 
manifestările segmenţiale se armonizeuză cu ansamblul, vădind o 
dinamică identică. Dintre acele tendinţe şi usplruţii, similare până la 
amănunt, cele mai importante sunt: 

1. Gradul de cooperare (sentimentul de comuniune şi interesul 
social). 
2. Modul caracteristic. în care individul caută să obțină 
A superioritatea (securitate, putere, perfecțiune, devalorizarea altora). 
Aceste forme de manifestare, invariabile, se pot diferenţia în ceea 
ce privește mijloacele utilizate, dar nu în ceea ce privește Scopul, 
(finalismul psihologiei individuale). Măsur curajului sau a seni- 
mentului de comuniune manifestate, amprenta individuală a concepției 
despre lume, caracterul util sau dăunător pentru « colectivitate al actelor 
săvârşite reflectă gradul a aptitudini “de. a stabili contacte sociale. _ 
Soluţionarea mai mult sau mai puțin reușită, în spiritul epocii pe care o 
trăim, a principalelor trei probleme de viaţă (integrarea î în societate e 
profesiunea Xdragosteay sau gradul de pregătire în vederea soluționării 
acestor probleme de viață ne dezvăluie prezența constantă a 
sentimentului de inferioritate și a compensării ratațe a. acestuia, - = 
zi sentimentul de superioritate. 
Acela care nu recunoaşte sau care nu a înțeleskaracterul unitara 
stilului de viață! nu va ajunge, nici măcar cu concursul principiilor 
riguroase ale psihologiei individuale, să înţeleagă modul de formare a 
L simptomelor nevrotice, a Acela, însă, care și-a însușit cum se cuvine 
această noțiune trebuie să știe că a devenit capabil să schimbe stilul de 
viață, nu pur și simplu simptomele. 
Îmi propun să vorbesc în altă parte despre diagnosticul general şi 
special în cadrul psihologiei individuale comparate, despre tehnica și 
comportamentul consilierului pedagogic. 


Dr. ALFRED ADLER 
NOTE 


1 În cel mai larg sens al termenului, apercepția constituie suma 
experienţei cognitive existente la un moment dat la subiectul cunoscător, în 
funcţie de care acesta achiziţionează, mai mult sau mai puţin sistematic, noi 
cunoștințe (informaţii). (Nota trad.) 

2 A se vedea A. Adler, C. Furtmiiller, H. Wexberg, Heil und Bilden, 
Grundlagen der Erziehungskunst für Arzte und Padagogen, München, 1922; 
A. Adler, Individualpsychologie in der Schule: Vorlesungen fur Lehrer und 
Erzieher, Leipzig, 1929. (Nota trad.) 

INTRODUCERE 


OMUL ȘI SEMENUL SĂU 


Ar fi cât se poate de ispititor să împodobim această temă cu 
frumoase ghirlande verbale, cu o avalanșă de fraze sonore. Aș putea, de 
asemenea, întorcându-mă la izvoarele civilizaţiei, să descriu efortul 
făcut în vederea făuririi unei unităţi a oamenilor în sânul tribului, al 
poporului, al statului, al unei comunități religioase. Aş putea arăta cum 
această procesualitate a fost în permanență reprezentată de o idee sau 
_alta, de care omul era mai mult sau mai puţin conștient, idee referitoare 
la unitatea omenirii pe plan politic sau religios. Nu o fac, însă; aș vrea 
mai degrabă să demonstrez că tendințele care vizează crearea unei 
unități a societății omeneşti nu trebuie evaluate doar din punct de vedere 
moral „politic sau u religios, ci, înainte de toate, din punctul de vedere al 


Aș dori să ă fac să rezulte faptul că viaţa psihică a omului nu poate 
fi zugrăvită prin verbul „a fi“, ci prin verbul „a deveni“, Toţi cei care 
s-au încăpățânat să descrie fragmente, să distingă complexe în interiorul 
vieţii psihice nu au progresat prea mult, dat fiind că ei socot că au de-a 
face cu un soi de mașină. În orice organism viu care tinde spre o formă „ 


ideală găsim o viață psihică prin care acesta își croiește drumul ce duce 


la biruirea dificultăţilor, dificultăţi pe care ea este chemată să le înfrunte 
pe acest pământ, fie pe plan social, fie pe planul relaţiilor dintre sexe. 
Rezolvarea acestor dificultăţi nu se obține în acelaşi fel ca rezolvarea 
unor probleme de matematică. Fapt este că ele pot fi rezolvate corect, 
dar şi incorect, eronat. Aş dori să inserez aici o remarcă marginală, în 

scopul de a vă atrage atenția asupra faptului că nu ne putem aștepta la 
soluții cu totul și cu totul infailibile. Desigur, oricine se poate strădui să 
obţină o asemenea soluție, scopul suprem fiind salvgardarea. genului 
„uman. Ceea ce numim noi „bun“ trebuie să aibă acest înțeles pentru toți 
oamenii, iar ceea ce numim „frumos“ trebuie să răspundă aceluiaşi 
criteriu. Noţiunea de societate este adânc înrădăcinată în limbaj și în 
idei. Vom regăsi întotdeauna, în toate formele de exprimare ale 
individului și ale masei, atitudinea lor faţă de comunitate. Nimeni nu 
poate evada din acest cadru social. Modul în care se mişcă aici fiecare 
corecte nu se e realizează decât în raport cu comunitatea, se Wea că 

în interiorul sferei relațiilor umane se produc fenomene de, rezistenţă 
atunci când cineva adoptă o se ronată: 
strânse cu comunitatea, care nu se simte făcând parte din întreg, care nu 

se simte la el acasă în sânul umanităţii are totdeauna de suferit. 

y Individul nu trebuie să urmărească doar avantajele pe care i le oferă 
societatea, ci să aibă în vedere și inconvenientele, trebuind să le accepte 
ca atare și să le raporteze la propria-i persoană. Ceea ce numim n interesul 
pentru întreg nu constituie decât o latură a acestei legături strânse cu 


în el individul şi care îi permite să se considere! un cir € ment al | întregii, 
Să nu ne lăsăm induşi în eroare de faptul că luăm în considerare 
aspectele medii ale evoluţiei actuale și că semnalăm lacunele existente. 
Aceasta ne impune noi sarcini pe planul devenirii noastre! Nu trebuie 
să privim existența omului ca pe o esenţă, nu trebuie să ne comportăm 
ca elemente statice şi nici să luăm o poziţie ostilă împotriva aspiraţiei 
către evoluţie; este necesar să privim dificultăţile ca pe niște probleme 
a căror rezolvare se identifică cu o cerinţă a noastră şi care ne incită la 
un optimism activ, Au intrat în istoria umanităţii doar cei care au fost 
animați de un optimism activ; ei au fost și vor fi factorii evoluţiei; toți 
ceilalți nu se află de fapt la locul lor, întârziind mersul evoluţiei. Ei nu 
pot trăi sentimentul fericirii aşa cum o pot face aceia cure cooperează 
cu bună știință la mersul istoriei. Sentimentul valorii provine de 
asemenea din legătura indestructibilă cu întregul şi din | participarea la 
opera timpului. Sunt concluzii care emană din observaţiile de 
psihologie individuală, ele fiind rodul unei munci îndelungate. A fi nu 
este pur şi simplu un fel de a vorbi, ci înscamnă a [i o parte di ntr-un 

_Întreg, a te simţi parte din acel întreg. Faptul că şi astăzi atâţia oameni 


drumul binelui societății. 

Dacă tinem seama de cât de rău înzestrat este de la natură omul, 
este clar că această viețuitoare, redusă la ea însăşi, nu ar fi fost capabilă 
să dăinuiască. Oricât de departe am cerceta în istoria societății, nu găsim 
există dintotdeauna. Faptul este perfect raţional, dacă avem în vedere 
slăbiciunea omului în faţa naturii. Omul nu dispune de armele de care 
dispun celelalte vieţuitoare; el nu are dinţii carnivorelor, nu are coarne, 
nu are aceeași rapiditate în mișcări, nu se poate cățăra, nu poate zbura, 
nu are agerime de văz și de auz, cum au unele animale, nu dispune de un 
miros dezvoltat, avantaje datorită cărora multe vieţuitoare au 
posibilitatea să atace și să se apere, să-și asigure un loc pe această biață 
scoarță terestră. Omul nu dispune decât de organe slabe, pentru a căror 
integritate — atât în vederea conservării vieţii individului, cât şi a celei 
a întregului — asocierea cu semenii a fost totdeauna necesară. Tocmai 
din această asociere îşi trage el puterea. Dacă ne gândim la dimensiunile 
civilizaţiei umane, vom înţelege că cei care au creat-o şi au fost 
determinaţi s-o utilizeze nu erau suficient de puternici în faţa naturii. Ei 
au fost obligaţi să caute complemente, compensaţii pentru ceea ce le 
lipsea. Omul a trebuit să înveţe să învingă natura, ca să se poată sluji de 
ea. Asocierea a fost cea mai mare și mai importantă invenţie a genului 
uman. În legătură cu aceasta nu trebuie să ne referim doar la om, pentru 
că găsim și în regnul animalelor viețuitoare mai slabe care se adună în 
grupuri spre a găsi protecţie sau spre a vâna împreună. Gorila, a cărei 
forță o admirăm, tigrul cel mai temut dintre animale, nu au nevoie de 
comunitate. Omul, dacă e să ni-l reprezentăm lipsit de toate instru- 
mentele civilizaţiei și de toate mijloacele procurate datorită inteligenței 
lui, ar fi fost pierdut din prima zi, dacă s-ar fi aflat, în afară de orice 
cooperare cu semenii săi, în pădurea virgină. 

Observațiile noastre ne duc şi mai departe. Cele mai valoroase 
achiziţii ale omului, în cursul evoluţiei, îi vin de | iciunea sa. Dacă 
ne gândim la modul său de viaţă, la durata genului uman, nu putem 
înţelege supraviețuirea omului decât având în vedere în acelaşi timp 

marele ajutor pe care i l-a adus constituirea comunităţii. Fără îndoială, 
în natura sa psihică și în constituția sa fizică sunt date toate mijloacele 
care fac > posibilă această âsociere: “Dacă examinăm funcțiile organelor 
sale de simţ, este clar că ele servesc acestei legături. în felul în care 
fiecare îl priveşte pe celălalt se manifestă pregătirea preexistentă în 
acest sens. De asemenea, felul în care omul ascultă sau în care vorbeşte 
trădează posibilitățile comunicării cu semenul său. Vom înţelege acum 
de ce atâția oameni nu privesc, nu vorbesc sau nu ascultă cum s-ar 
cuveni s-o facă? Nu organele de simţ ca atare interesează aici, ci viaţa 
instinctivă, întreaga viață psihică fiind canalizată înspre acele planuri 
în care individul î își află locul său alături de ceilalti. Tocmai slăbiciunea 
ismului copilului este aceea care îl constrânge la această legătură. 
Relaţia sugarului cu mamă să este determinantă în această privință. Din 
această relaţie socială, în care Eul sugarului sesizează pe acel „tu“ al 
mamei, se dezvoltă toate posibilităţile şi aptitudinile. Din acest fapt 
înțelegem că mama are o misiune importantă, anume aceea de a dirija 
în așa fel dezvoltarea copilului încât acesta să poată răspunde mai târziu 
în mod corect exigenţelor vieții sociale. Cadrul fiind structurat, copilul 
va vorbi, va asculta și va privi în raport de cele învățate de la mama sa. 
În aceasta constă funcția primordială a mamei. La obârșia sentimentului 
de comuniune se află mamele, iar datoria lor în această privință trebuie 
să fie sacră. Mecanismul acesta funcţionează în permanenţă şi în cele 
din urmă devine un automatism psihic care generează forma de viață a 
copilului. Dacă reflectăm la modul în care are loc dezvoltarea 
limbajului, funcţie socială atât de importantă, putem înțelege unde își 
pune societatea la lucru forţele. „Trebuie să vorbesc aşa cum presupun 
că fiecare ar trebui să vorbească, aşa încât toţi să-l înțeleagă“. 
Constatăm adesea că acolo unde mama a eşuat în realizarea primei sale 
funcţii, ea nu a reușit să-și realizeze nici a doua funcţie: extinderea 
sentimentului de comuniune al copilului față de alţii, pregătirea 
copilului în aşa fel încât să-și întâmpine cum se cuvine semenii. În 
asemenea cazuri vom constata un interes deficitar pentru ceilalți, i iar 
starea aceasta va constitui principalul obiect al preocupărilor noastre în 
cartea de față. 

Unde vom găsi noi posibilitatea dezvoltării sentimentului de 
comuniune, dacă această relaţie nu a fost realizată în primii ani ai 
copilăriei? Acest deficit de interes faţă de ceilalţi a luat de-acum o 

formă, are consistență, un scop bine fixat orientează actele individului: . 

să- -ți trăieşti viața fără a te sinchisi de ceilalți, totdeauna să iei și 
niciodată să nu dai. Începe de acum să acţioneze pentimentul valorii} îi 
va avea numai acela care se simte cu adevărat la locul său. Acela care 
nu a făcut din sine o parte a întregului nu-l va cunoaște. Dacă ne gândim 
la cea mai importantă facultate a omului, inteligenţa, putem spune: nu 
există inteligență privată, nu există inteligenţă. a individului, 
„inteligenţa are o valoare generală“. Ba nu s-a tat decât ca urmare 
a dezvoltării capacităţii de înțelegere a celorlalți, ceea ce înseamnă 
apropiere de ceilalţi, identificare cu ei, să vezi cu ochii lor, să auzi cu | 
urechile lor, să simţi cu inima lor. A înțelege înseamnă să concepi un 
om, un eveniment în felul în care ne așteptăm ca fiecare să-l conceapă. 

Chiar şi aici ne însoțesc controlul și judecata comunității. Nu mă refer 
la morală, la etică, ale căror reguli sunt generate de sentimentul de 


comuniune. Nu putem numi moral, etic decât ceea ce este util 


comunităţii. Acelaşi lucru îl putem afirma și în ceea ce priveşte estetica. 
Ceea ce numim frumos trebuie să aibă o valoare perenă pentru 
comunitate. Nu trebuie să ne mire faptul că putem greşi. Am fost 
întotdeauna gata să ne recunoaștem erorile și să le corectăm. Chiar dacă 
are loc o schimbare radicală în idealul de frumos, cert este faptul că se 
poate menține ca frumos ceea ce este așa pentru eternitate şi ceea ce se 
află în concordanță cu noțiunea noastră de sănătate. 

Aş dori să atrag atenţia asupra puterii enorme a sentimentului de 
comuniune asupra individului, o putere capabilă să făurească uniuni de 
o mai mare sau mai mică importanță, curente naţionale, politice şi 
religioase. Pentru a stabili forme utile societăţii, ne vom sluji de aceleaşi 
etaloane. Drept valabile nu le putem recunoaște decât pe acelea care se 
situează pe planul utilității generale. Putem discuta mult în legătură cu 
cele expuse mai sus, uneori fiind greu de dat un răspuns exact. Viaţa 
umană este devenire. Ceea ce supunem astăzi verificării nu constituie 
decât un punct de intersecție în mișcarea eternă care tinde spre scopul 
formei perfecte. Ce se întâmplă cu cei care nu acționează în cadrul 
societăţii? Cu cei la care nu se manifestă sentimentul de comuniune? 
Aş vrea să intercalez aici următoarele consideraţii: ceea ce un individ 
spune sau gândește despre el însuși este lipsit de importanţă. În raza 
evaluării noastre nu pot intra decât actele, fapta. Se poate întâmpla ca o 
persoană oarecare să se socoată egoistă și noi să constatăm că ea este 

capabilă de colaborare şi de altruism. Mulţi pot considera că ei 
colaborează, pe când, la o examinare mai atentă, va trebui, din neferi- 
cire, să constatăm că nu este așa. Nu înseamnă că respectivii mint 
întotdeauna; am greși dacă am crede lucrul acesta?, iar erorile legate de 
aprecierea sau autoaprecierea vieţii psihice a unui om joacă un rol mai 
nefast decât unele minciuni premeditate. 

Cum se săvârșesc aceste erori? Cum se explică faptul că efortul 
nerăbdător de a ne integra în colectivitate se desfășoară atât de încet? 
Cauzele sunt multiple. O mare parte din oameni au convingerea că este 
vorba de un proces care ne depășește. Aceștia sunt pesimiștii; ei nu 
contribuie câtuși de puţin la evoluţie, care nouă ni se pare funcţia 
esenţială a vieții şi care pretinde biruirea dificultăților. În legătură cu 
acest fapt obișnuiesc să le prezint elevilor mei următoarea parabolă: 
„Îmi imaginez că strămoșii noștri foarte îndepărtați, trăind prin copaci 
ȘI poate mai având coadă, se gândeau ce ar putea face pentru a-și 
schimba cât de cât sărmana lor viaţă. Careva zice: — La ce bun să ne 
frământăm, când asta este peste puterile noastre şi când cel mai bine 
este să rămânem în copacii noştri? Ce s-ar fi întâmplat dacă poziţia 
unora ca acesta ar fi avut câștig de cauză? Şi astăzi am trăi încă prin 
copaci și ne-am fi păstrat coada. Ce s-a întâmplat, de fapt, cu cei rămași 
în copaci? Au fost exterminați. Acest proces de exterminare are loc și 
în prezent şi este de o cruzime teribilă, logica realității fiind 
necruțătoare. Este neîndoielnic că miriade de oameni s-au sacrificat 
pentru că nu au coborât din arborii lor. Au fost exterminate popoare, au 
fost distruse familii, pentru că răspunsurile lor la cerinţele vieţii erau 
necorespunzătoare. Procesul acesta se desfăşoară sub o formă 
disimulată, așa încât rareori îi dăm de urmă; la a treia sau la a patra 
generaţie el poate să ajungă la capăt fără ca nimeni să știe de ce. 

Examinând mai îndeaproape fenomenul, ajungem la concluzia că 
este imposibil de dat un răspuns neadecvat cerințelor logice ale vieţii în 
societate fără ca greșelile să fie plătite, fie că este vorba de boli, de 
degenerări grave, fie de atrofii psihice de tot felul, Este limpede că 
acestea sunt consecințele greșelilor făcute, aproximativ în sensul a ceea 
ce blamează Emerson atunci când observă că noi vrem să evităm 
urmările greşelilor şi nu greşelile înseși. Am arătat când şi cum ia 
naștere acest proces. Orice om are atitudinea sa faţă de viață. Concepţia 
despre lume nu este apanajul filozofilor, orice om având o asemenea 

concepţie, mai bună sau mai rea. Pe unii îi putem ajuta să-şi îmbu- 
nătăţească viziunea despre lume şi viaţă. Problema este următoarea: cu 
ce concepţie despre lume s-o înlocuim pe aceea care ni se pare eronată? 
Să fie una naţională, religioasă, europeană, asiatică? Nu avem 
preferinţe deosebite pentru nici una din ele. Singura noastră cerinţă este 
ca o asemenea concepţie despre lume să fie axată pe sentimentul de 


„comuniune; în aceasta constă esenţa filosofică a psihologiei individuale. 


Ne străduim să facem din aceasta piatra unghiulară a psihologiei pe care 
o profesăm, pe baza învăţămintelor trase din erorile comise de indivizi 
sau de mase. Nu putem fi de acord cu cei care cred că totul ar fi salvat 
în cazul înlăturării dificultăţilor. Soluţia nu poate veni decât din partea 
sentimentului de comuniune, în care își are originea forţa creatoare a., 
individului. Mama este o mediatoare indispensabilă pentru viață; ea 
este aceea care trebuie să cultive sentimentul de comuniune, să-l 
călăuzească și să-l orienteze către ceilalţi. Există însă puncte de trecere 
primejdioase, unde dezvoltarea poate eşua, ca de exemplu atunci când 
mama nu are un autentic spirit de cooperare, așa încât nu este deloc 
capabilă să dezvolte - „sentimentul de comuniune; sau când nu 
cooperează decât cu propriul ei copil, nu şi cu alţii. În acest caz îşi leagă 
atât de strâns copilul de dânsa, încât compromite evoluţia ulterioară a 
acestuia. Cele semnalate mai sus reprezintă greșeli capitale; însă există 
şi alte faze periculoase în dezvoltarea copilului. 


1. Copiii care se nasc suferinzi privesc lumea ca pe o Vale a 
iplângerii, nemanifestând nicidecum acea bucurie a creșterii pe care o 


apreciem atât de mult la copii. Este, de altfel, de înțeles de ce asemenea 
copii, cu tarele lor, care îşi simt corpul ca pe o povară și care găsesc că 
viaţa este dificilă, sunt mult mai interesaţi de propria-le persoană decât 
ceilalți. Rezultă o stare psihică panicardă: să scape cine poate! Intervin 
trăsături de caracter egoiste, care împiedică dezvoltarea sentimentului 
de comuniune. Această categorie de copii cu organe slabe prezintă un 
interes aparte, iar faptul nu surprinde, din moment ce orice organism 
uman este firav în raport cu organismul altor animale. 

Există, apoi, o a doua categorie de copii, răstățaţii, care nu 
manifestă interes decât pentru o singură persoană, care trebuie să le stea 
în permanență la dispoziţie. ` 

De îndată ce are loc desăvârşirea stilului de viaţă, în cel de al 
patrulea sau al cincilea an € de existență, acesta nu mai suferă schimbări 

radicale. Totul este asimilat de către copii prin prisma stilului lor de 
viață: ei dispun de-acum de propria lor viață, —aceea de a fi asistați de 
ceilalți; urmăresc succesul imediat, eșuând ori de câte ori trebuie să facă 


_€forturi personale. Nu-i nevoie să insist asupra faptului că asemenea 


copii dau chix în faţa unei noi situații şi că orice schimbare pe planul 
vieţii va provoca la ei apariția de tulburări. 

Ponderea copiilor răsfățaţi este enormă și nu cred că exagerez 
spunând că 50-60 la sută din totalul copiilor sunt dependenți şilipsiţi 


de inițiativă. Starea aceasta de dependență se manifestă pe parcursul 
întregii vieţi, care pentru dânșii « este mult prea grea. Nu vădesc nici o 
încredere în ei î înşişi. Extragem din istoria Americii un fapt interesant, 
ilustrativ pentru cazul care ne preocupă. În războiul hispano-american, 
Statele Unite ale Americii aveau drept aliat pe generalul Garcia5. Era 
absolută nevoie ca acestuia să i se adreseze un mesaj, dar nu se ştia unde 
poate fi găsit. Mesajul era deosebit de important și generalului american 
nu i-a rămas altceva de făcut decât să anunţe deschis că avea un mesaj 
pentru Garcia şi că dorea un voluntar care să i-l transmită. După o lungă 
tăcere a ieşit din rânduri un soldat, a luat plicul și a plecat. Într-o școală 
din America, elevii au primit, ca temă de rezolvat în clasă, să arate cine 
era, după părerea lor, cel mai mare erou al timpurilor moderne. Unul 
dintre elevi a scris: „Soldarul însărcinat cu mesajul pentru Garcia“. Şi 
a dat următoarea explicaţie: majoritatea și-or fi zis că nu aveau cum să-l 
găsească, unii își vor fi spus că sunt alţii care pot face mai bine decât ei 
acea treabă, pe când el nu a spus nimic, plecând în misiune. Era un om 
Ere peuicat, pe când ceilalți se simțeau slabi. lată, aşadar, s sursa turor 
forțele) proprii. 

“Aparţin unei a treia categorii copiii detestaţi, cărora le este peste 
putinţă să arate interes faţă de semeni. Ei nu au învăţat niciodată că 
există un semen al lor, un aproape. Există în societatea noastră o 
mulțime de copii nedoriți, nelegitimi, orfani, pentru care nu s-au creat 
condiţiile de viaţă necesare, ca și copii cu urţi fizic urâtycare înţeleg de 
timpuriu că nimeni nu-i priveşte cu plăcere. Este de înţeles de ce printre 
criminali și bețivi se află atât de adesea oameni urâţi. Ce este drept, nu 


lipsesc nici din cei cu chipuri angelice, care în copilărie au fost răsfătati. 


Ei reprezintă un mare procentaj de indivizi- -problemă, care prin 
atitudinea lor ne demonstrează că habar nu au ce este interesul pentru 

_aproapele lor. Sunt copii greu educabili, a căror concepţie despre lume 
se rezumă în a face lege din propria lor voinţă. Ei ajung să îngroaşe 
rândurile pungașilor, ale vagabonzilor, ale celor fără ocupaţie. Cu toţii 
sunt demni de milă, nefiind capabili să coopereze pentru un ţel mai 
înalt. Ce se va întâmpla când se vor afla în fața unor îndatoriri mai 
importante? Se va dovedi că nu au Spirit participativ. Nevroticii şi şi 


anong 
îndatoririle Ii se pari insolubile. „Avem și aici de- -a face cu Tanie tiea 
iei despre lume: pentru astfel de oameni ar fi potrivită o planetă 


Criminalii sunt indivizi care nu ştiu ce este interesul pentru 
aproapele, călăuzindu-se după ideea că trebuie să ajungi cât mai ușor și 
mai repede la succes, fără a te preocupa de soarta celorlalți. La această 
categorie de indivizi constatăm absenţa curajului de a-și asuma sarcinile 
vieţii. Sunt nişte dezertori de pe frontul vieții adevărate. 

Urmează apoi candidaţii la sinucidere, care ne demonstrează cât 
de slab este interesul lor pentru cooperare, cât de puțin curaj au în fața 
greutăților vieţii. Datele statistice sunt departe de a ne dezvălui întreaga 
amploare a acestui rău. Faceţi să crească prețul grâului și veți avea de 
îndată mai multe sinucideri; lăsaţi să se deterioreze condiţiile de locuit 
şi veţi găsi o imensă masă de oameni înclinați spre latura antisocială a 
vieţii. Dispoziţia de a dezerta a unora este enormă. Nu există o 
dezvoltare ideală a sentimentului de comuniune și de aceea trebuie să 
ni-l propunem ca ţel, nu din motive morale, sociale, caritabile, ci din 
motive ştiinţifice. 

Nu poţi face în viaţă greşeli fără a plăti. La fel se întâmplă cu 
popoarele, când nu au destul curaj să se revolte împotriva războaielor, 
când interesul lor pentru alte popoare nu este îndestulător. Istoria 
universală este o înlănţuire de evenimente nefericite determinate de 
astfel de carenţe. Nu aș vrea să mă opresc aici mai îndelung asupra 
problemei dipsomanilor+, ci pur și simplu să insist, înainte de a încheia, 
asupra importanţei dezvoltării sentimentului de comuniune. 

În nici o împrejurare a vieţii nu putem face abstracţie de 
sentimentul de comuniune. M-am referit mai sus, în treacăt, la funcțiile 
organelor de simţ. Cu ajutorul acestora sentimentul de comuniune se 
manifestă la copil în raporturile lui cu familia, cu fraţii şi surorile. Acest 
sentiment este pus la încercare atunci când copilul începe să frecventeze 

şcoala. Chiar din momentul în care apare problema colegialităţii 
interesează măsura în care s-a dezvoltat la copil interesul pentru ceilalți. 
Înţelegem prea bine de ce, atunci când sentimentul de comuniune 
lipsește, urmările sunt dintre cele mai grave, individul ne mai fiind 
capabil să dea societăţii ceea ce îi datorează. 

Pe de altă parte, însă, se înțelege că nu putem considera copilul 
responsabil. Se impune să ne gândim la alte remedii pedagogice decât 
cele la care s-a recurs până acum. Ţinând seama şi de problema 
profesiunii, se pune întrebarea: „Cum m-aș putea face util într-un 
domeniu de activitate?“ Pentru că de fapt nu există profesiune care să 
nu fie utilă celorlalti. Problemele dragostei și ale căsătoriei pretind şi 
ele un interes sporit pentru semeni. Când individul nu se simte legat de 
comunitate, manifestările distructive nu cunosc limite. Alegerea 
partenerului se va face în funcţie de voinţa de a domina sau, dimpotrivă, 
de dorința de a crea o uniune între egali. Sentimentul de comuniune este 
necesar în multiple situaţii. Lucrurile stau la fel pe planul vieții 
popoarelor. Un popor nu va putea progresa decât dacă nutrește interes 
pentru comunitate, Dacă prevalează interesele egocentrice, poporul 
vecin va proceda și el în același mod. 

Nimerit ar fi să avem o lozincă, pentru că lumii de azi îi plac 
lozincile. Socot că principala concluzie a observaţiilor de psihologie 
individuală este următoarea: datoria noastră este să ne dezvoltăm în aşa 
fel, atât noi înșine cât și copiii noştri, încât să devenim instrumente de 
progres social. 


NOTE 


! Din câte cunoaștem, nimeni nu a remarcat „adlerianismul“ lui 
Constantin Noica, deşi faptul este aproape o evidenţă în a sa Devenire întru 
fiinţă, unde rânduri ca „există însă o treaptă obiectivă a devenirii întru fiinţă. 
Rațiunea depășește acum planul sinelui subiectiv şi încearcă să obțină mai mult 
decât persoana individuală. Ea crede că poate obtine sinele adânc, comunitatea, 
în sânul căruia să fie posibile persoanele ele însele înțelese de astă dată cu 
genericul lor... Iar expresia rațională a acestei comunităţi este — comunitatea 
istorică, astăzi Statul“ (Editura Științifică și Enciclopedică, 1981, pp. 146-147) 
puteau fi semnate foarte bine de Alfred Adler; dar și de bătrânul Hegel, se 
înțelege. (Nota trad.) 

2 Exceptând cazurile de mitomanie, unde minciuna are caracter 
patologic. (Nota trad.) 

3 Calixto Garcia (1832— 1889), general care a luptat cu multă ardoare 
împotriva dominaţiei spaniole în Cuba, alăturându-se trupelor americane în 
timpul războiului din 1898. (Nota trad.) . 

4 De la dipsomanie = consum periodic masiv de băuturi alcoolice, 
alternând cu intervaluri de abstinență, caracteristic persoanelor dezechilibrate, 
de obicei ciclotimice. Uneori subiecţii care suferă de această nevoie irepresibilă 
de a ingera cantităţi exagerate de alcooluri este precedată de o prelungită „aură“ 
dipsomaniacă exprimată în stări de angoasă, iritabilitate, melancolie. În timpul 
crizei propriu-zise pot să survină automatisme ambulatorii (dispariţii subite de 
la domiciliu), exhibiționisme, impulsuri criminale sau sinuciderea. Perioadele 
de după accese pot fi însoţite de stări de depresie și de deliruri cu un conținut 
divers. Comportamentul antisocial al acestor indivizi este adesea mai mult 
decât incomod şi ei trebuie supuşi unei supravegheri permanente. (Nota trad.) 


A 


I. EXAGERAREA IMPORTANȚEI 
PROPRIEI PERSOANE 
(LĂUDĂROŞENIA) 


Continuând eforturile pe care le fac în direcția dezvăluirii 
„secretelor“ psihologiei individuale, aș dori să vă înfăţișez, într-o suită 
de conferințe, modul în care procedez, de regulă, atunci când mi se 
prezintă cazul unui copil-problemă, al unui nevrotic sau al unui 
criminal. De fiecare dată caut să descopăr bazele, punctele de pornire, 
să stabilesc cauzele adevărate ale acţiunilor eronate ale unui astfel de 
om. La capătul acestor consideraţii vom ajunge la încheierea că toate 
cele întâmplate nu a trebuit să se întâmple în mod necesar, dar că, date 
fiind circumstanţele, faptele s-au petrecut. În definitiv, dacă reuşim să 
ne transpunem în simţămintele copilului, să gândim ca el, să acționăm 
ca el, putem pătrunde rolul pe care acesta l-a jucat și ne vom spune: în 
condiții similare, având aceeași concepţie eronată a superiorității 
propriei persoane, am fi acţionat și noi aproximativ la fel. În modul 
acesta o bună parte de ceea ce ţine de pedeapsă dispare, ceea ce nu este 
tocmai rău. Cunoașterea, comprehensiunea sporesc, fundamental fiind 
faptul că putem stabili care sunt conexiunile tuturor manifestărilor și 
atitudinilor interioare ale copilului sau adultului cu stilul de viaţă al 
acestora. 

Spre a vă da o idee cât mai exactă asupra modului în care lucrez, 
voi descrie un caz nou pentru mine sau pe care l-am dat uitării şi pe care 
îl voi supune analizei în fața dumneavoastră. Nu știu încă nimic despre 
evenimentele înfățișate; voi încerca să urmez calea obișnuită a 
activității mele de practician. Cu toate că s-ar putea să comit o greșeală 

care să divulge în devans unele dintre concluziile expunerii mele, nu 
voi descuraja. Asumându-mi acest rol, sunt conștient de faptul că apar 
asemenea pictorului sau sculptorului care, la început, procedează cu un 
anumit grad de incertitudine, potrivit cu experiența pe care o posedă, 
cu talentul, pentru ca apoi să se controleze, să accentueze, să șlefuiască 
trăsăturile schiţate, spre a obține imaginea dorită. După cum puteţi 
vedea, procedăm cu totul altfel decât acei psihologi care, cu intenţia de 
a se baza pe dimensiuni cvasimatematice, de îndată ce calculul nu 
le reușește se străduiesc să identifice în sfera eredității cauzele 
insuccesului, făcând responsabile procesele organice nu mai puțin” 
obscure, ori alţi factori abia controlabili. Cum aceste procese ei nu le 
pot sesiza, spre marea lor satisfacţie psihologia se vede repede exclusă 
de pe acest teren. Ne lăsăm păgubași de asemenea concepții. Preferăm 
să ne mărturisim mai degrabă erorile, decât să apelăm la astfel de 
mijloace. Noi, în schimb, datorită instrumentului teoretic pe care îl 
utilizăm, ajungem la o mai bună cunoaștere a legăturilor specifice cu 
întregul; suntem mai bine înarmaţi. Detaliile nesemnificative nu ne 
interesează. Reușim ca, pornind de la un element, să putem trage 
concluzii privitoare la ansamblu, așa cum în istoria naturală cu ajutorul 
unui oscior se reconstituie o specie; sau cum, judecând după unghiul 
unei ferestre, se deduce arhitectura unui edificiu. Cu toate acestea, 
suntem mult mai prudenți decât cei care vor să întemeieze descrierea și 
înţelegerea vieții unui om pe propriile lor prejudecăţi. Situându-ne pe 
o poziţie de expectativă, avansăm ipoteze şi le corectăm succesiv, 
ținându-ne mereu treaz spiritul de observaţie. 

Propunându-mi acum să înlăţişez istoria unci vieţi care îmi era 
total necunoscută, mă îndoiesc că peste două săptămâni, să zicem, voi 
mai distinge clar anumite trăsături. Dar, ca toţi cei familiarizați cu 
principiile şcolii noastre de psihologie, sunt sigur că voi ajunge la 
aceleași concluzii. Această certitudine a noastră este semnificativă, mai 
ales când folosim alți termeni, alegem alte imagini suu punem accentul, 
câteodată, pe alte elemente. 

Resursa cea mai puternică rămâne pentru noi luarea în consi- 
derare a caracterului unitar al personalităţii. liste lupt bine stabilit că 
orice copil intră în viaţă cu un sentiment «le interioritute şi caută să-l 
compenseze. În acest sens el tinde la obţinerea superiorității şi îşi 
desfăşoară forțele în așa fel încât să se simtă deasupra tuturor 

dificultăţilor. Rămâne ca noi să apreciem dacă el acţionează util sau 
inutil în raport cu cerinţele vieţii. A acţiona util înseamnă a sluji obştea, 
a te situa la nivelul cel mai înalt al sentimentului de comuniune, acolo 
unde dezvoltarea şi progresul se dovedesc ca având valoare pentru 
comunitate. Căutăm să identificăm obstacolul care a provocat vreo 
deviere; căutăm să definim problema care a prezentat mari dificultăți 
de rezolvare. Dacă respectivele dificultăți continuă să se manifeste în 
atitudinea adultului, putem spune: în cutare punct drumul vieţii a suferit 
o perturbare şi, în consecință, s-a dezvoltat o stare de spirit individuală, 
ca și cum cel în cauză nu ar fi fost atunci la înălțimea greutăților care se 
cereau învinse. Atenţia ne-o concentrăm asupra problemelor pe care 
individul le-a evitat. Este clar că nu-i putem atribui prea mult curaj. 

Se pune și o altă întrebare: cum de s-a întâmplat ca respectivul să 
nu se simtă, la un moment dat, la înălțimea problemelor vieţii? Cum de 
s-a dovedit nepregătit? Experienţa acumulată ne arată că întotdeauna 
este vorba de copii la care sentimentul de comuniune s-a dezvoltat 
insuficient, aşa încât ei nu se simt ancoraţi pe un teren solid. De aceea 
au şi ajuns lesne la ezitare, la eschivare, mulțumindu-se cu o soluţie 
sterilă la o problemă reală, atitudine care prin ea însăşi marchează 
prejudiciul adus celorlalți. 

Să trecem acum la aplicarea tehnicii noastre în interpretarea unuia 
din aceste cazuri. Antecedentele cazului pe care îl am în vedere datează 
de 10 sau 12 ani. Am văzut copilul cu pricina și, în comunicarea ce mi-a 
fost înmânată, am găsit următoarea descriere: „Îmi permit să propun 
atenţiei dumneavoastră acest caz, întrebându-vă dacă poate fi remediat 
prin educaţie. Este vorba de un copil de 11 ani, bine dezvoltat, foarte 
cuminte acasă și la școală, actualmente elev în clasa întâi de liceu“. 

Eficienţa în educaţie pune şi următoarea problemă: ce putem face 
în materie de eșec şcolar? Cum să se procedeze pe plan pedagogic 
într-un asemenea caz? Evident că se impune un dialog cu elevul și că 
trebuie să recurgem la bunele exemple, abținându-ne de la măsuri 
punitive, aşa cum procedăm întotdeauna. Pedeapsa nu are efectul 
scontat, dar fiind faptul că stilul de viaţă s-a fixat după al patrulea sau 
al cincilea an de existenţă a individului și nu poate fi modificat decât 
prin autorecunoașterea erorilor proprii. 

Ce putem realiza cu ajutorul dialogului? Putem, desigur, să 
definim erorile care minează stilul de viață. 

Dacă, în cazul pe care îl prezentăm, avem de-a face cu struc- 
turarea eronată a stilului de viață şi dacă suntem în măsură să pătrundem 
mecanismul acestei erori, poate că știința noastră ne va permite să-l 
convingem pe copilul respectiv că el greşește și că greșeala sa dăunează 
celorlalți!. Nu este cu putință să faci o greșeală fără ca mai târziu aceasta 
să fie dată în vileag, ca să nu spunem că ea va fi plătită. Căci nu trebuie 
să pretindem că în acest anevoios proces de formare a unui mod de 
comportare greșelile se plătesc, dar să recunoaștem că nu se poate ca 
ele să nu fie resimţite de autorul lor. Ne numărăm printre cei care sunt 
încredinţați de importanţa recunoaşterii greșelilor; de aceea procedăm 
la identificarea cauzelor, încercând să le facem transparente pentru cel 
interesat, spre a-l convinge că este necesar să se schimbe, să progreseze. 

Adesea ni se obiectează: „Ce faceţi atunci când individul își 
recunoaşte greșeala, dar fără a se corecta?“ Dacă își recunoaşte efectiv 
greşeala, dacă acceptă determinismul ei și dacă, totuși, persistă în 
atitudinea sa, în pofida prejudiciului care rezultă de aici, suntem obligaţi 
să tragem concluzia că nu a înțeles chiar tot ce era de înțeles. Dar încă 
nu mi-a fost dat să întâlnesc astfel de cazuri. A-ţi recunoaște cu adevărat 
greşeala și a nu te schimba, este împotriva naturii umane, vine în 
contradicţie cu principiul conservării vieții. Obiecţia la care ne-am 
referit priveşte deci o pseudorecunoaștere a greşeli, nu este o recu- 
noaștere fundamentală, în care să se fi realizat cu adevărat o înțelegere 
a cauzalităţii în plan social. 

Dacă în cazul pe care îl prezentăm avem într-adevăr de-a face cu 
greșeli, atunci le putem remedia prin educaţie2. Așadar, este vorba de o 
fetiţă în vârstă de 11 ani, bine dezvoltată, cuminte atât acasă cât şi la 
școală, elevă de gimnaziu. Ea frecventează clasa care corespunde 
vârstei pe care o are. Putem conchide că, în măsura în care în joc este 
rezolvarea celei de-a doua probleme vitale a omului, problema muncii, 
fata se află la locul ei. Nu am avea de făcut nici o observaţie serioasă în 
ceea ce priveşte situaţia acestei școlăriţe și am putea chiar susține că nu 
se numără printre cei slabi de minte. Se vorbeşte mult prea mult despre 
copiii cu asemenea metehne, ca și cum ei ar mișuna peste tot în 
societatea noastră. Să vedem ce se spune mai departe în comunicarea 
pe care am primit-o: 

„.. Când, dimineaţa, trebuie să meargă la şcoală, ea este cuprinsă 
de o nervozitate atât de mare, încât toată lumea din casă are de suferit“. 

Fenomenul este frecvent. Şcolii i se dă, în această casă, o impor- 
tanță excesivă. În consecinţă, legătura cauzată este lesne de pătruns: pe 
de o parte, ea este o elevă silitoare, pentru ca, pe de altă parte şcoala 
să-i provoace o tensiune extraordinară. 

Dar ne putem imagina această fetiță sub tensiune nervoasă şi fără 
ca toţi ai casei să aibă de suferit din pricina ei. Prin urmare, de subliniat 
este tortura la care sunt supuși cei din anturaj. Tensiunea nervoasă a 
fetiţei se explică nu doar ca o consecință a modului ei de a privi 
lucrurile, ci și ca urmare a intenţiei din parte-i de a le atrage celorlalți 

atenţia asupra gravităţii situaţiei. Sesizăm aici dorința de a le demonstra 

celorlalti dificultatea de speriat pe care o reprezintă pentru dânsa școala. 
Cu toate acestea, în pofida greutăților cărora le face față, ea este în 
fruntea clasei. Trece, totuși, peste toate obstacolele ce-i stau în cale! 
Vom vedea, mai încolo, că acest tip de om este dotat cu o deosebită 
forță de expansiune. 

„+... Chiar de când deschide ochii începe să smiorcăie, plângân- 
du-se că a fost trezită prea târziu“. 

Cum vedem, ceilalți trebuie să ia parte până şi la trezirea ei din 
somn. 

„+... Nici pomeneală să fie gata pentru a pleca la vreme la școală. 
În loc să se spele, să se îmbrace, ea stă și plânge“. 

La drept vorbind, faptul acesta este surprinzător pentru noi. 
Ne-am aștepta ca, cu toate greutăţile, fetița aceasta să fie la școală la ora 
exactă a începerii lecţiilor. S-ar putea ca în comunicare cazul să nu fie 
expus așa cum se cuvine. După câte cunoaștem, ea este o elevă bună. 
Este de presupus că respectiva remarcă tinde să accentueze și mai mult 
semnificaţia cazului. Mi-aş permite să pun aici, nu dintr-o vanitate de 
autor, un semn de întrebare. Dorinţa mea ar fi să cercetez dacă fetița 
aceasta avea obiceiul să sosească cu întârziere la şcoală. Desigur, în cele 
ce urmează vom avea prilejul să verificăm cum stau lucrurile în această 
privinţă. În societatea noastră nu este câtuși de puţin posibil ca un elev 
să vină adesea cu întârziere la ore și să fie totuși bun la învățătură. 

. Felul cum este pieptănată, îndeosebi, o face adesea să-și 
manifeste nemulțumirea; nici o pieptănătură nu-i convine, până și aceea 
care de obicei îi place ei cel mai mult“. 

Faptul nu se explică decât din dorinţa ei de a face să crească 
tensiunea nervoasă prin dramatizarea acestei ceremonii a coafurii. 

Voința ei este aceea de a lovi puternic în anturaj și a găsi un mijloc prin 
care să-și atingă scopul. Întrebarea este: cum de a ajuns fetiţa să se 
folosească de acest vicleșug, spre a lovi în cei apropiaţi? Să nu mi se 
invoce, în legătură cu aceasta, „fetișismul părului“; numai o psihologie 
şchioapă fixează tot soiul de reguli şi se ţine de ele, introducând pur și 
simplu într-o schemă sexuală termeni străini, care nu ne spun mare 
lucru, în fond, dar lasă să se strecoare pe furiş o rezonanță sexuală. 
Psihologia pe care o profesăm are în ea căldura vietii; ea nu are nevoie 
de canoane, fiind un demers creator, în vederea reconstituirii unei ființe 
vii. Ţinându-ne departe de orice interpretare, vom recunoaște pur şi 
simplu că fetița aceasta, dând dovadă de o mare perspicacitate, a găsit 
în anturajul ei familial un punct slab, generator de dificultăți. 

„.. Timpul trece şi, în sfârşit, copila o ia la fugă, fără să fi luat 
micul dejun, plângând și văicărindu-se“. 

Nici acest caz nu este rar. Dacă mai înainte mi-am exprimat o 
mică îndoială cu privire la sosirea ei cu întârziere la şcoală, dacă am 
gândit că era poate o exagerare de natură să pună în lumină necazurile 
pricinuite celor din jur, confirmarea o găsim în expresia „timpul trece“. 
La şcoală trebuie să fii la o anumită oră, nu se poate admite că 
lamentaţiite copilului încep la ora cinci, ci mai verosimil este faptul că 
ele încep la ora șapte. 

„... Am încercat să eliminăm acest din urmă inconvenient 
(pieptănătura), scurtându-i părul“. 

După părerea noastră, lucrul acesta este inutil. Pe ea pieptănătura 
o interesează prea puţin, principalul lucru constând în crearea tensiunii 
în anturajul familial. Pieptănătura nu este decât unul din multiplele 
mijloace care îi stau la îndemână. Vom vedea numaidecât, de altfel, ce 
va face ea atunci când pieptănătura va fi scoasă din cauză. Dacă avem 
cumva vreun dubiu cu privire la inteligenţa acestei fetițe, dubiul se va 
risipi. Intervine aici examenul de psihologie individuală cu privire la 
inteligență și slăbiciunile acesteia, așa cum l-am recomandat. Vom 
vedea dacă, în această împrejurare nouă pentru dânsa, ea dispune de 
stilul de viaţă pe care îl presupun operant la copiii inteligenţi, adică dacă 
ea va găsi un nou mijloc prin care să ajungă lu acelaşi scop. 

„+. Dar cu aceasta nu am făcut mare lucru, pentru că numaidecât 
a apărut o problemă legată de fileul de păr. Și văicărelile au reînceput, 
de data aceasta cu privire la punerea fileului“. 

Iată-ne, prin urmare, asiguraţi de faptul că fetița este inteligentă. 

„... Faptul că fetiţa se duce la școală fără a-şi fi luat micul dejun 
are influenţa sa asupra comportării sale în clasă, pentru că nu e de crezut 
că un copil poate fi astfel atent la lecții până la ora 11“. 

Cu alte cuvinte, aici se exprimă îndoiala că un copil ar putea să 
reziste la şcoală, până la ora 11, fără să fi mâncat dimineaţa. Dacă, însă, 
scopul ei adevărat ar fi fost să fie sătulă, am fi îndreptăţiți să admitem 
că i-ar fi fost peste putință să stea flămândă până la ora 11. Copilul 
acesta are, în realitate, un alt scop: vrea să-și exaspereze anturajul în 
ceea ce privește problema mersului la şcoală. Nu ştiu dacă ar fi necesar 
să mai tragem și alte concluzii. Am putea totuși adăuga, dată fiind 
situaţia, că fetiţa este roasă de ambiţie, atât acasă cât și la școală ea vrea 
să fie obiectul atenţiei tuturor. Aflăm, pe deasupra, că acasă este, de 
altfel, foarte ascultătoare; nu are decât un singur defect: doreşte ca 
cineva să se ocupe în permanenţă de dânsa. Umblă după încuviințare 
din partea tuturor, într-un mod nelalocul lui. Dimineaţa, când trebuie să 
meargă la școală, principala ei preocupare este: cum să le arăt eu 
părinţilor cu ce greutăţi extraordinare mă lupt? Este ceea ce am putea 
numi „lăudăroșenie“. 

Dacă am dori acum să stabilim gradul de curaj pe care îl are acest 
copil, ar trebui să raționăm în felul următor: ea caută să prezinte soluţia 
la problema ei ca pe o faptă vitejească. Dar nu este aici vorba de un 
exces de curaj, deoarece, fără ca ea să procedeze în mod conștient?, fără 
ca ea să înțeleagă semnificația actelor sale, din acestea va rezulta pentru 
dânsa un anumit sentiment de securitate. Într-adevăr, dacă într-o zi nu 
va mai fi o elevă bună, răspunzători vor fi atunci părinţii. Acest proces 
al vieţii omenești ar trebui să fie mult mai bine înțeles decât este în 
prezent. Este de prisos să spunem că avem de-a face cu un proces 
inconștient. Desfăşurarea sa, pe care ne străduim să o sesizăm cu 
mijloacele gândirii, este racordată la viață. Cu toţii îi dăm curs, dar fără 
să ni-l putem explicita. Nu-l putem înțelege decât dacă îl conectăm la 
viață. 

Am putea, de asemenea, să afirmăm: fetița cu pricina nu prea are 
curaj. Am putea, pe de altă parte, să ne referim la formarea sentimentului 
ei de comuniune socială: nimeni nu va pune la îndoială că necazul pe 
care această fetiţă îl provoacă familiei sale nu este mare lucru. Este clar 
că nu o interesează decât să capete cununa de martiră. Ba ea face ca 

situația să fie și mai dramatică, accentuând toate dificultăţile 
întâmpinate și postind până la ora 11. Este foarte atentă la gloria 
personală și, ca să spunem așa, nu se sinchiseşte de persoana altora. 
Poate că s-ar putea trage și alte concluzii. Mă consternează faptul că nu 
am cum să le confirm, dar nu dispun de datele necesare. Ne-am putea 
pune, de exemplu, întrebarea: în ce condiţii s-a format stilul de viaţă al 
acestei fetite? Care au fost amprentele primordiale care l-au marcatt, ce 
împrejurări au concurat la formarea acestui stil de viaţă? Este, fără 
îndoială, o fetiţă ambițioasă, care ţine să se afle în frunte. Dacă ar trebui 
s-o fac, aş formula următoarea concluzie: este un copil unic la părinți, 
Luând, pe de altă parte, în considerare importanţa pe care mama o dă 
alimentaţiei, aș generaliza, afirmând că în această familie hrana joacă 
un rol neobișnuit. Am putea chiar să mergem până acolo încât să 
spunem că ne-o imaginăm pe fetiță slăbuţă și palidă. Căci, dacă ar fi 
robustă și dolofană, mama nu s-ar neliniști în privința aceasta. Dar toate 
aceste deducţii nu au o valoare prea mare în reconstituirea imaginii 
acestui copil, noi formulându-le doar cu titlu de exercițiu, fără a le putea 
confirma. 

Câteva cuvinte referitoare la tratamentul cerut de acest gen de 
copil. Fetita în chestiune se bucură de dominaţia pe care a instaurat-o 
asupra familiei. Fără a o şti. Ea pur și simplu savurează tortura, 
tensiunea pe care le provoacă celorlalți. Faptul nu trebuie să ne inducă 
în eroare. Credeţi dumneavoastră că un multimilionar are întotdeauna 
în minte totalul averii sale? Dar să vedeţi cât de furios este adesea atunci 
când nu merg toate după dorinţa lui. Fetiţa aceasta se găsește în aceeaşi 
stare de spirit. Ea este în posesia dominaţiei, dar nu trăiește trebuinţa de 
a se bucura în permanenţă de aceasta, fi este destul că o posedă. În felul 
acesta înțelegem de ce își urmează ea calea fără a se gândi la consecinţe, 
fiind cu totul preocupată de greutăţile cărora trebuie să le facă faţă. 
Dacă, însă, ea ar deveni conștientă de toate acestea, dacă am putea să o 
facem să înțeleagă că exagerează peste măsură problema aceasta banală 
a școlii, numai ca să se laude, ar fi un mare progres. 

Cu toate acestea, s-ar putea ca ea să nu se îndrepte. Atunci poate 
că ar fi cazul să mergem şi mai departe şi să-i spunem vrede-n faţă că 
este o lăudăroasă. Să o facem să împărtășească convingerea că se laudă 
doar acela care crede că prin el însuși nu prea reprezintă mare lucru. Se 

zbate să-i deranjeze pe ceilalți numai acela care nu crede că prin 
acţiunile sale rezonabile își poate dovedi îndeajuns valoarea. 

Cât privește fetiţa în chestiune, putem adopta şi următorul punct 
de vedere: „Pe cuvânt, tot ce faci e foarte bine. Dar poate că ar trebui să 
faci încă şi mai bine. Ceea ce faci arată doar că ești o fetiţă tare 
deşteaptă, care se pricepe cum să-şi impresioneze familia“. Spre a o 
convinge, ar trebui să recurgem la explicarea anumitor evenimente din 
viaţa ei, să apelăm la amintirile pe care le are și să-i demonstrăm că, dată 
fiind situaţia ei de copil unic la părinți, au luat naștere unele tendinţe 
care o conduc la greșeli fatale pentru dânsa. Trebuie să-i spunem 
deschis: „Sunt lucruri obișnuite, care se întâmplă adesea copiilor unici 
la părinţi“. Această perspectivă nouă va influența prin ea însăși 
desfășurarea complexă a gândurilor ei. Acţiunile sale îi vor apărea în 
chip manifest în contradicţie cu sentimentul ei de comuniune socială. 
Se va controla şi probabil că vom asista la apariția următorului fapt: în 
primele zile după ce-și va fi făcut familia să intre în obișnuita stare de 
tensiune nervoasă, își va spune că „doctorul Adler ar pretinde că fac asta 
pur şi simplu ca să mă fac interesantă“. Câtva timp va continua poate 
cu aceste mașinaţii. Chiar dacă nu s-ar întâmpla așa, aș putea s-o admit. 
În felul acesta s-ar ajunge la un moment când, în plină criză, își va 
aminti de felul în care i-am interpretat comportamentul și, drept urmare; 
unele din atitudinile ei vor dispărea. Chiar mai curând, poate, de îndată 
ce se va trezi, dimineața, ea va deveni conștientă do situație: „Acum eu 
sunt pe cale să-mi pun în stare de agitaţie familia“. Aceasta ar fi una 
dintre derulările simple ale unui astfel de tratament pedagogic. Dar sunt 
posibile și alte căi. În ce mă priveşte, le prefer. În cazul acesta, i-aş 
spune fetiţei: „Școala este lucrul cel mai important din viaţa unui om, 
aşa că tu ar trebui să faci un tărăboi și mai mare“. Prin exagerare, i-aş 
submina tendința spre astfel de acte. „Trebuie să faci un vacarm 
necontenit, pentru ca astfel să scoţi în evidență importanța persoanei 
tale, pentru că se vede cât de colo că nu te poţi mulțumi să le atragi 
celorlalţi atenţia prin fapte folositoare“. 

Cum spune Kaus5, există o sută de metode potrivite de a „demola 
buna părere“ pe care o ai despre acţiunile tale condamnabile. Se poate, 
de pildă, scrie cu litere de-o şchioapă, pe o pancartă agăţată deasupra 
patului: „În fiecare dimineaţă trebuie să-mi pun familia într-o stare 
de nervi fără seamăn“. Ea va face astfel în mod conştient, dar cu 


37 


ALFRED ADLER 


rea-credință, ceea ce altădată făcea inconștient, însă cu bună-credinţă. 
Incă nu mi-a fost dat să văd pe vreunul dintre bolnavii mei care să 
urmeze povaţa de pe pancartă. 


NOTE 


1 Cum va reieși, de altfel, de mai jos, un „stil de viaţă“ eronat nu dăunează 
doar semenilor purtătorului unui astfel de comportament antisocial, ci — în 
pofida aparenţelor — dăunează în primul rând sieși și, de aici, cointeresarea 
respectivului în restructurarea așa-numitului „stil de viaţă“. (Nota trad.) 

2 Ceea ce vrea să spună se referă la faptul că există și cazuri care nu pot 
fi remediate prin educație, ci prin medicație. La Adler aceste două mijloace 
sunt, nu de puţine ori, conjugate. (Nota trad.) 

3 „freiwillig“, în textul original. (Nota trad.) 

4 A se vedea Alfred Adler, Cunoașterea omului, traducere, studiu 
introductiv și note de dr. Leonard Gavriliu, Editura Științifică, 1991, capitolul 
„Amprentele lumii exterioare, pp. 59-73. (Nota trad.) 

5 Otto Kaus, unul dintre cei mai cunoscuţi adepți ai „psihologiei 
individuale comparate“, profesate de Adler după despărțirea sa de psihanaliza 
freudiană. (Nota trad.) 


II. ȘCOLARI REPETENŢI 


y 


Când avem de interpretat o referință asupra unui școlar greu 
educabil, nu ne interesează în mod special caracterizarea acelui copil. 
Socotim ca fiind tipice scurtele și neînsemnatele descrieri și le trecem 
prin filtrul experienţei noastre spre a stabili până la ce punct se 
îndepărtează ele de normă, ori spre a găsi printr-o investigație personală 
sinuozități sufleteşti ascunse şi a determina ce poziţie trebuie să adopte 
educatorul care se conduce după optica psihologiei individuale. Citind 
astfel de referinţe, nu va trebui să pierdem din vedere faptul că nu ne 
propunem să analizăm cutare sau cutare copil, în mod concret. Ceea ce 
ne interesează aici este să reliefăm anumite probleme. Ne interesează 
să vedem în ce forme de viață se manifestă respectivele dificultăți. 

„Avem de-a face cu o fetiță în vârstă de nouă ani, care repetă clasa 
a doua“. 

Informaţiile de mai sus ne fac să ne întrebăm dacă nu ne aflăm în 
fața unui copil nu tocmai inteligent. Nu ştim despre copilă nimic altceva 
decât că în clasa a doua a rămas repetentă. Nu știm dacă nu cumva a 
repetat și clasa întâi și nici cum se comportă, de obicei, la școală, după 
cum nu știm dacă din clasa întâi în clasa a doua nu a trecut ca urmare a 
indulgenței ieșite din comun a cadrului didactic. Dacă lucrurile nu stau 
aşa, adică dacă şcolăriţa a trecut în mod normal din clasa întâi în clasa 
a doua, putem afirma cu certitudine că nu avem de-a face cu o 
prostănacă. 

În ceea ce priveşte deficitul de inteligență, în cercul nostru este 
rară tendința de a declara prost un copil; atât de rară este această 
tendință încât adesea se fac erori în sens contrar, considerându-se că un 
prostănac nu este decât un școlar greu educabil. lar a declara că un elev 
deficitar la capitolul inteligență este un copil normal nu este decât una 
din greșelile cele mai insignifiante care se fac. Spre a fi cât mai scurt cu 
privire la această problemă, aș dori să vă supun atenţiei o constatare 
obișnuită. Dacă se dovedește că un copil are o vârstă psihică inferioară 
cu doi ani față de vârsta sa biologică, atunci putem considera ca 
întemeiată bănuiala că ne găsim în faţa unui deficit de inteligență; 
aceasta este explorarea inteligenţei. Trebuie să întreprindem, pe de altă 
parte, un examen fizic serios pentru a ști dacă nu cumva copilul acesta 
prezintă o întârziere în dezvoltarea creierului său endocrin, deci dacă 
nu cumva glandele sale cu secreție internă nu funcționează anormal, 
constituind cauza perturbării dezvoltării intelectuale. Acest examen 
trebuie făcut de un medic experimentat. El este acela care trebuie să 
stabilească cum stau lucrurile cu creierul, dacă nu este vorba de niște 
leziuni la acest nivel, dacă nu avem de-a face cu un copil hidrocefal, 
microcefal, mongoloid! etc. Nu mă pot ocupa aici de descrierea acestor 
stări patologice, dar numai din juxtapunerea factorilor din cele două 
categorii vom putea trage o concluzie în legătură cu faptul dacă copilul 
este sau nu veritabil întârziat mintal. Cum cu aceste două metode nu ne 
descurcăm nici în cazurile de debilitate mintală uşoară, am instituit și 
un al treilea examen, care se arată decisiv când e aplicat în mod corect 
şi de către un psiholog versat în materie de psihologie individuală. Mă 
refei la faptul de a se stabili dacă acest copil are un stil de viață; pentru 
Că, în cazul în care copilul şi-a fixat un țel care nu concordă cu acela al 
unui copil aproximativ normal, dar, în concordanță cu țelul respectiv, 
el procedează în mod inteligent, cu toate că o face într-un fel foarte 
diferit de modul normal de a proceda, atunci avem de-a face cu un copil 
inteligent. Anormal este doar stilul său de viață, pe când inteligenţa este 
corespunzătoare. Este ceea ce numim „copii-problemă“. În una din 
aceste categorii trebuie noi să clasăm fetița despre care am adus vorba 
mai sus. În acest caz nu poate fi nicidecum vorba despre un examen 
medical, şi încă și mai puţin de necesitatea verificării inteligenţei. 
Verificarea aceasta este privită la noi cu o anumită circumspecţie, 

nimeni nu arată o încredere absolută în ea; aşadar, problema care se 
pune este să stabilim ce stil de viață are copila în chestiune. 

Experienţa pe care am acumulat-o ne arată că astfel de copii sunt 
cel mai adesea copii răsfăţaţi, care nu se încumetă să acționeze din 
proprie inițiativă; iar dintre toate materiile, aritmetica necesită în cel 
mai înalt grad independenţa. În acest domeniu, în afară de tabla 
înmulțirii, nu ai nici un fel de certitudine, totul se bizuie pe combinaţia 
independentă și liberă. Cunoaștem că în mod deosebit copiii răsfățați 
sunt cei mai străini de gândirea independentă, dacă nu le-a fost exersată 
în mod special, într-un fel sau altul. Există, însă, şi un alt tip de copii, 
care, din cauza anumitor evenimente care au acționat asupra lor timp 
îndelungat, au fost cu totul descurajați tocmai în ceea ce privește 
aritmetica. Ei au întâmpinat greutăți încă din start, rămânând în urmă la 
învățătură, fără nici 'o încurajare la începutul activităţii şcolare. Le 
lipseşte baza necesară și de aici rezultă și descurajarea pe care o trăiesc. 
„Nu am darul matematicii“. Dacă vreun membru al familiei împărtă- 
şeşte acest punct de vedere, copiii aceştia au în faţa lor un adept al 
teoriei eredității. 

Sunt, însă, și alte cauze. Aș dori să reliefez una din ele. Există, cu 
privire la fete, o prejudecată apăsătoare. Astfel, fetele au foarte des 
ocazia să audă spunându-se că sexul feminin nu este dotat în ceea ce 
privește matematica. Desigur, ştim ce înseamnă un individ dotat. Din 
moment ce copilul nu este prost, părerea noastră este că el poate duce 
la bun sfârșit orice sarcină şcolară, cu condiția de a nu-i lipsi curajul. 
Nu vom rezolva problema dacă deţinem pur și simplu informaţia că 
şcolarii cu un deficit de inteligenţă nu pot face nimic în materie de 
aritmetică. Numeroase domenii speciale ale matematicii sunt mai bine 
înțelese de către debilii mintali decât de oamenii normali. 

Dar să vedem ce se spune mai departe în referință: „Directorul 
şcolii crede că din punct de vedere intelectual fetița nu este la înălțimea 
cerinţelor programei școlare; recomandarea sa este ca ea să urmeze un 
curs ajutător“. 

Nu putem lua în considerare acest punct de vedere. 

„Părinţii exprimă opinia că fetiţa este normală în ceea ce privește 
inteligența“. 

- Opinia părinţilor este destul de semnificativă. De regulă ei sunt 
primii care observă orice întârziere din punct de vedere intelectual, 

chiar dacă nu întotdeauna au dreptate. Nu-mi amintesc nici un caz în 
care părinţii să fi declarat că un copil este debil mintal, iar acesta să nu 
fi fost. Prin urmare, în mod provizoriu, putem fi de acord cu părinții. 

„Ei sunt de părere că motivul dificultăţilor constă în lipsa de 
încredere în sine a fetiţei“, 

Înclin să susțin opinia părinţilor. Ceea ce am aflat până în 
momentul de față este că școlărița nu se descurcă la aritmetică. Dacă ea 
reușește în chip acceptabil la toate celelalte materii de studiu, înseamnă 
că și-a trecut cu succes examenul de inteligență. Faptul că a rămas în 
urmă la aritmetică nu implică în mod obligatoriu un diagnostic de 
debilitate mintală. 

„Părinților nu li se pare exclus faptul ca fetiţa să-şi utilizeze 
incapacitatea spre a atrage atenția familiei asupra ei. De altfel, familia 
se ocupă mult de fetiță“. 

Pe cât ne amintim, noi am emis încă de la început o ipoteză în 
sensul că avem de-a face cu un copil răsfăţat. Este o particularitate a 
fetitei voința de a-și menţine agreabila situație în care se găseşte și se 
străduiește ca pe această cale să-și atingă scopul: să-i silească pe părinţi 
de a se ocupa de dânsa. Dacă ne putem încrede în referința din care 
cităm — o mulțime de fapte pledează în favoarea judiciozității acesteia 
—, vom afirma că, pe de o parte, fetița nu are prea multă încredere în 
ea însăși și că, pe de altă parte, este în permanenta căutare a unui sprijin. 
Drept urmare, îndeplinește condiţiile cerute de un copil răsfățat. Vedem 
numaidecât că ea are un stil de viață, că are un scop, că ar vrea ca 
părinții să-i sară mereu în ajutor. Am putea stabili cu destulă certitudine 
că nu este o debilă mintal. Nu-i putem da dreptate directorului: copila 
nu are nevoie de un curs ajutător. 

„Sora cea mare, ca şi mezina, amândouă dotate, fac eforturi să-i 
vină în ajutor“. Avem acum o perspectivă nouă asupra acestei copile, 
aflată între două surori dotate şi independente. Cu aproximaţie, ne-am 
putea imagina ce s-a petrecut. Câtva timp fetiţa aceasta era cea mai 
mică, pentru ca apoi, deodată, situaţia să se schimbe. În spatele ei a 
apărut o surioară care i-a dat impresia că voia să i-o ia înainte. Ca 
mezină, ea nu izbutise să-şi pună sora mai mare în umbră. Aici facem 
apel la experiența pe care o avem în ceea ce priveşte mezinii. Idealul lor 
este de a-i depăși pe ceilalți, fie fraţi, fie surori. Admitem că a făcut 
eforturi în acest sens, încercând să realizeze o evoluţie aproape normală 

atât timp cât nu a dispărut acea speranță de a-și egala sora mai mare. Nu 
a reușit. Trebuie clasată în categoria acelor copii care și-au pierdut 
speranţa de a-și egala frații mai mari și chiar de a-i întrece. Ea a trebuit 
să crească în condiţii agravate de sentimentul că nu este egala celorlalte 
surori. O macină un puternic sentiment de inferioritate. Dacă, în 
spatele ei, cea de-a treia soră îi apare ca un nou dușman, curând ea se 
consideră pierdută, dă semne de disperare, îndeosebi în acele domenii 
în care nu are şansa unui succes rapid, cum pare să fi fost cazul la 
aritmetică. lată de ce referinţa cu privire la atitudinea faţă de aritmetică 
se arată a fi cea la care ne aşteptam. Ea nu mai nutrește nici o speranță. 

Desigur, atitudinea elevei față de aritmetică este nepotrivită. Dar 
unde este strădania copilei pentru a se pune în valoare? Efortul de a se 
pune în valoare nu s-a pierdut, exprimând, într-un fel, trăsăturile unei 
mezine. La aritmetică treaba nu merge, ba, pe cât se pare, nici la 
celelalte materii, așa încât trebuie să repete clasa. Puneţi-vă în locul ei. 
Dat fiind că nu rezistă concurenţei, renunță. Dar trebuie să găsească altă 
cale de a-şi depăși sora. Problema este: unde și cum se va manifesta 
această aspirație? Nu poate izbuti decât pe o cale care nu se dovedește 
utilă şi care vizează să-i determine pe părinți să se ocupe în permanență 
de dânsa. Părinții au de furcă cu dânsa, ea este copilul-problemă, aflat 
în centrul atenției. Obţinem răspunsul la întrebarea dacă este sau nu 
inteligentă. Cine se îndoiește, să se pună la locul acestei copile, căreia 
calea utilă a acţiunii îi este barată. Ce îi rămâne de făcut atunci când nu 
există ființă omenească să poată trăi decât în speranţa că are vreo 
valoare, ca individ? În ce mă privește, aş proceda în același fel. Trag 
cutezătoarea concluzie că fetița aceasta acționează inteligent în vederea 
atingerii unui scop eronat. A te găsi în centrul atenţiei familiei nu 
constituie decât o superioritate fictivă, un scop inutil. O superioritate 
veritabilă nu există decât pe terenul sentimentului de comuniune 
socială, în domeniul simțului comun. Ceea ce face ea iese din limitele 
simțului comun, ceea ce directorul școlii a înțeles bine. Dar de aici el a 
tras concluzia greșită că fetița este debilă mintal. 

„Modul ei de a fi în familie este dominator și asocial. Rar 
participă la jocurile în comun“. 

Este tocmai ceea ce spuneam. Efortul fetitei nu a dispărut, ea e 
dominatoare, se străduiește ca toată lumea să se supună sceptrului ei. 

Când este vorba de comunitate, se eschivează; nu este prezentă decât 
acolo unde deține rolul principal. 

Câteva cuvinte pe tema tratamentului. Sunt convins că se vor face 
încercări ca fetiţa să nu-și mai inoportuneze atât de mult părinţii şi să 
facă progrese în învăţarea aritmeticii. Având, însă, în vedere faptul că 
fetița a abandonat orice speranță de a ține pasul cu surorile ei în ceea ce 
priveşte lucrurile serioase sau de a-şi măsura cu ele puterile, se impune 
să o încurajăm în această direcţie. La drept vorbind, este formula cea 
mai importantă care ne stă la dispoziţie. Nu ne putem aştepta ca felul ei 
de a fi, tendinţele ei dominatoare, revendicările față de părinți să se 
atenueze atât timp cât nu are o cale liberă pe care să înainteze în mod 
folositor. Trebuie să-i deschidem copilei un drum. Cred că există părinţi 
care, fără să înţeleagă acest punct de vedere, ar putea să aibă oarecare 
succes în reeducarea acestor copii. Nu punem deloc la îndoială faptul 
că purtarea fetiţei poate fi complet ameliorată. Am spus că lucrul acesta 
ar putea fi reușit chiar și în cazul în care cineva are o concepţie absolut 
falsă despre acest copil şi se referă, să zicem, la noțiuni ce ţin de 
sexualitate. Se poate chiar, dacă el își dezvoltă teoriile, s-o încurajeze 
pe fetiță, fie şi spunându-i: „Problemele tale sunt destul de interesante 
pentru ca cineva să se ocupe de ele“. Va putea spune vrute şi nevrute, 
cu condiția ca din toate acestea să apară acea rază de speranță care să 
lumineze sufletul copilului. Copilul va merge înainte, orbește, pe când 
medicul care i-a aplicat tratamentul va jura că metoda sa este cea bună. 
Suntem apărătorii punctului de vedere potrivit căruia se impune să-l 
încurajăm pe copil. Nu-i lucru ușor, Ce trebuie, însă, să facem pentru 
aceasta? Trebuie să-l determinăm pe copil să acţioneze prin el însuși, 
aşa încât să aibă convingerea că își poate rezolva problemele de 
aritmetică, dobândind încredere în sine însuşi şi astupând breşele care 
s-au ivit în această încredere. Nu este suficient să-l încurajezi cu vorba, 
absolut necesar este să-l aduci pe copil la nivelul celorlalţi. Dacă fetița 
noastră începe să lucreze și dacă în opt zile va avea de dat un 
extemporal, fără îndoială că va eșua. Breșele nu se lasă astupate atât de 
rapid. Este necesar să calculăm timpul cerut pentru aceasta. Mai trebuie 
să-i lăsăm şi '& marjă de protecţie, să nu-l obligăm pe copil să treacă un 
examen ca și cum s-ar afla deja la nivelul celorlalţi, pentru că altminteri 
influenţa educatorului asupra educatului se duce de râpă. Va fi extrem 
de dificil să-l mai poți după aceea încuraja pe copil. 

Când se pune problema încurajării unei ființe umane, prima grijă 
trebuie să fie aceea a creării unei situații psihice saturată de încredere. 
Trebuie să-l aduci la o stare de receptivitate, cu alte cuvinte să-ţi asiguri 
încrederea din parte-i. Să te comporti față de el ca faţă de un prieten, să 
nu-ți manifești față de el superioritatea, împovărându-l pe copil; nu 
trebuie să i te opui cu asprime. Dacă îl brutalizezi, să nu te miri că în 
cele din urmă are motive să dezerteze. Este indispensabil să-i aduci pe 
copii la raporturi amicale cu educatorul, lărgindu-le cercul oamenilor 
în care ei să aibă încredere. Fetiţa noastră nu are încredere decât în 
părinţii ei. La școală joacă un rol nefast. La drept vorbind, atenţia ei este 
dirijată exclusiv spre părinți. Dacă cineva din afara familiei ar izbuti 
să-i lărgească cercul de interes pentru alte persoane, sentimentul ei de 
comuniune socială ar spori, încrederea ei în oameni ar crește. Ar 
dispărea în acest fel cel mai mare rău, anume acela că fetiţa aceasta 
nutrește ideea că nu se găsește loc pentru dânsa decât în familie, lângă 
părinţi. Acest proces de câștigare a încrederii trebuie să preceadă toate 
celelalte măsuri. Ne găsim readuși în felul acesta la sursa originară a 
educaţiei, unde funcţia mamei a fost tocmai aceea de a câștiga 
încrederea copilului și de a-i trezi interesul față de ceilalţi, interesul 
pentru problemele vieții, pentru a-și crea un cămin în interiorul 
societăţii. Este calea prin care copilul devine curajos, independent, 
simțindu-se un factor egal cu ceilalți. Dacă recapitulăm faptele, spre a 
vedea eroarea de unde s-a dezvoltat la fetița noastră această 
inaptitudine, distingem limpede faptul că surorile ei s-au dovedit foarte 
dotate. Constatarea nu este una accidentală pentru fetița noastră, ci una 
de fiece zi şi de fiece ceas. Ea are în permanenţă impresia că nu este 
egala surorilor ei. Aici apare clar eroarea fundamentală a copilei. Nu 
pot spune în ce măsură celelalte două s-au dovedit dotate, dar pot arăta 
că cea mare a suportat tragedia de a avea la un moment dat o soră, dat 
fiind faptul că înainte de nașterea acesteia ea deținea o poziție 
nezdruncinată. Tot așa, pot să arăt că fetița de care ne ocupăm nu a 
suportat ușor nașterea unei a treia copile în acea familie. Dacă adăugaţi 
la aceasta caracterul ambițios al mezinilor, veți putea înțelege că fetița 
noastră, care se şi afla în declin, a fost lezată de nașterea aceleia care îi 
lua locul. 

Ne punem întrebarea: mama unde era? Se pare că toată căldura 
maternă s-a distribuit mai ales celorlalte două fete. Tentativa celei de-a 

doua de a le eclipsa pe celelalte a fost resimţită în mod dezagreabil de 
către mamă. Ea nu a reuşit, așadar, să cultive fetiţei interesul pentru 
semenii săi, pentru surori, pentru problemele vieții. Ea a rămas în starea 
de dependenţă în care se găsea ca sugar, manifestând şi azi trăsături 
proprii unei fetițe stângace și neajutorate. 

Un al doilea caz: o fetiţă, în vârstă tot de nouă ani, care este 
nevoită să repete clasa a treia. 

Din comunicarea făcută vedem că, dat fiind faptul că fetiţa a ajuns 
în mod normal până în clasa a treia, nici ea nu este debilă mintal. 
Anumite evenimente din viața ei trebuie să ne poată explica pentru ce 
nu a fost în stare să absolve clasa a treia. Ea trebuie să fi ajuns la 
concluzia că școala nu este un loc prea agreabil. 

„Caracteristici particulare: tendința de a minţi şi de a fura“. 

Cât privește obiceiul de a minţi, precum și structura sa psihică, se 
poate spune că este vădit că trebuie ca în preajma fetiţei să se fi aflat 
cineva de care ea se temea. În mod normal, toți copiii spun adevărul, 
dacă se simt destul de puternici. Ajungem la concluzia că fetița nu se 
simte în largul ei. Vă rog să notaţi că atunci când auziţi vorbindu-se de 
tendinţa de a minți a unui copil avem de-a face cu forma de expresie a 
unui sentiment de slăbiciune. Este vorba de o compensație, spre a nu se 
da ocazia sentimentului de inferioritate să se manifeste; copilul se 
manifestă ca fiind partea cea mai slabă, acela care trebuie să se teamă 
de cei pe care îi socoate mai puternici. 

Există două forme principale de minciună: mai întâi minciuna 
provocată de teamă. Teama este o latură a sentimentului de inferioritate. 
Când cineva se simte destul de puternic, nu are nici un fel de teamă. 
Există, în al doilea rând, minciuna prin care mincinosul încearcă să pară 
mai mare decât este în realitate. Avem de-a face și în acest caz cu 
compensarea unui sentiment de slăbiciune și inferioritate. Tendinţa spre 
fantazare se dezvoltă dintr-o stare de slăbiciune ieșită din comun. Dacă, 
întâmplător, cineva ar vrea să facă distincţie între minciunile cu un scop 
precis și celelalte minciuni, el ar bate apa în piuă, pentru că nu există 
minciuni fără scop. În cazul care ne interesează, trebuie să-l găsim pe 
acela de care se teme fetiţa. 

Spunându-se că această copilă, căreia îi atribuim un foarte 
puternic sentiment de inferioritate, nu numai că minte, ci și fură și că 
are înclinația de a brava prin tertipuri în faţa superiorității altora, opinia 

noastră se întărește. Structura psihologică a hoţului este de înţeles, dacă 
ținem cont de faptul că acesta se simte sărăcit şi că încearcă să-și 
acopere deficitul prin îmbogăţire. El nu o face într-un mod care ar 
conveni laturii utile a vieţii, ci printr-un artificiu care seamănă mult cu 
minciuna. Furtul este şi el o tentativă de a-i scăpa din mână celui 
puternic, un mijloc viclean de a ajunge egalul lui. Am arătat în altă parte 
că prin furt nu ne putem demonstra niciodată curajul. Vedem cu 
claritate care este latura caracterologică a furtului: copilul își manifestă 
în acest fel lașitatea. Nu suntem încă în măsură să stabilim dacă un copil 
aflat în aceeași situație nu ar minți. Dar știm absolut sigur că, dacă fetița 
cu pricina ar avea putere, nu am sesiza dacă ea fură sau minte. Dacă în 
acest caz ea ar fura şi ar minți, am considera că este debilă mintal. Am 
înțelege că fetiţa trebuie să aibă un puternic sentiment de inferioritate 
şi că se străduieşte să iasă din infernul acestuia prin mijloacele celor 
slabi. Dar copila acționează în mod inteligent, iar inteligența ei este de 
aşa natură încât am putea, dacă împrejurările ne-ar permite-o, să-i 
iertăm o minciună, deoarece o găsim conformă cu scopul: pioasa 
minciună. Nu-i putem nimănui ierta furtul decât dacă este aproape mort 
de foame; în astfel de condiţii, îl găsim chiar justificat. Totul trebuie 
înțeles în raport de împrejurări. La această fetiță, minciuna şi furtul ne 
vor reţine atenţia de la bun început și vom constata că ea nu se simte în 
apele ei. 

„Părinţii trăiesc despărțiți de la sfârșitul războiului“. 

Situaţia aceasta o găsim adesea în cazul copiilor-problemă. O 
căsătorie nefericită este, desigur, foarte dăunătoare pentru copil. Atât 
experienţa personală acumulată, ca și statisticile, confirmă faptul că în 
familiile dezorganizate copiii se dezvoltă dificil. Printre acești copii 
găsim un mare număr de eșecuri grave din punct de vedere pedagogic. 

„I s-a acordat dreptul de a alege să rămână cu mama, dar ea a 
refuzat“. 

Să ne reamintim ce am spus adineauri, că mama nu a reușit să 
câştige încrederea copilei, eşuând în prima sa funcţie ca mamă. Să 
vedem acum dacă fetiţa nu s-a îndreptat spre tatăl ei. Relaţia afectuoasă 
a copilului cu tatăl constituie, în toate împrejurările, o fază secundă. Mai 
înainte are loc ruptura cu mama. Aceasta nu se poate întâmpla decât în 
cazul în care copilul are impresia că mama nu a fost realmente o 
colaboratoare. Adesea copilul are această impresie în mod neîndreptățit. 

Mulţi copii se îndepărtează de mamă atunci când ea aduce pe lume un 
al doilea copil, deoarece consideră lucrul acesta ca pe o trădare și 
manifestă un spirit critic la adresa ei. Este adesea punctul de plecare al 
dezvoltării defectuoase în elaborarea stilului de viață. 

Să vedem acum dacă tatăl a înlocuit-o pe mamă în îndeplinirea 
celor două funcţii. Într-un menaj marcat de divorţ lucrul acesta nu e 
ușor, mai ales când aflăm că tatăl nu prea dispune de timp liber. Atunci 
ce posibilităţi există pentru lărgirea sentimentului de comuniune socială 
pentru copil? Am fost informaţi că fetița fură și minte, semn că 
respectivul sentiment este departe de a fi ajuns la un grad înalt de 
dezvoltare; semn că a crescut ca într-o țară inamică. Aflând că fetița are 
rezultate proaste la învățătură și că a rămas repetentă în clasa a treia, 
înțelegem că nu l-a găsit prea plăcut pe dascăl. Se înțelege că dacă fetiţa 
îi socoate pe ceilalți oameni drept duşmani ai săi, atunci se găsește 
prinsă într-o capcană din care nu va putea scăpa doar prin propriile-i 
forte. Neîncrederea, animozitatea contra celorlalţi o fac să nu aibă 
prieteni, să nu considere că o situaţie nouă ar fi de sperat, iar la școală 
nu se simte la locul ei. Toate aceste consecințe supărătoare îl conduc pe 
copil la eșecuri. Ea crede a găsi în toate acestea că viața este în mod 
efectiv plină de ostilitate. După cum ne putem imagina, va fi extrem de 
greu să găsim o punte care să ne ducă la sufletul ei. Câte din aceste punți 
nu se vor fi rupt? Deocamdată am delimitat terenul pe care suntem 
îndreptăţiți să sperăm a găsi alte contribuții, confirmări, ori contradicții. 

„Dintotdeauna mama o trata cu prea puţină afecțiune“. 

Am aflat ceea ce ne puteam aștepta să aflăm. 

"„Ea se poartă cu copila aproape cu aversiune. Fetiţa este foarte 
atașată de tatăl ei, cu toate că, date fiind delictele ei, el o pedepsește 
adesea și o pune la punct“. 

Se pare că, într-un anumit sens, avem aici de-a face cu o 
contradicție. Să nu uităm, dacă ne aflăm pe calea cea bună, că fetița 
aceasta nu are pe lume decât o singură ființă în care are, cel puţin în 
parte, încredere. De aceea pedepsele corporale nu produc asupră-i o 
impresie atât de înspăimântătoare. Dacă tatăl ar părăsi-o, nu ar mai avea 
pe nimeni. În afară de corectiile pe care i le aplică, se pare că tatăl are 
şi laturile lui bune, aşa încât îi apare fetiţei mai atrăgător decât mama. 

„Atunci făgăduieşte să nu mai greşească, dar totdeauna 
recidivează“. 

Să admitem că fetița, după corecție, nu promite să se îndrepte sau 
că ar pretinde că nu vrea să se îndrepte: care ar fi urmarea? Ar ti cu 
neputinţă ca ea să joace pe această carte, pentru că tatăl şi-ar pierde 
atunci orice speranță, Toţi copiii, toţi adulţii simt în chip automat că nu 
se mai poate face nimic cu o ființă disperată, că aceasta reprezintă atât 
pentru dânsa, cât şi pentru ceilalţi cel mai mare pericol, deoarece se 
leapădă de orice sentiment de comuniune socială. În practică acesta 
înseamnă: dacă îl aduc pe tata la disperare, el mă va arunca pe drumuri. 
Totuşi ea recidivează. Suntem mai puţin surprinşi decât tatăl, întrucât 
ştim: fetiţa este sărăcuţ îmbrăcată, scopul ei este să termine cu sărăcia. 
Se simte inferioară, nu îndrăznește să spună adevărul. Am dori să o 
facem să-și imagineze efectul pe care îl poate avea acasă o notă proastă. 
Când punem o notă proastă, efectele acesteia se fac simţite până acasă, 
unde copilul va fi poate pedepsit, unde va fi consolat, făcându-i-se un 
cadou, unde este înjurat profesorul, consecinţe pe care, din punctul de 
vedere al psihologiei individuale, nu le putem aproba. De aceea suntem 
partizanii abolirii notelor, dat fiind faptul că nu se poate prevedea 
rezultatul lor. Dacă profesorul ţine seama de situaţia familială a elevilor 
în notările pe care le face, atunci lucrurile se simplifică, dar în cazul 
acesta sistemul notării nu mai are nici o rațiune de a exista. În cazul în 
care-l împovărăm pe copil cu note proaste, acasă el nu va avea pace. 

„Din motive profesionale, tatăl nu a mai tinut-o pe fetiţă la el, ci 
a încredinţat-o bunicilor. Aceștia nu au putut s-o ţină multă vreme“. 

Ştim prea bine că bunicii sunt îngăduitori şi blânzi cu copiii. Fetiţa 
aceasta s-a născut într-o zodie nefastă, căci până și bunicii eşuează în 
strădaniile lor pedagogice. În afară de aceasta, reaua reputație care îl 
urmăreşte pe acest copil ajunge fără întârziere să fie cunoscută în 
anturajul său. Aceasta duce la noi dificultăţi. Fetiţa, pe care toţi o 
privesc cu ochi răi, le răspunde acestora cu aceeaşi monedă. Vedeţi 
capcana în care a căzut. Și înțelegeţi cât de greu îi este să iasă din 
aceasta. Ştiţi prea bine cât de greu le este adulților să facă lucrul acesta, 
darmite copiilor! 

„Ea s-a dus atunci la nişte părinţi adoptivi în T., unde trăiesc şi 
părinții ei buni“ 

Nu putem considera că în felul acesta situaţia s-ar fi îmbunătățit. 
La mama nu vrea să se ducă, tatăl ei bun nu are timp să se ocupe de 
dânsa, stă la niște părinți adoptivi şi se socoate deposedată de singura 

ființă în care are încredere. Este un copil frustrat. La aceasta se adaugă 
şi un al doilea factor: i se interzice să-și vadă mama. Este una din cele 
mai mari greșeli să faci anevoioase sau imposibile relaţiile copilului cu 
unul dintre părinți. Desigur, pot să existe motive care să justifice o 
asemenea interdicţie — lipsa de onorabilitate, conduita imorală — , dar 
partea influentă ar trebui să facă în așa fel încât cea de-a doua persoană 
să rămână neatacată, să nu fie depreciată în ochii copilului. A proceda 
altfel înseamnă a aduce prejudicii copilului pentru că acesta este împins 
să creadă că are o descendență mizerabilă; cu alte cuvinte, crede că are 
aceleași defecte ca acelea imputate persoanei în cauză. 

„În pofida acestei interdicții, ea și-a vizitat părinţii legitimi şi a 
profitat de vizită spre a șterpeli nişte bani. I-a folosit cumpărând 
dulciuri, pe care le-a dat colegelor ei“. 

Aceste dăruiri de bani furaţi sau de dulciuri cumpărate cu astfel 
de bani constituie o manifestare frapantă în cazul furturilor comise de 
copii sau de puberi. Demonstrează trebuinţa de a se lăuda, de a o face 
pe grandomanii. Ne apare cu claritate și celălalt aspect al acestei 
atitudini, care ne arată că subiectul caută să se facă iubit. Când această 
fetiţă, care se simte ea însăşi frustrată, face altora cadouri, ni se prezintă 
o trăsătură pe care trebuie să o interpretăm: ea caută afecțiunea care i-a 
fost refuzată de mamă și pe care tatăl i-a acordat-o doar din când în 
când, dar este o afecţiune extrem de ameninţată. Este o elevă sub orice 
critică. Ce ar putea să facă spre a fi stimată? Nu-i rămâne altceva de 
făcut decât să-i câştige pe ceilalţi copii prin corupție. Este ceea ce 
încearcă să facă acum: este în căutarea afecțiunii, a dragostei, iar în 
această căutare rezidă cel mai puternic impuls al acestei fetiţe: să fure 
și să le facă daruri celorlalți, spre a se face iubită. În acest fel ea se simte 
mai bogată. Este şi aceasta o manieră de a acţiona a celui slab. Este un 
copil care nu are destulă încredere în el însuși ca să spere că va fi iubit 
de cineva. Este o trăsătură de caracter pe care o întâlnim și la adulți. 

„La fel a procedat cu banii luaţi pe vânzarea unor ouă. Ouă pe care 
le-a subtilizat de la părinţii adoptivi, pentru a le duce profesoarei, 
dispusă să le cumpere“. 

Joacă rolul celei care o aprovizionează pe profesoară cu articole 
alimentare. Nu ştim dacă nu cumva voia ca în felul acesta să-i facă un 
cadou. Poate că a primit bani pentru acele ouă. Oricum vor fi stat 


50 


pre cuie e topi ete 


PSIHOLOGIA ȘCOLARULUI GREU EDUCABIL 


lucrurile, a știut să aducă un serviciu. Cu siguranţă că nu ar fi cunoscut 
dorința profesoarei, dacă aceasta nu și-ar fi exprimat-o. 

„Delictele au ajuns la cunoştinţa tuturor celor din școală și de 
atunci fetiţa este ostracizată. Nici părinţii adoptivi nu mai vor să ştie de 
dânsa, deoarece în repetate rânduri au constatat furtişaguri, în special 
de alimente“. 

Nu cunoaștem ce a făcut ea cu aceste produse. Probabil că, 
simțindu-se frustrată, are unele pusee de foame, asociate cu sentimentul 
de a fi abandonată. Când stai în faţa unei farfurii pline simţi mult mai 
puţin foamea decât în fața unei farfurii goale. 

„Situaţia a devenit insuportabilă, tatăl dorind să scape într-un fel 
de fetiță“. 

Să se observe, în acest caz, efectul de capcană asupra fetiţei. 

„Tatăl este lipsit de posibilități materiale“. 

Vom trage de aici şi concluzia că fetița nu se află într-o situaţie 
strălucită în ceea ce priveşte alimentaţia. 

lată încă o observaţie, deosebit de semnificativă: 

„Ca urmare a lipsei de afecţiune din partea mamei și a felului în 
care este judecată de anturaj, copilul se află în conflict cu toată lumea. 
Delictele sale pot fi, în parte, expresia unei revolte interioare. În orice 
caz, dată fiind situaţia în care se găseşte, adaptarea la societate a fetiţei 
a devenit mai dificilă“. 

Aveţi aici un foarte bun exemplu al celui de al treilea tip de copii 
care prezintă un sentiment de inferioritate accentuat: cei înconjurați de 
ură, nelegitimi, nedoriți, orfani, infirmi. Toţi acești copii, pe drept sau 
pe nedrept, se simt adesea trataţi cu ură. Avem datoria să corectăm 
eroarea şi să-l facem pe copil să înțeleagă că, fie și în cazul că are 
dreptate, nu are nici un motiv să creadă că nu există oameni capabili de 
compasiune. La fetița de care ne ocupăm acest sentiment al inferiorității 
este parţial atenuat de faptul că tatăl ei are grijă de dânsa. Cu toate 
acestea, mare lucru nu poate face. Ultima concluzie la care a ajuns 
înțelepciunea sa este aceea de a se descotorosi de copilă, ceea ce aceasta 
trebuie să fi presimtit. Ea a fost mereu chinuită de senzaţia că tatăl său 
nu avea suficiente resurse financiare spre a-i asigura existența. Tocmai 
de aceea se găsește ea într-o capcană, de unde privește cu dușmănie la 
oricine. Sentimentul ei de comuniune socială este atrofiat. În conse- 
cință, vedem apărând pe primul plan anumite manifestări: minciuni, 

furturi, care nu sunt de bun augur pentru evoluţia ulterioară. Dar tocmai 
am descoperit un factor care face ca acest caz să aibă un pronostic mai 
puţin sumbru. Fetiţa este în căutarea afecțiunii, teren pe care trebuie să 
fie uşor să-i câştigi încrederea. Problema care se pune este exercitarea 
primei funcţii a mamei și de a-i trezi apoi un larg interes pentru 
semeni.Trebuie să o eliberăm de ideea greşită care o determină să 
creadă că omul este funciarmente rău. Lacunele existente trebuie 
acoperite. Trasând astfel liniile directoare ale tratamentului, trebuie să 
adăugăm că fetița trebuie eliberată din situaţia ei prea apăsătoare?. 

„Fetiţa lasă impresia că are o mare nevoie de afecțiune și de 
ajutor“. 

Aceasta confirmă ipoteza pe care am crezut de cuviință să o 
formulăm pe baza primelor informaţii; copilul caută, fără a fi găsit încă 
ceea ce caută: nu şi-a pierdut curajul. 

Aș încheia supunându-vă atenţiei o idee care mi-a venit citind 
rândurile de mai sus: fetița, a cărei situaţie este mizerabilă, crește 
suferind de frig, de foame, ca și lipsită de speranţă și securitate în ceea 
ce privește viitorul ei pe plan profesional, însă este în căutarea 
dragostei, a afecțiunii; care va fi, în aceste condiţii, deznodământul? Nu 
există nimeni să o protejeze, nicăieri nu află un cuib sigur pentru dânsa: 
va eşua în prostituție. 

Să admitem că fetiţa își pierde încrederea și nu mai speră să 
găsească pe cineva care să se intereseze de ea. Când va creşte, va da 
peste un bărbat care se va apropia de dânsa, ducând-o cu zăhărelul, 
făcând paradă de afecțiunea lui; cazurile acestea nu sunt rare și adesea 
conduc la prostituție. 

Să admitem că fetiţa pierde și ultimul rest de speranță de a găsi pe 
cineva cu care să se însoţească. Ea nu mai crede că va găsi afecțiune, cu 
şcoala merge prost, nu are un cămin, e silită să vagabondeze și poate să 
dea uşor, din întâmplare, peste o bandă care să o ducă la școala crimei. 
Sau poate să întreprindă ceva din proprie iniţiativă, căutând un câştig 
care pare lesne de obţinut. Se lasă antrenată într-o formă de delict și 
poate continua. Lipsită de orice altă posibilitate, poate deveni în cele 
din urmă o hoaţă calificată, Caz în care judecătorii şi psihiatrii judiciari 
vor ajunge la concluzia că pentru delincvenţi îndreptarea este un lucru 
greu și că sunt necesare pedepse nemiloase. În disperarea de a găsi o 
posibilitate onorabilă, ea fură, perfect conștientă că riscă închisoarea în 

cazul în care va fi prinsă. Dar conștiința îi este obnubilată de ideea că 
nu va fi prinsă. Dacă este, în pușcărie va veni în contact cu alți 
răufăcători, de la care va învăța noi moduri de a proceda. O dată 
eliberată din detenţie, situaţia i se poate înrăutăți. Cum să sperăm atunci 
într-o ameliorare a cazului ei? O poate încuraja în acest sens pedeapsa? 
Imposibil. Ajutorul nu i-ar putea veni decât din partea unui serviciu în 
stare să-i ofere ceea ce noi credem că îi este absolut necesar: explicarea 
erorilor a căror victimă este și o încurajare reală. Numai așa se poate 
veni în ajutorul unei asemenea copile. S-ar putea întâmpla ca un 
educator, căreia i-ar fi încredințată fetiţa, să îndeplinească, în mod 
accesoriu şi fără a o înțelege, acțiunea educațională cea mai importantă: 
să-i dea acestei fetițe curaj. 


NOTE 


1 Copii cu o înfăţişare mongolică, hipotonici în ceea ce priveşte 
musculatura şi cu mari deficiențe pe plan psihic. (Nota trad.) 

2 Situaţie de stres, am spune azi, în accepțiunea dată de Paul Fraisse, care 
are în vedere ansamblul conflictelor interpersonale sau sociale ale individului, 
pe fondul sentimentului de îndoială că respectivele conflicte şi-ar mai putea afla 
o rezolvare fericită. (Nota trad.) 


III. UN TATĂ CARE ÎMPIEDICĂ 
DEZVOLTAREA SENTIMENTULUI 
DE COMUNIUNE SOCIALĂ 


Referatul pe care îl am în mână se distinge prin caracterul său 
absolut laconic. Dacă purced la interpretarea lui este pentru că, în 
general, nu dispun de referate mai detaliate. Obligaţia noastră este să 
învăţăm să facem observații având drept punct de plecare referate 
condensate. 

Ar trebui perfecționată arta de a redacta o dare de seamă, un 
referat. Am de făcut o propunere în această privință, în cazul că se va 
manifesta într-o zi interes faţă de perfecționarea redactării referatelor: 
istoria detaliată a unui copil-problemă, a unui criminal, a unui nevrotic, 
a unui alcoolic etc. să fie supusă atenţiei unor eminenti reprezentanţi a 
diverse şcoli de psihologie, cerându-le să interpreteze cazul și să ne 
indice mijloacele în vederea rezolvării acestuia. Confuzia care 
obscurizează psihologia din zilele noastre ar lua astfel sfârşit extrem de 
rapid. Numeroși autori care, de obicei, nu excelează prin modestie, ar 
fi numaidecât eclipsaţi. Dar probabil că va mai trece multă vreme până 
când o asemenea propunere să fie pusă în practică. Acest interval de 
timp vrem să-l folosim spre a ne exersa în interpretarea cazurilor și în 
arta de a citi o asemenea descriere caracterologică. Suntem deciși să 
găsim mijloacele cu ajutorul cărora să îndepărtăm sau să modificăm 
erorile inerente stilului de viață al indivizilor. 

Referatul de față priveşte un băiat în vârstă de şase ani, care 
frecventează clasa întâi a școlii primare. Începe după cum urmează: 

„Mai înainte ca băiatul să trăiască în mijlocul familiei...“ 

Aceasta vrea probabil să spună că a fost crescut într-o creşă sau 
într-un orfelinat. Ne şi vin în minte imagini privind situații analoagc, 
favorabile sau defavorabile. 

„Era internat într-un spital, iar după aceea a fost plasat la o doică“. 

S-ar înţelege că avem de-a face cu un copil nelegitim. Fraza care 
urmează ne-o confirmă: 

„S-a născut înainte de căsătorie“. 

În pofida progreselor făcute de legislaţia noastră, nu avem aici de-a 
face cu o situaţie cu totul indiferentă, deoarece, chiar dacă legislația 
merge până acolo încât îi pune pe picior de egalitate pe copiii nelegitimi 
cu cei legitimi, rămâne fapt că asemenea copii încep prin a fi crescuți 
de părinți adoptivi. Fie şi numai acest lucru marchează profund viaţa 
unui copil; nu pentru că el ar găsi acolo un anturaj mai rău decât la 
părinţii săi legitimi — adesea este mai bun —, ci pentru că această 
situaţie socială este extrem de semnificativă. Nu credem că atitudinea 
socială generală faţă de copiii ilegitimi ar putea să ţină pasul cu 
progresele înregistrate de legislaţie. Nici acum nu este târziu spre a vă 
pune în gardă, dându-vă următoarea povaţă: nu veniți pe lume în 
situaţia de copii nelegitimi. 

„Condiţiile de viață: părinţii sunt foarte săraci“. 

Aceasta ne face să înţelegem că băiatul se află la propriii săi 
părinţi, doar că este născut înainte de căsătorie. 

„Ei o scot la capăt vânzând ziare. Atât părinţii cât şi cei patru 
copii, în vârstă de la un an şi până la șase ani, locuiesc într-o singură 
încăpere, cu două paturi. Băiatul doarme împreună cu tatăl său. Se pare 
că acesta e tuberculos, are crize de astm și insomnie; îi sare țandăra din 
te miri ce și se descarcă pe puști, bătându-l“. | | 

Prin urmare, copilul împarte același pat cu tatăl lui şi, pe deasupra, 
mai şi încasează lovituri din partea acestuia. E prea de tot. 

„Tatăl are o aversiune vădită faţă de băiat, simpatia sa îndrep- 
tându-se spre sora în vârstă de patru ani a acestuia, a doua născută“. 

Ne confruntăm aici din nou cu problema bine cunoscută a 
băiatului mai mare şi a surorii mai mici. Știm că, privită în sine, situația 
băiatului nu este plăcută, chiar şi în cazul în care el nu ar avea de 
înfruntat și alte dificultăți. Este cunoscut că al doilea născut se află ca 


“într-o competiţie și că se străduieşte într-una s-o ia înaintea primului- 


născut. Dacă secundul este fată, iar primul-născut este băiat, starea de 

competiţie este și mai netă. Fata resimte dureros privilegiul băiatului și 
vrea să demonstreze că mai degrabă ea merită acest privilegiu și că 
valorează cel puţin cât valorează băiatul, dacă nu cumva mai mult. Îi 
vine în ajutor natura, fetele dezvoltându-se mai repede până la 17 ani; 
băiatul nu cunoaşte fenomenul, rămâne în urmă și suportă faptul ca pe 
un destin al său. De aceea constatăm cel mai adesea că asemenea băieți 
— analogia cazurilor este izbitoare — sunt mai puțin activi, își pierd 
ușor speranţa și de obicei se silesc să-și împlinească dorinţele pe căi 
ocolite. Această stare de lucruri poate fi de altfel modificată de situaţii 
intercurente. Cu totul altfel stau lucrurile cu sora. Aceasta este 
nemaipomenit de energică, pusă pe fapte mari. Dacă i se opune 
rezistenţă, se încăpăţânează să o spulbere, fără a se lăsa supusă. De 
regulă se dezvoltă bine, este o școlăriță excelentă, care denotă 
profunzime și inițiativă. De cele mai multe ori lucrurile merg atât de 
departe, încât părinţii își spun: ce păcat că băiatul nostru nu este fată, 
iar fata băiat. Dată fiind frecvenţa acestei situaţii, astfel de băieţi o 
sfârșesc rău, prezentând accentuate tulburări nevrotice, devenind 
adesea criminali, beţivi; suntem obligaţi să ne întrebăm: ce sens are, în 
consecință, pălăvrăgeala pe tema instinctelor? Ce sens are să vorbim de 
facultăți mintale înnăscute, din moment ce primul-născut are această 
înfățișare caracteorologică specifică, iar fata o are pe a ei. Situaţia poate 
fi schimbată, ea poate fi prevenită cu ajutorul unei metode de educaţie 
corectă, cu condiţia de a fi identificate din timp asemenea situaţii și de 
a nu se interveni brutal, prin procedee lipsite de judiciozitate. 

„Copilul relatează că în anul din urmă i s-a întâmplat de mai multe 
ori să nu se întoarcă acasă mai devreme de miezul nopţii“. 

Dacă examinăm faptele din punctul nostru de vedere, putem trage 
lesne concluzia că băiatului nu-i prea arde să stea acasă; altfel ar veni 
mai devreme. Avem impresia că el încearcă să pună o distanţă între 
dânsul și casa părintească. V-am mai expus astfel de cazuri. Dacă 
cineva pleacă de acasă, este semn că nu se simte acolo în apele lui. 

„Mai relatează că poliția a pus mâna pe el nu mai puţin de cinci 
ori“. 

Așadar, vă dați acum seama că băiatul nostru nu a fost cruțat de 
soarta comună rezervată primului-născut, în comparaţie cu sora sa 
născută imediat după dânsul! . Se adaugă la aceasta faptul că situaţia de 
acasă este, fără discuţie, cât se poate de rea. 

„A cerșit prin preajma cofetăriilor și cinematografelor“. 

Acest mod de a proceda decurge din sentimentul de umilință pe 
care îl trăieşte. Când băiatul, lihnit de foame, fuge de acasă, ce ar putea 
el să facă dacă nu să cerșească și poate chiar să fure? Nu ne-ar mira să 
se apuce de furat. Aveţi în faţa dumneavoastră, sub o formă pregnantă, 
cazul dezvoltării unui copil dintre cei despre care am discutat anterior, 
caz determinat de raportul existent între un băiat prim-născut și o fată 
în situația de a doua născută. 

„Comportamentul la şcoală“. 

Ni-l putem imagina cu uşurinţă. Dacă acest băiat ar fi capabil, 
într-un fel oarecare, de un bun randament școlar, ar putea scăpa cumva 
destinului său caracterologic?. Cum nu a scăpat, putem trage cu 
certitudine concluzia că este un elev cu o situație din cele mai proaste 
la învăţătură, situat în coada clasei. Să vedem ce spune referatul: 

„Copilul vine la școală murdar, nespălat, cu chica vânvoi, în 
zdrenţe“. 

În ceea ce priveşte hainele flendurite, poate că nu el poartă 
răspunderea, dar în celelalte privinţe sunt înclinat să cred că sora sa se 
$ va prezenta altfel când va împlini șase ani. La șase ani s-ar cuveni să te 
speli şi să te piepteni singur. 

„Nu stă o clipă locului“. 

Să nu ai astâmpăr la școală este o crimă. La școală trebuie să stai 
în banca ta. Acela care nu o face dovedește prin conduita sa că nu 
dorește să frecventeze școala. Faptul de a sta în bancă, la școală, are o 
altă semnificaţie decât aiurea, în viaţă: la școală este vorba de o funcție 
socială. Este atitudinea prin care se exprimă legătura socială a unui 
copil cu şcoala. Așadar, aflând că nu poate sta liniștit în banca lui, 
putem deduce că este lipsit de sentimentul de comuniune socială, că 
nu-l interesează institutorul, elevii şi, în general, școala şi problemele 
ei. Ce face el în cazul acesta? Cu oarecare perspicacitate, cred că putem 
ghici. 

„Se plimbă prin clasă, în timpul lecţiei îl apucă cântatul și 
maimuțărește răspunsurile date de camarazii săi“. 

Nu echivalează acest comportament cu o fugă de la școală? Dar 
să o ștergi de la școală nu-i chiar ușor, existând unele riscuri. Se va 
trimite o înştiinţare părinţilor și toate forțele poliţiei şi jandarmeriei vor 
interveni ca să-l readucă la școală. Nu poţi scăpa de asta. Dar poţi 

împinge lucrurile până într-acolo încât să fii exmatriculat. Din acel 
moment nu mai rişti nimic. 

„Caută gâlceavă colegului de bancă, celorlalți colegi“. 

În felul acesta manifestă o lipsă de interes pentru semenii săi. De 
altfel, iată ce putem citi în referat: 

„Îi îmbrânceșşte pe toți cei care îi stau în cale și se bucură nespus 
când vreunul dintre camarazii săi cade“. 

Și în acest caz lipsa de interes pentru semeni este manifestă. 
Avem dreptul să ne putem întrebarea: ce se va întâmpla atunci când 
băiatul acesta va depăși vârsta de zece sau douăzeci de ani? La școală 
a trăit experiențe din cele mai amare; la cerșit, de asemenea; acasă nu 
are nici o mulțumire. Unde vor duce toate acestea, mai târziu? Cred că 
nu e greu de ghicit. Sentimentul de comuniune socială îi lipseşte în aşa 
măsură, încât nu-i rămâne să urmeze decât o singură cale, dat fiind că 
dispune de o anumită energie — se bucură de răul altora, ba chiar 
încearcă să-i pună în încurcătură pe ceilalți: este calea crimei, a 
fărădelegilor. l 

„Nu de mult, era cât pe ce să strivească degetele unui coleg. 
Foloseşte în mod obişnuit expresii vulgare. De altfel e un băiat isteț, 
poate răspunde cum se cuvine la întrebări și este foarte bun la 
aritmetică“. 

Acest din urmă aspect nu trebuie să ne mire. Este de înţeles că 
băiatul acesta a fost mereu nevoit să calculeze, fie banii ce-i ieșeau de 
pe urma cerșitului, fie preţul alimentelor, al lucrurilor de care avea în 
general nevoie. Este greu să vorbeşti aici de un talent înnăscut pentru 
calcul; el pur şi simplu a beneficiat de un bun antrenament în această 
privință. 

„Dar exerciţiile lui de scris lasă în mod special de dorit, când 
catadicseşte să scrie“. 

În legătură cu aceasta, aş încerca să cercetez bine cum stau 
lucrurile: dacă nu cumva avem de-a face cu un copil stângaci. Atât de 
ager la minte şi de dibaci, să nu fie el, într-adevăr, capabil să reuşească 
în toate? Fie-ne permis să presupunem că, pe lângă celelalte necazuri, 
el are de suferit povara unei mâini drepte funcțional insuficientă. 

„În materie de desen, nu a depășit stadiul mâzgălelilor“. 

Aceasta pledează în favoarea ipotezei unui copil stângaci. Încă o 
remarcă, semnificativă, pe cât se poate: 

„Copilul este de altă naţionalitate, ceea ce îi interzice intrarea 
într-o şcoală de stat“. 

El este aproape de atingerea scopului său: acela de a se vedca 
exmatriculat. Institutorul se lasă prins în jocul copilului, îndeplinindu-i 
dorinţa. Fiind din nefericire de naţionalitate cehă, nu avem idee în ce 
instituţie l-am putea plasa. Ar fi bine dacă ar fi crescut într-o instituție 
de stat, dar nu este chiar atât de sigur că s-ar găsi acolo cineva capabil 
să înţeleagă cazul. Deși de 25 de ani noi ne străduim să explicităm 
raporturile din prima copilărie şi importanţa lor pentru dezvoltarea în 
viitor a fiinţei umane, nici o instituţie nu a luat în considerație aceste 
date. Dacă acest băiat trăieşte cu sentimentul care a fost generat în el de 
experiențele sale existenţiale: totdeauna voi avea de-a face cu vreunul 
care să mă depășească, niciodată nu voi fi bun de ceva, trebuie să mă 
strecor cum voi putea, nu se poate să nu încerc să mă sustrag cerinţelor 
vieţii prin vicleșuguri nemiloase, — atunci el va intra în respectiva 
instituţie cu aceeaşi atitudine automatizată şi în scurt timp va reîncepe 
acolo acelaşi joc ca mai înainte. Va fi la fel de descurajat, neaşteptându-se 
să găsească o situaţie plăcută, ca de exemplu aceea de a fi premiat. Ar 
vrea totuşi să fie cel dintâi, ar vrea ca toţi să-l admire, dorește cu ardoare 
să se afle în centrul atenţiei. Într-un fel a şi ajuns la aceasta: întreaga 
clasă se ocupă de dânsul; a devenit, efectiv, cel mai important personaj. 
Ceea ce nu a putut realiza acasă — unde sora este personajul cel mai 
important —,a obţinut la şcoală. A obţinut lucrul acesta cu ajutorul unui 
subterfugiu, prin aceea că activitatea lui s-a canalizat într-un sens inutil, 
prin faptul că şi-a fixat un scop fictiv al superiorității personale și că 
urmăreşte acest scop. În prezent, statul în întregul lui are a se preocupa 
ce este de făcut cu dânsul. Reuşita nu este mică. Dacă băiatul ar 
catadicsi să mediteze asupra a ceea ce se întâmplă, el şi-ar putea spune: 
dacă aş fi stat liniştit în banca mea şi dacă noaptea aș fi primit, fără a 
crâcni, pumnii tatălui meu, cine s-ar fi ocupat de mine? Până la un 
anumit punct băiatul are dreptate. Nu putem tăgădui faptul acesta și nu 
trebuie să-l uităm în momentul în care ne pregătim să facem ceva pentru 
dânsul. Educatorul nu va izbuti nici el să facă să dispară de la acest băiat 
tendinţa de a se pune în valoare, cum nici o altă școală de psihologie nu 
izbutește. Copilul vrea să fie apreciat, iar tendința aceasta nu se lasă 
înăbușită. Trebuie să-i oferim un drum spre latura utilă a vieții. Trebuie 
să-i fortificăm curajul, în așa fel încât el să se creadă capabil de a reuși 

ceva folositor în viaţă. Nefericirea lui constă în aceea că se crede 
absolut incapabil. Un adept al școlii freudiene ar putea spune: avem de- 
a face cu instincte atavice ale colectivității primordiale, băiatul dorind 
să-şi ucidă tatăl. Cum nu se crede în stare să o facă, îl înfruntă pe 
institutor. Acesta își va face atâta sânge rău încât va contracta o boală 
gravă și poate va da ortul popii, caz în care băiatul își va fi atins scopul. 
Dar lucrurile nu stau așa. Avem aici de-a face cu consecințele, nu cu 
începutul. Este în afară de orice îndoială că băiatul s-ar fi bucurat să 
joace un rol identic cu acela jucat de sora sa, dar calea i-a fost barată. 
Nu este un băiat rău, ci unul bun, ca toți copiii la venirea lor pe lume. A 
fost împiedicat să-și dezvolte sentimentul de comuniune socială, pentru 
că nu s-a găsit nimeni care să-l trezească în el. Care este persoana cea 
mai nimerită în acest scop? Mama. Am aflat: băiatul a stat mai întâi la 
spital, apoi la o pensiune, înainte de a fi ajuns în mijlocul alor săi; copil 
ilegitim. Doi ani mai târziu a venit pe lume o soră, preferata tatălui. Cine 
ar fi trebuit să-l înveţe pe copil că pe lume există şi alte fiinţe care sunt 
semenii noștri? Noi nu avem nici o îndoială asupra faptului că el era 
capabil să îndeplinească rolul unei ființe socialmente utile. Ar fi trebuit 
să întâlnească pe cineva care să-i fi deschis ochii asupra acestei realități. 
Nu este o sarcină uşoară, dar realizabilă. Este vorba de exercitarea 
funcţiei primordiale care îi revine în mod normal mamei, funcţie pe care 
până în prezent nimeni nu a îndeplinit-o faţă de el. Trebuie ca cineva 
s-o înlocuiască pe mamă în această privință, ca o persoană să-i dea 
impresia că este aproapele său, în care poate să aibă încredere. Lucrul 
acesta o dată admis, va trebui asumată cea de-a doua funcţie a mamei, 
care constă în lărgirea sentimentului de comuniune socială trezit și în 
dirijarea interesului copilului față de alte persoane. În primul rând spre 
tată, despre care am aflat că s-a dovedit inapt să dezvolte sentimentul 
de comuniune socială, apoi către surori, care nici ele nu au fost în stare 
să-l ajute. Arta noastră constă în a înlocui mama în realizarea celei de-a 
doua funcţii pe care o are. 

Nu cred că un gânditor ne-ar putea reproșa că încercăm să 
„ghicim“ și că în arta ghicitului am atins o anumită dexteritate. În 
realitate consider ca pe o datorie de prim ordin a elevilor mei exersarea 
în arta prezicerii. Evident, nu este de comparat divinația noastră cu - 
aceea pe care o practică ocazional unii, prea puțin versati în arta 
psihologiei individuale, care îşi imaginează că pronunţând termeni ca 

„sentiment de comuniune socială“ și „supracompensare“, ori „unitatea 
personalităţii“, au prezis ceva în sensul dat de noi acestei noțiuni. Nu a 
văzut decât clavirul, fără a cunoaşte ceva din arta de a cânta la el. 

Toate marile progrese ale științei s-au realizat datorită prezicerii. 
Dacă cineva asociază cu mare greutate un semn cu un altul și se abține 
de la orice act creator, aceasta nu este nimic altceva decât o experiență 
sterilă. Ceea ce unii numesc „intuiție“ poate că nu este nimic altceva 
decât prezicere. Oricine a făcut studii medicale nu ar trebui să se 
îndoiască de faptul că arta diagnosticului este în realitate divinaţie — 
exact ca în psihologia individuală —, evident bazată pe o bogată 
experiență, legată de o înţelegere a regulilor vieţii omenești. 

Pe temeiul experienţei noastre, avem posibilitatea să susţinem că 
suntem capabili să tragem concluzii cu privire la structura ansamblului; 
că putem deduce stilul de viață pornind de la amprentele lăsate de pași. 
Nu suntem infatuaţi în aşa măsură încât să tragem concluzii ferme 
pornind de la câteva cuvinte izolate, dar ulterior vom putea găsi 
confirmarea tezei noastre sau, dimpotrivă, ne vom vedea obligați să 
procedăm la corectări. Primul mod de a proceda este propriu expertului 
în materie de psihologie individuală, pe când al doilea mod este propriu 
debutantului. 

Servindu-ne de referate, cercetăm până unde poate merge 
înţelegerea de către noi a acestor copii. Istorisirile sunt lacunare, pentru 
că cei care le redactează nu ştiu cu exactitate ceea ce ne interesează. În 
asemenea cazuri dificultatea este mai mare decât atunci când avem 
copilul în faţa ochilor, adus de părinţii care ne pot da informaţii în 
legătură și cu alte particularităţi. În aceste cazuri avem posibilitatea de 
a ne concentra întrebările asupra aspectelor care ne interesează; anume: 
în ce împrejurare dificilă şi-au făcut apariţia defectele de caracter ale 
băiatului și, în al doilea rând, ce particularități prezenta copilul mai 
înainte? Putem ajunge, cu o certitudine suficient de mare, la concluzia 
că avem de-a face cu un copil care nu a fost îndestul pregătit să facă faţă 
problemelor vieții. Bagajul ereditar al copilului nu prezintă importanță 
pentru noi. Factorul ereditar nu se exteriorizează dacă nu găseşte la 
copil pregătit terenul social. Atunci când soluționarea uneia din 
problemele copilului reclamă sentimentul de comuniune socială, con- 
statăm o ezitare caracteristică. Iată-ne pe un teren solid; nu ne rămâne 
altceva de făcut decât să vedem cauza pentru care sentimentul de 

comuniune socială nu s-a dezvoltat în mod normal. Nu vom întâlni 
extravaganţi, copii-problemă, nevrotici, alcoolici, perverşi sexual, 
criminali sau candidaţi la sinucidere la care să nu fie cu putință să 
demonstrăm cu deplină certitudine că ei nu dau îndărăt din faţa 
soluționării problemelor vieţii decât pentru că nu au fost corect educați 
în sensul sentimentului de comuniune socială. Este un punct de vedere 
ce trebuie reținut. Aici stă deosebirea fundamentală dintre noi și alte 
școli psihologice. 


Mezinul angajat în luptă 


„O fetiță în vârstă de patru ani. Nu este copil unic, ci o mezină“. 

Cunoaștem îndeajuns caracteristicile mezinului. Voi repeta, 
totuși, că, dată fiind poziția sa în familie, mezinul are tendința petma- 
nentă de a-şi urmări înaintașul și, dacă poate, să-l depăşească. Încă de 
la început are un sentiment de inferioritate foarte pronunţat și, fie și din 
această cauză, va avea dificultăţi în reglarea cursei sale în societate. 
Înclinaţia sa cea mai puternică va fi aceea de a neglija societatea, în 
beneficiul unei superiorităţi personale. Aceasta nu reprezintă încă un 
eșec. Dacă speranţa nu-i este înșelată, copilul îşi poate păstra echilibrul. 
Pierzându-și speranța, devine adversarul celorlalți. Va căuta calea cea 
mai lesnicioasă, folosind subterfugiile; va avea în viață înfăţişarea celui 
torturat de acea pizmă proprie clasei nevoiașe. În cazul în care simţul 
autocritic este insuficient, iar subiectul nu a sesizat în întregime 
importanţa societăţii, vom identifica la dânsul toate particularitățile care 
se manifestă în astfel de cazuri. Să ne gândim la Iosif cel din Biblie, la 
basmele în care este vorba de Prâslea şi vom înţelege acea experiență 
seculară potrivit căreia stilul de viață, structura psihică a unui individ 
sunt influențate de faptul că este mezin. Toţi ceilalți factori, luaţi la un 
loc, nu au aceeaşi importanță. El trebuie să-și supună eventualele sale 
facultăți ereditare rolului de mezin, supunându-se acelei legi care îl 
guvernează de la începutul existenţei sale. Acest dinamism se poate 
manifesta pe latura utilă a vieţii, în cadrul societății, dar și pe latura 
inutilă, dăunătoare. Pentru mezin ispita va fi mai puternică decât pentru 

acela care, pe parcursul primilor patru sau cinci ani de viață, va fi trăit 
într-un echilibru mai stabil, nerecunoscându-și într-o măsură atât de 
izbitoare slăbiciunea și micimea. 

„Ea își suge degetul mare“. 

Când ai patru ani, obișnuința aceasta ar fi trebuit să fie abandonată 
de mult. Toţi copiii pot să-și sugă, de altfel, întâmplător, policele. 
Constatările pe care le avem de înregistrat sunt, fără îndoială, 
următoarele: anturajul familial nu a reușit s-o dezobișnuiască pe copilă 
de neajunsul acesta pe o cale pe care ea să o fi acceptat. Dacă se începe 
o luptă în acest scop, se va vedea că fetița se angajează să o poarte: cu 
cât mai mari eforturi vor face părinţii să o dezbare de prostul obicei, cu 
atât vor reuși mai puţin. Ba chiar ea va încerca într-una să se facă 
remarcată prin gestul ei. Poate că o anumită senzație de gâdilare, care 
se răspândește pe întreaga suprafață cutanată a copilului, joacă aici un 
oarecare rol, altfel nefiind de înţeles de ce duce și alte obiecte la gură. 

Copiii care își sug degetul mare de la mână exprimă prin acest 
gest tendinţa lor belicoasă. Cu atât mai sigur putem face afirmaţia că 
gestul respectiv nu reprezintă singurul mijloc de care se servesc copiii 
pentru a-și exprima atitudinea belicoasă. Dacă părinţii îi cer copilului 
să-și formeze deprinderi de igienă, veți constata că, în cazul în care nu 
s-a putut realiza un climat armonios între părinţi și copil, acesta se va 
apuca să-și sugă policele. Orice copil poate fi determinat să-și manifeste 
în felul acesta opoziţia. Dacă părinţii se interesează în mod deosebit de 
faptul ca micuțul să mănânce tot ce i se dă, acesta va și găsi un motiv de 
luptă. Dacă părinţii ţin ca el să stea cu regularitate pe oliță, veți constata 
că se vor ivi cu aceeași regularitate dificultăți legate de acest fapt. Este 
una din cauzele pentru care anumite purtări rele ale copiilor persistă. La 
fel stau lucrurile în ceea ce privește masturbarea. Cazurile în care 
masturbarea persistă la copii semnifică întotdeauna înclinația lor pentru 
luptă. O altă cauză, poate chiar mai puternică, se află în mod sigur în 
raport cu circumstanțele invocate mai sus. Dacă un copil a fost lipsit de 
o situaţie avantajoasă, el va încerca prin toate mijloacele să redobân- 
dească acea situaţie, care îi îngăduise să se afle în centrul atenţiei. 
Experienţa le arată că anumite deprinderi rele atrag în mod deosebit 
atenţia părinţilor. Când un copil a observat lucrul acesta, va fi foarte 
greu să-l dezobișnuiești de un defect care, potrivit experienţei sale 
personale, s-a dovedit avantajos pentru dânsul. În tendința sa de a atrage 

atenția alor săi, copilul merge până la a accepta pedepsele, numai să 
aibă în continuare sentimentul că el este buricul pământului. Îndrăznim |. 
să presupunem că sugerea policelui este consecinţa unei lupte 
declanșate de copil împotriva părinților. Luptă determinată probabil de 
faptul că a fost lipsit de o situaţie agreabilă și că el vrea să recâștige cu 
orice preţ acea situaţie. Evident că trebuie să așteptăm ca această 
ipoteză să fie confirmată. Deocamdată, însă, o vom admite cu titlul de 
ipoteză de lucru. Nu uit faptul că există şi alte concepții referitoare la 
această meteahnă. Freudismul, bunăoară, o consideră ca pe un demers 
sexual. Faptul de a-și suge policele și de a se masturba constituie pentru 
copil un mijloc adecvat, care lui i se pare mai indicat decât alte 
mijloace. Doctorul Lévy, medic din New York, a adunat unele date în 
legătură cu aceasta, dar nu a putut descoperi nici cea mai mică urmă de 
excitație sexuală. El susține că avem de-a face cu copii care au obținut 
laptele matern fără efort, că acești copii nu au supt, deoarece laptele pur 
şi simplu li se scurgea în gură; drept urmare, aparatul lor de supt nu a 
funcţionat, iar acum ei încearcă să-l pună în funcțiune și de aceea își sug 
policele. Este greu de înțeles de ce aceşti copii nu-și pun altfel în 
funcţiune aparatul de supt, sugându-și bunăoară buzele şi nu degetul 
mare. Va trebui să aşteptăm rezultate mai exacte ale observaţiei, 
intrarea în joc a multor altor elemente. În urma unor cercetări mai 
ample, experienţa ne-a dovedit că sunt posibile și alte explicaţii. În ce 
ne priveşte, rămânem la concepţia psihologiei individuale, anume că 
respectivul copil este în toiul luptei și că vrea să se situeze în centrul 
atenţiei celor din juru-i. Dacă reuşim să confirmăm această aserțiune, 
vom demonstra că, dintr-o singură lovitură, psihologia individuală a 
pătruns o mare parte din structura psihică a individului. În caz de 
neconfirmare, va trebui să ne corectăm concepția. 

„Ea îşi suge policele în pofida tuturor măsurilor luate“. 

Dacă într-adevăr aşa stau lucrurile, specialistul va putea să emită 
ipoteza că este vorba de un copil angajat în luptă. Ar mai putea să existe 
totuşi o îndoială. Probabil că o face din alte motive, pur și simplu 
luptând pentru acea plăcere de a-şi suge degetul; în afară de orice 
îndoială este însă faptul că avem de-a face cu un copil angajat în luptă. 
Iar adevărul concepţiei noastre nu este de confirmat pe terenul acestei 
metehne. Adevărul trebuie să reiasă din ansamblul vieţii copilului, care 

ne arată că avem de-a face cu un copil angajat într-o luptă, a cărui 
atitudine ostilă este exprimată în fiecare din gesturile sale. . 

„În majoritatea cazurilor, îndeosebi când este contrazisă, își vâră 
degetul în gură“. 

După câte înţelegem, fetița este în stare să facă și opoziţie, dar 
care, după cum se vede, nu constă în mare lucru. Este de remarcat cu 
deosebire faptul că atunci când se află în opoziţie își vâră ea degetul în 
gură. Pentru observatorul imparţial aceasta înseamnă o confirmare a 
ideilor noastre şi dezminţirea altor concepţii. 

„La o cât de mică enervare, vomită“. 

Am făcut cunoștință cu aceste vomismente în cazul copiilor care 
au căpătat o mare dexteritate în refuzarea hranei care li se oferă. Am 
putea admite că fetița în chestiune prezintă vreo tulburare? a aparatului 
digestiv, ceea ce explică ușurința cu care ea vomită. Aceasta ne arată în 
ce măsură întregul dinamism psihic a fost antrenat în această atitudine 
belicoasă. Fetiţa noastră dispune de mijloace ofensive. Voma este unul 
dintre acestea. Dacă fetița ar trăi însingurată, nebizuindu-se decât pe ea 
însăși, călăuzită de foame şi nevoia de iubire, nu am putea înțelege de 
ce vomită atunci când ceva nu-i convine. Relaţia cu societatea transpare 
aici cu claritate: când fetiţa nu joacă rolul principal, ea se enervează, 
începând să vomite, ca și cum ar vrea să-i acuze pe ceilalți și să se 
răzbune pe dânșii. O astfel de atitudine reprezintă un raport social şi nu 
înseamnă altceva decât lupta copilului pentru recunoașterea valorii lui. 

„Adesea refuză să mănânce“. 

Fetiţa vomitând cu uşurinţă, faptul nu-i poate läsa indiferenți pe 
părinți. 

„+. când este să facă baie, orice intervenţie a părinţilor care nu-i 
convine o pune pe fetiță într-o stare de enervare excesivă: urlă, se zbate, 
îi respinge pe cei care încearcă să o calmeze“. 

Este un luptător de prima mână. Dacă ne-am fi îndoit că așa stau 
lucrurile și am fi crezut că este mânată în actele ei de foame sau de 
trebuinţa de afecțiune, de „instinctele“ ei, atunci când urlă și se zbate, 
ne-am fi mulțumit cu explicaţii superficiale. 

„În ce mă priveşte, am încercat să o calmez pe copilă povestindu-i 
un basm“, 

O încercare de a capta interesul copilei. Ştim în ce categorie este 
de clasat această încercare. Ea este generată de cea de-a doua funcţie a 

mamei, aceea de a-l determina pe copil să colaboreze, să se joace cu 
ceilalți. Dacă subliniez cuvântul „cu“, până și cel mai puţin clarvăzător 
dintre cititori ar trebui să înțeleagă că aceasta reprezintă o încercare de 
a-l orienta pe copil spre societate, funcţie care a fost deteriorată. 

„Nu m-am adresat direct fetiţei“. 

“Este o stratagemă la care recurgem adesea. O facem cu luare 
aminte, deoarece copilul, dată fiind atitudinea sa belicoasă, nu mai 
reacționează în mod obiectiv, ci subiectiv. Dacă ar fi să i ne adresăm 
direct, ar trece în defensivă. 

„Basmul i-l povesteam surorii ei, o fetiţă în vârstă de şase ani și 
jumătate“. 

Este vorba de o fetiță cu o purtare ireproşabilă. Putem presupune 
că ea a reuşit să se adapteze și că, datorită acestui fapt, este mai 
apreciată; ar putea să o eclipseze pe sora sa mai mică, atunci când 
aceasta din urmă încearcă să o descumpănească. Vicleșugul de a se 
adresa surorii mai mari este bine ales, deoarece sora cea mică încearcă 
să o egaleze în toate privinţele pe înaintașa ei. 

„Fetiţa, enervată, asculta totuşi cu atenție“. 

Avem impresia că sesiza cu inteligență conţinutul basmului. 
Suntem îndreptăţiți să presupunem că fetiţa nu voia să scape nimic din 
ceea ce poseda sora ei. Şi ea avea nevoie de basme, de povești. Situaţia 
aceasta nu este deloc rară la copiii angajaţi în luptă. 

„Ea s-a potolit încetul cu încetul și în cele din urmă s-a arătat 
profund interesată de poveste“. 

Cura nu este terminată. Fetiţa trebuie adaptată la societatea ale 
cărei legi clare, tradiţionale, ea le lezează. Este necesar să-i întărim 
sentimentul de comuniune socială, ceea ce putem realiza pe mai multe 
căi. Dar nu trebuie să pierdem din vedere scopul: să-l facem pe copil să 
priceapă că i-am pătruns mobilurile și că-l eliberăm de sentimentul său 
de inferioritate. Acești copii îşi manifestă adesea sentimentele într-un 
mod ridicol: „Dacă sunt mâhnită, este pentru că nu voi avea niciodată 
aceeași vârstă ca sora mea mai mare“. Ei părăsesc terenul colaborării și 
al jocului colectiv și tind, pe căi personale, să devină punctul de 
polarizare a atenţiei anturajului. Ceea ce are aici importanță este relația 
individ-societate. În cazul discutat s-a păcătuit prin lipsa de acuratețe 
pedagogică, prin deficitele educaționale. Cred că problema hrănirii 
copilului se situează aici pe primul plan: s-a pus un prea mare accent pe 

problema alimentaţiei. Îi sfătuiesc pe părinți să nu-i facă pe copii să 
vadă ce importanță acordă ei acestei probleme. Ori de câte ori copiii se 
angajează în luptă, atacurile lor vor avea astfel ținte descoperite. 

Un al doilea caz: „Copil unic la părinţi, blazat. Băieţel de trei 
anișori. În primii ani după nașterea acestui copil părinţii s-au aflat într-o 
stare pecuniară deosebit de grea. Ei nu-i puteau oferi copilului nici 
măcar strictul necesar“. 

Condiţiile sociale intervin aici într-un mod supărător. Copilul 
poate că nu suferă prea mult din cauza aceasta, dat fiind că niciodată nu 
s-a aflat în altă situaţie. Dar viaţa grea trebuie să-i fi pus probleme. Se 
adaugă la aceasta faptul că părinţii poate s-au plâns, în prezenţa 
copilului, de situaţia lor mizerabilă, trezind astfel în el o perspectivă 


sumbră cu privire la viitor. 


„În timpul ultimelor luni, condiţiile de viață ale părinților s-au 
ameliorat considerabil...“ 

O situaţie nouă pentru dânsul! 

»---Şi, în consecinţă, ei voiau să-și scoată dintr-o dată pârleala“. 

Aceasta ar putea să spună că îşi copleşesc copilul cu tot soiul de 
cadouri, de jucării, de zaharicale etc. Respingem ca nerecomandabilă o 
astfel de metodă de educaţie. 

„Părinţii îi aduc copilului jucării peste jucării; el nu manifestă 
interes pentru ele și, în general, toate aceste lucruri îl lasă rece“. 

Se poate presupune că, prin exces de jucării și de acadele, 
interesul copilului a scăzut și că el a ajuns la blazare, crezând că totul i 
se cuvine. Se poate întâmpla ca asemenea copii să prefere să-și fabrice 
ei înșiși jucăriile, să-şi confecționeze păpușile, chiar dacă sunt foarte 
simple. Aceste jucării îi interesează adesea mai mult decât cele mai 
frumoase jucării din comerţ. Este o educaţie care îi îndepărtează pe 
copii de societate, căreia nu-i consacră nici un efort, trăind într-o lume 
aflată în contradicţie cu a noastră. Din această lipsă de interes, pe care 
ei o manifestă, rezultă în chip automat faptul că un asemenea copil nici 
nu vrea să audă a i se vorbi de ceva şi că probabil va evolua într-un 
anturaj mai restrâns, favorizat în acest sens de atitudinea părinţilor săi, 
Nu va desfășura nici o activitate, dat fiind faptul că nu s-a exersat în 
această direcție. 

„Mama socoate că băiatul este sensibil, pe când eu susțin că este 
apatic“. 

Acceptăm această a doua caracterizare. 

„Preferă să se joace singur, iar dacă este dus în mijlocul altor 
copii, se arată fie iritat, fie servil“. 

Pur şi simplu nu este obişnuit cu această nouă situaţie, care i se 
pare greu de acceptat, — de unde iritarea sa. Servilitatea își găseşte 
poate explicaţia în faptul că nu se crede capabil de inițiativă. 

„Învins în joc, el se refugiază imediat în poala mamei sale“. 

Nu rezistă când este pus la încercare, ca urmare a unei greşeli de 
educaţie. Printr-o suită de eșecuri, copilul acesta este smuls din 
angrenajul societăţii. Toate situaţiile el le resimte ca fiind dificile; 
copilul a fost crescut în spiritul lipsei de iniţiativă, a fost modelat pentru 
situaţii în care totul se obține fără efort, ca într-o ţară unde curge lapte 
şi miere. Eroarea acestei educaţii este că le barează copiilor drumul spre 
societate. Tratamentul ar consta în trezirea, la copil, a interesului pentru 
semenii săi, pentru cerinţele vieţii; cu alte cuvinte, copilul trebuie 
eliberat de sentimentul său de inferioritate şi saturat de un optimism 
activ, care să-l facă să înțeleagă că este capabil să rezolve toate 
problemele cu care se confruntă. 


Lupta primului-născut pentru drepturile sale 
ereditare 


„Băiat în vârstă de cinci ani, primul-născut într-o familie cu mai 
mulţi copii“. 

Suntem obișnuiți ca la primii-născuţi să întâlnim o atitudine care 
traduce teama lor de a nu fi privaţi de situaţia pe care o dețin. Primul- 
născut are o comprehensiune deosebită în ceea ce privește condiţiile 
puterii, ceea ce îl determină să o considere ca fiind lucrul cel mai de preţ 
al vieţii și să încerce mereu să pună mâna pe ea. Rar veţi întâlni un om 
atât de preocupat de reglementarea existenței, cum este primul-născut. 
Secundul“ este inamicul jurat al regulilor şi principiilor, un adversar al 
puterii instalate, pe care are tendinţa să o atace. Nu va crede prea mult 
în puterea magică a regulilor şi legilor naturii. În toate circumstanţele 
va avea tendinţa de a demonstra că nu există reguli fixate o dată pentru 

totdeauna. În consecință, putem presupune că băieţelul nostru are, într-o 
bună măsură, simţul puterii şi că, măcinat de o anumită îngrijorare, de 
teama de a nu se vedea decăzut din drepturi, va încerca să rămână 
stăpân pe putere sau să o recucerească. Din momentul în care și-a 
pierdut orice speranţă de a o recuceri, chiar dacă în aparenţă atitudinile 
lui se modifică, structura rămâne aceeași. Acela care îşi exprimă 
regretul şi deznădejdea de a nu mai obține vreodată puterea este același 
tip de om, dar care are mai puțin curaj. Să vedem care din cele două 
aspecte îl caracterizează pe băiatul despre care discutăm. Ambele 
aspecte, de altfel, au în comun faptul că traduc dorinţa puternică de a se 
regăsi la înălțimea situaţiei de prim-născut. 

Vom afla despre acest băiat că el vrea întotdeauna să o facă pe 
adultul, că îl preocupă în permanență să apară în fața surorii sale, a doua 
născută, drept un model. Atitudine care concordă cu concepția noastră. 

„Din toate punctele de vedere, copilul se încadrează în categoria 
de copii normali pe plan intelectual, manifestând o largă sferă de 
interese şi dispunând de o extraordinară energie“. 

Să nu pierdem din vedere faptul că acest copil se află într-o stare 
de permanentă tensiune spre a-și păstra poziția de comandă, spre a 
rămâne la cârmă, ceea ce poate să pară semnul unei voințe extrem de 
puternice. Nu suntem siguri, însă, că un băieţel în vârstă de cinci ani 
merită acest atribut de voință puternică. 

„EI ar fi capabil să-l doboare pe copil și să sfărâme piese de 
mobilier, fie și lucruri de preţ, pe scurt, tot ce ar putea să-i bareze calea“. 

Această atitudine trebuie raportată la evenimente în legătură cu 
care copilul voia să demonstreze că el ţinea să se menţină la cârmă, 
dovedindu-ne că sentimentul său de comuniune socială a avut de 
suferit. Avem aici mai puţin de-a face cu acea „foame“ și cu acea „sete 
de iubire“, cât cu căutarea puterii. Nu suferă de pe urma excitaţiilor sau 
impresiilor refulate, ci pur și simplu dezvoltarea sentimentului său de 
comuniune socială a fost obstacolată, Această exagerată căutare a 
puterii este cu atât mai de înţeles cu cât nu crede deloc în el însuși, iar, 
pe de altă parte, are o soră care îi calcă pe urme. După cum știm, în 
rivalitatea dintre frate şi soră, aceasta din urmă este favorizată, pentru 
că se dezvoltă mai rapid decât băiatul, aşa încât acesta va avea de furcă 
dacă vrea să-și menţină poziţia în faţa surorii, cea de-a doua născută, 
Au intrat în joc şi alte circumstanţe, deoarece singur acest fapt nu ar fi 
fost determinant, atâta vreme cât băiatul nu şi-a pierdut speranţa de a 


69 


ALFRED ADLER 


triumfa asupra surorii. Dacă e disperat, va încerca calea vicleşu gului. 
Primul-născut a fost la un moment dat copil unic. Mai târziu a pierdut 
această poziţie, fără ca schimbarea de situaţie să fi fost pregătită dintr-o 
perspectivă socială. 

„Tatăl său mi-a relatat că copilul a fost tratat cu severitate la un 
moment dat“. 

Nu știm de către cine a fost tratat cu severitate; probabil de către 
tată. Aceasta ar arăta că el este pornit împotriva. tatălui și că își va dirija 
atacurile împotrivă-i. 

„Tatăl susține că, drept urmare a unei dezvoltări intelectuale şi 
fizice sănătoase, băiatul are un surplus de energie“. 

Este vorba de dorința stimulatoare a puterii, de care tatăl nu are 
cunoștință. 

„Şi că de aceea el are excese de exuberanță. Până în prezent 
copilul nu a avut nici una dintre bolile pe care le fac copiii“. 

S-ar spune că tatăl crede în influenţa deosebită a acestor boli 
asupra dezvoltării caracterului. 

„După părerea mea, spre deosebire de copiii «inferiori», acesta 
trebuie considerat ambițios“. 

Dacă, dimpotrivă, copilul s-ar simți sigur pe dânsul, el nu ar face 
asemenea eforturi. Nu este „inferior“, ci victima unu: „sentiment de 
inferioritate“. 

„I se prezintă întotdeauna tatăl drept model, acesta fiind un bărbat 
dotat și atrăgător“. 

Tatăl pare să fie acela care dă tonul, ceea ce îl crispează şi mai 
mult pe băiețel. 

„] se insuflă copilului ideea că va ajunge să egaleze personalitatea 
tatălui“, 

Nu ni se pare un lucru greu de făcut, dar asta pare să-l înspăimânte 
pe copil. 

„Tatăl este inginer şi se distinge prin talent la desen şi pictură“. 

Oferindu-se ca modele copiilor lor, mulţi părinți cred că în felul 
acesta favorizează dezvoltarea judecății și acțiunii independente a 
acestora. 

Se pune aici şi problema de a stabili în ce grad s-a dezvoltat 
sentimentul de comuniune socială al copilului. Toate celelalte cauze 
dispar, ca fiind secundare. Acest sentiment nu are nimic de-a face cu 
ştiinţele naturale, cu „foamea“ și „iubirea“. Important este aici scopul 


70 


PSIHOLOGIA $COLARULUI GREU EDUCABIL 


de a se pune în valoare și tocmai acesta determină gradul sentimentului 
de comuniune socială. 

Aş dori să adaug aici câteva observaţii în legătură cu o obiecţic a 
educatorului: 

„Așadar, cine este răspunzător de faptul că un puștiulică în vârstă 
de cinci ani se enervează din te miri ce? Cui să-i atribuim respon- 
sabilitatea acelor crize gastrice nervoase de care suferă o fetiță în vârstă 
de cinci ani? Am observat că în majoritatea cazurilor părinţii înșiși îşi 
maltratează copiii, nu chiar prin acte de brutalitate, ci, neexcluzând o 
tandrete foarte vie, prin atitudinea lor dezlânată și inconsecventă. Pe 
copii nu au dreptul să-i educe decât cei care, în afara cunoştinţelor 
necesare, au o inimă caldă și o profundă comprehensiune socială“. 

Mă simt obligat să reduc responsabilitatea părinților. Pentru că 
dacă, bunăoară, reușim să-i facem pe aceşti copii să progreseze, 
cultivându-le într-o mai mare măsură sentimentul de comuniune 
socială, atunci părinţii nu mai au nici o responsabilitate, iar sentimentul 
nostru de comuniune socială trebuie să se preocupe de descărcarea 
părinţilor de aceste dificultăţi. În aceasta constă începutul practicii 
psihologiei individuale, în pofida tuturor rezistențelor. Ne-am spus: nu 
există instanță capabilă să-i scutească pe părinţi de aceste dificultăţi. 
Noi suntem conștienți de faptul că nu putem îndeplini singuri sarcina 
aceasta, ci pur și simplu dorim să facem un început și să dăm o pildă. 
Mulţi ne-au încurajat să mergem în continuare pe drumul pe care am 
pornit. 


NOTE 


1 Nu este vorba aici de o soartă implacabilă, cum s-ar putea crede luând 
în considerare accepțiunea comună a termenului, ci de „soarta“ celor care nu 
au avut norocul să beneficieze de o educaţie corespunzătoare, optimismul 
pedagogic al lui Adler fiind neîndoielnic. (Nota trad.) 

2 Este cunoscut faptul că una din cărţile lui Adler poartă drept moto 
adagiul lui Herodot: „Caracterul omului este destinul său“ (Nota trad.) 

3 „Minderwertigkeit“, în textul original. (Nota trad.) 

4 Al doilea născut. (Nota trad.) 

IV. O MEZINĂ RĂSFĂȚATĂ 


„Fetiţa este în vârstă de 11 ani; tatăl a ieșit la pensie de la căile 
ferate, iar mama este casnică. Femeia aceasta a avut 14 copii, din care 
şapte sunt în viaţă. Petronella este mezina“. 

În ceea ce ne priveşte, avem o concepție bine definită referitoare 
la structura caracterologică a mezinului. Cunoaşteţi cu toţii, desigur, 
din Biblie, istoria lui Josif, care ar fi dorit ca soarele, luna și stelele să 
se încline în fața lui și care povestește acel vis al cărui sens este foarte 
bine înțeles de către fraţii săi. Ei își leagă fratele într-un sac şi îl vând. 
Legenda aceasta este extrem de instructivă. Mai târziu Iosif devine 
stâlpul întregii familii şi Chiar al întregii ţări, salvând un întreg popor. 
Prâslea! Veţi constata adesea că, într-un fel sau altul, mezinul devine 
o personalitate marcantă, fie în sensul bun, fie în cel rău la cuvântului, 
cumulând bogăție și putere. 

Nu cunoaștem nimic precis cu privire la sexul și relațiile celor 14 
copii. Putem însă spune că mezinul este adesea deosebit de răsfățat, 
datorită faptului că părinţii se bucură mult de a fi putut procrea, la vârsta 
lor, acel copil (în afară de cazul că acesta îi contrariază). 

Mezinul crește într-o ambianţă cu totul deosebită de a celorlalți 
copii, pentru că el este singurul care nu are succesor. De unde situaţia 
sa relativ privilegiată. Cât despre ceilalţi, ei trăiesc acea tragedie de a-și 
vedea locul luat de un alt copil. De o astfel de tragedie mezinul este 
scutit și faptul se manifestă în atitudinea sa. Mezinul nu simte pe nimeni 
în spatele său, este în felul acesta asigurat dinspre partea aceasta. 

Extragem din chestionar următoarele date: 

„Ea are periodic chef de lucru, după care zelul ei scade“. 

Ori de câte ori vedeţi o astfel de instabilitate în activitatea unui 
şcolar, puteți fi siguri că aveți de-a face cu un copil răsfățat. Un 
asemenea copil nu face progrese decât în mod condiţionat: atunci când 
nu trebuie să desfășoare eforturi spre a le obține. Dacă atmosfera 
călduță şi agreabilă dispare, randamentul său scade. Dacă un şcolar este 
sau nu un răsfățat, diagnosticul îl putem pune după carnetul său de elev. 
Ca orice bun medic practician, ne stă în putință să diagnosticăm acest 
tip de copil. 

„Copilul preferă să scrie, să deseneze, precum şi lucrul de mână“. 

Este un copil al dexterităților manuale. Faptul îşi poate trage 
originea dintr-un antrenament manual îndelungat. Dat fiind faptul că 
din prima copilărie prezintă o tendință de a se ocupa de lucrul manual 
putem de asemenea conchide că este probabil stângaci, că și-a com- 
pensat dificultățile şi că şi-a antrenat în mod deosebit mâna dreaptă. Dar 
această a doua ipoteză este de luat în seamă cu circumspecţie, fiind 
lesne de confirmat sau de infirmat. 

„Mama ia apărarea conduitei rele a copilei“. 

lată o mamă care ia apărarea copilului, chiar dacă critica are 
justificare. Intrăm astfel în posesia confirmării că fetița e răsfăţată. 

„Îşi distribuie uşor atenţia“. 

Aceasta ne arată că fetița are o sferă largă de interes, că vede și 
înţelege totul și că viaţa o interesează îndeaproape. Este vorba de un 
copil care nu şi-a pierdut curajul, care nu dă înapoi, care nu este închis 
în sine, ci caută contactul cu lumea exterioară. Identificăm aici o 
activitate socială care are loc poate pe un teren special, în legătură cu 
lucruri neimportante, dar baza este dată. 

„Ea încearcă să deturneze atenţia celorlalți, deranjându-i“. 

Se impune să înțelegem că acest copil este mereu preocupat să 
stingherească procesul de învățământ. Faptul nu ne surprinde, deoarece 
ştim că asemenea copii răsfățaţi, dispunând de un anumit dinamism, 
dau curs liber tendinței lor dominante: să procedeze în așa fel încât să 
ajungă în centrul interesului anturajului; din nefericire, însă, pe latura 
inutilă a vieţii. Fetiţa noastră, de altfel, va merge destul de departe în 
acest sens, dat fiind faptul că găsește la mama ei sprijinul de care are 
nevoie. 

„Remarcabilă capacitate de înțelegere“. 

Dispare şi cea mai mică îndoială în ceea ce privește interesul treaz 
al fetiţei. Nu m-ar mira ca, la o examinare a inteligenţei, să se constate 
că nivelul ei intelectual se situează deasupra mediei. 

„Observă în mod independent şi judicios evenimentele vieţii de 
zi cu zi“. 

Se confirmă faptul că fetița dispune de un potenţial de activitate 
care o împinge să se ocupe de toate cele şi să ia atitudine rezonabilă în 
faţa anumitor situaţii. 

„Capacitate de reprezentare clară a lucrurilor, copil înzestrat, cu 
simţ critic“. 

Nu vrem să spunem că simţul ei critic o ia totdeauna pe căi greșite. 
Dacă, întâmplător, are dreptate, admitem, cu toate acestea, că fetiţa are 
o anumită tendință de a-i depăși pe ceilalți. 

„Se apucă cu curaj de orice lucru nou“. 

Putem trage concluzia că de îndată ce se apucă de ceva nou 
înaintează cu hotărâre. O dată în plus, activismul ei iese în evidenţă. 
Stilul de viaţă al acestei copile începe a se contura: avem în fața ochilor 
imaginea unei fetițe întreprinzătoare, interesată de lumea din afara ei și 
care, cum este cert, are tendinţa de a se ridica deasupra celorlalți. 

Care o fi atitudinea ei în mediul social al şcolii, în fața 
învățătorului? 

„Uneori, în activitatea ei, este capricioasă“. 

Avem aici confirmarea celor spuse anterior. 

„Când se recunoaşte că treaba pe care a dus-o la îndeplinire e 
reușită, se simte extrem de încurajată“. 

„Manifestă dorinţa arzătoare de a fi aprobată, Ad să joace un 
rol important“. 

Este din nou un aspect care ne demonstrează Gitau ei, spiritul de 
decizie. Pesemne că la ea acasă nu petrece zile mohorâte, deoarece știm 
că mama sa Îi ia apărarea. 

„Îi place să se țină de hotărârea luată“. 

Ca toți cei care se simt puternici. 

„Ea deturnează asupră-i atenția celorlalți copii, tulburând 
atmosfera de lucru a clasei“. 

Se poate presupune că are de atins un scop, — acela de a se situa 
în centrul atenţiei. Aceasta nu-i reușește decât tulburând procesul de 
învăţământ. 

„Manifestă tendinţa de a conduce“. 

Mezina — micul Iosif. 

„Dar nu prea dispune de calităţile cerute pentru aceasta“. 

De ce îi lipsește darul de a conduce? Ceilalți copii i se opun, nu 
vor să fie în permanenţă conduși de acest boț de fată. Ea încă nu a ajuns 
la înțelegerea modului cum pot fi conduși ceilalți. Cu siguranţă că într-o 
zi va izbuti să-și însușească darul de a fi conducător. 

„Se exprimă bine şi vorbeşte cu ușurință“. 

Cuvântul este și el un mijloc prin care poţi atrage atenţia celorlalți 
asupră-ți. Adesea veţi remarca la copiii-problemă, la nevrotici sau la 
alienaţi această iubire pentru cuvânt; asemenea oameni vorbesc fără 
încetare. 

Observațiile de mai sus provin din perioada vieţii de școlăriță în 
cursul primar, pe când cele ce urmează datează din perioada ei ca elevă 
la şcoala secundară. 

„La început nu s-a făcut remarcată în mod deosebit, dar cu prilejul 
primei plimbări (o excursie) colegii s-au plâns de bufonerii și de purtări 
stânjenitoare din partea ei“. l 

Cu acel prilej ea deja ştia ce voia: să-și fixeze un loc al ei. De ce 
nu s-a făcut remarcată imediat? Faptul acesta pledează în favoarea 
iscusinţei copilului: mai întâi trebuie să vadă cum are de procedat. 

„De vreo două-trei săptămâni dă dovadă de un comportament de 
neîngăduit. Strigă în timpul orelor de clasă, își părăseşte mereu locul 
din bancă, îi înghiontește pe ceilalți și încearcă să-i deranjeze în fel și 
chip“. 

Probabil că această conduită înseamnă că ea avansează în tendința 
de a-i depăși pe ceilalţi. Înţelegem prea bine ce vrea ea să obţină prin 
aceasta: să-și arate puterea, să ajungă să-i domine pe ceilalţi copii. 

„Cu ocazia unei compuneri, nici vorbă să se apuce de lucru, iar 
când i se face observaţie, ia mânioasă călimara şi își toarnă cerneală pe 
mâini, pur și simplu își spală mâinile cu cerneală și murdărește 
pupitrul“. 

Depășeşte măsura, comportându-se ca un învingător turbat care 
vrea să demonstreze cu orice preţ că el este cel mai tare. Dat fiind faptul 

că avem de-a face cu un copil inteligent, putem trage concluzia că nu 
se simte în largul său la școală și că va trebui să facem ceva mai mult 
pentru această fetiţă. Atitudinea adoptată ne arată că ea și-a pierdut 
speranța de a putea juca un rol important în școală. 

„Este chemată mama, care, furioasă, își pierde orice control, o 
trage pe fată de păr, o pălmuiește prosteşte și îi răsucește braţele“. 

Până şi mama și-a pierdut cumpătul. Trebuie să spunem că nu este 
cea mai nimerită metodă de a pedepsi ultima ispravă a fetei, 
exteriorizarea dinamismului copilului. De-acum încolo ea se va bucura 
numai dacă va reuși să-i scoată din sărite pe mamă și pe profesor. Am 
citit nu demult un pasaj, într-o biografie a lui Rosegger, unde autorul 
povesteşte că trăia o bucurie imensă când, copil fiind, îşi putea aduce 
tatăl în așa hal de mânie încât acesta îl bătea. Mai târziu, înțelegând că 
tatăl său îl iubește, și-a schimbat atitudinea. Copilul voia să se asigure 
că este iubit și că se poate avea încredere într-însul. Când această 
certitudine îi lipsește face și pe dracu-n patru să irite pe cineva, să-l 
scoată din răbdări, până ajunge la rezultatul urmărit. Aceasta îi 
stimulează forța proprie. 

„Directoarea şi-a dat toată osteneala să o calmeze pe mamă și a 
dus imediat copilul în clasă. Fata nu a plâns, nu a ţipat, avea o atitudine 
dârză“. 

Vedeţi, prin urmare, ce demonstraţie îi face ea mamei: „Tu ești 
prea slabă; sunt mai tare decât tine!“ 

„Abia a plecat mama și eleva este trimisă la directoare, deoarece 
face cu neputinţă desfășurarea lecţiei“. 

Prin aceasta, fata arată că nimic nu o impresionează, că „nimeni 
şi nimic nu o poate influența“. Într-un anumit sens, fetița aceasta merită 
admiraţia noastră — ea are un temperament deosebit de puternic. Dacă 
am putea canaliza această putere extraordinară într-un sens folositor, 
am face ceva bun. 

„Directoarea îi vorbește cu bunăvoință şi copilul promite să 
asculte, dar în același timp nu are deloc intenţia de a-şi ţine 
promisiunea“. 

Fata își dă seama că directoarea se interesează de dânsa cu 
simpatie. Ea ar vrea să-i facă neapărat pe plac directoarei și să fie 
ascultătoare, dar de îndată ce se găseşte în clasă intră în joc mecanismul 
stilului ei de viaţă. Unii autori înclină să creadă că aici este vorba de 

ambivalenţă?, pe de o parte copilul arătându-se serviabil, iar pe de altă 
parte nesupus. Nu trebuie să ne reprezentăm psihicul omenesc într-o 
manieră atât de automatică. Evident, acest stil de viață mecanizat 
funcţionează potrivit unei scheme, dar într-un mod care variază în 
concordanță cu situaţia. Când se află în faţa directoarei, ea are impresia 
că este vorba de o persoană pe care a cucerit-o, pe când în clasă nu mai 
are aceeaşi impresie. 

„Directoarea îi dă o sarcină de încredere, aceea de a pune la zi 
calendarul cu file volante“. 

Este unul din mijloacele prin care poţi să calmezi un astfel de 
copil, mijloc care are o semnificaţie mai profundă: acela de a acţiona 
asupra copiilor aflaţi în căutarea superiorității. Încredințarea unei funcții 
de încredere îi poate linişti. Dar eleva noastră voia mai mult, voia să 
fie mai presus decât ceilalți copii şi nu este de crezut că se va potoli 
cu totul. 

„Profesoara intră în clasă. Fata face observaţia că are niște 
bigudiuri nemaipomenite. Unde s-ar putea cumpăra asemenea 
bigudiuri?“ 

Aceasta înseamnă exprimarea unei ostilități fățişe. E vădit faptul 
că eleva se află într-o stare de luptă deschisă cu acea profesoară. Numai 
o inamică declarată poate vorbi în felul acesta. 

„Copiii din această clasă, evident, sunt prea fragezi ca să nu se 
amuze la asemenea remarci. Dezordinea continuă. La început se putea 
crede că fata pur și simplu voia s-o sâcâie pe acea profesoară, dar mai 
târziu le-a venit rândul și celorlalte“. 

Ca și primei profesoare, poate că și celorlalte le era imposibil să 
facă pe placul elevei și s-o pună din capul locului în fruntea clasei. Pe 
de altă parte, vedem că nu vom reuși să-l îndreptăm pe acest copil dacă 
nu ghicim numaidecât ce doreşte. Ne va antrena în aceeași luptă în care 
i-a antrenat pe ceilalți. Ar fi o greșeală să ne apucăm să-i reproșăm 
defectele. Trebuie să iniţiem o conversaţie cu dânsa, vorbindu-i de 
calităţile pe care le are. Felul de a o face depinde de individualitatea 
pedagogului. 

„Pe parcursul a două lecţii de ştiinţe naturale, directoarea a trebuit 
să stea în clasă, pentru a se putea desfășura procesul de învățământ“. 

Puterea fetei noastre nu este suficient de mare ca să se măsoare în 
luptă cu directoarea; de altfel cu aceasta din urmă pare să se afle în cele 

mai bune raporturi. Poate din respect, dar și din recunoştinţa că i-a luat 
apărarea. 

„Profesoara i-a trasat elevei câteva sarcini: să şteargă de praf 
materialul didactic, să aducă apă etc., dar şi în această situaţie foarte 
repede ea a început să facă nerozii, boacăne“. 

Cazul ne incită la meditaţie. După cum am văzut, ea execută 
într-un mod satisfăcător cerinţele directoarei. Dacă o altă profesoară îi 
dă o sarcină, nu se alege nimic. Și din acest fapt putem trage învățătură: 
felul în care trebuie să te apropii de acest copil. Cum constat, educația 
modernă are tendința să-l pună pe copil într-o situaţie plăcută, 
putându-se observa că într-o astfel de situație un copil se comportă mai 
satisfăcător. Psihologia individuală, dimpotrivă, încearcă să-l 
obişnuiască pe copil să nu-şi piardă echilibrul, chiar dacă se găseşte 
într-o situaţie defavorabilă. Dacă rememorăm condițiile în care se 
formează stilul de viaţă mecanizat, vedem că acesta s-a structurat de așa 
natură încât mama fetei trebuie să-i creeze acesteia o situaţie plăcută, 
ca să poată să-i câștige încrederea. Trebuie, apoi, să facă din copil un 
partener social pentru viaţa în colectivitate. Nu ne putem sustrage de la 
îndeplinirea acestei funcţii, care de fapt revine mamei: trebuie să 
începem cu aceasta și să ne asigurăm simpatia copilului, pentru ca apoi 
să-l integrăm în societate. Altfel nu vom reuși. 

„La exerciţiile fizice eleva se arată turbulentă și părăsește rândul. 
Este închisă în vestiar; aici împrăștie bucățele de hârtie pe jos, apoi 
rochiile colegelor. Este cu neputinţă să o determini să restabilească 
ordinea“. 

Mereu în luptă. 

„Însăși directoarea este obligată să parlamenteze cu ea îndelung 
până când fata să se hotărască să strângă hârtiile de pe jos și că pună 
hainele în ordine“. 

Directoarea reuşeşte chiar să o facă să-și recunoască greșeala şi 
să se umilească. 

„Altă dată reușește să schimbe la vestiar încălțările și ciorapii 

„colegelor ei de clasă. O fată nu-şi găsește ciorapii și, evident, este 
suspectată micuța H. Nici directoarea, nici profesoara nu o bănuiesc că 
şi-ar fi putut însuși ciorapii, dat fiind că fata cu pricina este curată și 
foarte corect îmbrăcată. Nu-i lipseşte absolut nimic, nici în ceea ce 
privește hrana, nici în ceea ce privește vestimentația. A doua zi, 

directoarea, mama elevei H. și mama fetei păgubite insistă ca presupusa 
vinovată să mărturisească unde a ascuns ciorapii“. 

Trebuie să spun că fata nu prezintă tendinţa de a minţi. Minciuna 
este incompatibilă cu modul ei de a fi, fiind un semn de laşitate. În astfel 
de împrejurări se impune să fii prudent, deoarece este posibil ca un alt 
copil să fi ascuns ciorapii. Ne putem imagina în ce măsură această 
copilă trebuie să se fi simţit superioară dacă, fie și o singură dată, a fost 
suspectată pe nedrept. Am cunoscut cazuri în care unele persoane au 
săvârșit numeroase furturi; o dată, însă, acuzaţia de furt nu a fost 
îndreptăţită și era nostim de observat atitudinea celor care erau acuzate 
fără a fi vinovate: asistau la desfășurarea anchetei, bucurându-se de 
nedreptatea care li se făcea. 

„Dat fiind că instructoarea de gimnastică își declină orice 
responsabilitate în ceea ce priveşte securitatea elevei cu pricina, cât şi 
a altor eleve, directoarea asistă la lecţie. Ea declară că fata se comportă 
impecabil atât în ceea ce privește purtarea, cât și corectitudinea 
exerciţiilor făcute, La lecţia următoare fata este lăudată, dar ea imediat 
începe să se facă remarcată prin strâmbături, plângându-se că o doare 
un picior“. 

Modul acesta de luptă este mai puţin brutal decât acela despre 
care am vorbit anterior. 

Instructoarea este de părere că dacă eleva nu-şi face cum se 
cuvine exerciţiile trebuie să capete cea mai proastă notă. Potrivit 
informaţiilor furnizate de mamă, acasă fata ar fi izbucnit în plâns. 
Mama a consolat-o: „Lasă, nu face nimic!“. 

În situaţia aceasta aproape că putem vorbi de o ocazie ratată. Este 
foarte greu să găsești în cazul unui copil acea ocazie potrivită care să 
ducă la o ameliorare a comportamentului. Nu este exclus ca fata să fi 
suferit într-adevăr din cauza piciorului și ca ea să se fi găsit deja pe 
drumul cel bun. Tocmai în această situaţie, ea a fost ameninţată cu cea 
mai proastă notă. 

„La lecţia de stilistică manifestă interes, spirit de colaborare, cu 
toate că a fost trimisă la direcțiune din cauză că a deranjat prea mult 
desfășurarea unei lecţii“. 

Pare interesată de scriere și este cooperantă, poate pentru că ştie 
că în acest domeniu îi poate depăși pe ceilalți. Se vede cât de colo că în 

cazul în care nu-și poate atinge scopul reîncepe să stânjenească procesul 
de învățământ. 

„Profesorii de geografie, de istorie, de limbi străine și de muzică, 
ținând seama de modul de exprimare al fetei, îi fac în primele săptămâni 
recomandarea să urmeze cursurile A (mai dificile)“. 

Aflăm, aşadar, că acest copil nu urmează cursurile A (normale). 
Este, în lumea întreagă, una din chestiunile cele mai arzătoare ale 
reformei școlare. Majoritatea țărilor au decis să organizeze cursuri A și 
cursuri B. La cursurile A sunt înscrişi copiii consideraţi cu o dezvoltare 
normală, iar la cursurile B cei care lasă impresia unei dezvoltări mai 
lente, cursuri la care se ţine seama de această particularitate a copiilor. 
Unele înlesniri ale programelor școlare fac ca aceste cursuri să fie mai 
ușoare, pe potriva copiilor insuficient pregătiți. Dar nu trebuie să 
pierdem din vedere defectele acestei reforme. În ceea ce mă privește, 
am impresia că acei copii de la cursurile B au sentimentul că se situează 
sub media dezvoltării. Nu rareori ei aud injurii de felul acelora care 
spun că ei ar urma niște „cursuri de imbecili“ etc. Desigur, unii copii 
profită de avantajele cursurilor B, dar pentru alţii dezavantajele 
cântăresc greu. Cercetările pe care le-am întreprins în acest domeniu 
mi-au dovedit că la cursurile B sunt înscriși în majoritatea lor copii- 
problemă, copii săraci; ceea ce relevă un aspect deosebit de important. 
Este vorba, de fapt, de copii mai puţin pregătiți pentru şcoală decât alţii. 
Problema nu şi-a găsit încă soluţia. Lipsurile acestei instituţii sunt încă 
departe de a fi eliminate. Este deosebit de importantă opinia pe care și- 
o fac copiii cu privire la aceste cursuri. 

Institutoarea îi spune fetei că ea ar fi putut urma cursurile A. Dacă 
sesizăm cum se cuvine stilul de viață al acestui copil, vom putea emite 
ipoteza că se simte desconsiderată prin faptul că urmează cursurile B. 
Dezavantajele acestor cursuri trebuie să ne dea de gândit în ceea ce 
privește cazul concret al fetei de care ne ocupăm. 

„Lucrul manual“. 

Este lucrul pe care ea trebuie să poată să-l execute corect. 

„Profesorul de lucru manual relatează că la o oră de lucru manual 
ea a ocărât cum i-a venit la gură pe una dintre eleve, care era cât pe ce 
să-i substituie lucrarea: «Mârșavo, animal împutit, vițico», precum și 
alte expresii imposibil de reprodus aici. Profesorul de desen: o lucrare 
pe care i-am criticat-o...“ 

Fireşte, este aici un semnal de alarmă pentru noi: trebuie făcut 
ceva! 

„Din răutate, își mânjeşte întregul desen cu pasta de colorat, ca 
apoi să-l facă mici fărâme. Profesorul încearcă s-o pună la punct“. 
Rezultatul: „Va veni el tata la școală și n-o să-ți fie bine, nu vei mai avea 
chef să mă plictisești!“. 

„La catehism: copila este catolică, însă nu urmează învățământul 
religios. Totuşi ea asistă la curs și preotul i-a adresat întrebări în mai 
multe rânduri. O dată a fost singura elevă capabilă să răspundă în mod 
corect la o întrebare. Ea i-a povestit aceasta mamei, într-o stare de bună 
dispoziţie. La următoarea oră de curs, preotul a trimis-o la direcțiune 
pentru că s-a dovedit îngrozitor de rău crescută“. 

Nu ştim ce se va fi petrecut în intervalul dintre cele două ore de 
curs religios, dar şi în acest caz fata a vrut să se situeze în centrul 
atenţiei. 

„Constatările directoarei: venind la direcţiune, ea s-a comportat 
deosebit de îndatoritor“. 

Eleva trebuia să rezolve niște exerciţii la aritmetică sau să scrie, 
de exemplu; la început totul mergea foarte bine, dar spre sfârșit se apuca 
să deseneze tot felul de figuri caraghioase. La întrebarea de ce nu-şi 
rezolvă exerciţiile, răspundea: „Nu pot!“. 

Evident, avem de-a face cu un procedeu necinstit. Ori de câte ori 
nu ştie ceva resimte un atât de puternic sentiment de inferioritate încât 
se vede obligată să-l compenseze într-un fel oarecare. 

„La sarcina de onoare despre care am pomenit (punerea la zi a 
calendarului cu file volante) s-au adăugat altele: sigilarea de imprimate, 
serviciul de legătură între clasele vecine. Cu acele prilejuri părea cel 
mai dulce copil din lume, dar câteva minute mai târziu, în pofida 
făgăduielii că va sta cuminte, profesorii se vedeau siliți s-o dea afară 
din clasă“. 

Biroul directoarei devenise pentru dânsa un punct de atracţie. 
Dacă i se ia posibilitatea de a merge acolo şi este trimisă în altă parte, 
tendinţa ei este de a ajunge din nou la directoare, pentru că acolo se 
găsește într-o situație agreabilă. Este cu putință ca diriginta să-i vrea 
binele mai mult decât directoarea, dar totul depinde de felul în care 
înțelege copilul aceasta. 

„Fata spune: «Mama nu-i iubeşte pe granguri, ea nu mă iubește 
decât pe mine». 

Este rezultatul faptului că mama o răsfață peste măsură. 

„Adesea ea îmi dă nu zaharicale, ori cârnăciori, ci jambon și alte 
d-alde astea“. 

„Aș dori să devin educatoare“. 

Dorinţa aceasta nu ne surprinde, dat fiind faptul că în persoana 
unei educatoare ea pare să identifice imaginea unui stăpân. 

„Dacă aş avea de-a face cu un copil rău, nu l-aş mai scoate din 
bătăi“. 

„Trebuie să mă înscriu la un curs de dans; sora mea mi-a spus că 
acolo aş putea să mă bucur după pofta inimii. Dar mama nu mă lasă, 
spunând că ea e în stare să-și educe singură copilul, neavând nevoie de 
ajutorul altora. Locul meu nu este în strada X; pe listă eu sunt trecută 
pentru şcoala din strada Y“. 

Terenul școlii din strada X este suficient de explorat de dânsa. A 
arătat aici tot ce este ea capabilă să facă. Are impresia că ar putea 
străluci mult mai mult la școala din strada Y. Sunt minciuni pe care le 
îndrugă pentru a se grozăvi, a-i intimida și impresiona pe ceilalți. 

„Fata este trimisă la biroul directoarei și aceasta o întreabă ce 
poznă a mai făcut. Ea întârzie cu răspunsul. După întrebări şi încurajări 
repetate, se hotărăște să vorbească și spune adevărul. O dată a minţit-o 
pe directoare. Instructoarea de gimnastică raportează că fata susține că 
ea ar fi tras-o de urechi, obligând-o să poarte un pansament. Directoarea 
o interoghează pe elevă, care îşi menţine acuzaţia. Ea spune că o va 
reclama pe instructoare părinților, care vor cere explicaţii dirigintei 
(fata ameninţă cu venirea la școală a tatălui ei); diriginta se va plânge 
și părinții vor avea de furcă cu ea pentru că au ofensat-o. La un moment 
dat fata mărturisește că s-a certat cu sora ei, căre a lovit-o la ureche și 
că de aceea poartă pansament“. 

Este vorba de minciuna unei belicoase. Ar vrea să o „înfunde“ pe 
dirigintă. Nu am putea invoca aici o minciună din lașitate. De fapt nu 
este vorba de o minciună, ci de o defăimare. 

„Fata a mai mințit o dată: mama ceruse ca fiica sa să stea în fundul 
clasei, pentru a nu le deranja pe celelalte eleve. Ceea ce s-a și făcut. A 
doua zi fata a venit cu o pereche de ochelari, vociferând că din ultima 
bancă nu vede și că trebuie pusă în prima bancă. Medicul fiind 

întâmplător acolo, a examinat-o; la curent cu cazul, el a liniștit-o pe fată, 
spunându-i că nu-i decât o problemă de nervi și că ar putea să lucreze 
în liniște în ultima bancă. După o examinare mai atentă şi nu fără a 
merge câtva timp pe căi ocolite, directoarea a izbutit s-o determine pe 
elevă să mărturisească faptul că acei ochelari erau ai mamei sale. 
Părerea mamei, în chestiunea cu ochelarii, era cu totul alta“. 

„Părinţii lasă impresia că s-au convins că au un copil de nesuferit 
şi recunosc a nu ști cum să procedeze. Tatăl spune că mama ține partea 
fiicei; mama spune că ceilalți copii, mai în vârstă decât dânsa, îşi 
bruftuluiesc adesea sora, așa încât ea, mama, este singurul suflet pe care 
fata poate conta“. 

Iată-ne din nou în fața problemei biblicului Iosif. Cazul nostru 
trimite la aceeași explicaţie. 

Dintr-un referat al monitoarei: „La unele lecții eleva se comportă 
impecabil, ca apoi să reînceapă să tulbure procesul de învățământ; de 
cele mai multe ori caietele ei sunt în dezordine, dar temele și exercițiile 
şi le face în mod satisfăcător; îi place să fie chestionată“. 

„La lecţiile de muzică este incapabilă să ţină acelaşi ritm cu clasa, 
cântând ori prea repede, ori prea lent și se bucură în mod vădit că ne 
poate stânjeni“. 

„Deosebit de flagrante sunt lipsa ei de afecţiune, ba chiar bucuria 
răutăcioasă cu care își torturează colegele de clasă, ca şi tendința de a 
voi să joace întotdeauna cel mai important rol“. 

Ceea ce este suficient de semnificativ. 

„Pretenţii, aroganță, îngâmfare, malițiozitate și minciună. În 
general, în momentul de față pare mai calmă, răutatea ei părând 
întrucâtva în regres“. 

Prin urmare, de puţin timp pare să fi intervenit o ameliorare în 
comportamentul elevei. 

„„Monitoarea de la lucrul manual relatează: se suie călare pe un 
scaun și cutreieră cu el clasa; dacă este ameninţată că vor fi informați 
părinții, răspunde: nu le pasă, nu mi-e frică de ei, ba chiar nici de primar 
nu mi-e frică!“. 

„La lecţia următoare imita cântecul păsărilor, atrăgând instruc- 
toarei atenția asupra talentului ei“. 

„La temele de aritmetică lucrează fără să renunțe, fapt demn de 
remarcat, la ajutorul permanent al dirigintei“. 

Vrea să aibă mereu pe cineva la dispoziție, pentru că aceasta este 
o trăsătură caracteristică pentru copilul răsfăţat. 

„O dată a făcut atâta gălăgie la începutul orei, încât a fost 
imposibil să se țină lecţia; alerga prin sala de clasă, își lovea colegele, 
le insulta. La un moment dat a strigat: «Îţi înfig un cuțit în pântece!» 
Nici ulterior nu s-a arătat mai binevoitoare; spunea: «Nu pot să fac 
altfel». 

Aceeași semnificaţie: trebuie să-i stingheresc pe ceilalți; dacă nu 
joc primul rol, de alte roluri nu am nevoie. 


Examenul inteligenței 


În general, din acest punct de vedere, se situează deasupra mediei, 
în avans față de vârsta ei. Capacitate de reprezentare foarte bună. 
Logică uşor defectuoasă în ceea ce privește definirea noțiunilor. În ceea 
ce privește cunoaşterea lucrurilor, ușoară rămânere în urmă; bună la 
lucrările practice; pare preocupată de problemele de menaj. Memorie 
uşor sub medie. 

Dr. A: Pentru un asemenea copil de cea mai mare importanţă ar fi 
internarea într-o casă care s-ar putea numi casă de convalescenţă. 
Consider o astfel de instituţie ca pe un complement indispensabil 
instituțiilor noastre de consultare și o cer de multă vreme. Este vorba de 
o casă condusă de pedagogi și psihologi calificaţi. Străduinţa noastră 
este de a modifica stilul de viață eronat al copilului, cu ajutorul 
părinţilor și al diriginţilor. Nu este cu putință ca asemenea copii să fie 
schimbaţi în zece minute. Ar fi cât se poate de nimerit ca eleva pe care 
o avem acum în vedere să nu fie în întregime lăsată pe mâna mamei sale 
şi ca cineva să se ocupe în mod special de dânsa, dezvăluindu-i 

(Adresându-se mamei): Vrem cu tot dinadinsul să vă venim în 
ajutor, dumneavoastră și dirigintei. Dacă vreţi să ştiţi, în fond acest 
copil ne place. Este o fată cu personalitate, dar îi place ei la școală? 

Mama: Ea ar dori să frecventeze şcoala din strada Y. 

Dr. A: De ce preferă ea acea școală? 

Mama: Crede că la acea şcoală nu ar avea de suferit din cauză că 
este o elevă foarte răutăcioasă. 

Dr. A: Cum se comportă acasă? 

Mama: Este cea mai mică, iar cei mai în vârstă o necăjesc. Am 
avut 14 copii... 

Dr. A: Vă felicit! 

Mama: O gură în plus de hrănit, nu contează. Cei mai mari o 
invidiază, nu o iubesc. 

Dr. A: Are prietene? 

Mama: Sigur că da! 

Dr. A: În ceea ce ne priveşte, avem încredere în acest copil; 
credem că este o fetiță capabilă. Vrea să ocupe întotdeauna primul loc. 

Mama: Mi s-a plâns adesea că diriginta nu stă de vorbă cu dânsa. 
Acasă e drăguță şi adesea mă ajută la treburi. 

Dr. A: Cum a fost educată? Cu severitate? 

Mama:Cu copiii nu se poate să nu fi sever. 

Dr. A: Cred că dacă acestui copil i s-ar explica lucrurile, nu ar fi 
rău. 

Mama: Nu merge fără pedepse. 

Dr. A: Personal gândesc că dacă s-ar găsi aici cineva care să-l 
înţeleagă pe copil, care să se ocupe de el, care să-i dea idei mai bune, 
într-un cuvânt, dacă copilul ar avea cât de cât societate, i-ar fi de folos. 
Dacă sunteţi de acord, i-aş prezenta pe una dintre elevele mele. 

Mama: Ea a și frecventat osocietate „amicală pentru copii“. 

Dr. A: Aş prefera ca ea să se afle sub influența acelei tinere despre 
care am vorbit, în afara școlii. Ar putea afla câte ceva folositor de la 
dânsa. 

Mama: Cred că mi-am crescut bine copiii ceilalți şi cred că voi 
reuși s-o cresc și pe fata aceasta. 

D. A: Cea mică ar dori să joace rolul cel mai important. Vă mai 
amintiţi povestea lui Iosif? Dacă în prezent fata are dificultăți atât de 
mari la școală, nu se va putea obţine nimic de la dânsa cu băţul. Fiţi 
mereu amabilă. Dacă acceptaţi, spuneţi-ne-o și vă vom trimite-o pe 
tânăra aceea. 

Mama: Ceea ce face ea la școală, nu face decât în glumă. Există 
acolo copii de oameni mai distinși, care sunt supărăcioşi. 


85 


ALFRED ADLER 


Dr. A (după plecarea mamei): Aveţi aici un exemplu de aversiune 
față de sfaturile noastre. Pentru moment trebuie să ne situăm pe o 
poziţie de aşteptare. 

(Adresându-se admirativ fetei): Ce domnişoară! Credeam că eşti 
mult mai mică. Tu ai dori să pari mereu mai mare, ţi-ar plăcea să stai în 
vârfurile picioarelor, ca oricine să te poată băga în seamă. Asta este 
caracteristic pentru mezini: ei vor mereu să se facă remarcați. Tu ești o 
elevă bună, capabilă, am auzit spunându-se despre tine că eşti 
inteligentă. Nu crezi că ai putea mai degrabă să străluceşti prin 
cunoștințele tale la lecţii? Dacă reuşeşti, înseamnă că vei reuși şi în 
viață. Atunci toată lumea te va stima și te va iubi. Nu cumva ar trebui 
să încerci imediat, ca să-i faci plăcere dirigintei tale? Toată lumea te va 
respecta atunci. Ce crezi, ai să poți reuşi? 

Copilul (tace tot timpul). 

Dr. A: Ai putea deveni una din cele mai bune eleve. Ce zici? Nu 
ar fi bine? Ar fi drăguţ din partea ta să încetezi lupta aceasta sâcâitoare. 
Ar trebui să ai totdeauna în minte următoarele: nimeni nu mă obligă să 
fiu mereu în primul plan și să mă fac remarcată; este mult mai plăcut să 
lucrez, pentru ca în cele din urmă să fiu iubită, dar asta nu trebuie să se 
întâmple neapărat de la bun început. Câţi sunteți în clasă? 

Copilul: 32. 

Dr. A: Diriginta nu poate face pentru toate elevele ceea ce face 
pentru tine. Vrei să o ajuţi un pic? Te previn că nu e ușor, dar cred că 
vei reuși. Voi reveni peste o lună ca să văd dacă între timp ai reuşit sau 
dacă continui să rămâi măscăriciul clasei. 

Copilul (nici un răspuns). 

Dr. A (după plecarea fetei): În fond, este un suflet tandru; aș fi 
putut-o face să plângă. Evident, trebuie să aşteptăm, spre a vedea cum 
vor evolua lucrurile. Trebuie să vă atrag atenţia asupra unui detaliu de 
tehnică. Am dobândit convingerea că a aduce pe un copil în fața unei 
reuniuni de oameni poate avea o influență benefică. Pentru copil aceasta 
înseamnă că dificultățile lui nu sunt afacerea lui privată, deoarece de ele 
se interesează şi străinii. Probabil că în felul acesta este mai bine trezit 
sentimentul de comuniune socială. Repet și iar repet: Mă voi informa 
ca să văd cum vă comportați. Nu este o amenințare, ci certitudinea că | 
așteptăm o schimbare pe care dorim ca acela care este în cauză, copilul, 
să o înțeleagă. Există în metoda noastră o latură artistică, care nu se lasă 

sesizată în mod științific. Dacă pun degetul pe rană, e sigur că copilul 
mă va înţelege, iar faptul de a-l integra în societate este un element 
esențial. Și în această privință, desigur, pot fi formulate obiecții, cum 
ar fi, de pildă, că, observând că ne ocupăm de el, copilul ar putea deveni 
vanitos. Remediul constă în modul de a-i vorbi copilului. A formula 
doar obiecții și a nu întreprinde nimic util, este a face concesii spiritului 
steril al timpului nostru. 


NOTE 


1 Erou care și în basmele noastre își pune în inferioritate netă fraţii. (Nota 
trad.) 

2 Referire indirectă la concepţia freudiană. (Nota trad.) 

3 Formă de învăţământ religios. (Nota trad.) 


V. AȘA-NUMITELE CRIZE 
ALE PUBERTĂȚII 


Au fost formulate plângeri în legătură cu o fetiță de 14 ani, care 
ar fi început o serie de experiențe sexuale, ar fi dispărut de acasă timp 
de zece zile, ca apoi să fie regăsită nu departe de casa părintească. 

Antecedente: familie săracă, cu trei copii. Băiatul cel mare, mulți 
ani bolnav, îşi câștigă acum existenţa şi banii îi dă mamei sale, care are 
pentru dânsul toată considerația. Tatăl și fiul cel mare, mereu bolnavi, 
au avut adesea nevoie de îngrijirile mamei. Tatăl nu poate lucra decât 
din când în când. Ne putem imagina că, într-o situaţie atât de apăsătoare, 
fetița nu se putea bucura de nici o atenţie deosebită. Şi s-a mai născut şi 
un al treilea copil, tot fată, în circumstanțe nefericite: tatăl şi fiul erau 
atunci în convalescență, ceea ce nu i-a permis mamei să se ocupe mai 
mult de mezina sa. Ceea ce reprezenta pentru fetița noastră o situaţie 
nespus de defavorabilă. Mama nu se putea ocupa de dânsa, așa încât 
avea impresia că este lăsată în părăsire. A crescut ca un copil detestat, 
lipsit de căldura dragostei materne. De fapt, într-o anumită măsură 
echilibrul s-a restabilit, dar fetiţa trăia cu ideea că era dezavantajată în 
comparaţie cu fratele și sora ei. Tatăl reprezenta în casă autoritatea 
necontestată și copiii îl ascultau bucuroși, cu toate că era sever. Putem 
prevedea că fetiţa aceasta se va dezvolta ca un copil de nesuferit, fără 
speranță. Ea a băgat de seamă că nu era la fel de răzgâiată ca ceilalți. Un 
astfel de copil simte în orice moment ceea ce descriem noi aici, iar stilul 
său de viață se impregnează de aceste trăiri. Apare o circumstanță 
fericită: are acum un diriginte pe care îl iubeşte.mult; înflorește, devine 

una din cele mai bune eleve și i se prezice că va ajunge departe. Lu 
vârsta de 14 ani este nevoită să treacă la altă școală. Începe nenorocirea: 
noul diriginte nu înțelege nimic din sufletul copiilor și o abordează cu 
asprime. Aceasta în timp ce singurul ei suport moral era stima de care 
se bucura la şcoală. 

Datorită singurului fapt că dirigintele o trata fără afecţiune, ea a 
început să se îndoiască de ea însăși, nu răspundea la întrebări și primea 
note proaste. A căzut în capcana care îi fusese pregătită. Putem să 
prezicem că într-o zi acest start nefericit va fi resimţit. Ea nu va progresa 
decât dacă va avea parte de afecţiune și va fi elogiată. Absentează de la 
şcoală. Dirigintele face o anchetă și află că frecventează bărbați tineri; 
se decide exmatricularea ei din școală. Adică lucrul cel mai rău din câte 
se puteau face. Reușita la școală este ratată, acasă se simte frustrată, — 
ce îi rămâne de făcut? Arta psihologului constă în a se identifica cu 
situaţia în care se află această fată. Ne putem pune problema în felul 
următor: ce am face noi dacă, fiind o fată în vârstă de 14 ani, care se 
doreşte apreciată, am trăi într-o familie care ne refuză acea apreciere? 
Nu există decât o cale: să cauţi aprecierea la cei de sex opus. Ea a 
făcut-o într-un mod inteligent, deşi în contradicţie cu simțul comun, 

Știind că fata este inteligentă, putem da un pronostic în legătură 
cu ce se va petrece mai departe, anume că nu va găsi, pe calea pe care a 
apucat-o, aprecierea la care jinduiește. Amorezări de felul acesta nu 
reprezintă decât o reușită aparentă. Acela care are o anumită experienţă 
în observarea relaţiilor amoroase știe că astfel de raporturi, facile, duc 
în mod necesar la eşec. Ea se privește ca pe un obiect, ca pe o jucărie a 
bărbatului. Dacă continuăm să ne transpunem în situaţia fetei, cum ar 
trebui să procedăm? Nu ne rămâne decât sinuciderea? Recunoștinţa îi 
este refuzată din toate părţile. De altfel, în mai multe scrisori ea anunță 
că își va lua viaţa, iar faptul s-ar fi produs, dacă nu ar fi reţinut-o o 
împrejurare fericită. Nu avem voie să considerăm ca act de lașitate 
faptul că nu și-a realizat proiectul; mai degrabă sinuciderea ar fi fost un 
act de laşitate. Acest act are loc într-o situaţie de criză, de furie, de 
descurajare. Factorul care o împiedică să se sinucidă este situația relativ 
favorabilă a familiei. Părinţii sunt oameni săraci, ea știa asta, după cum 
mai știa și că, oricum, ei o vor ierta. Drumul acasă îi rămânea deschis 
şi în aceasta ea găsea un fel de apreciere pentru propria-i persoană. 
Aşadar, i-am fi putut spune mamei: „Plimbaţi-vă puţin prin jurul casei 

şi vă veţi regăsi fiica“. Pentru că ea nu avea de urmat alt drum. Mama 
o va întâlni, într-adevăr, într-o zi şi o va readuce acasă. Ea recurse atunci 
la o consultație psihopedagogică. Acestei fete însetată de a se pune în 
valoare trebuie să i se dea prilejul de a fi apreciată. Trebuie ştiut care 
este cea mai bună aptitudine a ei, în vederea unei orientări spre o 
activitate utilă; fără îndoială că, în ce o priveşte, este aptitudinea de a 
urma cursurile unei școli. Psihologia individuală ne învaţă că dacă un 
astfel de copil are impresia unui deficit de afecţiune faţă de el, atunci 
într-însul se dezvoltă un puternic sentiment de inferioritate, cu toate 

"consecinţele care decurg de aici în direcția insuficientei pregătiri pentru 
viaţa socială. Îşi pierde orice interes pentru familia sa și se constată 
lesne lipsa sa de curaj. Dacă nu ar trăi un împovărător sentiment de 
inferioritate, fata ar gândi: dirigintele nu mă înţelege și poate că trebuie 

„să fac eforturi mai mari. Dar ea, dimpotrivă, se menţine pe terenul ideii 
de a se face apreciată cu orice preț. Aceasta pare să-i fi reușit prin 
aventurile galante. 

- Aş vrea să stărui aici asupra problemei pubertăţii, considerată de 
unii drept o psihologie a posedaţilor de către diavol. Toate nenorocirile 
sunt atribuite glandelor genitale. Argumentul este ridicol. Aceste 
glande funcţionează din ziua nașterii și chiar de mai înainte. Pubertatea 
se caracterizează prin alți factori: mai multă libertate, mai multe posibi- 
lități şi mai multă atracţie din partea tinerelor fete pentru sexul opus. 
Copiii sunt puternic stimulați de voința de a demonstra că nu mai sunt 
copii. La temperatura acestei stări de fapt ei își depășesc de cele mai 
multe ori scopul. Fata doreşte să fie apreciată ca atare şi crede că nu 
poate găsi apreciere decât pe planul acesta. 

Pubertatea nu este o stare morbidă, ea nefăcând decât să 
exteriorizeze conținutul stilului de viață. Nimic nu se schimbă, fata cu 
pricina rămâne cum a fost. Nu am putea pronostica nici o schimbare. Ea 
pur şi simplu a renunţat la un drum care i s-a părut blocat; atâta tot. 
Important este să semnalăm că elementele care îi induc pe oameni în 
eroare nu sunt fapte reale, ci rezultă din felul eronat în care ei înțeleg 
aceste fapte. Toţi cei care cred că viaţa psihică a omului este bazată pe 
cauzalitate se înșală. Fata de care ne ocupăm dă valoare de cauzalitate 
unui factor care, în mod obiectiv, este neutru. Afecţiunea care i se refuză 
devine deodată cauză; dacă fata se vindecă, acel deficit de afecţiune nu 
mai este cauză. Ea nu se mulțumește însă să ridice afecțiunea refuzată 

la rang de cauză, ci îi prescrie urmări pe care ea însăși le provoacă. Nu 
este absolut necesar ca, negăsind afecţiune la diriginte, să o caule 
aiurea. Aceasta este o greşeală. Avem dreptate când refuzăm să credem 
în efectul unei tendinţe native. Noi ţinem cont de rătăcirile vieții psihice 
a omului. Nu faptele intră aici în joc, ci opinia pe care ne-o facem despre 
ele. Psihologia individuală a făcut acel pas decisiv care constă în 
cercetarea posibilităților de eroare şi în reducerea lor la minimum, cu 
ajutorul tratamentului. Concluziile trase de două fiinţe diferite pot fi 
fundamental diferite. Nu trebuie să uităm că aceste realități psihice sunt 
greşit înţelese și greșit interpretate de către majoritatea oamenilor. 

Trebuie să-i dăm fetei posibilitatea de a dovedi că este capabilă 
să ajungă ceea ce ei i se pare că îi este interzis, adică să devină o bună 
elevă. Pe acest plan apar, iarăși, alte dificultăți: cu astfel de antecedente, 
să se vadă exclusă din școală! Aceasta pare să însemne că dirigintele nu 
este el însuși capabil să rezolve asemenea probleme. Consultaţiile 
psihopedagogice îi vin în ajutor. În școlile care dispun de un serviciu 
de consultații psihopedagogice elevii nu sunt exmatriculaţi și, mai mult 
decât atât, nu există repetenţi. Dacă ni se prezintă un caz ca acesta și nu 
suntem capabili să-l rezolvăm în cadrul şcolii, atunci se pune problema 
ce este de făcut. Nu văd motivul pentru care copila ar constitui o 
ameninţare pentru o altă școală. Să nu uităm ce greu stigmat reprezintă 
exmatricularea pentru dânsa. Poate că mai simplu ar fi să apelăm la 
experienţa cuiva competent în materie. Poate că am putea-o încredința 
pe fată unui diriginte care să știe cum se procedează în asemenea cazuri. 
Trebuie făcut totul spre a-i reda reușita pe care nu de mult o înregistra 
la şcoală: din acel moment „răul pubertăţii“ va dispărea. 


VI. COPILUL UNIC 


Institutoarea: Copilul frecventează clasa a patra. Clasă mixtă. Este 
în clasa mea de doi ani. În primii doi ani a avut un alt institutor. E copil 
unic la părinţi. Tatăl și mama lui lucrează, iar copilul stă la bunică-sa, 
pe care nu o ascultă. Face ce-i trece prin cap. Nu prea aude; are o bună 
memorie a cifrelor şi ceva spirit critic. Scrie îngrozitor. 

De vreun an copilul este foarte vorbăreţ, foarte dezordonat și îi 
incomodează pe toți ceilalți, băieți şi fete. Atât poveţele binevoitoare, 
cât şi pedepsele îl lasă indiferent; în urma insistențelor plânge, promite 
să se îndrepte, ca apoi s-o ia de la capăt. 

Anul acesta, aceeași poveste. Își folosește călimara drept 
scuipătoare, sparge capacele călimărilor. L-am luat şi cu binele și cu 
răul. M-am prefăcut că nu văd ce face și că puţin îmi pasă de tururile lui 
de forță. Fără rezultat. Încearcă mereu să se facă remarcat într-un fel 
oarecare. Copiii au adunat la școală bani pentru o mare excursie în 
comun. El a adus doar două coroane. În timpul recreaţiei, copiii mi-au 
adus la cunoștință că K. are 16 coroane. Îi cer să-mi dea banii, fiind 
neliniștită în ceea ce privește proveniența lor. Răspunsul lui: „I-am 
câștigat la un joc de cărţi“. l-am spus că mama sa ar putea lua banii de 
la direcţiunea şcolii, pentru că, el fiind dezordonat, era mai bine să nu 
riște să-i piardă pe drumul spre casă. Mama nu s-a prezentat la școală. 
Ştiam prea bine că băiatul nu suflase nici o vorbă despre aceasta acasă, 
căci părinții săi sunt oameni foarte cumsecade și adesea vin să se 
informeze la școală în legătură cu situaţia fiului lor. În cele din urmă am 

convocat-o oficial pe mamă la şcoală. Ea a rămas stupefiată, amintin- 
du-și că în mai multe rânduri îi dispăruseră de acasă mici sume de bani. 
De nenumărate ori am observat că dacă, la şcoală, i se dovedește că a 
minţit, îţi aruncă o privire atât de pustie încât ai impresia că te afli în 
faţa unui copil care prezintă o deficiență mintală. 

Copilul a avut prilejul să-și vadă mama plângând la școală. A fost 
admonestat cu tact, ca după aceea să se întoarcă în clasă şi să facă 
năzbâtii care i-au amuzat pe toți elevii. Mama a fost pur și simplu 
îngrozită şi spunea că soţul ei îl va omori în bătăi pe copil. Am 
povăţuit-o ca deocamdată să nu-i spună nimic soțului. A doua zi s-a 
prezentat tatăl; soţia îi povestise totul și acesta nu-i aplicase nici o 
corecție copilului. Băiatul aruncă responsabilitatea celor întâmplate pe 
unul mai în vârstă decât el, care l-ar fi îndemnat să fure. Era vorba de 
un băiat care nu frecventa şcoala publică, ci un curs privat. 

Dr. A: Am mai auzit lucruri de acest gen și trebuie să spun că 
peste tot și întotdeauna e unul și același cântec. Că băiatul este 
dezordonat: asta înseamnă, probabil, că există o persoană care umblă 
pe urmele lui și face ordine. La școală lucrează şi nu lucrează. Este stilul 
de viață al unui copil răsfăţat, cum ni se arată şi din alte trăsături de 
caracter. Ar trebui ca cineva să se ocupe de el în mod special la şcoală. 
În ceea ce privește faptul că dorește să se facă mereu remarcat, ar fi util 
să știm îndeosebi în ce moment și-a manifestat el năravul (furt). 
Aceasta, fără a se recurge la improvizații. 

De doi ani mama a abandonat casa, iar copilul se găsește la bunică 
şi pare extrem de nemulțumit. Se simte frustrat; îi lipsesc o mulţime din 
lucrurile pe care i le oferea mama. Identificăm la el trăsăturile de 
caracter ale cuiva care vrea să se îmbogăţească. Furtul este compensaţia 
pentru ceea ce a pierdut.Trebuie să ţinem seama de faptul — recunoscut 
chiar de băiat — că s-a aflat sub influența unui băiat mai în vârstă. Nu 
există delincvent sau criminal care să nu încerce să se scuze, pentru ca 
fărădelegea sa să apară într-o lumină mai bună. Faptul ne demonstrează 
că băiatul știe prea bine că s-a îndepărtat de societate, de sentimentul 
comuniunii sociale. A furat pentru că voia să lase impresia că este 
matur. Nu a găsit, după mintea lui, altă cale. Era obişnuit cu mama sa și 
se află într-o situaţie grea. Bunica sa nu are faţă de dânsul aceeași 
atitudine ca mama. E mai aspră. El luptă cu bătrâna. Între ei se 
manifestă o tensiune plină de ostilitate. Un astfel de copil, obişnuit să 

se bizuie pe alţii, se simte ca într-o capcană. Stilul său de viaţă este 
de-acum fixat și el caută mereu o ființă care să-i dea sentimentul că se 
ocupă de dânsul. Este ceea ce îi lipsește. Tocmai din momentul când a 
simțit această lipsă, cred eu, a început să fure. 

Ce l-ar fi putut împiedica pe copil să se apuce de furat? Ocuparea 
unui loc onorabil la școală. Lucru foarte greu de realizat în cazul 
copiilor răsfățați. Dacă un astfel de copil își propune să obţină totul, ca 
la mama acasă, atunci avem de-a face cu un mod inteligent de a 
proceda; băiatul nu este un prostănac. 

În ochii institutoarei, el este dezonorat. S-a obișnuit să crească 
într-un climat de caldă simpatie. S-a reuşit liniştirea tatălui şi băiatul 
crede că prin aceasta totul a reintrat în ordine. Fiecărei privațiuni și 
fiecărei frustrări el le va răspunde prin noi tentative de a se îmbogăți. 
Nu cred că băiatul a început să fure abia de doi ani, ci mult mai demult. 
Ce o fi făcut el cu bănuții lui tăinuiți? Pesemne că și-a cumpărat 
niscaiva zaharicale. (Institutoarea: şi-a cumpărat un cârnăcior.) Cum de 
i-a venit ideea să susțină că un altul l-a îndemnat la rele? Cum am putea 
şti dacă, într-adevăr, unul mai mare l-a îndepărtat de calea cea bună? Ar 
trebui să o întrebăm pe mamă, dacă nu cumva ea l-a pus în gardă, 
zicându-i: „Nu te înhăita cu băiatul acela, că te-ar putea duce pe cărări 
greşite“. Sau poate că există cu adevărat un băiat mai în vârstă, care a 
ştiut să-l atragă de partea sa. Dacă de câtva timp are bani asupră-i, este 
de crezut că are un alt scop. Poate că voia să-și creeze un suport 
material, un fond. Despre lucrul acesta trebuie stat de vorbă cu mama. 
Se impune să cunoaștem și alte manifestări ale băiatului, din acelea pe 
care le observăm îndeosebi la copiii răsfăţaţi. Poate că este fricos şi nu 
poate sta singur, aşa încât este de înțeles să se însoțească cu un băiat mai 
în vârstă. Lucrul acesta nu este absolut obligatoriu, dar putem trage 
concluziile noastre. Poate că noaptea ţipă în somn. Ceea ce mama ne-ar 
putea confirma sau infirma, după cum ne-ar putea spune dacă şi mai 
înainte copilul nu-şi manifestase tendința de a-și însuşi ceea ce nu-i 
aparține. Am avea nevoie, de asemenea, să ne spună că nu prea îl 
interesează ceilalți și că felul de a avea legături cu ei nu este lăudabil. 
Nu este în stare să-şi facă prieteni; dacă se joacă cu ceilalți, vrea să aibă 
întotdeauna primul rol; are tendinţa de a frecventa fie copii mai mici, 
fie mai mari decât dânsul. La copiii unici se întâlneşte adesea predilecţia 

pentru persoane mai în vârstă, deoarece aceşti copii au trăit mereu în 
mijlocul unor oameni mai în etate. 

Trebuie să ne punem în acord asupra modului de influențare a 
mamei. De asemenea, trebuie să-l determinăm pe copil să facă progrese 
la învățătură și să-i stimulăm curajul. Este necesar ca el să aibă speranța 
de a putea juca aici un rol şi de a se face remarcat. V-aș sfătui să vă 
exersaţi în ceea ce eu aș numi raza de acţiunel. La copiii-problemă 
aceasta este întotdeauna redusă. Un astfel de copil nu are o largă sferă 
de acţiune. Trebuie să încercăm să i-o lărgim, ceea ce nu este cu putință 
decât dacă îi dăm mai mult curaj și dacă el însuși este încredinţat că se 
poate face util. Tocmai aceasta îi va da posibilitatea să-şi modifice în 
întregime raza de acțiune, să o amplifice. În sfera atât de restrânsă în 
care se găsește în prezent nu-i rămâne altceva de făcut decât să se 
îmbogăţească în secret și să recurgă la minciună ca să nu scadă în 
propria sa stimă și atitudine. 

Institutoarea: Nu are note rele decât la scris și la ortografie, însă 
nu totdeauna. La şcoală e iubit, nu este ostracizat. Cu siguranţă că 
colegii nu-l detestă. Nu a repetat niciodată clasa. Este un elev lent, dar 
învaţă destul de bine. 

Dr. A: Trebuie știut de ce elevul nu este mulțumit de școală. Una 
din principalele cauze trebuie să fie faptul că vrea să constituie mereu 
centrul atracției. Un astfel de copil reușește lucrul acesta fie făcând-o 
pe clovnul, fie tratându-i pe ceilalţi cu bunăvoință. În ambele cazuri în 
cauză se află propria-le persoană. Băiatul nostru încearcă cu şiretenie 
să obțină tot ceea ce vrea. Caută ca prin farmecul său să obţină tot ceea 
ce i se pare dezirabil și s-a antrenat în acest sens din prima copilărie, 
favorizat de atitudinea mamei sale, care l-a răsfățat întotdeauna. 

Un diriginte: Am avut un elev care a ajuns să fure. L-am surprins ` 
pe când era pe cale să-i fure altuia 50 de creițari. Mi-a declarat că ceilalți 
copii aveau totul şi că el nu avea nimic. Tatăl său, sărac, nu-i dădea nici 
o leţcaie. El ar fi vrut să aibă de toate, ca și ceilalți copii. l-am dăruit 
vreo câteva zeci de creițari, ca să-și poată cumpăra și el ceva. Am 
repetat de mai multe ori acest gest și, de atunci, niciodată nu am mai 
auzit ca acest copil să fi furat ceva. 

Dr. A: Nu dispunem de reguli spre a optimiza un copil. Măsurile 
pe care le luăm acționează diferit asupra fiecărui copil. Nu se poate să 
aplicăm una și aceeași măsură la cazuri diferite. În afară de posesia celor 

20-30 de creiţari, copilul respectiv simte renăscând în el un sentiment 
de solidaritate, care îl fortifică moral. Nu m-aş mira ca cineva să-mi 
spună: l-am bătut și din acel moment nu a mai furat. Lucrurile acestea 
sunt prea complexe ca să le putem judeca în mod simplist. Ceea ce 
încercăm să facem înainte de toate este să înțelegem copilul. 
Respectivul copil trăiește cu ideea că el are un drept asupra a tot ceea 
ce există, iar asta i se cuvine imediat și fără efort. Este o eroare pe care 
noi încercăm să o facem înţeleasă, iar prin această înțelegere o facem 
să dispară. 

Institutoarea: Situaţia familială a copilului este bună. 

Dr. A: Găsiţi, în general, la dumneavoastră în şcoală, copii săraci 
în clasele cu un ritm mai lent de învăţare, și copii cu o situaţie materială 
mai bună în clasele unde procesul de învățământ este mai rapid? 

Institutoarea dă un răspuns afirmativ. 

Dr. A: Dacă priviţi lucrurile mai îndeaproape, nu veţi găsi nici un 
Singur om care să nu fi furat ceva în viaţa lui: fructe, dulciuri, niște 
bagatele etc. În cercetările mele am întâlnit faptul aproape întotdeauna. 

(Către părinţi): Aş dori să stau de vorbă cu acest băiat. Este cu 
putinţă să-l dezbărăm de apucăturile lui. Dintr-un anumit punct de 
vedere, el mi se pare un copil deosebit. Nu v-a trecut prin minte că are 
nevoie de tandrete? Vă dă mereu de furcă cu câte ceva, spre a putea fi 
împreună cu voi. El aude mereu că nu știu cine face nu ştiu ce pentru 
dânsul. Aveţi greutăţi cu el în ceea ce privește alimentaţia? 

(Mama spune că mai de mult făcea nazuri, dar că acum mănâncă 
cum trebuie.) 

Dr. A: A fost bolnav? A urinat noaptea în pat? 

Mama: Are mereu o mină de om acrit, pentru că mereu suferă de 
stomac. 

Dr. A: Este fricos? Îi este teamă să rămână singur? A frecventat 
grădinița de copii? Ce rol îi place să joace? Are prieteni? 

Tatăl. Habar n-avem. Nu-i fricos. Pune, însă, întrebări prostești. 
Întreabă: „Mamă, asta ce este? Dar aia ce este?“ Stie prea bine despre 
ce este vorba, dar pur și simplu vrea s-o sâcâie pe maică-sa. 

Dr. A: Cum își face temele? Le face singur, ori are nevoie de 
ajutor? 

Tatăl. Dacă cineva îi stă în spate, totul merge de minune. Preferă 
societatea oamenilor care se poartă binevoitor cu dânsul. 

Dr. A: Ştie să înoate? Are vise anxioase? Nu este superstiţios? Îi 
place gimnastica? 

Tatăl: Are o enormă admiraţie pentru nataţie; o dată însă s-a 
speriat și de atunci nu mai vrea să înoate. Îi place mult gimnastica și în 
anul din urmă a făcut în mod regulat gimnastică. Nu are coşmaruri și nu 
este anxios. Are întrucâtva frică de mine, pentru că sunt foarte nervos. 

Dr. A: Fiţi amabil cu dânsul, plimbaţi-vă cu el, fără soţia 
dumneavoastră, pentru a putea lega prietenie și a face cu ajutorul 
dragostei şi al prieteniei ceea ce vreţi să faceţi, nu cu ajutorul fricii... În 
ceea ce priveşte dificultăţile întâmpinate la scris şi ortografie, aţi 
cercetat dacă nu cumva este stângaci? S-a născut, poate, stângaci? 

(Părinţii nu știu să fie stângaci. Se constată că mama este 
stângace.) 

Mama: Se mai plânge de faptul că fiul ei a refuzat să-l trădeze pe 
acela care l-a îndemnat să fure și că i-a dat un nume fictiv. 

Dr. A: Nu se adună și cu alți copii? Cum se îmbracă? Cum își face 
toaleta? Cum se piaptănă? 

Tatăl: A avut un prieten mai înainte, cu care se întâlnea, dar a 
murit. 

Mama: Când se îmbracă, trebuie să-i tot dau ghes, până să fie 
gata. 

Dr. A: Nu e nevoie să i se dea mereu ghes; problema este mai ales 
aceea de a-l face independent, treptat și cu blândeţe. Dacă doriți, aș fi 
bucuros să încerc să-l influenţez. Merge cu drag la şcoală? Spune el ce 
vrea să fie mai târziu? Este vanitos? În ce poziţie doarme? Își roade 
unghiile? Se scobește în nas? 

(Părinţii relatează că e peste măsură de vanitos, că ar vrea să se 
facă tâmplar, că uneori îşi roade unghiile şi că, încolo, nu au mai 
remarcat nimic deosebit la el. La școală merge cu drag.) 

Dr. A: Faceţi-l mai independent, ca să dovedească un mai mare 
interes pentru şcoală și să-și câştige acolo o anumită poziţie. Asta îl va 
feri de paşi greșiți. Nu-l ameninţaţi şi nu-i mai vorbiți de abaterea lui. 
Este curios să vedem că acest băiat, care suferă de stomac, şi-a 
‘cumpărat salam. Nu-i mai faceţi reproșuri și încercaţi să îl faceţi 
independent. Avem aici imaginea pură a unui copil răsfăţat, puritatea 
imaginii acesteia fiind voalată de faptul că băiatul a fost instruit în 
vederea libertăţii. Există o mare deosebire între un copil în permanenţă 
supravegheat şi acela obişnuit să trăiască singur. 

& 

(Între timp a intrat copilul şi doctorul i se adresează acestuia): — 
Ce vrei tu să faci când vei fi mare? 

Copilul: Vreau să mă fac tâmplar. 

Dr. A: Şi ce vrei să faci când vei fi tâmplar? 

Copilul: Să trag la rindea. 

Dr. A: Câţi prieteni ai? 

Copilul: Trei. 

Dr. A: Şi cu ce se ocupă ei? 

Copilul: Fură. 

Dr. A: Eu le-aș spune: „Ce se va alege din voi, dacă vă ţineţi de 
rele?“. Îți place să-i urmezi în ceea ce fac? 

Copilul: Nu. 

Dr. A: De ce te lași târât de acești băieți? Mi se pare că tu credeai 
că nimeni nu va observa că ai furat și că în felul acesta puteai să-ți 
cumperi ceva. Ţi-e frică? Eşti curajos, așa că trebuie să ai curaj şi la 
şcoală. Eşti de-acum băiat mare, trebuie să faci tu înşuţi totul, știi să te 
îmbraci singur, sau să te speli, ori trebuie să te ajute mama? Vrei să-i 
dai de lucru în plus. Întrucât știi de-acum să faci tu însuţi totul, nu mai 
aștepta să te ajute mama. Cum merge la scris? Fă un efort în plus și o să 
meargă mai bine. (Copilul este şi el stângaci, ca şi mama.) Să nu crezi 
că au putut alţii să te facă să furi; asta-i o prostie. Nu trebuie să te iei 
după alţii. După o lună te rog să-mi spui dacă faci totul singur, dacă ai 
progresat la scris și dacă te mai lași târât de alţii. (Copilul iese.) Copiii 
stângaci au impresia că nu sunt capabili să rezolve problemele aşa cum 
le rezolvă ceilalți. Ei se străduiesc să lucreze cu mâna dreaptă și când 
văd că nu prea merge își închipuie că la ei lucrurile vor ieși totdeauna 
pe de-a-ndoaselea. Copilul stângaci poate fi identificat după o mulțime 
de semne. Când un copil are dificultăți la citit, scris ete., trebuie să ne 
gândim că avem probabil de-a face cu un stângaci. În majoritatea 
cazurilor jumătatea stângă a feței este mai bine dezvoltată decât dreapta. 
Numeroși stângaci prezintă dificultăți la scris și mulţi dintre dânșii 
renunţă să mai progreseze, scriind toată viaţa ilizibil. Alţii, dimpotrivă, 
îşi dau toată silința și reușesc să aibă o caligrafie ca de dreptaci. Sunt 
cei care și-au biruit inferioritatea şi care, în genere, au dobândit marea 


"aptitudine de a triumfa asupra greutăților; aceștia devin artiști etc. Dacă 


vedeţi o scriere foarte frumoasă la unul care scrie cu mâna dreaptă, 
trebuie să vă gândiţi că poate el a fost stângaci. Avem în oraş? un număr 

de aproximativ 35-50 la sută stângaci. Poate că ei nu o știu, dar 
consecinţele le suferă. Veţi găsi un foarte mare număr de copii stângaci 
atât printre cei mai buni, cât şi printre cei mai răi oameni, la naturile 
problematice, începând cu artiștii şi terminând cu copiii-problemă. 

În cazul nostru, copilul este bolnăvicios, răsfățat de mama sa, 
bruscat de tată, ceea ce îl face să se refugieze şi mai mult lângă mamă. 
Tatăl ar trebui să se pună de acord cu ea în ceea ce priveşte educaţia 
copilului. Recent a apărut o situaţie pentru care el nu era pregătit. E dus 
la bunica sa, cu care nu se poate înțelege. Ea este dornică de liniște. La 
şcoală băiatul merge bine, dar, cu toate acestea, evadează. Progresează 
la învățătură, pentru că poate s-o facă. Caută o compensație: 
stingherește procesul de învățământ și îi amuză pe copii. Aceasta nu-i 
este de ajuns și are chef să fure. Să admitem că s-a lăsat antrenat; dar de 
ce nu s-a lăsat antrenat să-și îmbunătățească de pildă caligrafia? Are 
impresia că nu este tratat cu aceeași căldură sufletească cu care fusese 
obișnuit odinioară. Poate că în prezent se găsește într-o situație mai 
bună, dar și-a pierdut curajul. Poate că anterior nu a fost primit la școală 
atât de amabil ca astăzi. Trebuie să ne întrebăm dacă nu are nevoie de 
încurajare. Nu trebuie să îl zorim, ci să aşteptăm, să-i dăm răgazul 
necesar. Poate că ar trebui să-i spunem: „Văd că totul va merge bine! 
Constat că tu vei fi din nou printre cei mai buni elevi“. El a dorit 
dintotdeauna ca institutoarea să se ocupe de dânsul. Dacă s-ar mai purta 
încă o dată așa cum nu se cuvine, i-aş spune: „Nu merită să te ostenești, 
noi toţi ne vom ocupa de tine“. Asemenea afirmație ar putea să-l 
impresioneze. Modul în care urmează să fie pronunțată, depinde de 
individualitatea fiecăruia. În ceea ce mă priveşte, poate că aș face-o cu 
o nuanță de umor. 


NOTE 


1 Sublinierea traducătorului. 
2 Referire la Viena. (Nota trad.) 

VII. CÂND PRÂSLEA 
E DESCURAJAT 


„Emil are 14 ani“. 

Este vârsta pubertății. Cunoaștem că această problemă a fost 
tratată în diferite moduri, de la autor la autor. Unii au fost în stare să 
presupună că la această vârstă copilul este posedat de diavol sau 
intoxicat de vreo otravă endocrină. Astăzi, însă, știm că nimic nu s-ar 
putea manifesta fără ca în prealabil să fi preexistat sub formă latentă. 
Capital este faptul că în momentul pubertăţii copilul are tendinţa de a 
demonstra că este un adult, că nu mai este copil. Dacă mă străduiesc să 
dovedesc că nu mai sunt un copil, voi depăși totdeauna măsura, voi face 
gesturi exagerate și voi încerca, prin toate mijloacele, să-i imit pe adulţi 
în toate manifestările lor. Supoziţia psihologilor (care nu sunt medici), 
potrivit căreia glandele genitale nu se dezvoltă decât concomitent cu 
pubertatea, nu poate fi admisă. 

„Este mezinul dintre alţi cinci copii, în vârstă de la 26 până la 17 
ani. În școala primară a fost totdeauna printre primii, însă, de la intrarea 
sa în liceu, prezintă o relaxare și riscă să fie exmatriculat din școală“. 

Eforturile mezinului, atât timp cât se află într-o situaţie agreabilă, 
sunt încununate de succes, dar dacă situaţia se schimbă, băgăm de 
seamă că el nu a fost suficient de pregătit pentru aceasta. E] nu se poate 
adapta decât cu condiţia de a fi primul dintre cei din frunte. 

„A trebuit să repete clasa și de atunci nu progresează decât cu 
multă greutate“. 

Fără îndoială că tulburările au început mai devreme, anume la 
începutul intrării în liceu. Nu suportă noua situație. Liceul are 
propriile-i exigenţe. Alţi profesori, care încă nu-l cunosc pe acest vechi 
faraon, nu-l tratează cu îndestulă afecţiune; el este ofensat şi surghiunit 
pe ultimul plan. La școala primară situaţia sa era ușoară, era bine văzut, 
iar acum se lovește de dificultăţi şi nu mai progresează. 

„Spune că şcoala nu-i mai place, întrucât îi aduce mai multe 
necazuri decât bucurii“. 

Cu toate că exprimate altfel, acestea înseamnă pentru noi același 
lucru: el nu se simte în apele lui decât dacă trăiește o anumită satisfacție 
şi dacă poate fi primul. 

„Liceul i se pare cu totul detestabil de când unul dintre vechii 
colegi de la școala primară, care nu înregistrase succese deosebite, 
reușise să nu repete clasa, devansându-l astfel cu un an“. 

Mezinul nu suportă ca un altul să i-o ia înainte. El a parcurs un 
drum lung până când i-a depăşit pe ceilalți și a luptat cu multe 
dificultăți. 

„Se plânge de tratamentul rău pe care îl suportă la şcoală, 
aruncând cea mai mare parte a acestei greşeli pe dirigintele său care, pe 
cât s-ar părea, îi face, prin răutatea sa, viața grea“. 

Deci este de ajuns să nu-l răsfeţi, pentru ca el să-și manifeste 
deodată indispoziţia. 

„Mama ne spune că, începând de la intrarea la liceu, s-a schimbat 
în toate privinţele, în dezavantajul său“. 

Prima întrebare pe care ne-o punem întotdeauna este următoarea: 
în ce situaţii a dat el expresie plângerilor şi în ce împrejurări s-au 
manifestat neajunsurile sale? 

Liceul poate fi considerat drept un test. Faptul că din momentul 
intrării la liceu el s-a transformat, este un indiciu că nu a fost bine 
pregătit pentru această situație. 

A doua întrebare este: cum se explică faptul că băiatul prezintă o 
pregătire insuficientă? Ştim că este vorba de un mezin și că, în general, 
acesta este răsfățat. Trebuie, deci, în examenul pe care îl întreprindem, 
să căutăm să confirmăm că avem de-a face în chip efectiv cu un copil 
răsfăţat. 

„El este nervos, iritabil...“ 

Ca oricine, se simte jenat şi într-o situaţie care îl copleșește. 

„.„. foarte neastâmpărat şi, în general, neascultător“. 

Acum înţelegem de ce conduita sa acasă este atât de rea. Atâta 
vreme cât un individ va cunoaşte întrucâtva succesul şi va înregistra 
reușite, lucrul acesta se va repercuta și în alte domenii. Dacă băiatul ar 
avea reuşite la şcoală, ele s-ar face remarcate și acasă. Putem compara 
comportamentul său cu acela al unui slujbaș subaltern care este 
confruntat cu nemulțumiri la serviciu, unde se află expus criticilor și 
injuriilor și care, întors după aceea acasă, se ceartă cu nevasta şi copiii. 
Copilul ar vrea să ocupe, cel puţin acasă la el, poziția cea mai înaltă. 
Faptul acesta se exprimă în neascultarea sa. 

„Potrivit informaţiilor furnizate de mamă, el este bun, știe să își 
cucerească anturajul prin amabilitatea și tandrețea lui“. 

Veţi întâlni adesea copii răsfățaţi foarte priceputi să-i câştige pe 
alţii și să-şi atragă afecțiunea din partea lor. 

„EI face totul pentru mama sa, când o vede că plânge sau că 
suferă“. 

Fiind distribuitor de tandrețe, şi-a şi atins scopul, anume 
tiranizarea şi dominarea mamei sale. De acum încolo el îşi poate 
demonstra tandreţea. Și aici avem de-a face cu un mod inteligent de a 
acţiona. Dacă s-ar comporta cu duritate, poate că ar fi pus în pensiune, 
pentru ca familia să nu mai aibă de suferit din această cauză; duritatea 
adăugându-se slabului său randament şcolar, el ar pierde partida. 
Constatăm că băiatul acesta mai nutreşte o anumită speranță, pentru că 
altfel nu și-ar manifesta bunătatea, tandrețea. Pentru dânsul se impune 
să păstreze favoarea mamei și să găsească un ajutor în ea. Bunătatea sa 
nu o socotim o virtute, ci un subterfugiu reușit, ca să nu întindă coarda 
peste măsură. 

„Tatăl a părăsit domiciliul conjugal de trei ani“. 

Probabil că această împrejurare a determinat schimbarea în 
atitudinea sa la școală. Plecarea tatălui a putut să coincidă cu perioada 
pregătitoare pentru intrarea la liceu, plecare care trebuie să-l fi 
impresionat adânc. Poate că a vrut să plece împreună cu tatăl, poate că 
acesta este momentul în care a început noua situaţie, tatăl pe care îl 
iubea (deși reprezenta atunci şi el o barieră pentru copil) era de-acum 
absent; ar voi, aşadar, să joace rolul „marelui Domn“. 

„După opinia mamei, lipsește din casă o mână forte“. 

Iată o informaţie prețioasă referitoare la stilul de viaţă al mamei: 
ea trăiește cu convingerea că, în situaţia sa, o femeie este mult mai slabă 
şi că doar un bărbat ar putea ajunge la o soluţie. Dacă mi-aş permite să 
susțin aici că mama exprimă sentimentul ei de inferioritate nu numai 
prin aceasta, ci și faptul că subânţelege: „sunt prea slabă, nu aș izbuti“, 
mulți nu ar înțelege-o pornind de la simpla reflecţie: „lipsește o mână 
forte pentru băiat“. Mama nu poate să facă altceva decât să-și arate 
suferinţa. 

„Ea susține că nu o poate scoate la capăt cu acest băiat“. 

„De zece luni el doarme în camera mamei“. 

Poate că este un rezultat dobândit de el sau poate, dimpotrivă, 
mama are nevoie de prezenţa lui. Oricum, faptul demonstrează un 
atașament puternic, însă excesiv, dacă luam în considerare că băiatul 
are deja 14 ani. 

„Trebuie totdeauna să insiști pentru ca el să se aşeze la masă“. 

Unul din semnele obișnuite la copiii răsfățaţi este că ei fac mofturi 
în ceea ce priveşte mâncarea. 

„El nu urmează, în general, sfaturile care i se dau. Întârzie în pat 
până la ora nouă şi ajunge cu întârziere la şcoală“. 

Motivul este acela că se găsește la o mare „distanţă“ de şcoală. 
Dacă un copil întârzie la școală, avem în aceasta indiciul că raporturile 
sale cu școala sunt departe de a fi bune. 

„În asemenea caz el nu se atinge de micul dejun şi readuce acasă 
adesea gustarea pusă în ghiozdan“. 

Acesta este punctul sensibil al mamei, iar copilul, care l-a 
descoperit cu foarte mare exactitate, o torturează prin atitudinea lui. 
Mama a insistat prea mult asupra importanței hranei, a supraevaluat-o, 
dezvăluindu-şi ea însăşi punctul sensibil, pe care copilul îl „exploa- 
tează“. 

„Dacă ar fi s-o credem pe mamă, copilul nu prea minte, mai ales 
în chestiuni de bani“. 

Mama nu exprimă o opinie foarte clară, dat fiind faptul că, totuşi, 
este vorba de minciuni. 

„Ambiţia lui pare să vizeze alte domenii“. 

Se confirmă aici ceea ce cred că am descoperit într-un pasaj 
anterior. Copilul ar vrea, cu orice chip, să fie primul; el nu-și pierde 
speranţa în această privință şi caută mijlocul de a-şi atinge scopul. 

„El este prim-solist în corul unui mare templu“. 

Constatăm, prin urmare, că a reușit să fie primul. Se pune acum 
întrebarea: de ce nu este mulțumit? (Să notăm că are un frate care este 
excelent cântăreţ și care dă concerte.) Probabil că faptul că a izbutit să 
fie prim-solist în corul unui templu nu îl satisface. Ambiţia sa este mai 
mare. Poate că vrea să ajungă şi mai sus. Ar trebui să i se dea o şansă și 
în alte domenii. În aceste condiţii s-ar putea să se comporte corect și la 
şcoală. Important este că nu şi-a pierdut speranța și că el continuă cursa. 
Dacă şi-ar pierde complet curajul, ne-am putea aștepta din parte-i la cele 
mai rele lucruri. Ar putea deveni criminal sau să se cufunde în nevroză. 
Dacă consimţim să aprofundăm problema, servindu-ne de informaţiile 
de care dispunem până în prezent, ne vom găsi într-o situaţie relativ 
dificilă. Nu vedem nici un semn care să ne permită să presupunem că 
acest copil ezită în vreun fel. Nu-l găsim agresiv, deci mai probabil este 
că nu va deveni un nevrotic. Dacă ar fi fost mai activ, dacă, pe deasupra, 
ar prezenta tendinţa de a-i vătăma pe ceilalți, de a da din coate mai 
agresiv, am putea presupune că ar putea să „îmbrățișeze““ o carieră de 
criminal. Faptul că minte în chestiuni de bani nu este pentru noi o 
informaţie suficientă în acest sens. Mai degrabă am putea presupune că, 
pierzându-și speranţa, va deveni un nevrotic. 

„De câtva timp se interesează mai ales de bicicletă“. 

Prâslea! Faptul că știe să ruleze bine pe bicicletă s-ar putea să-l 
facă să creadă că mai târziu va participa la curse cicliste. 

„Dorinţa lui cea mai mare este acum să aibă o bicicletă. Potrivit 
informaţiilor furnizate de mamă, el este cheltuitor“. 

Dacă această caracterizare se confirmă, am putea găsi aici o 
posibilitate de interpretare şi să tragem concluzia că acest băiat ar fi 
capabil să comită furturi, în cazul în care şi-ar pierde orice speranță. 

„EI dispune de o sumă de bani destul de importantă“. 

Probabil că afirmaţia este exagerată. 

„Are câţiva prieteni care învață Ja o altă școală, dar pe care mama 
nu-i agreează“. 

Este interesant de observat că îşi caută prieteni nu acolo unde a 
suferit eșecuri, ci mai degrabă acolo unde mai era încă în plină 
strălucire. 

„A fost fericit în timpul unei șederi la tatăl său, în Anglia“. 


104 


PSIHOLOGIA ȘCOLARULUI GREU EDUCABIL 


Acolo, desigur, conduita lui a fost din cele mai amabile şi 
politicoase, deoarece se afla într-o situaţie care îi era pe plac şi povara 
şcolii nu-l mai apăsa. 

„Pesemne pentru că nu mai trebuia să frecventeze şcoala“. 

„De un anumit timp ar fi mai puţin dezordonat“. 

(Ca urmare a unui tratament aplicat de dr. V.) 

Dezordinea este semnul copilului răsfăţat. 

„O anchetă la școală ne arată că întreaga familie este probabil 
responsabilă de neglijența acestui copil. Cu toții zăbovesc în pat până 
la amiază“. 

Aş dori să vă împărtăşesc o observaţie care mi se pare foarte 
importantă. În epoca noastră, marcată de necesitatea tatălui de a munci 
intens, ceea ce în cele mai multe cazuri face şi mama, sunt rare ocaziile 
de a strânge rândurile familiei, de aceea mi se pare deosebit de 
important, pentru viața ulterioară a copilului, ca întreaga familie să se 
găsească reunită dimineaţa, la ora 7, pentru micul dejun (ţinând seama 
de orarul şcolilor noastre). Veţi constata că acolo unde lucrul acesta nu 
se face, apar în familie numeroase necazuri. Copiilor care, de la cea mai 
fragedă vârstă, nu au fost obișnuiți să se reunească în jurul mesei 
familiale, le va lipsi baza unei veritabile educaţii sociale. Este locul 
unde toată lumea ar trebui să converseze într-o atmosferă de bună 
dispoziţie, de veselie, să discute deschis, dar nu pe teme criticabile sau 
pe tema slabelor randamente școlare etc. Acestea trebuie abordate în 
alte momente. Veţi ști vreodată să apreciaţi îndeajuns avantajul de a 
avea reunită familia, la ora 7 dimineaţa, pentru micul dejun? De 
douăzeci de ani insist asupra acestui lucru. Răspunsul este adesea un 
surâs neîncrezător, mulți reufuzând să creadă în acest sfat. Am avut 
totuşi posibilitatea să constat că anumite dificultăţi nu au fost de găsit 
decât acolo unde nu există această obișnuinţă. 

Firește că acela care zace toată dimineaţa în pat, seara nu va putea 
adormi, lipsindu-i oboseala naturală de rigoare. Când auzim pe câte unii 
plângându-se de faptul că seara copiii lor fug de acasă spre a-și petrece 
timpul la cârciumă sau la cinematograf, le putem imputa circumstanţa 
arătată mai sus. Cu ajutorul acestui obicei, pe cât de simplu, pe atât de 
uşor de realizat, s-ar putea preveni o mulțime de rele. 

„Potrivit informaţiilor furnizate de diriginte, întreaga familie 
minte şi mi se pare indicat să receptăm informaţiile care provin de la 

aceasta cu o anumită neîncredere, deoarece mama mi se pare că, din 
fanfaronadă, nu spune adevărul...“ 

Dacă ţinem seama de cele spuse mai sus, nu găsim că fanfaronada 
mamei este mare lucru. Este incontestabil faptul că băiatul este 
inteligent şi că are o voce frumoasă; probabil că acestea reprezintă mult 
în ochii mamei, dar eu nu aș vedea aici nici o fanfaronadă. 

„Deoarece toți profesorii sunt de acord că băiatul este mincinos, 
neatent, puturos şi prefăcut“. 

Caracterizarea este dură. Dacă este să admitem că este exactă, ea 
nu este mai puţin o critică severă. Băiatul pare să vadă în toți profesorii 
săi nişte dușmani. Particularităţile acestea reprezintă manifestări ostile 
corespunzătoare unei lupte permanente. 

„Dar ei toţi au convingerea că băiatul nu este prost şi că ar putea 
răspunde exigenţelor școlii în cazul în care ar avea condiţii mai bune; 
în prezent nu răspunde acestor exigente“. 

Atunci când băiatul acesta, care vrea să se afle mereu în frunte, se 
confruntă cu o situaţie grea, nu poate face față exigenţelor școlii. Găsim 
aici trăsăturile de caracter ale luptătorului care se opune unei puteri 
superioare. 

„Numai la patru materii de studiu se arată insuficient pregătit: 
matematică, istorie, geografie, religie“. 

Este surprinzător ca el să nu reuşească în ceea ce priveşte religia, 
dar poate că nu se înţelege cu profesorul care o predă. Prezintă interes 
gradul în care a rămas în urmă la învățătură. Cât priveşte matematica, 
veţi constata, în genere, că la această materie au dificultăți copiii 
răsfățați. E posibil, pe de altă parte, ca el să fie pe picior de luptă cu 
profesorul respectiv. Nu-mi pot explica dificultățile întâmpinate de 
acest copil la matematică decât prin faptul că, spre deosebire de alte 
materii, matematica face abstracţie de orice regulă. Această materie 
lipsită de orice regulă planează în spațiul liberi; trebuie să ajungi la o 
concluzie prin propria ta putere și prin combinaţii. Adică un lucru de 
care sunt incapabili copiii răsfăţați, pentru că ei ar dori să se sprijine pe 
ceva, să aibă un suport. Acest suport l-ar putea eventual găsi în regulile 
unei limbi străine, dar nu în matematică, de unde şi frecventele eșecuri 
ale acestor copii la materia respectivă. 

Este probabil ca examinarea inteligenței, efectuată recent, să 
confirme faptul. 

„Examinarea inteligenţei arată un coeficient în jurul a 100“. 

În ceea ce ne privește, suntem convinşi că băiatul este inteligent. 
Se pune, în acest caz, întrebarea ce este de făcut. Terapeutica decurge 
în mod automat din cele spuse mai sus. Trebuie apelat la cineva care 
să-i câștige încrederea. La cineva care, de asemenea, să-l încurajeze şi 
să-i amplifice interesul faţă de colegii săi și faţă de toate materiile de 
învățământ. S-ar putea discuta deschis cu dânsul, conștientizând la el 
ceea ce băiatul simte în mod obscur că nu merge în comportamentul 
său. După un astfel de tratament băiatul își va reduce neîndoielnic la 
minimum atitudinea sa eronată. S-ar putea, de asemenea, să i se atragă 
atenţia asupra faptului că există dificultăţi şi că trebuie să te dovedeșşti 
puternic în fața greutăților pe care le întâlnești. Nu va reuși însă decât 
acel educator în care copilul are încredere. Probabil că un prieten va 
reuși mai bine în acest caz, deoarece băiatul le va stima pe femei tot atât 
de puţin ca pe propria-i mamă; iar, pe de altă parte, ştim că el se 
comportă faţă de tatăl său într-un mod cu totul diferit, atitudinea sa fiind 
agravată din momentul în care acesta din urmă nu s-a mai putut ocupa 
de copil. Fratele său mai mare ar trebui să-i câştige încrederea, ar trebui 
să-i înțeleagă situația în ansamblul ei, cu toate corelaţiile. Ar trebui, fără 
a-l critica, să-i propună o nouă viaţă, ștergerea cu buretele a întregului 
trecut. Ar trebui să-i facă explicită dorinţa lui secretă de a deveni 
cântăreț. Ar trebui să-i convingă că şi-a pierdut interesul pentru școală 
pentru că a crezut că nu va putea juca un rol în domeniul muzicii. Acest 
frate mai mare ar trebui, de asemenea, să le ceară profesorilor să-i 
acorde băiatului un anumit răgaz; pentru că, fie și dacă el reuşeşte să-l 
redreseze, rezultarul ar fi negativ în cazul în care băiatul ar primi o notă 
proastă. Slabul său randament școlar actual poate fi pus pe seama 
sentimentului de oprimare pe care îl trăieşte în şcoală. 


NOTE 


| Aserţiune surprinzătoare, dacă ne gândim că începând cu cele patru 
operaţii fundamentale ale aritmeticii, cu „regula de trei compusă“ și cu „regula 
de trei simplă“, matematica este guvernată de tot felul de reguli. Ce-i drept, însă, 
toate aceste reguli nu se sprijină pe procese vizibile în natură, nu au 
„materialitatea“ acestora, lăsând impresia planării în vid, în convenţional. (Nota 


trad.) 

VIII. DEBIL MINTAL SAU 
COPIL-PROBLEMĂ? 


Este extrem de important să ne facem o idee prin noi înşine asupra 
unui caz de copil greu educabil, mai înainte de a-l fi văzut pe copil sau 
pe mamă. Vă voi expune istoricul unui caz și veţi vedea cum fac eforturi 
să trag concluzii până şi din cea mai insignifiantă informație: 

„În toamna anului 1915, când B. a venit la grădinița de copii, era 
copilul cel mai neglijat și mai arierat ce s-ar putea imagina, atât din 
punct de vedere fizic, cât şi intelectual“. 

Putem deduce de aici că nimeni nu s-a ocupat de dânsul. O 
particularitate a dezvoltării intelectuale este aceea că trebuie ca un copil 
să se găsească în chip necesar în relaţie cu cineva care să-i permită 
exersarea spiritului. 

„Este subalimentat, rău îngrijit, insuficient îmbrăcat, descult, cu 
toate că suntem în toiul iernii“. 

Este vorba, pe cât se vede, de un copil provenit dintr-o familie 
foarte săracă. 

„Avea şi o întârziere intelectuală foarte accentuată și abia dacă 
putea să vorbească“. 

Dezvoltarea limbajului copilului nu poate avea loc decât în 
condiţiile unui raport social. Dacă îi lipseşte acest raport, copilul nu-și 
poate dezvolta limbajul. 

Se impune, de asemenea, să ne punem întrebarea dacă nu cumva 
copilul este un deficient mintal. Nu este decât o ipoteză și trebuie să ne 
continuăm cercetările cu prudență, deoarece, emițând un astfel de 

diagnostic, s-a terminat cu copilul. Este de neiertat să numeşti prostănac 
un copil care nu este aşa ceva. 

„Când s-a încercat să se stea de vorbă cu dânsul, s-a ascuns și a 
început să urle și să se zvârcolească“. 

Dacă cineva încearcă să se apropie de dânsul, ia poziţie de 
apărare. Lasă impresia că aparține celui de-al treilea tip de copii: cei 
nedoriți, nelegitimi sau infirmi. Se vede cât de colo că își privește 
semenii cu ostilitate. 

„Este foarte laş...“ 

O fiinţă nu are curaj decât acolo unde se simte acasă. 

„I-a atacat pe copii, luând seama ca să nu fie și el atacat de către 
aceştia... La masă avea nevoie să fie ajutat, așteptând să fie hrănit“... 

Trebuie să receptăm cu rezervă aceste informaţii. Așa sunt, în 
general, copiii răsfățaţi, care prezintă dificultăţi în ceea ce privește 
hrănirea. Dar este posibil ca și aici să avem de-a face cu o atitudine de 
ostilitate. Într-adevăr, este cu putinţă ca cineva să-şi dea osteneala să-l 
îndoape pe un copil pe care nu-l iubește, ca astfel să termine mai repede 
cu el. Așa se face că acesta nu învaţă să mănânce. 

„EI însă adesea refuza hrana, cu toate că era flămând“. 

Copilul acesta se poartă ca într-o țară dușmană. Trebuie, însă, să 
cercetăm atent dacă nu prezintă semne de deficiență mintală. 

„De altfel, după o scenă, de care cei din jurul copilului nu au ținut 
nicicum seama, el s-a calmat și a înfulecat cu lăcomie mâncarea“. 

Așadar, nu stătea chiar atât de rău cu mâncatul. 

„Este un copil legitim. A învăţat foarte târziu să meargă şi să 
vorbească, dar până acum nu a reușit să se exprime corect“. 

Ne explicăm dificultățile în ceea ce priveşte limbajul. Cât despre 
mers, este necesar să ne gândim la dificultăți organice. Poate că şi 
apariţia dinţilor este în întârziere, ceea ce face parte din dispersarea 
părinţilor, și fără îndoială că exista în familie o persoană care se ocupa 
de el. Poate o bunică, o mătuşă, o soră mai mare, de care copilul putea 
dispune într-o anumită măsură. În aceste condiţii, am putea trage 
concluzia noastră, înțelegând atitudinea sa la grădinița de copii. Dacă 
concepția nu ni se confirmă, o vom modifica cu dragă inimă. 

„+. ŞI se revolta împotriva lor la cea mai mică ocazie“. 

Se pare că membrii familiei nu l-au tratat cu prea mare duritate. 
A se opune este un mijloc de luptă, iar în fața unui anturaj deosebit de 

puternic un copil nu se revoltă. Poate că mai înainte se aflase într-un 
mediu în care era înconjurat de o anumită afecțiune, cum nu a fost cazul 
ulterior. Trebuie să avem unele puncte de plecare pentru a ne putea 
continua cercetările. l 

„Lovea cu picioarele, se rostogolea pe jos, urla, apuca și trântea 
tot ce îi ieșea în cale“. 

Constatarea aceasta vine să întărească ipoteza unui anturaj 
schimbat în defavoarea copilului. Probabil că a avut loc o schimbare de 
situație. Cele presupuse de noi se confirmă: mai întâi răzgâiat, după 
aceea a fost neglijat, iar faptul acesta l-a adus în stare de sălbăticie și 
ostilitate. 

„Îşi udă în mod constant așternutul“. 

Probabil că vrea ca cineva să se ocupe de persoana lui și că are 
tendinţa să se facă remarcat într-un mod dezagreabil. 

«++ ŞI îşi roade unghiile“! 

Veţi regăsi acest obicei la copiii încăpăţânaţi. Li se cere mereu să 
nu-și roadă unghiile, iar ei, continuând s-o facă, își arată prin aceasta 
opoziţia. | 

„Lăcomia lui era atât de mare încât la gustarea de după-amiază 
uneori se repezea și le lua copiilor câte ceva din mână“. 

Nu are un sentiment de comuniune socială prea dezvoltat și acest 
fapt se manifestă și prin gesturile lui. 

„Avea un rahitism foarte accentuat şi o mare rămânere în urmă în 
ceea ce privește dezvoltarea intelectuală“. 

Confirmare, deci, a presupunerilor noastre. 

„Nici o urmă de sociabilitate, aşa încât nu se înțelegea cu nimeni“. 

Acest comportament corespunde atât tipului de copil răsfățat, cât 
și tipului de copil detestat. 

„Chinuia animalele“. 

O astfel de manifestare este de asemenea comună celor două 
tipuri de copii menționate. Astfel de copii vor să-și demonstreze 
puterea. 

„Prindea muște și le strivea cu o bucurie aparte“. 

Îl vedeţi aici pe cel puternic în faţa celui slab. 

„Voia să fie întotdeauna cel dintâi“. 

Opinia pe care am exprimat-o la început se adevereşte. Poate că 
anterior părinții săi s-au aflat într-o situaţie mai bună, ca apoi să decadă; 
din acel moment el a fost lipsit de căldura familiei, de afecţiune. 

„Preocuparea lui permanentă este să comande, iar dacă nu 
reuşeşte, își pocnește camarazii, răstoarnă mesele şi scaunele, se 
trântește pe jos și nu mai vrea să ştie de nimeni și de nimic“. 

Trăsături de caracter ale unui copil răzgâiat, care nu concepe să 
nu se afle mereu în centrul atenţiei. 

„În prezent frecventează cu plăcere grădiniţa de copii și își dă 
silința să aibă întotdeauna asupra sa batista pe care i-am făcut-o cadou“. 

Dă semne de adaptare, cum ne-o și arată relaţia amiabilă stabilită 
cu educatoarea de la grădiniță. Constatăm că aceasta a ştiut să-i câștige 
încrederea și să reconstituie situaţia agreabilă în care copilul a fost 
răsfăţat. În mintea lui aceasta se traduce cam în felul următor: „lată-te 
în plăcuta situație către care tu tinzi dintotdeauna“. De acum încolo 
trebuie să-i fie trezit interesul pentru alte lucruri, care l-au lăsat rece 
până în prezent. i 

„ÎL interesează tot ceea ce vede aici. Este fericit dacă i se dau 
ocupații cât de multe; de pildă să hrănească o pasăre, să ude florile, să 
măture, să-i ajute pe cei mai mici decât el să se încalțe şi aşa mai 
departe“. 

Supoziţia noastră, potrivit căreia ne-am fi putut afla în faţa unui 
caz de deficiență mentală începe să se clatine. Copilul este adaptabil, 
s-a împrietenit cu educatoarea și se comportă cu bun-simţ. Diagnosticul 
de deficiență mentală mi se pare insuficient motivat și nu merită să fie 
reținut. 

„Situaţia lui familială este cât se poate de tristă. Tatăl său a murit 
de tuberculoză; mama, muncitoare, nu se preocupă de educaţia lui“. 

Cine l-o fi răsfăţat? Poate tatăl său, înainte de a muri? 

„Mama băiatului a vândut lucrurile pe care i le dădusem — 
paltonașul de iarnă, încălțările etc. — și ni l-a trimis din nou în zdrenţe“. 

Imaginați-vă situaţia acestui copil detestat, crescut într-o 
atmosferă lipsită de dragoste şi de căldură (în înțelesul aproape propriu 
al cuvântului, dat fiind faptul că i-a vândut paltonașul de iarnă). 

„Este mezinul; ceilalți copii sunt în vârstă de 10, 15 şi 19 ani“. 

Iată ceea ce ne permite să presupunem că poate unul dintre acești 
copii s-a ocupat în mod special de mezin. Pentru că, în ceea ce priveşte 

dezvoltarea copilului, suntem obligaţi să ţinem seama de faptul că el 
este cel mai mic. Dacă avem în vedere faptul că a fost răsfățat, este cert 
că, în calitatea lui de mezin, dispunea de o anumită putere. Are trei 
înaintași şi vrea să-i imite. Dar nu vrea ca ei să dispună de mai multă 
putere decât dânsul, ci el să fie acela care se află în frunte, mai ceva 
decât oricare din fraţii săi. 

„Adesea plânge, dar numai când își manifestă opoziția sau când 
îl apucă furia“. 

Plânsul este o armă deosebit de eficace. Atunci când copiii 
observă că prin plâns nu ne impresionează, se opresc. Băiatul nostru se 
slujește de plâns pentru a se pune în valoare. Un cuplu de surdomuți 
avea un băiat care auzea și vorbea bine. Când se lovea, plângea fără a 
scoate nici cel mai mic zgomot. Lacrimile îi curgeau pe obraji, dar într-o 
muţenie totală. Înţelegem foarte bine lucrul acesta, întrucât copilul ştia 
că zgomotul nu avea nici un efort asupra părinților săi. Identificăm și 
aici amprenta lăsată de anturajul în care se dezvoltă copilul. 

„Jocurile lui preferate sunt gimnastica și construcţiile“. 

Este probabil ca acest copil să nu fie nici atât de neîndemânatic și 
nici înapoiat mintal. 

„Basmele lui preferate sunt «Spiriduşul» şi «Frumoasa din 
pădurea adormită». | 

A încerca să tragi învățăminte din basmele de acest fel este a-ţi 
pune serios mintea la contribuţie. În cel dintâi este vorba de un vicleșug 
dejucat printr-un alt vicleșug. Cât despre preferința față de „Frumoasa 
din pădurea adormită“, ea ni se pare semnificativă. Fără îndoială că 
băiatului îi place basmul acesta întrucât exprimă întrucâtva speranţa de 
a-şi asigura succesul printr-un act de extraordinar curaj. Cred că materia 
acestor basme trebuie profund explorată, spre a se stabili ce elemente îi 
impresionează în mod deosebit pe copii. Cunoscându-l mai bine pe 
băiatul nostru, am putea înțelege mai exact de ce îi plac lui îndeosebi 
aceste două basme. 

„Ziua în amiaza mare el visează“. 

Dacă prin aceasta trebuie să înțeleg că el se lasă pradă reveriilor, 
faptul ne amintește de „Frumoasa din pădurea adormită“ care, și ea, 
doarme. Cum să găsim noi un fir conducător, care să ne ajute să-l 
înțelegem mai în profunzime pe acest copil? 

„Cu câtva timp în urmă el adormea din cauza slăbiciunii fizice, 
ceea ce ne făcea să ne temem că într-o zi nu se va mai trezi“. 

Poate că acea slăbiciune era în legătură cu ideea din „Frumoasa 
din pădurea adormită“. Am motive să cred că un astfel de copil este mai 
interesat decât alţii de somn, dat fiind că îl pasionează basmul la care 
ne-am referit. 

„Pe cât se pare, copilul acesta a fost martirizat“. 

Pesemne că mama copilului nu fusese zgârcită cu bătăile. 

„Peste tot se simte respins şi caută să atragă atenţia celorlalți“. 

Această trăsătură nu este proprie copilului martirizat care fuge de 
ceilalți şi caută totdeauna să se eschiveze. În cazul de față avem de-a 
face cu un copil răsfăţat, care vrea să capteze mereu atenția anturajului, 

„Laudele sunt pentru el totul. Când i se spune: «Ei bine, B., tu ești 
un băiat comsecade!», ochii îi strălucesc și, pentru moment, totul merge 
bine“. 

Caracter de copil răsfățat. Într-o asemenea situaţie, el este în 
elementul lui: este scopul vieţii sale, al strădaniilor lui. 

„Dacă începe un lucru, îl duce până la capăt, iar dacă e lăudat, e 
fericit să facă încă pe atât“. 

Iată calea pe care îl puteţi mobiliza pe băiatul acesta. Dacă 
lucrează, este în primul rând pentru că în felul acesta este pus în situaţia 
de a fi lăudat şi iubit. Trebuie de folosit această situaţie şi să continuăm 
să-l facem să înțeleagă că este bine să se facă util, dar abţinându-ne de 
a-i adresa imediat laude. Este suficient să-i spunem: dacă procedezi așa, 
şi nu altfel, va fi cât se poate de bine. 

„Se comportă ca un puştiulică de doi ani, ba chiar o face pe 
bebelușul și pe prostul, numai ca să fie mângâiat și răsfăţat“. 

Veţi vedea nu rareori copii răzgâiaţi și chiar şi adulţi care se 
comportă ca niște copilași, mimând pelticia copiilor mici. Ei regretă 
acea stare din trecut și ar dori să revină la ea, simțindu-se atunci la fel 
de bine ca în paradis. Probabil că răsfăţul băiatului datează din perioada 
în care el a fost bolnav. În cursul unei boli survin stări grave când nu se 
poate să nu-l dezmierzi pe copil. De aici se trage nevoia lui de a fi 
mângâiat, de a se face lăudat și iubit. Se comportă în consecință, dar 
fără a fi conștient de aceasta. Așadar, explicându-i cum stau lucrurile, 
am putea obţine totul de la dânsul. 

„Vorbeşte foarte prost. Este bine conformat, dar din când în când 
suferă de urechi“, 

Probabil că este vorba de o otită a urechii medii, nevindecată 
complet. Dacă nu a fost atins în profunzime de această boală, s-ar putea 

ca el să prezinte o mare sensibilitate în ceea ce privește audiţia şi 
muzica, dat fiind faptul că auzul său este probabil mai fin decât la 
majoritatea oamenilor. Avem o confirmare în legătură cu această 
maladie serioasă din prima sa copilărie. Nu toți copiii fac otită la 
urechea mijlocie. În acest caz am putea să-i revelăm un nou domeniu 
de formare. L-am putea integra în societate prin intermediul unui cor, 
în general prin intermediul muzicii. 

„Este întârziat din punct de vedere intelectual, prezentându-se ca 
un copil în vârstă de trei ani“. 

Băiatul, care o face mereu pe copilașul în vârstă de trei ani și lasă 
impresia că-i lipseşte inteligența, pe când, în realitate, are cinci ani, 
ne-ar putea lăsa impresia că este un deficient mental; trebuie, însă, 
înainte a trage o concluzie, să-l supunem unor testări temeinice. 

„În general, nu reacționează decât faţă de persoanele cu care este 
obişnuit“. 

Trăsătură de caracter proprie copilului răsfăţat. 

„Randamentele sale școlare pozitive nu sunt notabile decât în 
domeniul exerciţiilor fizice, gimnastica obișnuită sau ritmică fiind 
ocupaţia sa favorită, în care ajunge la rezultatele strălucite“. 

Încă nu-mi permit să conchid. Rareori auzim vorbindu-se de copii 
deficienți mental care să obțină rezultate remarcabile la gimnastica 
normală sau ritmică. A izbuti însă o mișcare sistematică în gimnastică, 
a ajunge la reuşite strălucite ne arată un dar al combinației de care nu 
dispune un deficient mental. 


NOTE 


1 Manifestare impulsivă descrisă în psihopatologie și psihiatrie sub 
denumirea de onicofagie. Are loc la copiii cu tulburări de afectivitate (emotivi, 
timizi etc.), care trăiesc într-un mediu ostil, amenințător. Unii psihanaliști socot 
onicofagia un act care se înscrie în manifestările sadicorale ale anumitor copii 
(autosadism). Dacă nu se intervine la timp cu remedii psihopedagogice 
potrivite, obiceiul poate persista toată viaţa. (Nota trad.) 

RĂTĂCIREA DRUMULUI ÎN VIAŢĂ 


Institutoarea ne expune următorul caz: 

„M. este în vârstă de nouă ani și este în clasa a patra. Este cea mai 
mică dintre cinci copii, câți sunt în familie. Fraţii și surorile ei au 25, 
23, 15 şi 14 ani. Fata cea mare, măritată de-acum, are un copil în vârstă 
de câteva săptămâni. În situaţia ei de mezină, frumușică și plăcută, M. 
a fost deosebit de răsfăţată de către părinți, fraţi și surori- Educaţia și 
supravegherea ei au căzut îndeosebi în sarcina fraților și surorilor, 
deoarece părinţii lucrau toată ziua. Tatăl este slujbaș la o casă de comerț 
şi lipsește de acasă între ora 7 dimineața și ora 6 seara. Mama e 
corsetieră și este de asemenea ocupată toată ziua. La intrarea în școală 
fetiţa s-a făcut remarcată în clasă într-un mod cât se poate de neplăcut, 
prin flecăreli, prin neastâmpăr, printr-o atitudine exagerat de arogantă, 
prin lipsa sensibilităţii, prin tendinţa la gâlceavă și sălbăticia cu care își 
trata colegele. Institutoarea de la clasa întâi o menționează adesea ca pe 
„O copilă teribilă“, însă foarte inteligentă și, după chef, când extrem de 
muncitoare, când de o lene exasperantă. Dat fiind că o cunosc din clasa 
a doua, nu o pot acuza de trândăvie. Dimpotrivă, este foarte harnică, 
este foarte bună la compunere, imaginaţia îi este vie, se exprimă bine, 
recită la fel de bine, scrie caligrafic și insistă asupra curățeniei, ca 
rezultat al cochetăriei, trebuie să o recunoaștem. Îi place mult să se facă 
admirată. Când o temă îi reușea în mod deosebit, venea în fața clasei cu 
caietul, ca să mi-l arate: „Eu am făcut asta!“. Se bucură când o lauzi. 
Abordează temele într-un mod plin de dexteritate şi îndrăzneală. La 

gimnastică este foarte bună și curajoasă. A învăţat singură să meargă 
pe bicicletă și să înoate; acum dorește să aibă o pereche de patine, spre 
a învăţa anul acesta să patineze. Tendinţa ei de a se pune în valoare este, 
însă, foarte puternică, împingând-o fără încetare la a se face remarcată, 
lucru imposibil într-o colectivitate de treizeci de copii. Atunci ea 
tulbură procesul de învățământ, luându-le vorba din gură celorlalți, fără 
a se putea stăpâni, deși în mai multe rânduri a fost dojenită pentru 
purtarea ei. Încă și mai puţin își poate stăpâni curiozitatea. Când îi 
semnalez unei eleve vreo greșeală în caiet, ea îşi părăseşte locul din 
bancă, spre a lua și ea cunoștință de greşeala colegei. O atrage îndeosebi 
ceea ce este interzis. Anul trecut directoarea s-a opus oricărei deghizări 
înainte de lăsata secului, ca să nu se sperie copiii din clasa întâi, care era 
vecină. A doua zi, în recreaţie, M. s-a dus la W.C. și după câteva minute 
s-a năpustit în clasă, deghizată în diavol, fluturând în aer o nuia, 
bruscându-i pe copii şi urlând. Am certat-o și am întrebat-o dacă nu era 
la curent cu interdicţia de a se deghiza; n-am obţinut de la dânsa nici ` 
un răspuns. Ori de câte ori o iei la întrebări, se comportă la fel. De notat 
este că niciodată nu te poate privi drept în ochi. Manifestă semne de 
mare neliniște dacă, în timpul orei, o privesc câtăva vreme. În cazul 
acesta întoarce ochii cu jenă, aruncându-mi din când în când câte o 
privire timidă, ca să vadă dacă o mai privesc sau nu. Să spunem, în 
treacăt, că nu este necinstită. Mama fetei susține că fata nu minte 
niciodată. 

Nevoia ei de a se pune în valoare s-a manifestat în mod izbitor în 
următoarele împrejurări: Anul trecut am avut o inspecţie la ora de 
muzică. De mai multe ori până atunci, ca măsură disciplinară, M. fusese 
dată afară de la acest curs, pentru pălăvrăgeală și alte feluri de a 
întrerupe mereu activitatea didactică. Cu prilejul inspecției a fost şi ea 
prezentă. Neavând, din cauza absenţelor, același antrenament ca restul 
clasei, evident că nu s-a putut distinge. Dar să stea pur și simplu în rând 
cu ceilalți şi să facă ce făceau ei, fără a se face remarcată, nu era lucru 
suportabil pentru dânsa. În timpul recreaţiei ea s-a apropiat de 
inspectoarea care conversa cu cineva şi a făcut o piruetă, gimnastica 
fiind domeniul în care excelează. Îi place să facă farse. Mi-a povestit, 
bunăoară, că într-o zi a lăsat să scape pasărea dintr-o colivie pe care 
proprietarul o pusese în curte, bucurându-se că acesta nu-l găsește pe 
autorul farsei. Pretinde că i se făcuse milă de acea pasăre care piuia. Pe 
timpul vacanței, ca să se amuze, a lăsat să cadă cu totul oblonul din fier 

al unei măcelării de vizavi de casa în care locuia. Când măcelăreasa a 
ieşit și i-a aplicat o corecție fetei, mama acesteia a ieșit la rându-i din 
magazinul ei și a pălmuit-o pe măcelăreasă, ceea ce i-a adus un proces 
şi o amendă de 10 coroane. Mama m-a rugat să fiu cât se poate de severă 
cu fata, care, acasă, o exasperează. Este încăpățânată şi ori de câte ori 
mama îi spune să facă ceva îi răspunde cu „nu vreau, și gata!“, fără a 
ceda, în general, decât cu forţa. Dacă femeia aceasta ar dispune de 
mijloacele necesare, ar încredința unor copilul străini, ca să-i dea o 
educaţie corespunzătoare, deoarece părinţii, cu comerțul lor, nu se pot 
ocupa suficient de copilă. Cât despre fraţi și surori, ei o resping, cu toate 
că o iubesc mult şi sunt blânzi cu dânsa. La școală ea se comportă la fel. 
Nu trece zi în care să n-o vezi bătând o colegă sau trântind-o la pământ 
fără nici un motiv. Două fetițe au și fost serios rănite, din cauză că ea 
le-a izbit de perete sau de colţurile băncilor. Pe drumul la școală le trage 
de păr pe colege sau le amenință cu „săpuneala“ la ieşirea de la școală. 
Din toate aceste pricini colegele nu o văd cu ochi buni și se tem de ea. 
Dacă, în timpul orei, vreo vecină îi cere să stea liniștită, ea îi dă ghionți, 
o pișcă sau o loveşte cu picioarele, pe sub bancă. Convocarea la școală 
a părinţilor nu a dat rezultate până în prezent. S-a prezentat întotdeauna 
mama, iar aceasta aruncă vina pe tatăl fetei, care o răsfaţă din cale-afară 
pe copilă. Nu am avut niciodată prilejul să discut cu tatăl, însă mama 
fetei a promis să-l aducă azi la şcoală“. 

Dr. A: În expunerea detaliată cu privire la această fetiţă a fost 
subliniat cu multă precizie punctul central al dezvoltării ei. Fetiţa 
manifestă o tendință deosebit de marcată către o punere în valoare rău 
orientată. Ni s-a făcut cunoscut că avem de-a face cu o mezină și că 
aceasta a fost răsfăţată; răsfăţul pare a ne explica de ce este atât de mare 
tendinţa ei de a se pune în valoare. Ca mezină, ar dori să-i depășească 
pe toţi. Dar în afară de randamentul ei școlar bun, se constată un atât 
de mare număr de lipsuri, încât ești uluit. Înțelegem prea bine de ce 
comportamentul fetiţei merge din rău în mai rău. Fetiţa se comportă ca 
într-o cursă de prins șoareci, neputând scăpa de propria-i soartă; ea ar 
vrea să fie punctul de atracţie, dar, dat fiind faptul că a acţionat atât de 
greșit, pretutindeni se loveşte de rezistență și este incitată să continue. 
Aş dori ca, în câteva cuvinte, să arăt ceea ce m-a frapat în această 
excelentă expunere, referitor la linia dinamică a copilului. Este foarte 
vădită la ea tendința de a vrea să le depășească pe colegele ei de școală. 

Nu a obținut decât un succes parţial și încearcă să recupereze ceea ce a 
pierdut datorită absenţelor de la școală, în urma exmatriculărilor, 
precum şi a dificultăţilor pe care le are în raporturile cu mama sa. Putem 
emite ideea că, dacă ar fi prima din clasă, comportamentul ei s-ar 
schimba radical. Nu ea însăși s-ar schimba, cât situaţia ei ar fi mai bună; 
tendința ei de a se pune în valoare nu suportă viaţa de acasă, pe când la 
școală, cu colegele ei, se află pe picior de luptă. Aici ar vrea ea să iasă 
biruitoare. Este cu neputinţă să-l deturnezi pe acest copil din drumul său 
prin bătaie sau alte pedepse. Pentru că în acest caz, neîndrăznind să 
acţioneze deschis în dauna colegelor sale, o face pe ascuns. Ar fi, de 
asemenea, să-i determinăm pe copil să mintă. Cred că adevăratul motiv 
pentru care a dat drumul păsării din colivie nu a fost, cum a declarat ea, 
mila, ci mai degrabă o anumită bucurie de a ataca bunul altuia. Împinsă 
de același motiv priveşte în caietele colegelor ei. În această bucurie 
malignă pe care i-o provoacă greșelile altora, ea îşi află superioritatea, 
crezând că se situează deasupra lor. Dacă ar reuşi să triumfe mereu, 
aceasta nu ar prejudicia cu nimic viața sa viitoare. Cu siguranță că nu 
va găsi pe nimeni care să-i ofere mereu această posibilitate. Trebuie 
intervenit spre a smulge răul din rădăcină. Este necesar ca fetița aceasta 
să înțeleagă eroarea în care trăieşte. Trebuie să i se arate că are tendința 
de a se situa mereu în frunte și că, nereuşind să o facă pe planul 
acţiunilor utile, încearcă atunci să se pună în valoare pe planul acţiunilor 
vătămătoare (molestându-i sau tiranizându-i pe ceilalți). Această 
explicație, însă, nu trebuie să ia forma unui reproș, pentru că atunci ea 
va reîncepe lupta. Un copil de felul acestuia prezintă, în caz de reproș, 
o stare de spirit care l-ar determina să gândească: „De acum încolo o 
voi face şi mai şi!“ Copiii vor, totuși, să demonstreze că ei sunt cei mai 
puternici. Nu cred că am putea elimina metehnele lor printr-o 
conversație. O persoană pe care nu o cunoaște și care nu ţine deloc de 
cercul relaţiilor fetiţei va trebui să-i dea într-o zi, prieteneşte, unele 
poveţe, arătându-i ce se petrece în psihicul ei. Fetiţa ştie că mama îi ia 
apărarea și nu ia în serios amenințările ei. Fiind inteligentă, cunoaște 
limitele pe care un institutor nu le poate depăși şi ştie că lucrurile nu vor 
fi duse până la capăt. Am auzit afirmându-se că părinţii, ca și fraţii şi 
surorile, o iubesc, dar, cu toate acestea, ea îi torturează, fiind prea puţin 
amabilă cu dânșii. Fetiţa încearcă să-i subjuge pe ceilalţi, dar nu 
izbuteşte să facă în întregime acest lucru cu fraţii și surorile; de unde 

nevoia de a-i ataca. Mereu și pretutindeni găsim același ritm şi acecaşi 
structură. Amenințările mamei sunt complet inutile și brutalizând fetiţa 
nu se va ajunge la nici un rezultat. Ea ştie că tatăl său, oricare ar fi 
situaţia, va fi de partea sa. De altfel, probabil că el nu poartă întreaga 
responsabilitate pentru educarea eronată a copilului, şi se ştie că mem- 
brii familiei aruncă unul asupra altuia această responsabilitate. Este 
necesar ca părinții să fie consiliaţi, să fie făcuţi să înțeleagă că, în fond, 
fetița nu este răspunzătoare, întrucât, până atunci, nu făcuse decât să se 
conformeze unui stil de viaţă stabilit în prima sa copilărie. Nu ne-am 
putea aștepta la o schimbare atât timp cât ea își va menţine scopul 
eronat, adică acela de a fi mereu cea dintâi și de a se situa totdeauna în 
centrul atenţiei. 

Cei mai bun mijloc de a lămuri copilul, precum și pe mamă, ar fi 
să o facem pe aceasta din urmă să înțeleagă că foarte adesea se constată 
la mezini tendința de a voi să se situeze pe primul plan. 

Dr. A (adresându-se părinților): Cu copilul nu trebuie să luptăm, 
pentru că adesea putem să pierdem; totdeauna cei mai puternici sunt 
copiii. Fetiţei trebuie să i se vorbească cu bunăvoință și să-i spunem că 
dacă reîncepe să vrea să-i domine pe ceilalți, ceea ce se întâmplă adesea 
la mezini, nu este mare scofală. Ar trebui să o facem pe fetiță să 
înţeleagă de unde provine la dânsa această trebuință, pe care ea însăşi 
n-o înțelege, de a se găsi mereu în centrul atenției. 

Sfat pentru institutoare: Să privească eventualele recidive ale 
copilului cu un surâs comprehensiv și să-i atragă copilului atenția, 
spunându-i: „Cred că iarăși ai vrea să te afli în centrul atenției“. 

Dr. A (adresându-se fetiţei, care plânge într-una): Ai vrea tu să fii 
cea mai bună elevă și să reușeşti multe alte lucruri? Eşti o fetiță 
inteligență. Trebuie numai să te debarasezi de obişnuinţa de a-i sili pe 
ceilalți să se ocupe mereu de tine. Tu eşti cea mai mică şi vrei să 
demonstrezi totdeauna că tu ești stăpâna. Nu-i vina ta, o recunoaștem, 
fiindcă asta li se întâmplă des mezinilor. Uite, tu scrii bine, ești bună la 
gimnastică; oare trebuie să le sâcâi veşnic pe celelalte fetițe? Ai un tată 
bun, o mamă bună; ai putea fi mulțumită; ai tu într-adevăr nevoie să fii 
mereu în faţă? Te asigur că lacrimile tale sunt cu totul de prisos, pentru 
că nu te afli aici ca să fii pedepsită, ci pentru a ţi se explica unde ai 
greșit. Vrei să demonstrezi că acasă tu eşti stăpâna; ce nevoie ai de asta? 
Tu știi tot atâtea câte ştiu alții. Ar trebui, de asemenea, să-i privești pe 

oameni în ochi și să le demonstrezi că nu ai nimic rău pe conștiință. 
Să-ţi spui: „Nu vreau să domin, nu vreau să mă fac dezagreabilă, nu 
vreau să-i dau de furcă mamei, ca ea să fie obligată să se ocupe de 
mine“. Încearcă să-i faci plăcere; vei reuși, iar atunci îți vei spune: „Sunt 
poate o mezină, însă toată lumea mă iubeşte“. Ce crezi, vei reuși, ori 
vrei să te comporti ca unul care spune cât trăieşte: „Ja uite cine sunt 
eu!l“? 
După o lună voi reveni. 


X. COPILUL DETESTAT 


„H. este un copil născut înainte de termen (la opt luni)“. 

Trebuie să fim precauţi în ceea ce privește această primă 
informaţie. Un copil născut prematur, și încă la opt luni, nu este lesne 
de deosebit de un copil născut la termen şi nici măcar nu este sigur că 
așa stau lucrurile. Aș evita să-l informez pe copil referitor la faptul că 
s-a născut ori nu la termen. De fapt, lucrul acesta nu are nici o 
importanţă. 

„La vârsta de nouă luni el a și început să meargă, iar la un an a 
început să vorbească. Primul dinte i-a apărut tot la un an“. 

Acest prim dinte ar fi trebuit să apară la vârsta de şase luni. 

„Dinţii ceilalţi au venit unul după altul, cu regularitate. Între timp 
a avut rujeolă. Mama nu poate da alte informații asupra altor eventuale 
boli, deoarece copilul a fost încredinţat unei doici. Pe atunci tatăl 
copilului era băiat de prăvălie la o cafenea, pentru ca în prezent să 
trăiască departe de casă şi să plătească o pensie alimentară. Mama nu 
cunoaște exact situaţia lui materială. Era bădăran, brutal şi alcoolic. 
Mama nu a suferit decât de o singură boală: o pneumonie. Din cele 
aflate de la doică, în familie nu există nici o boală ereditară“. 

În ceea ce ne priveşte, nu luăm în serios condiţiile ereditare când 
este vorba de calitățile intelectuale. 

„Mama copilului este măritată cu un muncitor. Viaţa lor de 
familie ar fi satisfăcătoare. Din această căsătorie s-au născut doi copii, 

din care unul a murit la vârsta de un an; celălalt, care trăieşte, are trei 
ani“. 

H. a fost plasat la doică în localitatea K. Soţul doicii este montator 
într-o uzină de gaz; alcoolic, el este de o brutalitate excesivă. Doica şi 
bărbatul ei au un fiu în vârstă de 17 ani și o fetiță în vârstă de doi ani. 
Băiatul cel mare nu-l prea înghite pe H., îi caută nod în papură, îl 
provoacă, își râde de dânsul, îl îmbrâncește și îl bate din te miri ce. Cel 
mic are un foarte rău exemplu în bărbaţii din casă, îndeosebi când soțul 
doicii se îmbată; se petrec atunci scene îngrozitoare. Beţivul își bate 
femeia, îi bate pe copii și, pe cât se spune, l-ar fi aruncat într-o zi pe cel 
mic cum arunci o minge“. 

Vedeţi, aşadar, ce înseamnă să fii un „copil detestat“. 

„M-am putut convinge personal de urmele adânci pe care le-au 
lăsat asupra copilului aceste impresii. Unui băiețel, care se juca în nisip, 
i-am făcut într-o zi observaţia să fie atent să nu-şi murdărească 
pantalonii, pentru că altfel mama sa o să-l certe. H. al nostru a adăugat: 
«Tatăl meu adoptiv totdeauna ne-a certat, pe mama și pe mine, și chiar 
ne-a bătut câteodată cu o curea; atunci mama plângea». Când tatăl era 
în stare de ebrietate, toate intimităţile vieţii familiale se desfășurau sub 
ochii lui H. Putem asocia aceasta cu faptul, declarat de mamă, că băiatul 
avea obiceiul să se joace cu sexul său“. 

Sunt manifestări foarte des întâlnite la copii. 

„Mama relatează o scenă în care ea l-a găsit în pat, împreună cu 
fratele lui, în vârstă de trei ani, H. jucându-se cu sexul său și cu acela al , 
fratelui și gâfâind din pricina excitaţiei. Expresiile copilului în legătură 
cu aceasta sunt înspăimântătoare. Am remarcat că H. avea o oarecare 
tendință să chinuiască animalele: caută pe la ferestre muște şi libărci, 
ca să le strivească. O dată l-am găsit înfăşurându-și ceva pe un deget. 
Apropiindu-mă, am văzut că era vorba de o râmă, pe care aproape că o 
omorîse și de care nu voia să se despartă“. 

Torturarea animalelor semnifică la dânsul o atitudine ostilă față 
de ființele slabe. Socoate că lumea şi este dușmănoasă. 

„Din luna aprilie el se află la propria-i mamă, într-un alt anturaj. 
Mama găsindu-se internată în spital pentru patru săptămâni, H. a fost 
dat la o casă de copii în localitatea G., iar timp de două zile într-o 
familie. La 25 septembrie a intrat la grădiniţa de copii. Din punct de 
vedere fizic este firav, dar nu prezintă anomalii organice; corpul îi este 

acoperit de erupții, capul năpădit de paraziți. Grădiniţa de copii l-ar fi 
trimis pe băiat la spital, în scopul de a-i indica mamei un tratament de 
administrat copilului, dar ea nu a urmat indicațiile medicilor și băiatul 
nu s-a însănătoșit. Mama nu face o taină din faptul că nu-și iubeşte 
copilul“. 

Un copil detestat; poate unul nelegitim? 

„La cea dintâi întrevedere pe care am avut-o cu mama, aceasta 
mi-a spus să fiu severă cu copilul, pentru că și ea îl pedepseşte și îi trage 
câte o bătaie. Zicea că trebuie să-i vorbeşti cu asprime, pentru că de 
vorbă bună nu înţelege; aplicându-i-se până în prezent asemenea 
tratament, copilului i-a intrat în obișnuință; este, de altfel, un copil 
nelegitim, crescut de o doică“. 

Avem impresia că mama își face răspunzător copilul de faptul că 
este nelegitim. 

„Pe mine mă respectă, dar pe soțul meu îl iubeşte mai mult decât 
pe mine. Îndată ce mă apropii de dânsul, izbucnește în plâns. Îmi dă 
mereu de lucru. Este nestatornic și neastâmpărat și nici când ai de lucru 
nu te lasă în pace. Mai presus de orice îl enervează tăcerea atunci când 
ai de lucru sau în timpul meselor. Scoate mici strigăte, tropăie, 
deplasează scaunele cu mare tărăboi sau dă cu pumnii în masă ca să 
atragă atenţia asupră-l“. 

E aproape neverosimil. Nu ne putem imagina acestea decât în 
cazul în care pedepsele corporale sau anxietatea i-ar provoca o excitație 
sexuală. Astfel de copii procedează în mod voluntar la provocări, pentru 
a fi bătuţi. Știm că băiatul este sexualicește excitabil și s-ar putea să 
aparţină acestui tip. 

„Când îi cer să stea cuminte, râde de mine şi îi dă mai departe cu 
dezordinea. Dacă nu-i dau atenţie, se enervează și o face și mai și. 
Uneori fără motiv, se trântește pe jos şi plânge“. 

Se vede cât de colo că vrea să-i provoace pe cei din jur. Știe el 
bine ce va păţi apoi. 

„Atitudinea lui de opozant oferă întregii grupe de copii un 
exemplu rău. Într-adevăr, dacă le ordon tuturor copiilor să facă ceva 
precis, H. strigă: «Nu, eu nu vreau»“. 

Este un comportament care tălmăceşte atitudinea lui de ostilitate, 
de copil care nu știe că există pe lume și ființe care îi vor binele. 

„Tratez revolta lui altfel decât pe a altora, dar am în grupă copii 
care îl imită, crezând că pot ajunge la același rezultat“. 

O astfel de conduită este adesea contagioasă în cazul copiilor care 
au un puternic sentiment de inferioritate și care caută să se pună în 
valoare. Copiilor le este dragă egalitatea. Poate că observat că la școală, 
atunci când un copil leșină, alţi doi sau trei leşină la rându-le. 

„Nu are sentimentul comuniunii sociale. Îi aţâță pe ceilalți copii, 
le ia jucăriile sau materialul de construcție, cu toate că și el dispune de 
tot ce au și ceilalți. Îi îmbrâncește, îi zgârie și îi loveşte fără motiv pe 
ceilalți“. 

Se comportă dușmăneşte. 

„Noţiunea de al meu și al tău nu îi este prea clară“, 

Noţiunile acestea nu pot fi clare când ești lipsit de interes faţă de 
semeni. 

„Un exemplu:H. îi ia lui R. fluierul; R. vine la mine să se plângă. 
Încerc să aplanez lucrurile și îl povăţuiesc pe R. să-i împrumute lui H. 
fluierul său pentru câtva timp. R. insistă, însă, şi-și revendică drepturile. 
Îi fac un semn lui H., dar acesta se refugiază cu fluierul în cel mai 
îndepărtat cotlon al grădiniței. Iar când, în cele din urmă, se apropie de 
mine, se trânteşte pe jos. Îi spun cu calm: «Ridică-te și dă-i acum 
fluierul lui R., pentru că și el vrea să fluiere puțin și după aceea ţi-l 
împrumută din nou». Singurul rezultat al vorbelor mele este că el începe 
să țipe, să bată din picioare şi să încerce să mă lovească. Văzând ce se 
petrece, în jurul nostru se adună o mulțime de copii, unii din ei dintr-o 
altă grupă. Deoarece insistențele mele au dat greș, l-am luat într-un loc 
retras din clădire. Când s-a potolit, am încercat să-l fac să înțeleagă că 
nici lui nu i-ar plăcea ca un altul să-i ia un lucru. A avut o reacţie 
imprevizibilă. Dinţii au început să-i clănțăne de parcă ar fi fost scuturat 
de friguri și tot restul zilei a rămas lângă mine, de mai multe ori luându- 
mi mâna și sărutând-o cu drăgălășenie. Mai târziu, discutând cu mama 
copilului, am aflat că familia care îl crescuse îi luase toate cadourile, 
fără să-i mai dea nimic înapoi“. 

Scena aceasta, în cursul căreia el se comportă cu atâta supunere 
și recunoștință, este foarte dubioasă. I s-a luat, totuși, fluierul şi este 
greu să înţelegi de ce este recunoscător. Poate că și în acel caz era 
excitat din punct de vedere sexual, sau poate era recunoscător că nu a 
fost bătut? 

„Orele de odihnă au fost tulburate de H. în așa fel încât aveau ce 
pătimi micii săi colegi. El scotea în calmul ambiant strigăte fără noimă, 
sărea din pat şi făcea zgomot, vorbind de unul singur. Nimeni nu putea 
adormi sau dormi“. 

Se comportă ca un duşman plin de răutate. 

„Mama ne dă următoarea informaţie: H. nu şi-a udat niciodată 
aşternutul și mai că nu sforăie. Doarme în același pat cu tatăl său și îi 
place să doarmă cu dânsul“. 

Faptul acesta pare să confirme supoziţia că este excitabil pe plan 
sexual. 

„Familia merge la culcare la ora 8. Copilul are un somn agitat, 
gâfâie, iar uneori pare că se înăbușă. Se trezește cu regularitate la o 
anumită oră dimineaţa şi nu mai vrea să doarmă. Părinţii folosesc toate 
mijloacele, până şi bătaia, ca el să-şi continue somnul. Dacă e acasă la 
amiază, este pus să doarmă cu fratele său, fiecare într-un alt colț al 
patului și, după ce cel mai adesea primeşte câţiva dupaci, adoarme. 
Aceasta arată o dată mai mult cât de inaccesibil este acest copil 
martirizat. Încerc să-l influențez lăudându-i până și cele mai mici 
reuşite. Pe moment reacţionează pozitiv, dar nu se simte îndemnat să-și 
îmbunătăţească randamentul. În primele zile de la venirea lui la 
grădiniță am constatat că, deși se afla la o oarecare distanţă, își 
întrerupea jocul dacă îl dezmierdam pe vreun alt copil“. 

Trebuie să ne amintim că în acest caz se găsește într-o situaţie în 
care el s-a impus de mai multe ori și care îi amintește situaţia fratelui 
său, care este mai bine tratat decât dânsul. 

„Stă ca împietrit, fixându-mă cu privirea. A doua zi am reluat în 
mod intenţionat manevra, în imediata lui apropiere; din nou H. a rămas 
ca paralizat, fixându-ne cu ochii; constat cât de mult îl impresionează 
scena. Poate că are legătură cu lipsa lui de antrenament în ceea ce 
priveşte concentrarea atenţiei. Această lipsă se manifestă în tot ce face“. 

Puteţi din nou să constataţi că funcţiile lui sunt insuficient de 
dezvoltate, din cauză că nu caută să comunice cu ceilalți. 

„Vorbește dezlânat, fără a-şi orândui ideile. Dacă se apucă de 
măturat, după câteva secunde abandonează şi începe să arunce afară 
păpușile de la teatrul de marionete. Chiar și în timpul prânzului, la masă, 
se face remarcat într-un mod care șochează; nu există pentru dânsul să 
stea liniştit la masă. La îmbrăcat, ca și la dezbrăcat, are nevoie de ajutor. 

În ultimele zile am putut observa la el că învaţă să facă deosebire între 
ceea ce este drept şi nedrept, înverşunându-se într-un fel sau altul 
împotriva copiilor care comit greşeli. 

Caută să-i intre în voie educatoarei, să fie aproape de dânsa. 

„Nu sunt sigură că, prin denunţurile pe care le face, nu caută să 
obțină pedepsirea celui care a greşit... Lui H. îi place să frecventeze 
grădinița de copii. Mama spune că ar vrea să meargă la grădiniță până 
şi duminica. În primele zile a refuzat chiar să se mai întoarcă acasă 
seara“. 

Se vede limpede că are o preferință aparte pentru grădiniţa de 
copii și nu mă îndoiesc de faptul că va face aici progrese în direcţia 
structurării sentimentului de comuniune socială. 

„Plângea mereu şi se arunca pe jos la vestiar. Numai asigurarea 
noastră că mâine va putea să vină l-a determinat să se ridice și să meargă 
acasă, în compania unei fetițe din vecinătatea sa, al cărui frate 
frecventează și el grădiniţa. Frica lui de „acasă“ nu se mai manifestă 
atât de izbitor, dar când vine momentul plecării de la grădiniță, se 
neliniștește, pare tulburat“. 

„H. face impresia unui copil deștept. Are o bună percepţie a 
lucrurilor, în felul său, animându-l o mare dorinţă de a fi activ. Este 
generos și îi place să facă daruri, mi-a dat, de exemplu, o prună din 
gustarea sa; la puțin timp a venit să-mi mai dea una, spunându-mi: «Uite 
încă una, ca să ai două». În genere, nu este zgârcit“. 

Sunt fapte care dovedesc că el începe să dobândească un anumit 
sentiment de comuniune socială. Trece câtva timp până când un copil 
de felul acesta să înceapă să simtă ce înseamnă căldura omenească. Așa 
ceva nu se poate realiza cât ai bate din palme; trebuie răbdare şi numai 
cu răbdarea poţi depăși şi alte dificultăţi pedagogice. Tare aş vrea să o 
întreb pe mamă dacă nu cumva el este cel care provoacă loviturile pe 
care le primește. Aș încerca, prietenește, să o fac să înțeleagă că trebuie 
să genereze în sufletul copilului sentimentul că el are tot atâta valoare 
ca toți ceilalți. 

XI. COPILUL UNIC CARE VREA 
SĂ COMANDE 


Institutorul S. relatează cazul unui băiat în vârstă de 11 ani, care 
nu se înţelege cu nimeni și care deranjează sistematic procesul de 
învățământ. A furat de la mama sa 50 de creițari. Principala plângere se 
referă la faptul că nu poate fi în compania altor copii fără a se certa cu 
ei, dorind ca el să-i comande. Este copil unic la părinți. 

Randamentul său școlar este mediocru, cu toate că pare inteligent. 

Nici o informaţie asupra situaţiei familiei copilului. 

Copil unic și răsfăţat din cauză că toți din familie se ocupă de 
dânsul, nu poate avea contacte cu ceilalţi copii, fapt care a împiedicat 
dezvoltarea sentimentului său de comuniune socială. Îmi exprim 
dorința de a sta de vorbă cu mama copilului. 

Mama susţine că băiatul are părți bune, dar că se lasă prea mult 
influenţat de către ceilalți. Sunt zile când nu vrea să știe de nimeni şi de 
nimic. Nişte băieţi i-au raportat mamei că el le-ar fi spus că „n-are chef 
să facă ceea ce îi comandă mama lui“. Adesea îl prinde cu minciuna și 
îl pedepsește. Uneori îl „plesneşte““, alteori îl privează de lucrurile care 
fac bucuria lui. O anumită perioadă s-a aflat sub îngrijirea unei doici, 
unde a fost bine tratat. Acasă este încă şi mai bine tratat, nelipsindu-i 
nimic. Mai înainte, când era pedepsit, își cerea iertare; acum face mutre 
şi răspunde răutăcios. Îi place să o facă pe stăpânul casei și are o 
tendință spre fanfaronadă. Actualul soţ al mamei nu este tatăl copilului, 
dar se poartă foarte binevoitor cu dânsul; de altfel băiatul nu ştie că nu 
este tatăl său adevărat. Când acesta e acasă, băiatul chiar că își face de 

cap, profitând de bunătatea ieşită din comun a bărbatului. Institutorii 
l-au consiliat să fie sever. Copilul, pe de altă parte, nu are prieteni, 
pentru că nu s-ar putea înțelege cu dânșii. Este autoritar şi ceilalți nu-l 
iubesc. Își face lecţiile singur. 

În săptămâna din urmă a constatat că îi lipseau 50 de creițari din 
portmoneu. L-a făcut pe copil răspunzător de furt. Acesta a negat că ar 
fi luat banii, dar mama i-a găsit la dânsul. NU-și dă seama de ce i-a furat 
el acei bani. 

Copilului îi place să schimbe şi să colecționeze diferite obiecte, 
cum ar fi chitanţe, poze, creioane etc. Mama i-a cerut să înceteze cu 
aceste schimburi, promiţându-i, drept compensație, ceva bani de 
buzunar săptămânal. Asta i-a făcut mare plăcere. Încolo el este drăguţ, 
o ajută cu plăcere, fără a-i pretinde ca și ea să-l ajute. 

Cât privește visele, mama spune că într-o zi, pe când făceau o 
călătorie cu vaporul, pe Dunăre, băiatul a avut un coşmar. Visul avea în 
capul lui o atât de puternică impresie de realitate, încât l-au găsit pe 
puntea navei, cățărat pe coș și mort de frică să nu cadă de acolo, exact 
ca în visul de groază pe care îl avusese. Cu acel prilej și-a exprimat 
dorinţa de a se face căpitan sau pilot de navă, iar altădată a spus că i-ar 
face plăcere să comande pe tot vaporul. 

Este econom. Mama băiatului se plânge de obiceiul copilului de 
a minți şi de nesociabilitatea sa. Drept pedeapsă, adesea îl bate. 

Discuţie cu mama: Că a furat cei 50 de creiţari, nu-i un capăt de 
țară; nu ar trebui să-i mai pomeniți de aceasta. Aţi procedat foarte bine 
dându-i bani de buzunar. Știind că poate conta pe aceşti bani, se va 
linişti. În locul dumneavoastră, nu i-aş mai aplica nici o pedeapsă 
corporală. Băiatul crede că prin minciunile şi fanfaronadele lui va izbuti 
să atragă atenția celorlalţi şi că va deveni astfel punctul lor de atracţie. 
Indicat ar fi să atenuaţi și chiar să desfiinţaţi orice pedeapsă, 
reducându-le treptat. Ar trebui, de asemenea, să-l faceţi să se gândească 
la viitorul lui, explicându-i că profesiunea de căpitan de vapor, pe care 
el și-a ales-o din vanitate, nu este o ocupaţie potrivită pentru dânsul. 
Dacă m-aş găsi în locul dumneavoastră, nu l-aş mai copleși atât cu grija 
maternă. S-a obişnuit să vă aibă mereu în spatele lui. Dacă îi place 
gimnastica, lăsaţi-l să o practice, ca să se poată întâlni în felul acesta cu 
alți copii. Eu l-aş face să simtă că nu mai e copil, ceea ce i-ar da mai 
multă încredere în sine. Are impresia că este stingherit, că i se pun bețe 

în roate; de aici se trage ultimul incident. Copilul ar dori să aibă 
sentimentul că este cineva, să se convingă că are rostul lui în viață. 

Dr. A (adresându-se auditoriului, după ce mama a plecat): Avem 
de-a face cu un băiat care vrea să se afirme, dar care este stânjenit de 
comportamentul mamai sale. 

Dr.A (adresându-se copilului, care tocmai a intrat): Eşti un bun 
matematician! Ce ai dori să te faci mai târziu? 

Copilul: Căpitan de transatlantic. Aş vrea să călătoresc la 
Hamburg. 

Dr. A: Ai putea-o face la vârsta de 15 sau 16 ani. Aceasta înainte 
de a deveni căpitan. Până atunci trebuie să înveţi o mulțime de lucruri. 
De ce îți place profesiunea de căpitan de vapor? Ai fost pe vreun vapor? 
Ce îţi place acolo atât de mult? 

Copilul: Că acolo poţi să comanzi. 

Dr. A: Dar în momentul de faţă ce faci? De ce nu faci ceva care 
să-i placă mamei tale și care şi la școală să te facă prețuit? 

Copilul: Îi comand pe ceilalţi. 

Dr. A: Dacă vrei să fii căpitan, trebuie să comanzi cu înţelepciune, 
pentru ca fiecare să spună că este bine ce faci. Dar între copii, la şcoală, 
nu ești căpitan şi nu-i bine să-i comanzi. Nu înţeleg de ce vrei tu să 
comanzi la şcoală. E sigur că din cauza aceasta nu vei avea prieteni. 
Copiii au dreptate, ei nu se află acolo ca să le dai tu ordine. Asta o vei 
face mai târziu, acum trebuie să fii amabil, să încerci să-ţi faci prieteni. 
Căpitanul este amabil cu pasagerii și, de asemenea, trebuie să știe să 
facă și alte lucruri, în afară de a comanda. Trebuie ca el să aibă prieteni. 
Dacă ceilalţi nu-l au la inimă, dacă îl detestă, nu-i vor asculta 
comenzile. Trebuie să înveţi să te comporti cât mai amabil cu ceilalți 
copii. A comanda este a o face pe lăudărosul. Îţi place să faci schimburi 
de obiecte și să cumperi. Îţi place să fii cineva, ai vrea ca toată lumea să 
se uite la tine ca la un căpitan. Ce-ţi amintești tu, grozav, de pe vremea 
când erai mic de tot? 

Copilul: Am văzut o dată cum niște oameni ridicau un clopot sus 
în clopotniță. Aveam trei, ori patru ani. 

Dr. A: Te-a interesat? 

Copilul: Mi-a plăcut să văd cum făceau oamenii aceia ca clopotul 
să ajungă în vârful turnului. 

Dr. A: Ţi-a plăcut să priveşte cum se ridică ceva? Eu aș dori ca tu 
să ai prieteni. Nu ai vrea să frecventezi o asociaţie de asistență? Mama 
ta te va lăsa, poate, să înveţi să faci gimnastică. Totul poate fi învăţat. 
La asociaţia de asistenţă îţi vei putea face temele; ar fi cât se poate de 
amuzant. Ce vrei să faci cu banii pe care îi economisești? 

Copilul: Să-i am acolo, în caz de nevoie. 

Dr. A: Îţi este teamă că ai să te găseşti la ananghie? Că ai să pierzi 
totul și ai să decazi? Dacă ești muncitor, este mijlocul cel mai bun ca să 
nu cazi în mizerie. Să ştii că a avea bani nu înseamnă cea mai mare 
siguranță. Îți place să o faci pe grozavul. 

Copilul: Da. 

Dr. A: Ar trebui să te laşi de acest obicei. Dacă vrei să ajungi 
căpitan, nu ai voie să minți. Mama ta și institutorul te iubesc mult; dacă 
te pui pe treabă cum trebuie și devii un om cinstit, poți să speri totul. lar 
ca să devii căpitan, îţi trebuie o bună bază de plecare. Voi reveni după 
o lună de zile și să-mi povestești atunci dacă ţi-ai şi făcut prieteni, dacă 
mai tulburi orele de lecţii și dacă încă mai comanzi. 


XII. PRIMUL-NĂSCUT DETRONAT 


„Am doi copii, în vârstă de șapte și, respectiv, nouă ani. Încă nu 
pot să emit o judecată asupra felului în care învaţă cel de-al doilea copil, 
dat fiind faptul că el abia frecventează clasa întâi“. 

Aşadar, avem aici doi băieţi, primul-născut şi secundul. După 
constatările noastre, într-o familie dată, fiecare copil crește în condiţii 
diferite. Este imposibil să presupunem că toți copiii din una și aceeaşi 
familie se dezvoltă într-o situaţie identică. Primul-născut rămâne singur 
timp de doi ani; fiind în această perioadă copil unic la părinţi, probabil 
că stă în centrul atenţiei și este foarte răsfățat. Întreaga casă se află la 
dispoziţia lui. Apoi, deodată, apare un al doilea copil şi situația se 
schimbă total. Primul-născut era obișnuit să poată dispune de totul, ca 
un monarh. Brusc, atenţia mamei se concentrează asupra celui de al 
doilea copil, ea neputând să-i mai consacre primului-născut tot atât timp 
cât îi consacra în trecut. Cum nu este prea uşor să-l pregătești pe acesta 
de venirea pe lume a unui al doilea copil, constatăm că, în mod efectiv, 
această pregătire i-a lipsit. Primul-născut se află în fața unui examen 
dificil. Mulţi copii aflaţi în această situație se macină de gelozie, încep 
o luptă sălbatică pentru a-și asigura atenţia părinţilor și a restabili 
situaţia favorabilă pe care o ocupau anterior. 

Secundul cunoaşte o cu totul altă situaţie; niciodată nu a fost 
singurul copil. Are în faţa lui unul pe care îl poate urma, pe care vrea 
să-l urmeze, ba chiar pe care vrea să-l ajungă din urmă. Un copil îmi 
mărturisea: „Dacă sunt atât de mâhnit, este pentru că niciodată nu voi 

avea aceeași vârstă ca fratele meu“ (a se vedea povestea lui Essau și a 
lui lacob)l. 

Primul-născut trăieşte o adevărată tragedie din momentul nașterii 
secundului. Dacă auzim spunându-se că primul-născut trăiește sub 
teroarea urmăririi de către secund, ba chiar sub teroarea ideii de a se 
vedea depășit de către acesta și că, în aceste condiţii, îşi pierde tot 
curajul, înțelegem că această atitudine este consecinţa unui automatism. 
Un semn avertizator apare în psihismul său, spunându-i: „Acest nou 
venit va acapara totul“. 

Atitudinea va varia de la copil la copil. Aceasta depinde, în primul 
rând, de gradul de dezvoltare pe care l-a atins, până în momentul 
schimbării de situaţie, stilul de viaţă al copilului, de uşurinţa mai mare 
sau mai mică de a-l modifica; în al doilea rând, depinde de 
comportamentul secundului; în al treilea rând, de comportamentul 
părinților şi, în sfârșit, de felul în care a fost pregătit primul-născut şi de 
nivelul sentimentului său de comuniune socială, de interesul manifestat 
de el față de semeni. Toate acestea sunt fapte semnificative, de care 
trebuie ţinut seama. 

Să vedem acum cum se dezvoltă primul-născut de care ne ocupăm 
aici: „Dimpotrivă, primul-născut este, după părerea mea, un trândav“. 

Trândăvia denunţă o atitudine ezitantă; putem deduce că el crede 
că nu mai poate progresa, pierzându-și curajul. Își închipuie că pe latura 
folositoare a vieţii nu va mai obţine nimic. Astfel, tendinţa sa de a se 
pune în valoare se va manifesta pe latura stearpă. Trândăvia lui 
semnifică: „Materia asta mă enervează pentru că trebuie să muncesc și 
să mă ocup de ea“. Lucrul poate să pară curios, dar poate că el a pus aici 
degetul pe rană, arătând care-i este aspirația: să atragă cât mai mult 
atenția asupra persoanei sale, să-i ocupe cât mai mult pe ceilalți cu 
propria-i persoană. Trândăvia reprezintă repulsia pe care o simte faţă 
de rezolvarea problemelor sale, fiind o atitudine şovăielnică. Dacă 
priviţi mai îndeaproape stilul de viaţă automatic al copiilor leneși, veți 
constata că comportamentul lor diferă de acela al unui copil care are 
încredere în el însuși. Adesea astfel de copii vă vor declara: „Nu mă 
socot mai dobitoc decât ceilalți, ci aceasta nu mă interesează“. Dacă el 
s-ar aştepta la o reușită, băiatul nu ar fi un trândav. Lenea este semnul 
unei scăzute prețuiri de sine. Prin lene se manifestă tendinţa lui de a se 
pune în valoare. În general, copiii trândavi se află în centrul atenţiei şi 

interesului celor care îi înconjoară. Ei și-au propus o muncă supli- 
mentară: să determine anturajul să se ocupe mai mult de persoana lor. 
Nu ne-ar mira ca, dialogând cu un astfel de copil despre lenea lui, el să 
ne răspundă: „Vedeţi dumneavoastră, eu sunt cel mai trândav băiat din 
clasă, însă toată lumea se ocupă de mine şi este mereu drăguță și 
amabilă cu mine. Vecinul meu este foarte harnic și nimeni nu se ocupă 
de dânsul“. Trage profit de pe urma puturoşeniei lui. 

Cea mai mică izbândă este imediat lăudată; dacă nu reușește, el 
spune în sinea sa: „Ehei, dacă nu ai fi leneş, ai putea fi cel mai bun“. 
Este uimitor de văzut în ce măsură un copil trândav se poate mulţumi 

„cu sentimentul că ar putea fi mai bun. Dar nici prin cap nu-i trece să 
încerce. Întâlnim aici, o dată în plus, tendinţa de a se pune în valoare pe 
latura sterilă a vieţii. 

„Nici un fel de predică, fie binevoitoare, fie aspră, nu a dat, până 
în prezent, rezultatul scontat“. 

Băiatul ignoră ceea ce se petrece în el și acţionează potrivit 
propriului stil de viaţă. Este ca și cum s-ar găsi într-o capcană. Faptul 
că se lasă aţâţat arată că într-adevăr vrea să se găsească în centrul 
atenţiei. Unor copii le place cu tot dinadinsul să primească lovituri, 
trăind triumful de a-și fi enervat tatăl. Unii găsesc chiar în aceste lovituri 
plăcere, o bucurie care uneori poate împlica și un conţinut sexual. 

„El făgăduiește să-și dea silinţa să lucreze mai mult“... 

După cum vedeţi, el știe să spună că vrea! 

„..“dar nu întreprinde nimic spre a-şi ţine promisiunea. În timpul 
redactării unei compuneri şcolare se lasă deturnat de la lucrul său de 
cine știe ce fleac“. i 

Socoate că nu se poate face apreciat prin munca sa și atunci 
urmează o altă cale. 

„ÎL interesează toate cele, în afară de temele lui şcolare. Spre a-l 
mobiliza la muncă, i-am cerut să-mi raporteze ce a învățat el la școală 
în timpul zilei“. 

ÎL vedem, prin urmare, din nou în primul plan. În fiecare seară stă 
de vorbă cu tatăl său, cu bunul Dumnezeu! i 

„Când mă întorc seara acasă, nu-l văd venind spre a-și ţine 
făgăduinţa“. 

Trebuie ca tatăl însuși să-și amintească de datoria băiatului. 

„Numai când l-am întrebat de-a dreptul, mi-a răspuns: «Habar 
n-am!» 

Am văzut mai sus că el este încredințat că-i va fi peste putinţă să 
se facă apreciat pe calea cea bună. Trebuie încurajat și să i se 
demonstreze că poate, chiar și în ceea ce priveşte temele şcolare, să se 
situeze pe primul loc; numai să-și dea osteneala. 

„Materiile cele mai grele pentru dânsul sunt gramatica, aritmetica 
şi compunerea, pe care nu le poate suferi. Un element suplimentar care 
îi agravează sentimentul de inferioritate este poate faptul că este 
stângaci. Ar fi important să se verifice dacă așa stau lucrurile. Aș dori 
să-i atrag atenţia asupra faptului că printre copiii care prezintă dificultăţi 
la matematică se găsesc copii răsfățați, în căutarea unui sprijin. Nu 
există materie de studiu care să nu aibă o cheie care să-i faciliteze 
asimilarea. În ceea ce privește aritmetica, însă, nu există cheie. La 
această materie trebuie lucrat în mod independent și conștient. Copiii 
răsfățaţi se dovedesc foarte prost pregătiţi în materie de aritmetică“. 

„Dezgustul cu care se apucă el de lucru dovedește aversiunea față 
de aceste materii. Pare să arate mai mult elan pentru științele naturale. 
T-ar plăcea şi desenul, dar nu produce decât caricaturi oribile, lipsindu-i, 
fără îndoială, talentul“. 

Este vorba, probabil, de un copil stângaci! 

„Poate sta ore întregi așezat sau culcat, cu privirile aţintite în vid“. 

Cel mai mare duşman al acestor copii, care au o atât de slabă 
preţuire de sine, este timpul. Băiatul a găsit un mijloc de a face să treacă 
timpul: el priveşte în gol. 

„Cu toate că are la dispoziție cărti şi pe unele a început să le 
citească, nu a terminat de citit nici una“. 

Nici răbdare, nici perseverență! Nimeni nu se ocupă de dânsul; nu 
aşteaptă nimic de la semenii săi. 

„Caută jucării, pe care în scurt timp le părăsește, fără să-i fi făcut 
plăcere“. 

Situația socială a acestui copil, sau mai degrabă a acestor copii, 
nu este strălucită, cu toate că ei nu suferă de foame. 

„Ceea ce este mai trist în viaţa lor este, probabil, faptul că în 
timpul zilei se află la o casă de copii“. 

Avem aici o supoziţie riscată, căci noi sperăm că tocmai în 
asemenea aşezăminte băiatul va fi mai bine înţeles şi încurajat. 

„Directoarea acestei case are o animozitate marcată față de primul 
meu născut, deoarece ea este catolică înfocată, pe când noi suntem fără 
confesiune. Îmi spunea că băiatul minte, că este perfid şi laş, iar toate 
acestea s-ar datora faptului că n-a primit o educaţie religioasă“. 

Nu ne îndoim că toate aceste particularități provin din lipsa sa de 
curaj. Trebuie să mărturisesc că acest băiat fără confesiune nu se va 
putea îndrepta într-o casă de copii clericală decât dacă acolo i se va 
cultiva curajul. Dacă directoarea susține că prezintă acele defecte pentru 
că a fost crescut în afara spiritului religios, probabil că ea nu are 
necesara competenţă de a identifica punctul slab al acestui copil. 

Tatăl adaugă: 

„La drept vorbind, eu însumi am constatat toate aceste trăsături 
de caracter înjositoare. Pe când cel mic nu are defecte și nu se vorbeşte 
de dânsul decât în termeni pozitivi, la adresa primului meu născut nu se 
formulează decât critici“. 

Toate acestea demonstrează că primul-născut a fost împins pe al 
doilea plan, de către secund. 

Oare în mod întâmplător băiatul cel mare s-a dezvoltat într-un 
sens negativ, iar secundul într-un sens pozitiv? Cu siguranță că nu. 
Primul-născut crede că a fost izgonit de către secund din situaţia sa de 
mai înainte, care era plăcută, şi cu cât pierde din prietenie şi dragoste, 
cu atât este mai descurajat. Secundul, care acum este învingătorul, se 
simte într-o situaţie excelentă și nu are nevoie să se facă remarcat 
într-un mod penibil. 


NOTE 


1 Esau, fiul lui Isaac şi al Rebecăi, a vândut pe un blid de linte — după 
cum citim în Biblie — dreptul său de prim-născut fratelui său Iacob, un aprig 
competitor. (Nota trad.) 

XIII. MINCIUNA CA MIJLOC 
DE A-ŢI DA IMPORTANŢĂ 


Am prilejul de a vă prezenta povestea unui copil-problemă a cărui 
mamă este de mai mult timp la curent cu concepţia noastră. Veţi vedea 
care este poziţia ei în fața acestei probleme, după cum veţi vedea în ce 
măsură înţelegerea ei ne ajută, cum colaborează ea cu noi, cu toate că 
modul nostru de a proceda nu i se pare prea lesnicios. 

„Fiul meu, Filip, în vârstă de nouă ani, este ceea ce se numeşte un 
copil-problemă“. 

Aceasta înseamnă că el îi face griji, că îi dă multă bătaie de cap, 
că are un comportament în dezacord cu sentimentul de comuniune 
socială. Nu ar avea nici o rațiune să ne mai chinuim mintea și să căutăm 
să-i educăm pe copii dacă sentimentul de comuniune socială existent 
nu s-ar revolta împotriva metehnelor unor astfel de copii. 

Când mama copilului ne spune că acesta „este nervos“, informaţia 
aceasta nu este suficientă. În general, atunci când oamenii folosesc acest 


termen ei vor să spună că este vorba de un copil instabil, pe care nu știi 


cum să-l iei. 

Aș dori să subliniez faptul că în nevroză factorul cel mai 
important este sensibilitatea. Aceasta nu se manifestă întotdeauna ca 
atare, ci se poate manifesta prin consecinţele ei. Vom vedea, în cazul 
copilului despre care discutăm, că efectul sensibilităţii se traduce la el 
prin tentativa de a-și scoate în relief propria-i persoană. Este ceea ce în 
America, sub influenţa psihologiei individuale, se numește „superiority 
complex“|. Avem însă aici de-a face cu o a doua fază, cu rezultatul unui 

„inferiority complex“?, adică al unui sentiment de inferioritate. Este de 
la sine înţeles că între aceste două complexe intră în joc o hipersensibilitate 
a copilului, datorită căreia el îşi trăieşte situaţia ca pe un eşec. Drept 
urmare, va căuta o ieșire din respectiva situaţie, va căuta o compensație, 
al cărei rezultat va fi sentimentul de grandoare. 

„Este îngrozitor de nestatornic“. 

lată confirmat faptul că, în situaţia în care se găsește, copilul nu 
mai reuşeşte să-și afle liniştea. 

„Nu mai învață deloc“. 

Informaţiile despre copii sunt haotice; remarca de mai sus este 
interpretativă într-un alt sens: nesimţindu-se la înălțimea exigenţelor 
şcolii, el nu mai face nici un efort la învăţătură. 

„Cu toate acestea nu este prost şi uneori te surprinde prin judecata 
lui“. 

Putem înţelege foarte bine lucrul acesta. Am și presupus că acest 
copil pur și simplu se crede slab faţă de exigenţele şcolii. Poate că se 
interesează de alte probleme. După câte cunoaștem despre dânsul, nu-l 
putem număra printre copiii curajoşi. Asemenea copii manifestă prea 
puţin interes pentru semenii lor, concentrându-și interesul asupra 
propriei persoane. 

„Nimic nu-i scapă din cele ce se întâmplă pe stradă“. 

Cred că mulți psihologi moderni ar trece liniștiți pe lângă acest 
fapt, fără a-l lua în seamă. Suntem îndreptăţiți să presupunem că avem 
de-a face cu un băiat interesat de tot ceea ce e vizibil. Se explică în felul 
acesta o mulțime de lucruri, Dacă e interesat de ceea ce ţine de sfera 
vizualului, faptul este în avantajul învățământului practic, copilul având 
mai puţin tendinţa de a asculta explicaţiile teoretice. Lucrul acesta are 
importanţa lui pentru școală, multe eşecuri la învățătură avându-și 
temeiul în acest mecanism. Din acest fapt este de reținut că există copii 
care tind să-şi satisfacă în primul rând interesele lor în sfera vizualului. 
Dacă reflectaţi asupra întrebării ce putem face dacă ne mulțumim să 
privim lucrurile, veţi ajunge la concluzia că nu putem face mare lucru 
în planul utilului și că, în orice caz, nu putem face mare lucru acolo unde 
s-ar putea manifesta sentimentul de comuniune socială. Vă veți gândi la 
desen, la pictură, poate la o mai bună înțelegere a spectacolului lumii. 
Problema nu este deloc simplă, îndeosebi dacă se accentuează sub acest 
aspect o latură a vieţii. În aceste condiţii, de fapt, nu mai rămâne 

suficient interes pentru celelalte necesităţi ale existenţei și individul nu 
se mai poate dezvolta în acest sens. Băiatul nostru nu este pregătit cum 
se cuvine pentru școală, iar greşeala nu este a sa; dar el arată un mare 
interes pentru latura vizuală a lumii, pentru ceea ce este aparență 
exterioară. Dacă ne găsim pe calea cea bună, chiar și într-o schiță 
imperfectă a vieţii lui putem spera să găsim confirmări ale supozițiilor 
noastre. 

„El ţine minte tot ce spun adulţii“. 

Să reținem această circumstanţă, care ne arată interesul său pentru 
marile dimensiuni. Deslușim aici cu claritate tendința sa de a-și da 
importanţă, dorinţa lui de a fi mare. 

„lar cele auzite știe să le repete în mod corect, la momentul 
potrivit“. 

Începem să ne lămurim, într-o oarecare măsură, asupra stilului de 
viață al acestui băiat în vârstă de nouă ani. Ne mai lipsesc confirmările 
şi indiciile privitoare la varianta specifică acestui tip. 

„Dar este laş“. 

Acest defect nu ne surprinde. 

„Îi este frică până şi de umbra lui și se fereşte de orice situaţie 
periculoasă“. 

Nu are nici o încredere în el însuşi. Este de presupus că mama sa 
are un rol însemnat în dezvoltarea copilului. Nu este independent, nu 
se străduiește să-şi rezolve singur problemele. De altfel nu are 
nicidecum intenţia de a se confrunta cu ele, dat fiind faptul că, până în 
prezent, a fost obișnuit să o vadă pe mama sa rezolvându-i-le. Mai bine 
decât orice altă școală psihologică, noi vom putea constata că avem de- 
a face cu un copil răsfățat. Asemenea copii ne fac mari necazuri şi ei 
îngroaşă numărul copiilor-problemă, al nevroticilor, al candidaţilor la 
sinucidere, al beţivilor, criminalilor, perverşilor din punct de vedere 
sexual. Este un fapt atât de important încât vreau să adaug, totuși, câteva 
elemente și să definim noțiunea de copil răsfățat, așa cum o înțelegem 
noi. (Mamele spun adesea că li se „întâmplă chiar să-i și bată“ pe copiii 
lor, imaginându-și astfel că nu pot fi suspectate de a-i fi răsfăţat.) Este 
de precizat imediat că noi nu înțelegem prin acest termen un „raport 
sexual“ în sensul freudian. În realitate avem de-a face cu un copil care 
s-a debarasat de existența independentă și autonomă. Un altul vorbeşte 
în locul lui, sesizează situaţiile primejdioase şi le îndepărtează de 

dânsul, într-un cuvânt, copilul se lasă remorcat de acela. El dispune de 
o a doua persoană și îşi construiește viaţa în simbioza cu aceasta. Un 
astfel de copil pune în evidenţă un caracter parazitar, încercând să 
obţină totul prin intermediul mamei sale. 

„EI ştie prea bine că lașitatea este ceva urât și acum vine cu 
minciuni din cele mai gogonate“. 

Ghicim ce fel de minciuni îndrugă el, dat fiind faptul că este tentat 
să se scoată în relief, să se facă remarcat. Cum știm că trage cu urechea 
la cei mari, fără îndoială că în minciunile lui va apărea comportându-se 
ca un erou. 

„Spre exemplu, povesteşte: «Găsindu-mă în Anglia și privind de 
unde stăteam, de dincolo de colțul unui zid, am văzut un tigru». 

Dacă o privim în sine, este o minciună cât toate zilele. Dar ceea 
ce mă interesează în mod deosebit aici este faptul că el nu numai că 
priveşte, ci vede „de dincolo de colțul unui zid“. Aceasta da 
performanţă! Nu toată lumea poate face aşa ceva. Analizând mai 
îndeaproape afirmaţia copilului, înțelegem că pe el îl interesează în mod 
deosebit să ne apară drept unul care învinge dificultăți, dificultăți pe 
care ni le prezintă ca insurmontabile. Să menţionăm cu această ocazie 
că în asemenea cazuri avem de-a face, în general, cu copii care prezintă 
o inferioritate (Minderwertigkeit) a aparatului vizual. Dacă acum fac 
precizarea că băiatul este laş, veţi înţelege de unde se trage interesul său 
pentru tot ceea ce ţine de văz, de ce a devenit el ceea ce, cu un termen 
nou, numim eidetic?. În expresia sa, prin care ne spune că a privit „de 
dincolo de colţul unui zid“, vedem tendinţa acestui băiat de a săvârşi 
tururi de forță în domeniul văzului. 

„O dată m-am întors acasă, ușa era deschisă, nimeni nu îndrăznea 
să intre, lângă sipet vâd un hoţ, — iau toporul și-l omor“. 

Și în acest caz el „vede“ ceva şi săvârşeşte un act de eroism. Pe 
drept cuvânt, mama conchide: 

„Mereu vrea să o facă pe eroul, să fie totdeauna cel admirat, cel 
care poate totul. Când îmi povestește că «azi la școală nimeni n-a știut 
nimic, în afară de mine», sunt sigură că nu a făcut acolo mare brânză și, 
de regulă, faptul se confirmă“. 

Avem prilejul de a examina modul său de compensare, cu toate 
că el este destul de străveziu. După cum vedem, compensaţiile sale au 
loc pe planul imaginaţiei, iar aici totul se pierde în neant. De regulă el 

nu este activ în compensaţiile sale, pentru că, așa cum am și notat, e laş, 
având obișnuința ca mama sa să facă totul în locul lui. 

ÎI înţeleg, știu că el ar vrea din tot sufletul să fie un elev bun şi un 
băiat curajos; din minciunile lui am înţeles că acestea îi servesc spre a-şi 
exalta sentimentul personalității“. 

Fără îndoială că recunoașteţi aici felul de a vedea lucrurile propriu 
psihologiei individuale. Este vocea bunului-simţ. 

„Nu-l pedepsesc“. 

Suntem întru totul de acord cu mama copilului. Oricum, băiatul 
acesta, dezamăgit de cunoștințele și de posibilităţile lui, băiat care, ori 
de câte ori are ceva de făcut, se găseşte ca pe marginea unei prăpăstii și 
se retrage, pe bună dreptate, nu merită să fie pedepsit. Ar fi o flagrantă 
injustiție. 

Ce este de făcut? Ar trebui să-l determinăm să progreseze 
îndestul, încât să-şi recapete curajul şi să învețe că problemele pot fi 
rezolvate. Dacă ar progresa, s-ar putea dezvolta frumos. Lucrul acesta 
nu se va realiza atât timp cât scopul său va fi acela de a căpăta un 
sentiment de punere în valoare pe latura sterilă a vieţii, în alți termeni 
atât timp cât el va evita soluționarea problemei pe latura utilă a vieţii. 
Este de înţeles de ce nu trebuie să-l pedepsim pe un astfel de copil; în 
pedeapsă el nu ar găsi decât confirmarea incapacității sale şi ar căuta 
alte căi lăturalnice ca să poată scăpa de pedeapsă și să se dea îndărăt din 
faţa prăpastiei. 

„ÎL iubesc pe băieţel“. 

Iată o confirmare care ne lipsea și care ne dovedește că mama îl 
răsfaţă pe copil. 

„Îl iubesc din adâncul inimii mele. Dar el minte, minte din ce în 
ce mai mult și se teme să nu se descopere că minte“. 

Apare aici o zare de speranță, posibilitatea de a vedea că într-o zi 
el o va termina cu minciuna din teama de a nu fi demascat ca mincinos, 
posibilitatea de a îndrăgi adevărul. Unde rămâne atunci scopul său de 
a-și dovedi superioritatea? Este singura concluzie pe care o poate trage 
un copil ca dânsul? Este cu putință şi o a doua: să ticluiască atât de abil 
şi de rafinat minciunile, încât să poată spera că niciodată nu va fi dat de 
gol. Acesta este drumul care i se deschide în față, nu altul, pentru că el 
nu-şi poate pierde cu totul simțul personalității. El a devenit mincinos 
ca să reprezinte ceva şi de aceea înțelegem că nu și-ar putea abandona 

obiceiul de a minţi, căci ar risca să ni se prezinte ca un „zero“, ca o 
cantitate neglijabilă. Într-adevăr, el va fi recurs şi la minciuni mai 
subtile. 

„Soţul meu spune că îl răsfăţ“. 

Este o particularitate de care vă veţi izbi întotdeauna. Dacă veți fi 
descoperit, în urma unui efort propriu, stilul de viaţă al individului pe 
care îl studiaţi, veţi găsi mereu în anturajul acestuia pe cineva care să fi 
susținut aceasta. Vă amintiti de felul de a reacţiona al adversarilor noștri 
în materie de psihologie, care insistă asupra faptului că și ei spun același 
lucru şi care îşi imaginează că pentru că l-au spus au și obținut rezultatul 
scontat? Aşa este, copilul e răsfăţat. Dar înțeleg ei raporturile de 
ansamblu? Chiar dacă ar şti că fiecare copil manifestă o tendinţă de a-şi 
da importanţă, ar trebui să fie capabili să analizeze procesul de apariţie 
a acestei tendinţe. Nu s-a făcut încă nimic prin afirmaţia că este vorba 
de un copil răsfăţat. Ce să faci cu un cuvânt? Mamele au dreptate când 
pun întrebarea: „Cum să procedez eu ca să nu-l răsfăţ?* Această 
întrebare prezintă interes atât timp cât mama nu a sesizat încă 
raporturile la care făcea referire mai sus, cum constatăm și în cazul de 
faţă. 

«+ El pretinde că de aceea este copilul atât de nestatornic și de 
mincinos şi că are «gărgăuni» la cap, din cauză că tatăl meu s-a căsătorit 
Cu o verișoară“. 

La bunici s-a descoperit o consangvinitate. Oare nu am avut 
dreptate susținând că nu s-a făcut mare lucru dacă, cum spunea tatăl 
copilului, băiatul a fost calificat ca răsfăţat? Nici el nu crede că este 
suficient și caută un al doilea factor, care pare mai convingător. El pune 
instabilitatea copilului pe seama unor antecedente de consangvinitate. 
Iată cât de mult a înlesnit ştiinţa modul de a proceda al tatălui, care 
aruncă în cârca mamei copilului responsabilitatea eșecurilor acestuia, 
de care el se scutură în mod strălucit. 

„Acest mariaj între rubedenii este o calamitate, — el mi-a făcut 
capul calendar pe această temă. De altfel, se întâmplă ca un copil să fie 
mai buclucaş decât un altul, dar soţul meu nu osteneşte să dea vina pe 
această căsătorie între consangvini. Trebuie să-i dovedesc contrariul, 
trebuie să fac ceva pentru băiatul meu. Nu este răutăcios, ci, dimpotrivă, 

bun la inimă“. 

Este cu putinţă ca bunătatea să nu fie decât un aspect al lașităţii 
lui. După cum vedeţi, avem întru totul dreptate când susţinem că nu se 
poate să izolăm un element oarecare al stilului de viață și că fiecare 
element poate fi interpretat în mod diferit. Bunătatea, de pildă, poate fi 
şi negativă, „frumuseţea devine urâțenie, urâţenia frumusețe“. Tocmai 
această diversitate face ca nimeni să nu izbutească să înțeleagă psihicul 
unui om dacă nu a sesizat în prealabil stilul său de viaţă. 

„El face cadou altor copii din lucrurile pe care le are el, numai ca 
să le câştige bunăvoința“. 

Deci această bunătate prezintă o latură de egoism; el încearcă să-i 
corupă pe copii, ca să se facă răsfățat de dânșii. 

„Dăruieşte copiilor lucruri la care ţine şi-şi iubeşte tatăl, chiar 
dacă acesta nu-l răsfaţă“. 

Aș dori să subliniez aici că, într-o anumită măsură, băiatul acesta 
s-a şi angajat pe calea pe care ar voi s-o câștige nu numai pe mama sa, 
ci şi pe alții. Așa cum am constatat-o anterior, el caută să se facă protejat 
şi ar dori să fie admirat şi remarcat, acest din urmă scop vizându-l 
minciunile sale. 

„Așa, de exemplu, este pentru dânsul o mare sărbătoare să meargă 
la plimbare cu tatăl său. V-aș cere sfatul: trebuie să procedez cu 
severitate? Nu cred că aceasta ar fi eficient! Plânge, promite marea cu 
sarea, iar după zece minute o ia de la început“. 

Mama sa a încercat o educaţie severă, dar, evident, fără rezultat, 
singura metodă benefică fiind trezirea înţelegerii copilului pentru 
defectele structurii stilului său de viață. Ce înseamnă aceasta în planul 
practicii? Să fie făcut independent și autonom, să i se trezească şi să i 
se cultive încrederea în el însuși. Atâta vreme cât nu se realizează 
aceasta, atât severitatea, cât şi bunătatea par inoportune, deşi noi 
preferăm bunătatea. Băiatul nu are pregătirea necesară și este inuman 
să-i ceri ceva pentru care nu a fost pregătit. Suntem totdeauna dispuși 
să măsurăm cu exactitate ceea ce ne pot da animalele şi să nu le cerem 
nimic mai mult. Cât despre ființele umane, nici vorbă de o astfel de 
preocupare. Reflectați la importanţa pentru școală a acestei observaţii, 
pentru că la școală copiii intră având o pregătire diferită. A folosi un 
sistem de notare care, în fond, judecă pregătirea copiilor și nu 
aptitudinile lor, este „a-i pune pe toţi într-o singură oală“. 

„Astfel, el este obligat să mintă, pentru că se înfundă tot mai mult 
în propriile-i minciuni“. 

Fără a se exprima prea limpede, mama vrea să spună că băiatul nu 
găseşte altă cale pentru a se face apreciat. Ea a cerut un sfat și i l-am dat, 
în sensul celor ce v-am expus aici pe scurt.. În continuarea referatului 
ei vom găsi, poate, şi alte pasaje importante. 

„Când, nu de mult, a reînceput să-mi toarne gogoși, am reacționat 
ca și cum ar fi fost vorba de o glumă și, râzând, i-am explicat de ce 
mințea“. l 
În acest „de ce“ recunoașteți, desigur, indicaţiile pe care i le-am 
dat mamei. 

„Filip, recunoscând minciuna, a încercat un sentiment de jenă şi 
a început şi el să râdă“. 

Băiatul este profund conştient de minciuna sa, care, prin urmare, 
se află în sfera conștiinței sale. Trebuie să revizuim concepțiile acelor 
autori care pretind că pot stabili o deosebire între conștient şi 
inconștient și cred că instinctele rele își au sediul în inconștient și că nu 
pătrund în conștiință decât păcălind cenzura, după ce s-au deghizat. 

Ce este minciuna? Dacă scrutăm conştiinţa și nu ne mulțumim pur 
şi simplu să admitem minciuna în ceea ce are ea aparent, atunci aflăm 
că este un mijloc de a te face remarcat, de a-ţi da importanță. Dacă îl 
examinăm pe băiat din unghiul inconştientului său, vom vedea că aici 
se ascunde un împovărător sentiment de inferioritate care caută să se 
elibereze. Tocmai acest sentiment de inferioritate generează tendința 
de a-ţi da importanță. Lucrul acesta îl constatăm, de altfel, şi în sfera 
conștiinței. 

„Bineînţeles, comite greşeli. Recent, Filip l-a rugat pe tatăl său 
să-l însoțească la cimitir, pentru că avea de făcut o compunere cerută la 
școală. Soțul meu a refuzat și el a mers acolo cu bona. Compunerea a 
fost foarte reușită, dar nici un cuvânt nu era adevărat“. 

Aş dori să remarc, în treacăt, că nu este necesar ca o compunere 
să fie neapărat adevărată; dar mama copilului are dreptate când 
regăseşte în compunere aceeași linie de conduită ca în cazul minciunilor 
lui. 

„EI povestea în amănunt cum s-a dus la cimitir cu tatăl său și cum 
acesta ar fi plâns. În final scria: cât despre mine, nu am plâns; un bărbat 
niciodată nu plânge“. 

El și-a depăşit tatăl, dar numai în imaginație. Mama copilului 
înțelege foarte bine lucrul acesta. 

„Deci şi-a înjosit tatăl și, minţind, și-a dat lui însuși importanță“. 

Care dintre contemporanii noștri nu-și aminteşte de așa-numitul 
complex al lui Oedip? Oare din cauza aceasta își înjoseşte el tatăl la 
cimitir, ori mai degrabă aspiraţiile proprii îl îndeamnă să o facă pe 
importantul și să-și depășească tatăl, cu care se află în luptă? Nu s-ar 
putea ca aici să se dezvolte nu idei sexuale premature privitoare la 
complexul lui Oedip, ci idei ale unui complex situat în conștient? Se 
impune să reflectăm asupra acestei probleme. În ceea ce ne privește, 
adepţi ai psihologiei individuale, nu avem nici o ezitare: noi constatăm 
că linia dinamică a psihicului tinde pe parcursul întregii vieţi de la un 
„jos“ la un „sus“, iar această linie include şi dezvoltarea sexualității. 

„Dar compunerea este bună, institutorul l-a felicitat pe băiat și, în 
finalul orei, l-a pus să o citească. Nu am avut curajul să pomenesc de 
minciună. Am tăcut, cu aerul că nu am dat nici o atenție faptului“. 

Aici se termină expunerea cu privire la băiat. Putem afirma, pe 
bună dreptate, că el face parte din categoria atât de răspândită a 
mincinoșilor care vor să-și dea importanţă. Este tendința de care se lasă 
antrenați atât de adesea copiii, din cauza lipsei lor de însemnătate. 
Meditaţi la punctul de plecare al acestui băiat, răsfățat de mamă, 
reprimat de tată. Ceea ce a dobândit el lângă mama sa nu are valoare în 
afara cercului familial. Putem admite că acei copii care suferă de 
strabisms nu sunt prea iubiţi; ei prind de veste repede că nu sunt agreați 
şi, drept consecință, nu vor înțelege lumea așa cum este ea în realitate. 
Nu este de mirare că acest băiat, de la primii săi paşi în viaţă, a perceput 
o rezistenţă și un aspect particular al existenței. Răspunsul său este fuga. 
Dat fiind faptul că nimeni nu poate scăpa propriei sale tendinţe 
ascendente, el trebuie să găsească linia pe care va opera: aceasta va fi 
fanfaronada, minciuna. Există şi alte forme, dar în toate veți găsi 
tendinţa de a ieși dintr-o poziţie inferioară (falsificând, de exemplu, 
faptele, atunci când eşti ameninţat cu pedeapsa), de a căpăta importanţă 
cu ajutorul subterfugiilor și de a se lăsa înălțat. În cazul altor minciuni 
sau fanfaronade putem constata că este vorba de lucruri în fața cărora 
copilul apare prea slab şi de care el încearcă să scape cu ajutorul 
imaginaţiei. Este ca și cum ar vrea să se ridice în vârful picioarelor. Veţi 

întelege, fără îndoială, cât de greșit este să pedepsești cu strășnicie 

această încercare, care este rezultatul unei veritabile trebuinţe. Numai 
explicaţia fenomenului poate duce la rezultatul unei veritabile trebuinie. 
Numai explicaţia fenomenului poate duce la rezultatul scontat. 

Dr. A (adresându-se copilului): „E nefolositor să te eschivezi, să 
tragi o minciună, să o faci pe grozavul. Dacă ai privi lucrurile cu mai 
multă seriozitate, dacă ai face un efort, ţi-ai putea satisface tendinţele 
de a te pune în valoare prin ocupații utile și nu ar fi obligat să recurgi la 
nerozii“. 


NOTE 


1 În limba engleză, în original = „complexul de superioritate“ (Nota trad.) 

2 În limba engleză, în textul original = „complexul de inferioritate“ (Nota 
trad.) 

5 Introdus de E. Jaensch, termenul semnifică imagini cu caracter de 
halucinație, deosebit de vii. Mintea omului primitiv și mintea copilului sunt, 
potrivit concepţiei lui Jaensch, „minți eidetice“, care confundă imaginile din 
conștiință cu cele din realitate. Copilului îi este frică de întuneric pentru că îl 
populează cu tot felul de ființe fantasmagorice. A se vedea, Erick R. Jaensch, 
Uber den Aufbau der Wahrnehmungswelt und ihre Struktur im Jugendalter 
(1920) și Die Eidetik und die typologische Forschungsmethode (1925). (Nota 
trad.) ; 
4 Din păcate asemenea indivizi ajung deseori ziariști și, în acest caz, 
înțelegem ușor cât adevăr cuprind reportajele sau știrile pe care le redactează. 
(Nota trad.) 

5 Infirmitate oculară, care constă în dereglarea paralelismului axelor 
vizuale, astfel încât subiectul nu poate privi unul și același obiect cu ambii ochi. 
(Nota trad.) 

XIV. EROISMUL PE PLAN 
IMAGINAR ÎNLOCUIEȘTE 
| REALIZĂRILE UTILE ÎN 
REALITATE 


Institutorul ne relatează că l-a urmărit pe copilul de care ne vom 
ocupa aici începând cu clasa a doua. Băiatul, în vârstă de nouă ani, dă 
| dovadă de brutalitate în comportamentul său. 

| " Din informaţiile de care dispunem nu reiese dacă avea vârsta de 
nouă ani când era în clasa a doua; sperăm că în prezent urmează 
cursurile clasei a treia. 

„La venirea sa în şcoală el încă mâzgălea; numai încetul cu încetul 
a învăţat să scrie“, 

Ne amintim că comportamentul lui este grosolan; are, fără 
îndoială, un temperament de luptător. Aparține probabil acelei categorii 
de oameni care jură pe un ideal de erou, pe „codul onoarei“. 

De ce a învăţat atât de târziu să scrie? Credem că este stângaci, 
însă faptul nu este verificat. 

„Punctul lui slab este îndeosebi aritmetica“. 

Nici aici nu ne găsim pe un teren ferm. Poate că avem de-a face 
cu unul dintre acei copii răsfățaţi care numai cu mare greutate învaţă 
aritmetica, materia aceasta neoferind nici un punct de sprijin concret. 
În alte materii de studiu există reguli, se poate învăța câte ceva pe 
derost, în ceea ce privește aritmetica, e inutil să te apuci să înveţi ceva 
pe derost, în afară de tabla înmulțirii. Dat fiind faptul că copiii răsfăţaţi 
II] nu vor niciodată să facă ceva din proprie inițiativă, nu ne miră faptul că 
| în rândurile lor se găsesc elevi slabi la aritmetică. Dacă am putea să o 
[| | dovedim statistic, superstiţia „dotării“ ar fi zdruncinată. 

„La această materie de studiu el primește ore de meditaţie“. 

Astfel, copilul reuşeşte să obțină ceea ce a vrut: persoana lui să fie 
o preocupare pentru ceilalți, ceea ce, într-un fel, se reduce la a fi răsfățat. 

„Frecventează cu plăcere aceste ore suplimentare“. 

Nu știm de ce. Poate că institutorul este amabil, ori poate că elevul 
găseşte aici realizate condiţiile pe care el le cere învățământului, adică 
prilej de a fi răsfăţat. 

„Îi place să te ocupi în mod special de dânsul“. 

Avem aici cea dintâi confirmare: este vorba, într-adevăr, de un 
copil care dorește să fie răsfăţat. Urmează alte confirmări: 

„Cere ajutor la îmbrăcat; este dus şi adus de la școală, încât nu 
face niciodată drumul singur. Cu toate acestea, este înalt și bine 
dezvoltat pentru vârsta sa. Are părul roșcat.“ 

Cât privește părul roșcat, se ştie că această particularitate îi 
expune pe copii la zeflemele care îi fac să sufere. Băieţii, mai mult decât 
fetele; la acestea părul roşcat adesea este găsit frumos. Dimpotrivă, 
băieții cu păr roșcat nu prea sunt iubiţi. Avem de-a face cu superstiții 
arhaice, cu niște grosolane greșeli; de fapt printre copiii-problemă 
găsim adesea roşcovani. Este o constatare care mi s-a confirmat în 
multe privinţe, dar nu este vorba de defecte care prezintă un caracter 
definitiv. Avem impresia că, în cele din urmă, oricum, izbutesc să-și 
depășească dificultăţile. Chiar dacă nu este prea plăcut să fii în afara 
familiei obiect de luare în râs, în sânul familiei lucrurile stau altfel, iar 
sentimentul de inferioritate cântărește aici destul de puţin. 

„Dacă face rău o lucrare și mama lui îl critică, se înfurie“. 

Ceea ce înseamnă că a putut stabili între dânsul şi mama sa un 
raport de dependenţă care este în favoarea lui. A reuşit aceasta cu 
ajutorul furiei, uneori poate prin loviturile pe care le primeşte de la 
dânsa. Întâlnim adesea astfel de situaţii, pentru că în cazul copiilor 
răsfăţaţi se ajunge la un punct în care nu-i mai putem răsfăţa în același 
fel. De exemplu, ei sunt amenințați să-şi agraveze situaţia prin simplul 
fapt că cresc, 

„Dacă îl lauzi, el se încurajează pe sine, spunându-și că lucrurile 
se vor rezolva“. 

Avem aici dovada că băiatul nu este cu totul descurajat. 

„A învăţat în mod normal să vorbească, să citească și să scrie“. 

[| Putem deduce de aici că nu a întâmpinat dificultăţi în dezvoltarea 
| sa organică. 

| „Începând cu vârsta de un an și jumătate la el se manifestă semne 
de furie“. 

Dacă această observație este judicioasă, ar trebui să o reținem. 
| Personal am putut constata asemenea semne chiar şi la un copil în vârstă 
| de șase luni: era vorba de un copil alimentat cu biberonul, în mod 
regulat, copil care se dezvolta foarte bine şi nu punea nici o problemă. 
La vârsta dẹ șase luni s-a constatat următoarea particularitate: de îndată 
ce se trezea, începea să geamă încet; dacă te apropiai de el cu biberonul 
şi i-l puneai în gură, se comporta într-un mod ireproșabil; dar dacă te 
prezentai fără biberon, începea să urle, manifestând în mod vizibil 
semne de furie. Devenise obicei în familie să te apropii de copil 
aducându-i totdeauna biberonul. 

„La școală, la început avea o conduită ştearsă“. 

Nu ne este greu să-l înțelegem: este în căutarea situaţiei în care ar 
putea fi răsfățat. Vrea să se situeze în centrul atenţiei, să conducă. 
Negăsind la școală o situaţie potrivită din acest punct de vedere, copiii 
de felul acesta au o atitudine ștearsă; este semnul după care putem 
recunoaște copilul răsfăţat. Apelând la ajutorul psihologiei individuale, 
institutorii pot obține foarte uşor portretul moral al copilului. Ei pot apoi 
| să opereze pe această bază, evident că nu fără să caute confirmări şi nu 
fără a proceda la eventuale corectări. 

„Are o imaginaţie bogată“. 

I Putem deduce de aici că nu este în termeni prea buni cu realitatea, 
| realitate care îl jenează. Își construieşte o lume imaginară, în care 
trăieşte după placul inimii. Acolo el găsește linişte, este puternic, poate 
comanda cum dorește. Sunt imaginate cuceriri, lupte victorioase, 
dobândirea unei averi imense cu ajutorul căreia îi recompensează și îi 
| salvează pe ceilalți. Uneori astfel de copii se socot și salvatori ai unor 
II înalte personalităţi. În imaginaţia lor ei călăresc cai focoși, îl scot din 
situaţii grele pe rege sau pe fiica acestuia, se aruncă în valuri spre a salva 
prințese, care, se înțelege, se arată foarte recunoscătoare. Când revin pe 
terenul realităţii, ei se arată foarte șterşi. 

„Gândurile lui sunt pline de istorii cu pieile roşii şi cu tâlhari“. 

Este un erou pe planul imaginaţiei. Puteţi fi sigur că băiatul este 
laş; avem în acest caz o încercare de compensație din parte-i. 

„Are mereu tendinţa de a se lupta cu un inamic imaginar“. 

Imaginaţia lui am putea-o utiliza, iar băiatul şi-ar putea educa 
psihicul în aşa fel încât să termine cu laşitatea. Oricum ar fi, prin acest 
mijloc copiii aceştia izbutesc în mod cert să se elibereze, cei puţin în 
parte, de defectul lor. 

„Imaginaţia lui o ia uneori razna și el îi povestește mamei sale 
evenimente închipuite petrecute la şcoală, terminând cu cuvintele: 
«Ştii, mamă, din toate cele spuse nimic nu e adevărat, sunt închipuiri 
de-ale mele». 

Identificăm aici „un căpeţel“ de sentiment de comuniune socială. 
El nu ar vrea să treacă drept mincinos, rezervându-și controlul asupra 
realităţii. Dacă nu l-ar avea, ar fi vorba de o minciună nevrotică. Chiar 
dacă copiii se încălzesc în joaca lor, ei ştiu ceea ce datorează realităţii. 
Istorisirile imaginare ale acestui copil ne arată că el vrea să se înalțe pe 
vârful picioarelor, spre a părea mai mare decât este. Putem trage 
concluzia că este măcinat de un puternic sentiment al inferiorităţii, ceea 
ce se corelează cu calificativul de copil răsfățat, pe care i l-am dat. 

„Mama sa relatează că a fost foarte bolnav în prima copilărie: 
colici intestinali la vârsta de patru luni, iar mai târziu scrofuloză și 
pneumopatie“. 

Nu ne putem permite să judecăm cele afirmate mai sus şi să 
spunem în ce măsură are dreptate mama copilului când îl consideră 
„foarte bolnav“. Ceea ce ne interesează mai mult este faptul că, 
socotindu-l bolnăvicios, ea trebuie să-l fi crescut cu o grijă și o dragoste 
deosebite. ÎI va fi făcut pe copil exagerat de dependent de dânsa. 

„Dacă un copil e bolnav, trebuie să-l menajezi“, spune ea, ca apoi 
să exprime prin alte cuvinte ceea ce noi am arătat ceva mai sus: „Îi este 
frică de întuneric“. 

Sunt semne ale copilului răsfăţat. Frica de întuneric înseamnă: 
„Trebuie ca cineva să rămână lângă mine“. 

„Este extrem de neîndemânatic“. 

Ipoteza noastră, potrivit căreia ne-am putea afla în faţa unui copil 
răsfăţat, este astfel întărită. 

„În ceea ce privește neîndemânarea, el este influenţat de sora sa, 
mai în vârstă decât dânsul cu opt ani“. 

Auzind vorbindu-se despre o soră cu opt ani mai în vârstă, putem 
presupune că ea nu se comportă faţă de el ca o soră, ci ca o mamă sau 

ca o mătușă. Fiindu-i aproape imposibil să o considere ca pe o rivală, 
băiatul crește ca și cum ar fi copil unic. 

„Ea intervine în strădaniile lui, criticându-l și certându-l“. 

Este ca o mamă pisăloagă, ba chiar ca o soacră, am putea spune. 

„Băiatul este foarte agresiv...“ 

El ştie că în spatele lui se află mama, ca să-l apere. Mai ştie că sora 
sa nu va putea depăși o anumită măsură, dacă ar fi ca el să o provoace 
la luptă. 

„+. Mai ales faţă de cei mai puternici decât el“. 

Această informaţie pare îndoielnică. Nu sunt dispus să cred că ar 
fi în întregime exactă. Dar dacă măcar în parte este aşa, înseamnă că 
băiatul nu este cu totul descurajat, că se mai crede capabil de ceva. Dar 
nu este încă eroism aici, pentru că mai puternici decât sora sa sunt 
ceilalți membri ai familiei. Poate că și pe institutor îl atacă, dat fiind că 
este unul dintre cei puternici; s-ar putea, însă, ca băiatul să nu-l 
privească din același unghi de vedere. Este cu putinţă ca el să aibă 
sentimentul că institutorul nu există decât pentru dânsul. 

„E luat adesea în batjocură din cauza culorii părului său, ceea ce 
îl înfurie“. 

Este, cum am spus-o, un copil răsfățat care, atât din pricina surorii 
lui, cât și din pricina culorii părului său, se găsește sistematic într-o stare 
de iritare. Putem înfuria un animal dacă îl zădärîm; la același rezultat 
ajungem în cazul acestui băiat, dacă procedăm la fel. 

„Are un somn agitat, rostind cu voce tare replici din visele lui“. 

Am remarcat mereu aceste semne la copiii răsfăţaţi. 

„Când își face temele este într-o stare de extremă agitaţie“. 

Dacă este să interpretăm această nervozitate, vom spune că 
temele îi provoacă o stare de tensiune și că această tensiune se traduce 
prin agitaţie. 

„E sălbatic și cu greu ajunge să se înțeleagă cu ceilalți“. 

Este un fapt uşor de înţeles, deoarece se află într-o stare de 
nervozitate cronică. 

„Este, însă, milos“. 

Nu este aici o contradicţie. Nu văd de ce, intransigent în fața 
inamicului, nu ar da dovadă de caritate în fața unui suferind. Vede aici 
o contradicţie doar acela care crede în teoria ambivalenţei. În ceea ce 

ne priveşte, susţinem că unul şi același stil de viață se exteriorizează 
diferit în situaţii diferite. 

„Şi-a manifestat mila într-o zi când sora sa s-a rănit la cap“. 

Ea se găsea atunci în situaţia de duşman învins. Am spune că el 
a păstrat o doză de sentiment de comuniune socială și că este capabil să 
se arate uman într-o situaţie care îi este favorabilă. 

„El respectă cu scrupulozitate ora când trebuie să fie la școală“. 

Nu mă încumet să interpretez acest fapt cu toată rigurozitatea. 
Dacă îl raportez la cele pe care le-am și spus, aș adăuga că el tinde să 
progreseze, că vrea să demonstreze importanța şcolii, ceea ce 
corespunde și zelului cu care frecventează orele de meditație. Nu este 
prea descurajat și ar vrea ca într-o zi să iasă biruitor. 

„Chiar şi mama copilului este foarte nervoasă și își pierde ușor 
cumpătul“. 

Iată o altă dificultate pentru un băiat care se află într-o stare de 
nervozitate cronică; acum înțelegem mai bine de ce adesea devine 
furios. i 
„În timpul zilei tatăl se află la teatrul unde este electrician. Familia | 

este sub diriguirea mamei“. | 

Şi în acest caz el se înverșunează împotriva celui mai puternic. | 

„Mama este o femeie zdravănă, scandalagioaică, dându-și mare | 

- importanţă, ca şi sora mai mare a băiatului. Copilul este crescut într-o | 
atmosferă de critică continuă“. | 

Mama, cu felul ei de a fi, accentuează și mai mult nervozitatea 
băiatului. 

„Bun, pentru copil, este tatăl“. 

Ni s-ar părea firesc ca băiatul să se atașeze mai mult de tatăl său; 
aceasta ar fi o a doua fază. În prima parte a vieții el a fost cu siguranță 
mai apropiat de mama sa, dată fiind starea sănătăţii lui. Ea trebuie să se 
fi ocupat mult de dânsul, răsfăţându-l. Probabil că mai târziu nu a mai 
putut menţine acest raport între ea și el. 

„Dacă băiatul doreşte ceva și nu obţine, plânge până când dorința 
îi este îndeplinită“. 

Este încăpățânat şi știe că lacrimile pe care le varsă fac impresie. 
Regăsim această trăsătură nu numai la mulți copii, ci și la destui adulți. 
Ei cred că lacrimile lor constituie o armă de nebiruit. Adăugaţi la ; 
aceasta faptul că există oameni care nu suportă să vadă pe cineva 

plângând. Ei sunt atunci obligați să-i împlinească dorinţa sau riscă să 
manifeste semnele unei agitaţii extreme. Şi una şi alta îl satisfac pe cel 


care plânge. 
Mama: „Eu sunt severă cu dânsul, dar soţul meu îi cedează în 
toate privinţele“. 


Ştim că acest mod de a proceda nu este bun, dat fiind faptul că 
băiatul, atașat de tatăl său, va avea şi mai mult tendința de a o exclude 
pe mamă. Ar fi mai bine câ părinţii să se înțeleagă spre a găsi o cale de 
mijloc, care să-i satisfacă pe amândoi. Este necesar ca ei să se ajute 
reciproc în educarea copilului. 

„Eu nu cedez totdeauna“. 

Este confirmarea a ceea ce deja cunoaștem. 

„Frate şi soră se ceartă adesea. Sora are şi ea defectele ei: ea este 
mereu aceea care îl aţâţă. Dar el vrea să aibă totdeauna dreptate și tine 
foarte mult la autoritatea lui“. 

În plus, el este mezinul și, ca atare, cheltuiește mult efort şi 
perseverenţă ca să-i depășească pe ceilalți, Dacă apar obstacole, caută 
să le ocolească pe o cale mai lesnicioasă. Mezinii sfârșesc totdeauna 
prin a găsi calea care le asigură dominaţia asupra altora, fie în bine, fie 
în rău. 

„Băiatul ar vrea să fie electrician, ca tatăl său“. 

Tatăl reprezintă o etapă în tendinţa sa de a obţine superioritatea - 
ideală. Faptul că vrea să devină ce este tatăl său arată admiraţia băiatului 
pentru dânsul. El crede că profesiunea tatălui reprezintă pur și simplu 
o putere divină. 

„Ar dori, însă, să se facă şi vânător“. 

Dorinţa aceasta este de înțeles dacă nu uităm tendinţa sa de a o 
face pe eroul; dar acest rol el nu-l joacă până la capăt: ar vrea să vâneze 
animale lipsite de apărare, ceea ce nu i se prea potriveşte unui erou. 

„jucăriile lui preferate sunt armele. Nu are nici un prieten“. 

Reiese de aici trăsătura de caracter a copilului răsfăţat, care nu 
reușește să se apropie de ceilalți copii. Prin tendinţa sa de a domina el 
strică totul. 

„Nu se înțelege cu nimeni. Strică buna-dispoziţie a oricui“. 

Nu are încredere în el însuşi nici măcar când are ocazia să aibă 
rolul principal în jocuri; preferă să le strice tuturor cheful. 

„Puseurile imaginaţiei lui îşi au punctul de pornire în realitate“. 

Informaţie obscură, pentru că o atare afirmaţie poate fi făcută cu 
privire la imaginaţia oricui. Este cu neputinţă să admitem că ne-am 
putea imagina ceva fără nici o tangenţă cu realitatea. 

„În ultimul timp dorinţa lui de fiecare zi era să poată pătrunde în 
junglă“. 

În închipuirea lui, este, probabil, stăpânul junglei, înarmat până 
în dinți (fiarele nu au arme). 

„EI își joacă rolul de erou în faţa oglinzii“. 

Aceasta ne sugerează ideea că ar putea, eventual, să îmbrăţişeze 
o carieră de actor. Poate că tocmai aceasta este calea obișnuită; probabil 
că orice actor, la începutul carierei sale, a jucat la teatru un rol de erou. 
Niciodată nu ne-am văzut, în imaginaţia noastră, jucând rolul vreunei 
bătrânici, ci mai degrabă pe al Fecioarei de la Orléans. 

„Învârtește sabia de lemn în fața oglinzii şi, în cele din urmă, 
strigă triumfător: «Te-am doborât!»“. 

Regăsim aici trăsătura pe care am putut-o observa la mulți copii: 
îşi antrenează o aptitudine aparte şi se identifică cu o situaţie. Se 
comportă ca și cum într-adevăr ar juca un rol de erou. În interiorul lor 
sunt copleșiți de ceea ce ar vrea să fie. Orice om are o astfel de 
posibilitate. Ea se manifestă ori de câte ori realitatea este prea 
stânjenitoare sau când ne izbim de dificultăți în tendinţa noastră de 
ascensiune. Rezistenţa întâmpinată de băiat este clară: el este molestat 
de către sora sa, criticat de către mamă, în afara familiei este luat în râs 
din cauza părului roșcat, iar la școală nu strălucește. Dacă cineva ne-ar 
întreba: admiteţi că aveţi nouă ani, că nimeni nu vă prețuiește, nici acasă 
şi nici în afara ei şi că, pe deasupra, sunteți mezin, — ei bine, ce ați face? 
Nu ne-ar rămâne decât o posibilitate: să ne refugiem în imaginaţie, să 
extragem de acolo ceea ce realitatea ne refuză. 

Vă rog să rețineţi: a acţiona în acest fel nu este, desigur, logic. Un 
adult inteligent şi mai cu seamă un educator inteligent ne-ar putea 
obiecta: ar fi necesar ca băiatul să-și dea mai multă silință la şcoală. Nu 
ştim dacă nu cumva va fi făcut eforturi în acest sens. Poate că a făcut, 
dar fără rezultat. Noi înțelegem prea bine că situaţia nu este deloc ușoară 
pentru băiat. Poate că el este stângaci fără să o ştie, ceea ce înseamnă că 
a avut de luptat cu dificultăţi reale. Știind că a abordat existenţa prin 
prisma stilului de viață al unui copil răsfățat și că asimilează totul 
potrivit cu schema acestui stil, trebuie să recunoaștem că băiatul 
acţionează într-un mod absolut inteligent; ceea ce face este fără cusur 

în ceea ce privește inteligența. O spunem, pentru că ne putem identifica 
cu el. Dacă m-aș găsi în locul acestui băiat și dacă aș întâmpina aceleași 
dificultăţi, probabil că aş proceda la fel. E o dovadă că băiatul nu este 
nici prost şi nici vinovat. El se află într-o situaţie dificilă, fără ieşire. În 
cazul acesta tratamentul poate reuși, în anumite condiţii, de pildă, dacă 
băiatul ar progresa la învăţătură, rezultat posibil cu ajutorul unor cursuri 
suplimentare. Fără îndoială că ar fi o ameliorare a situaţiei lui dacă, cel 
puţin pentru câtva timp, mama şi sora ar înceta să-l mai dăscălească și 
mai ales dacă am putea să le facem să înţeleagă cât de mult i-au dăunat 
copilului. Este necesar să încercăm să-l ajutăm. Va trebui să-i explicăm 
totul cu bunăvoință, altfel riscăm să vedem că ambele caractere 
agresive, mama şi sora, se întorc împotriva consilierului. Faptul cel mai 
important este să-l facem pe băiat independent și să-i dăm curaj. Ca să-l 
încurajezi pe cineva, nu este necesar să fii expert în materie de educaţie 
sau de psihologie. Dar nu este o sarcină uşoară. Băiatul s-a înpotmolit 
în convingerea că nu va putea juca un rol eroic decât în imaginaţia sa. 
Ar fi foarte nimerit să i se găsească un camarad capabil să-i preţuiască 
laturile bune. Singura cale sigură este tratamentul prin prisma 
psihologiei individuale. Trebuie să i se atragă băiatului atenţia asupra 
celor petrecute. Ar trebui să i se demonstreze că acela care caută fără 
încetare să se afle în centrul atenţiei celorlalți va fi totdeauna expus 
ofenselor. Satisfacţia trebuie căutată pe latura utilă a vieţii. Ar trebui, 
de pildă, ca el să ia parte la jocurile copiilor, în loc să fie unul care le 
strică tuturor buna dispoziţie. Ar trebui să i se dezvăluie că există un 
întreg cortegiu de nedreptăți pe lume și că adesea oamenii găsesc cu 
cale să-i oprime pe semenii lor. Lucrul acesta are loc pretutindeni în 
același fel. Un popor vrea să-l doboare pe altul, o familie se crede mai 
sus-pusă decât alta etc., cazuri în care se pune accentul pe anumite 
laturi, spre a se găsi un punct de atac. Dar atacul nu are loc decât dacă 
Și partenerul se pretează la aceasta. Băiatul nostru trebuie să înțeleagă 
că el nu a venit pe lume spre a le servi altora de ţintă, îngăduindu-le să-l 
sâcâie. 'Tot astfel, în viaţă, dacă cineva se arată enervat, atacatorul 
persistă. E] ar trebui să considere atacurile pe tema părului lui roșcat ca 
pe un semn de neghiobie din partea celor care le lansează. 

Am avut ocazia să discut cu numeroși oameni aparținând unor 
rase oprimate, — evrei și negri; le-am atras atenţia asupra marii 
răspândiri a tendinței de a-ţi oprima semenul. Fiecare e în căutarea 
mijlocului care să-i permită să se ridice cu cât mai puţină osteneală. Nu 

se poate nega că francezul îl socoate pe german inferior, pe când acesta 
din urmă se socoate pe sine ca aparținând unei națiuni alese. Chinezul 
îl disprețuiește pe japonez. Cei care obișnuiesc să voiajeze au constatat, 
desigur, că oamenii sunt peste tot aproape la fel şi mereu înclinați să 
găsească câte ceva prin care să-i înjosească pe alţii. Același lucru îl 
vedem între burghez și proletar. Există oare vreo ființă umană care să 
nu fi simţit jindul și invidia altora față de dânsa? De ce să fim obligați 
să luăm în serios criticile și jignirile care ni s-ar putea aduce pe temă de 
apartenență naţională, confesiune sau chiar culoarea părului? Nu avem 
aici de-a face decât cu cristalizarea unei tendinţe comune, cu o nevroză 
obsesională generalizată. 

Până în momentul în care umanitatea va consirnţi să facă un pas 
înainte, spre o nouă treaptă de civilizaţie, nu avem încotro și trebuie să 
considerăm asemenea tendinţe ostile ca fiind manifestări specifice, dar 
şi ca o expresie a unei atitudini umane generale eronate. 

Ar trebui să-l determinăm pe acest băiat să înțeleagă că oamenii 
te atacă chiar şi din cauza culorii părului! Dacă el ar reuşi să sesizeze 
ceea ce poate să constituie un punct de atac permanent, și care, de altfel, 
se poate raporta la alte caracteristici, el ar râde, ceea ce ar avea drept 
efect că i-ar tăia oricui pofta de a-l mai ataca. Vom izbuti să-i dăm 
băiatului curaj, apropiindu-ne de dânsul cu mijloacele furnizate de 
psihologia individuală. Vom putea să-i demonstrăm până și că este 
capabil să devină un elev bun la matematică. Exemplele nu lipsesc. Eu 
însumi am trecut prin această suferinţă, fiind considerat cu totul inapt 
în materie de aritmetică. Dacă tatăl meu ar fi urmat sfaturile care i se 
dădeau atunci, el m-ar fi retras de la şcoală și m-ar fi făcut să învăţ o 
meserie manuală; poate că aș fi devenit un bun lăcătuș, dar aș fi rămas 
cu convingerea că există oameni dotați pentru aritmetică și alții 
nedotaţi. Cum eu însumi am avut de-a face cu un necaz similar, pot, prin 
urmare, în cunoștință de cauză, să spun că nu mai cred că există 
asemenea dotări. 


NOTE 


1 A se vedea nota noastră de la capitolul VII. Este opinia unui autor care 
a fost obligat să repete o clasă din cauza aritmeticii, profesorul recomandându-i 
tatălui lui Adler să-și facă fiul croitor.( Nota trad.) 

XV. STRICĂTORUL 
DE BUNĂ-DISPOZIȚIE 


La consultaţie se prezintă elevii G. și S. Nu sunt cazuri ieșite din 
comun, ci tipuri curente de stricători de bună-dispoziţie a semenilor lor, 
care vor să se facă remarcaţi cu orice preţ, enervându-l inutil pe 
institutor, care duce împotriva lor o luptă infructuoasă. 

Unul, cel pe care îl voi prezenta primul, este în vârstă de opt ani, 
iar celălalt de șapte ani. Amândoi frecventează clasa a doua, cel mai 
mare fiind repetent. Cu un an în urmă ei se aflau în aceeaşi clasă, dar au 
fost despărțiți, pentru că împreună făceau cu neputinţă desfășurarea 
procesului de învățământ. Izolaţi, ei sunt mai suportabili, pe când totala 
lor absenţă este binefăcătoare atât pentru personalul didactic, cât şi 
pentru clasele de elevi respective. Cauza deficienței de caracter la cei 
doi băieți este diferită. 

G., potrivit informaţiilor furnizate de mamă, este copil de 
alcoolic. Tatăl este birjar, cum este și un frate, în vârstă de 17 ani. Un 
alt frate, care are 16 ani, face cu motocicleta curse pentru un brutar, iar 
un alt frate, 14 ani, este ucenic la brutărie. În afară de aceştia, mai există 
în familie un mezin în vârstă de cinci ani. Băiatul de care ne ocupăm 
frecventează dimineaţa școala, iar după-amiaza o instituţie de 
binefacere. Timpul liber și-l petrece la grajd sau se plimbă cu birjele 
celor pe care îi cunoaște bine. Mama lucrează şi ea la brutarul unde 
lucrează și fiii ei. Ea nu-l vede pe băiat cât e ziua de mare, nici măcar 
pentru un mic schimb de cuvinte, probabil pentru că patronul are oroare 
de farsele lui de prost gust. Casa părintească fierbe de dispute şi certuri. 

Mama recunoaște, cel puţin în parte, neajunsurile copilului, dar nu 
poate face nimic pentru el. Într-adevăr, băiatul este preferatul tatălui, 
iar acesta îi ia apărarea împotriva tuturor. Promisiunile și recompensele 
bănești sunt utilizate în casă drept principal mijloc de educaţie. În zilele 
de sărbătoare aici se bea nu glumă, iar de la un fonograf pot fi auzite 
cuplete din cele mai vulgare pe care, firește, băiatul le soarbe cu 
maximum de interes, ca pe un bun spiritual. Se pare că băiatul ajunge 
şi la han, unde i se servesc băuturi alcoolice, dar este greu ca acest lucru 
să fie verificat, din moment ce copilul dă dovadă, în tot ceea ce 
povesteşte, de multă imaginaţie, pe când, pe de altă parte, părinţii neagă 
asemenea fapte. În timp ce părinții merg la cinematograf, băiatului i se 
dau bani ca să-și cumpere cârnaţi de la han; cel puţin așa explică el 
existenţa în buzunarul său a unei piese de 50 de creiţari. 

Aptitudinile copilului sunt submediocre, și nici muncitor nu este. 
Rareori își face temele, uită caietele acasă şi nu manifestă nici o plăcere 
pentru învăţătură. La şcoală nu se interesează decât de desen și, când 
nu se poate altfel, de scris. Nu pare să aibă un real interes decât pentru 
cai. Nici în timpul anului şcolar, nici după aceea nu a suferit de nici o 

=, maladie mai gravă. Atenţia îi este deturnată până şi de cea mai mică 
frivolitate. Nu poti fi sigur că minte sau nu face decât să debiteze 
produsele imaginaţiei lui. Povesteşte, de exemplu, că a fost cu tatăl său 
în cutare sau cutare lor, că l-a însoţit la han, că a petrecut noaptea la 
mătuşa sa, pe când, în realitate, după cum s-a putut stabili, în acele zile 
nu-şi părăsise domiciliul. Sau mai susţine că a văzut, la ţară, cum se scot 
cartofii din pământ cu plugul, pur și simplu pentru că a auzit acestea 
povestite de un alt băiat. Este complet lipsit de spirit critic. Lucrările lui 
şcolare sunt totdeauna dezordonate. În ceea ce priveşte voința, este 
lesne influențabil și ia decizii rapide. 

La şcoală se dă şi peste cap ca să atragă atenţia asupra persoanei 
sale; scoate strigăte și se ceartă în timpul recreaţiei, ca de altfel și în 
timpul orelor de învățământ. Îşi bate colegii şi mărturiseşte că a căutat 
să-i facă să sufere. Nu ţine seama de mustrările ce i se fac. Însărcinările 
care i se dau sunt folosite pentru a isca certuri și a face nerozii; adesea 
pătează cu bună ştiinţă hainele colegilor săi. Cât despre ale lui, chiar 
dacă sunt noi, nu le cruță deloc. Într-o vreme voia să le spele la școală. 
Cântă în timpul orelor de clasă. Tot ce spun ceilalţi este pentru el motiv 
de critică cu voce tare şi astfel deranjează desfășurarea lecţiilor. Vrea 

să corecteze chiar și răspunsurile exacte ale colegilor săi și îi bate pe 
elevii care nu recunosc că dreptatea este de partea lui. Îşi bate joc de 
institutor, îl maimuţărește pe stradă, se poartă brutal cu oamenii şi cu 
animalele. 

Nu fură, însă păstrează pentru el obiectele găsite. Nu a fost cu 
putinţă să fie lăsat în aceeași clasă cu prietenul său S. Dacă îi luam cu 
mine la o altă clasă, unde aveam de suplinit vreun coleg, ei se 
comportau frumos, pentru că le era străin climatul de acolo, elementele 
care o compuneau. Oricum, izolaţi, băieţii se comportau altfel decât 
când erau împreună și se stimulau reciproc. Propun, prin urmare, să-i 
observăm, pe de o parte, când sunt laolaltă, iar, pe de altă parte, când 
sunt izolați. 

De patru săptămâni cei doi prieteni au fost despărțiți, fiecare în 
altă clasă, unde împovărează pe alți institutori. În timp ce clasa de elevi 
dezbate un subiect oarecare, G. desenează sau dă drumul unor remarci 
care se potrivesc ca nuca-n perete, făcând ca întreaga clasă să râdă; 
vocabularul lui este de o vulgaritate nemaiîntâlnită. De îndată ce 
institutorul se află cu spatele la el, G. își părăsește locul din bancă și 
începe să se agațe de colegii săi. În timpul recreaţiilor trebuie strunit, 
pentru că altfel sare la bătaie şi ajunge chiar până la a-și călca în picioare 
colegii. În sala de gimnastică se caţără ca o maimuţă pe aparate, scoțând 
urlete. Aseară, evident, fără ca cineva să i-o fi cerut, a început să se 
grozăvească, în argou: „Ce, parcă nu ştiu io că directoarele o să-ntrebe 
dacă-s băiat de comitet, ori vreo pramatie? O să-i spun că-s un îngeraș. 
Mă doare-n cot! O să mă fac nevăzut, — ştiu io unde, aşa că nimeni n-o 
să mă găsească . O să trag aghioase, că maică-mea e la muncă pân’pe 
la orele nouă seara“. 

Cazul S. are altă explicație. Mama sa suferă de o nefrită gravă și, 
înainte de naşterea copilului, a făcut o mulțime de injecții. La vârsta de 
cinci ani băiatul și-a dat drumul ca pe un tobogan pe rampa scării, de la 
etajul al doilea până la etajul întâi, unde a căzut. A fost dus, fără 
cunoştinţă, la spital, unde a stat câtva timp sub observaţie fără a se fi 
putut constata nimic deosebit. Până când a intrat la școală — ne spune 
mama copilului —tatăl acestuia era atașat de el; băiatul era de o răutate 
ieșită din comun, se întorcea acasă spre miezul nopţii, mama fiind cu 
totul neputincioasă. Ba încă băiatul o întreba adesea, cu un sentiment 
drăcesc: „Încă nu ești la spital? Când o să crăpi?“ După primele plângeri 

venite din partea școlii, tatăl a „întors foaia“, tratându-și fiul cu o 
severitate deosebită, dar fără rezultat. De notat că tatăl băiatului a fost 
agent de poliţie şi că în prezent stă acasă. Cu un an în urmă, în familie 
s-a născut o fetiță, iar apariţia acesteia a stârnit gelozia băiatului. În 
același an a suportat o îndepărtare a amigdalelor pe cale chirurgicală și 
a fost foarte bolnav. La un moment dat a întrebat: „De ce sunt vaccinat 
şi operat eu, şi nu surioara asta a mea?“ Dacă mama sa îl amenință că îl 
va da la un pension, el spune că va fi mai bine pentru dânsul decât să fie 
nevoit s-o vadă pe dânsa. Raporturile pe care le are cu un unchi și o 
mătuşă, pe care o iubește mai mult decât pe mama lui, nu sunt prea 
clare. Băiatul nu-și ascunde preferința pentru unchiul și mătușa sa. Nu 
este exclus ca aversiunea față de mama sa să-şi aibă rădăcinile în aceste 
raporturi. Pe timpul verii toate clasele își petreceau recreaţiile în 
grădină; acolo el s-a apropiat de o fetiţă foarte îngrijită şi i-a spus că 
vrea s-o sărute. L-am luat de-o parte și l-am întrebat prieteneşte de ce 
vrea să facă lucrul acesta și dacă, în general, îi place să-i sărute pe 
ceilalți. În final l-am sfătuit să o sărute pe mama sa, ceea ce el a refuzat 
cu vehemenţă. Cât priveşte povestea aceasta cu sărutul, banală în ea 
însăşi, cred că m-a făcut să înţeleg că băiatului îi lipseşte acasă 

- afecțiunea. Am chemat-o pe mamă la şcoală și i-am sugerat să încerce 
să redreseze situația, sărutându-și pur și simplu copilul și arătându-i mai 
multă afecţiune, în locul bătăilor pe care i le administra. M-am lovit, 
însă, de o rezistență sălbatică: „La noi nu există așa ceva!“ 

În rest, băiatul este bine îngrijit din punct de vedere fizic şi acordă 
tot atâta atenţie vestimentaţiei sale precum rechizitelor școlare. Părinţii 
veghează cu strășnicie ca el să-şi facă temele. Aptitudinile îi sunt mai 
mult decât mediocre, atenţia ușor de distras. De altfel este muncitor şi 
ar dori să facă totul singur. Voința, în genere, este lesne de influențat și 
ia hotărâri pripite. În timpul orelor de clasă îl întrerupe pe institutor, nu 
dă nici o importanță mustrărilor, îi lovește fără motiv chiar și pe elevii 
care nu se găsesc în imediata lui vecinătate, aruncând în ei cu servieta, 
ori îi răneşte la față cu sandalele de gimnastică. Când i se năzare, se 
culcă în bancă, aruncă cu castane prin clasă, fluieră şi fredonează, 
comentează spusele institutorului și ale colegilor, substituie creioanele 
colorate și apoi susține că sunt ale lui. Plăcerea lui este că dărâme 
jocurile de construcţii. Aruncă pe jos uneltele de lucru manual, iar când 
le adună, face dispărute dălțile. 

Funcţiile onorifice care i se dau, în scopuri educative, nu sunt 
pentru el decât prilej de a face năzbătii sau de a isca gâlceavă. Stropeşte 
pereţii și tablourile cu buretele de șters tabla. Crede că se comportă ca 
un erou. O face pe grozavul, povestind cum a scăpat el, la spital, de 
injecții. Prietenul său G. îl ascultă cu gura căscată. Dacă e acuzat de 
vreo faptă nelalocul ei, o neagă din toate puterile sau dă vina pe G. 
Disputele şi denunţurile reciproce sunt procedee obișnuite la cei doi 
băieți. S. îi acuză pe unii dintre colegii săi de defecte imaginare. 
Hotărârea părinţilor săi de a-l aduce azi la consultaţie l-au scos la 
început din fire, mai cu seamă când şi-a dat seama că nu este vorba de 
o formalitate. 

La şcoală s-a încercat în fel și chip reeducarea acestor doi băieți, 
rezultatele fiind inegale. Orice mijloc educativ s-a dovedit infructuos. 
Predici binevoitoare, promisiuni, sarcini onorifice, apelul la sentimentul 
onoarei, invocarea viitorului, încercarea de a le trezi comprehensiunea, 
explicaţiile menite să le demonstreze cât de neplăcut ar fi pentru dânșii 
ca alţii să procedeze la fel, excluderea de la orele de curs care îi 
interesează, munca pedagogică individuală la direcţiunea școlii etc., 
nimic nu a ajutat. S. poate fi adus din când în când la rațiune, însă G. nu 
are decât un surâs sarcastic pentru toate aceste strădanii. Mijlocul cel 
mai eficace până în prezent s-a dovedit „privirea de autentic 
îmblânzitor“, însă, evident, cu anumite limite. 

Dr. A: Fără îndoială că nu este greu să ajungem la o concluzie de 
ansamblu în ceea ce priveşte descrierea celor doi băieți, luaţi împreună, 
pe care trebuie să-i examinăm nu doar din punctul de vedere al 
psihologiei individuale, ci și din punctul de vedere al psihologiei 
sociale. Ei par diferiți atunci când sunt separați, însă sunt mereu la fel. 
Amândoi ar trebui scoşi din mediul lor familial și plasați la pension 
pentru o lună sau două. Aceasta mi se pare a fi o datorie față de viitorul 
acestor doi copii. Cazurile deosebit de dificile trebuie și ele tratate în 
instituții asemănătoare, pe care le-am putea denumi case de 
convalescenţă, aici copiii trebuie bine trataţi, studiindu-se, în acelaşi 
timp, în profunzime, cauzele care stau în spatele metehnelor lor. Este 
de datoria noastră să clarificăm fenomenele şi, în acest scop, voi încerca 
să vă prezint într-o variantă simplificată tipul căruia îi aparțin cei doi 
băieţi. 

Primul caz este reprezentat de acel băiat în vârstă de opt ani, 
caracterizat îndeosebi de faptul că a repetat clasa, că se află sub medie 

în ceea ce privește aptitudinile și de faptul că se interesează mai ales 
de cai. 

Băiatul acesta nu colaborează cu şcoala. Dacă lăsăm la o parte 
unele fapte și examinăm modul în care se comportă băiatul, ce linie 
dinamică are el și ce atitudine ia față de exigenţele școlii, am putea 
spune că este pe cale de a exclude și de a refuza toate exigenţele. Cauza 
este părerea lui că nu poate obține nici o reușită la şcoală. Este o cauză 
care mi se pare suficientă, deoarece, dacă mă identific cu acest băiat şi 
îmi închipui că nu aş putea obţine nici o reuşită, în cazul în care aș fi 
fost obligat să frecventez şcoala, aș reacționa întocmai ca dânsul. Dacă, 
însă, am putea să trezim brusc conștiința! băiatului și să-i explicăm că 
ar putea foarte bine să reuşească, pentru că nu are dreptate când crede 
că nu este dotat decât pentru grajd şi nicidecum pentru şcoală, atunci ar 
fi posibil să-i cultivăm interesul pentru învăţătură. Evident, se impune 
să-i acordăm un ajutor individual şi, într-o perioadă de timp dată, să-i 
înlesnim reuşita la una dintre materiile de studiu. 

Știm că, în condiţiile în care trăieşte băiatul, în mediul său, 
interesele lui nu se concentrează decât asupra cailor, hanurilor și 
expresiilor picante. Nu trebuie să contăm pe faptul că un asemenea 
mediu va trezi interesul băiatului pentru şcoală. Un astfel de rol și-ar 
putea asuma o casă ca aceea la care m-am referit anterior. Cum nu 
dispunem pentru dânsul de o astfel de casă, l-am putea ajuta dacă cineva 
s-ar ocupa în mod special de el, în sensul arătat. Mă gândesc la unul 
dintre fraţii lui mai mari, care, cu bunăvoință, i-ar putea câștiga 
încrederea și simpatia, conducându-l pe calea curajului social. Tot ceea 
ce face el acum la şcoală este expresia lașităţii sale, iar eu mi-aş da 
silința să-i explic cum stau lucrurile în această privință. Aș vrea, de 
asemenea, să-l fac să înțeleagă că acesta este motivul care îl determină 
să se găsească nu pe latura folositoare a vieţii, ci pe latura ei 
nefolositoare. Aştept mult de la această explicație. Dat fiind faptul că 
băiatul prezintă mari lacune în educaţie, nu va fi uşor să-i fac 
demonstraţia necesară. Ne lipseşte temelia pe care să clădim. Trebuie 
ținut seama de faptul că este preferatul tatălui. Familia aceasta pare să 
prezinte, pe de altă parte, unele părți bune, cum ar fi, de exemplu, faptul 
că aici copiii nu sunt maltratați, ceea ce nu s-ar putea spune cu 
certitudine despre familia celui de al doilea băiat. Din medii prea blânde 
provin copii care, atunci când se izbesc de dificultăți, imediat le ocolesc. 
Ei nu suportă să se găsească într-o situație dezavantajoasă. Ei joacă, din 

răsputeri, rolul celui care pare mai mult decât este. Veţi constata la acest 
băiat tendința de a-și da importanţă, trebuinta de a-și face loc în primul 
plan, dar fiind încredinţat că drumul îi este barat în partea utilă a vieții. 

Avem datoria să argumentăm cele afirmate mai sus. Mama ne-ar 
putea arăta dacă l-a răsfățat pe copil, precum și condiţiile în care acesta 
a crescut. Aş dori să subliniez că băiatului îi lipsește curajul și se 
impune să vedem dacă această carență nu se manifestă și în alte 
împrejurări. S-ar putea ca noaptea să ceară ca mama să stea lângă el, 
după cum s-ar putea să scoată țipete în timpul somnului. Dacă la școală 
se comportă arogant faţă de institutor, asta nu înseamnă curaj; el 
cunoaște limitele ce-i sunt impuse institutorului și o face pe eroul. 

Al doilea caz este un tip complex, mai răsfățat de către tată decât 
de către mamă, raporturile lui cu mama fiind tensionate, deoarece nu a 
ştiut să-i câștige simpatia. După răspunsul în legătură cu sugestia 
institutorului, care i-a cerut să-şi trateze băiatul de preferință cu 
dragoste, sărutându-l din când în când în loc să-l bată, putem presupune 
că această femeie este dură şi rece. Ne amintim ce a răspuns ea: „Așa 
ceva nu se obișnuiește la noi“. Trebuie să se fi petrecut lucruri mai grave 
pentru ca mama să se poarte în felul acesta. 

Băiatul are o soră mai mică. Dacă auziţi spunându-se că un copil 
este mai atașat de tatăl său decât de mamă, puteţi presupune că el se află 
în a doua fază de evoluţie. Dacă mama, într-un fel sau altul, nu menține 
legătura cu copilul, atunci pe primul plan trece tatăl. Ar trebui, de 
asemenea, să încercăm să știm dacă nu cumva, înaintea acestui băiat, 
mama nu a avut un alt copil care să-i fi monopolizat tandreţea. Poate că 
tatăl, o mătușă, un unchi s-au ocupat mai mult de dânsul, pe când mama 
era în imposibilitate să o facă, din cauza bolii. Nu cunoaștem dacă boala 
mamei a reprezentat un motiv suficient ca să-l deturneze pe copil de la 
dânsa. 

S-ar putea ca el să aibă unele deficienţe organice. Dotarea sa 
depăşeşte media. Coeficientul de inteligență al acestui copil, stabilit 
prin administrarea unui test, este superior față de medie, probabil pentru 
că are o foarte marcată aptitudine de a stabili raporturi între fapte. 
Atitudinea lui față de şcoală are o cu totul altă explicaţie decât în cazul 
prietenului său. E] are nevoie de căldură afectivă, de a fi răsfățat. Timp 
de şase ani a fost copil unic și a trăit în centrul atenţiei celorlalți, alintat 
de toţi, ca întotdeauna când eşti copil unic. Mătușa şi unchiul și-au adus 
și ei contribuţia. La școală a intrat cu trebuința ca cineva să se ocupe de 

el în mod special, Ceea ce nu este cu putință aici, în pofida oricărei 
bunăvoinţe. 

Aceşti copii, care vor să atragă în permanenţă atenţia asupră-le, 
preferă să se facă remarcaţi într-un mod neplăcut, pe latura 
nefolositoare, decât pe latura plăcută și folositoare a vieții. Răsfățaţi, în 
genere ei sunt lipsiţi de curaj, preferând să iasă în relief în situaţii mai 
facile. Băiatul nostru se simte frustrat în comparaţie cu situaţia lui 
anterioară, atât la şcoală, cât şi acasă. Ce face un copil când se simte 
frustrat? Încearcă să se îmbogăţească, iar această tendinţă și-o manifestă 
în încercarea de a o face pe superiorul, pe eroul. Aceeași trăsătură o 
găsim în imaginaţia sa confabulatorie și nu ne miră că asemenea copii 
fură. La copilul de care ne ocupăm o asemenea atitudine s-a și 
manifestat, căci fleacurile pe care le subtilizează de la colegi reprezintă 
dorinţa lui de a se îmbogăți cât mai ușor cu putință. Se comportă ca unul 
care dispune de dinamismul, de nevoia de a poseda și de a fi mai mult 
decât ceilalți. 

Primul băiat trebuie încurajat să progreseze la învăţătură; pe al 
doilea trebuie să-l convingem că nu este totdeauna necesar să se afle în 
centrul atenţiei și că nu trebuie să se considere frustrat ori de câte ori 
anturajul se ocupă de alt copil. Dacă vrea să ocupe centrul scenei, atunci 
trebuie să colaboreze în sens pozitiv la aceasta. Dacă o persoană pe care 
el nu o cunoaşte îi va spune aceste lucruri, el va reflecta asupra lor. 
Astfel el se va îmbogăţi cu o noţiune nouă, care ar putea fi aprofundată 
dacă institutoarea îi va adresa un surâs comprehensiv, ca și cum i-ar 
spune: „Nu ești încă destul de mare ca să faci să trăiască în tine ceea ce 
am discutat noi în treacăt“. l 

Confirmarea tezei noastre trebuie să o obținem în cursul 
dialogului pe care îl purtăm. Căutăm să stabilim dacă ne găsim pe 
drumul cel bun sau dacă vom fi obligaţi să renunțăm la eforturile 
noastre. Este extrem de important pentru noi să-i indicăm o cale de 
urmat acestui băiat, cale care probabil va avea asupra sa o influență mai 
importantă şi va stabili un raport social mai bun decât am putea noi să 
facem. Dacă, prin pedepse, îi vom face şi mai neplăcută școala, este 
posibil ca el să refuze definitiv să mai meargă la şcoală. 

Dr. A (adresându-se mamei lui G.): Chestiunea cea mai impor- 
tantă este să-l facem pe copil să progreseze la învățătură. El și-a pierdut 
cu totul curajul şi crede că niciodată nu va putea fi un elev bun. Are 
prieteni? 


163 


ALFRED ADLER 


Mama: Nu are. La școală îi place să scrie frumos, dar nu-i place 


să citească. Mai degrabă frecventează asociaţia de ocrotire. 


Dr. A: Acolo nu se dau nici examene, nu se pun note. Trebuie să 
i se permită să avanseze, să obțină un succes. Mi-ar plăcea să-l ajutaţi, 
spre a-l încuraja. Spuneţi-i: „Tu eşti un băiat inteligent, e păcat să 
abandonezi“. În rest, este un băiat amabil? 

Mama: Da, însă e zburdalnic. 

Dr. A: Ceilalţi copii îl iubesc? 

Mama: Se ceartă cu ei. 

Dr. A: Cum stă cu tatăl său, cu frații? Este iubit în familie? 

Mama: Adesea se iau la sfadă, ca toţi copiii. 

Dr. A: Tatäl manifestă afecţiune față de el? | 

Mama: Soţul meu îl iubeşte mult și copilul se lipește de el; pe 
mine nu mă ascultă decât dacă îi vorbesc cu drăgălăşenie. 

Dr. A: A fost bolnav când era mic de tot? 

Mama: A fost bolnav de plămâni. 

Dr. A: Trebuie examinat de un medic care, desigur, vă va da 
sfaturile necesare. Doarme bine, ori e agitat? Îi este frică, noaptea, de 
fantome? 

Mama: Nu-i este frică de nimic. 

Dr. A: Trimiteţi-ni-] ca să vedem dacă este timid sau nu, însă fără 
să-i spuneţi despre ce este vorba. (Auditoriului, după plecarea mamei): 
Un copil își poate compensa timiditatea prin aroganță. (Adresându-se 
copilului): Ce vrei să te faci când vei fi mare? 

G. (nu răspunde). 

Dr. A: Ce ţi-ar plăcea cel mai mult? Ai vrea să devii un băiat 
inteligent, în stare de ceva, ori crezi că nu vei reuși niciodată așa ceva? 

(Se constată că este un copil stângaci.) 

Faptul acesta trebuie să fi împiedicat mult progresele copilului. 

Dr. A: Îţi lipseşte curajul; crezi că ceilalți pot totul, iar tu nimic. 
Crezi că nimic nu-ţi va ieşi cum trebuie și de aceea îi stingherești pe 
ceilalți. Eu sunt încredințat că eşti un băiat curajos. Va fi bine dacă te 
apuci curajos de treabă, concentrându-ți atenţia în această direcţie. Mai 
bine nu va fi nici mâine, nici poimâine, dar în vreo două săptămâni vei 
putea deveni un elev bun. Totul va merge mai bine. Ce crezi? Vrei să 
încerci? Chiar dacă nu primești nota cea mai bună, nu trebuie să te dai 
bătut. Dacă deranjezi lecţiile, ia stai puţin şi gândeşte-te dacă n-o faci 
pentru că nu crezi că poți și tu să reușești să înveţi. 

Băiatul stă cu ochii în pământ și uneori îşi furişează privirea într-o 
parte. 

Dr. A: Tare aș vrea să știu, când vei reveni aici, peste o lună de 
zile, dacă vei avea mai mult curaj, ori dacă ai să rămâi acelaşi fricos şi 
laş. 

(Băiatul, care, în tot acest timp, nu a scos un cuvânt, iese.) 

Dr. A (auditoriului): Aş vrea să adaug o observație. Trebuie să ai 
o anumită experiență ca să le vorbeşti părinților şi copiilor, dar cine altul 
să o poată avea, dacă nu chiar institutorul? Nu este vorba pur și simplu 
de o explicaţie verbală a stărilor de lucruri. În fiecare caz de copil- 
problemă ne confruntăm cu o situaţie dramatică. În calitate de 
psihopedagog, ne asumăm un anumit rol, pe care suntem obligați să-l 
îndeplinim cum se cuvine, în mod judicios, în vederea atingerii unui 
scop clar definit. Activitatea noastră nu o putem compara cu nimic 
altceva. Trebuie să ne fie limpede că nu o putem asemui decât cu arta, 
O artă de o mare eficiență, atât pentru copii, cât şi pentru adulți 

(Mamei lui S.): Sunteţi mulțumită de fiul dumneavoastră? 

Mama: E tare rău. Se ia de cei mici. 

Dr. A: Timp de şase ani a fost singurul dumneavoastră copil. A 
trăit o tragedie în momentul în care s-a născut surioara lui, pentru că, 
dintr-o dată, el:nu a mai fost unicul copil la părinți. Ce părere aveţi? Iată 
ce trebuie noi să înțelegem. Nu trebuie să gândim întotdeauna într-o 
lumină atât de crudă, dar în astfel de situaţii totul se petrece ca și cum 
ar trebui să părăsești brutal căldura și să ieși în ger. Este mai atașat de 
alte persoane? 

Mama: Nu, dar eu sunt, poate, prea aspră. 

Dr. A: Totdeauna este insuportabil pentru un copil să constate că 
părinții fac deosebiri în tratamentul pe care îl aplică fraților și surorilor. 
Ar fi de folos dacă aţi putea sta de vorbă cu soțul, spre a vă pune de 
acord cum să procedaţi față de copii. 

Mama: Sunt bolnavă. Tocmai am stat patru luni în spital. Sunt 
nervoasă. Copilul nu a ținut niciodată la mine; numai pe taică-su îl 
iubește. 

Dr. A: Copilul unde stă când sunteți internată în spital? 

Mama: Anul trecut am stat şase luni în spital și alte şase într-o 
stațiune balneară. În tot acest timp băiatul a stat la bunica lui. 

Dr. A: Bunicii îi răsfaţă întotdeauna pe copii. Acum el simte 
deosebirea. Noaptea scoate țipete? Udă aşternutul? 

Mama: Doar că este puţin agitat. De la vârsta de doi ani nu-şi mai 
udă așternutul. 

Dr. A: Îşi face ușor prieteni? 

Mama: Este foarte autoritar. 

Dr. A: Are impresia că nu mai este primul, ca odinioară, la bunica 
lui, unde a avut această impresie. Ascultarea înseamnă pentru dânsul 
înjosire. Se crede victima unei nedreptăţi când cineva nu se ocupă de 
dânsul. 

Mama: Trebuie să discut mereu cu el, dar nu mă ascultă niciodată. 
Este neglijent, dar îi place să-și facă toaleta. Se spală singur. 

Dr. A: Asta e foarte bine, e drăguţ din partea lui. Se pare că nu 
devine răutăcios decât când nu se ocupă cineva de dânsul. 

Mama: Mă plictisește într-una. Săptămâna trecută a plecat de 
acasă la ora 10, mi-a promis că se întoarce la ora amiezii, însă nu s-a 
întors decât la ora 6 seara. i 

Dr. A: Îi place să fie căutat şi să manifeste cineva grijă faţă de el. 
E curajos? 

Mama: Nu se teme de nimic. 

Dr. A: Aş dori să stau de vorbă cu el și să-i spun să n-o mai facă 
mereu pe eroul. Pentru că dacă se va purta în acest fel la şcoală va sfârşi 
prin a o apuca pe un drum rău în viaţă. Încercaţi să fiți mai prietenoasă 
cu dânsul şi spuneţi-i cu blândețe: „Tu vrei ca mereu să se ocupe cineva 
de tine, dar acum eşti băiat mare!“ 

(Mama iese.) 

Dr. A (auditoriului): Femeia aceasta nu mi se pare chiar atât de 
bolnavă! (Adresându-se copilului, care a intrat): Cum o duci cu școala? 

S. : Foarte bine! | 

Dr. A: Ti-ar plăcea să fii primul? Ce frumos ar fi dacă ai fi mai 
bun la aritmetică, la compunere și dacă te-ai menţine printre fruntași! 
Dar pentru asta ar trebui să colaborezi, pe când tu, cel mai adesea, faci 
opoziţie. Nu vrei să colaborezi cu clasa, cu institutorul? Ar fi mult mai 
bine! 

(Se constată că copilul este stângaci.) 

Nici un copil stângaci nu ştie lucrul acesta, dar trage consecințele. 

Dr. A: Cum merge cu scrisul? 

S. : Nu merge bine. 

Dr. A: Dacă ai fi mai silitor, în loc să te ţii de năzbâtii, dacă ai face 
ceva efort, ai putea să ai un scris frumos. (Adresându-se auditoriului): 


166 


PSIHOLOGIA $ŞCOLARULUI GREU EDUCABIL 


Iată două materii (scrisul și cititul) care prezintă dificultăți deosebite 
pentru copilul stângaci. Dacă veţi fi cât se poate de atenţi la modul în 
care citesc acești copii, veţi vedea că ei silabisesc de la dreapta la stânga. 
Acest fel de citire sună fals și ai impresia că ei nu ştiu să citească. 
(Adresându-se lui $.): E cazul ca institutorul să se ocupe de tine. Dar 
nu este drept să-l stânjeneşti când îşi ţine lecţiile. Ce ai tu de câştigat din 
asta? 

S. : Nimic. 

Dr. A: Ai putea fi un elev bun, și, fireşte, asta nu se poate face de 
azi pe mâine. Dar dacă exersezi, vei scrie frumos. Peste o lună ai să-mi 
arăţi cât de frumos știi să scrii. Să-mi mai spui dacă eşti destul de 
curajos ca să colaborezi cum se cuvine la lecţii. Fii atent faţă de surioara 
ta și ai grijă ca hainele tale să fie în ordine. Mama ta e bolnavă, dar se 
va însănătoşi, dacă o ajuţi și tu un pic. 

Aş dori să mai adaug câteva cuvinte cu privire la frecvența mare 
a copiilor stângaci. Nu există copii dotați și nedotaţi; există două tipuri 
de copii: primul tip, total delăsător, care nu face nici un efort; iar al 
doilea tip, copii care merg orbește înainte. Unii se trădează pe parcursul 
întregii lor vieți printr-o anumită neîndemânare; ei ignoră faptul că sunt 
copii răsfățaţi, dar suferă consecinţele acestei dispoziţii. Se întâmplă 
foarte adesea ca ei să se subestimeze, în timp ce îi spupraestimează pe 
alţii. Veţi găsi un mare număr de stângaci printre copiii-problemă, 
nevrotici, criminali, candidaţi la sinucidere, perverşi sexual, dar şi 
printre marile personalităţi: artiştii, de exemplu, cuprind un mare 
procent de stângaci. 

Extrem de importantă în educarea unui stângaci se dovedeşte 
încurajarea. Chiar dacă vă limitați doar să-l încurajați pe un școlar 
stângaci, şi tot veţi avea totdeauna succes. 


NOTE 


1 „die Aufmerksamkeit“, în textul original. (Nota trad.) 

Este vorba de un preșcolar în vârstă de cinci ani, al cărui caz ne 
va permite ca, analizându-i viaţa de până acum, să tragem o concluzie 
cu privire la modul în care se va comporta la școală. Vreau să vă arăt, 
în stil telegrafic, calea pe care putem reuşi să înțelegem structura unui 
caz şi confirmarea acestei structuri. 

„Avem de-a face cu un copil-problemă“. 

Acest copil se află în mod cert angajat într-o luptă și trăiește în 
această stare, într-un anturaj blând, care cu siguranță l-a răzgâiat. Se 
pune, așadar, întrebarea: în ce scop se află el în luptă în prezent? De ce 
are el impresia că acum nu mai este răsfăţat ca înainte? Actualmente 
poziţia sa nu mai este atât de favorabilă pe cât i-a fost. Toate acestea pot 
fi prezise. 

„Este hiperactiv“. 

Este pentru noi o noutate? Ne putem, oare, reprezenta un luptător 
care să nu fie hiperactiv? Dacă nu ar fi şi activ, l-am socoti deficient 
mintal. Căci este neîndoielnic faptul că „luptător“ şi „activ“ sunt 
atribute de nedespărțit și fac parte din stilul de viaţă al unui copil 
modern. 

„Îi place să strice lucruri, să le spargă“. 

Este un mod de a lupta. 

„Din când în când are crize de furie“. 

Toate acestea sunt de la sine înţelese și trebuie să avem de-a face 
cu un copil inteligent. Se pune, însă, problema de a stabili dacă face 
parte din categoria copiilor deficienţi mintal, care trebuie crescuţi 

într-un mod cu totul diferit. Astfel de copii nu dispun de un stil de viață, 
pe când al nostru, dimpotrivă, are un scop: să lupte și să învingă, să 
trăiască bucuria învingătorului. 

„Mama relatează că starea de sănătate a copilului este bună, că el 
este plin de viaţă... şi că vrea ca întotdeauna cineva să se ocupe de 
persoana lui“. 

Este o luptă ca aceea care se poate desfășura într-o familie, unde 
neapărat trebuie să faci ceva ca să-i scoţi din sărite pe ceilalți. 

„Se caţără încălțat cu bocănceii murdari pe masă. Încearcă cea 
mai mare satisfacție să se joace cu lampa, în timp ce mama sa este 
ocupată și are nevoie de lumină“. 

Ştie exact în ce punct să atace. 

„Dacă mama lui cântă la pian sau citeşte, tocmai aceste momente 
le alege el ca să se joace cu lumina. Nu stă o clipă locului, nici în timpul 
meselor, cerând o permanentă supraveghere“. 

Vrea să iasă învingător şi să se situeze în centrul atenţiei. Ajunși 
aici, ni se impune următoarea idee: dacă el are o atât de mare nevoie de 
a se afla în centrul atenţiei, este de crezut că s-a și aflat în această situaţie 
anterior și că acum dorește s-o restabilească. Ce eveniment a putut, 
aşadar, să agraveze atât de tare situaţia sa? Evenimentul este naşterea 
unui frăţior. 

„Caută mereu prilejul să boxeze cu tatăl lui, să se joace cu 
dânsul“. 

După cum vedem, găsește ceea ce caută, ceea ce îi este de 
trebuinţă ca să lupte și să tulbure liniştea. 

„Are obiceiul să-și înfunde mâna în prăjitură și să-și umple gura“. 

Ar putea lupta și prin refuzul hranei. 

„Dacă mama sa are invitaţi, el îi împinge, îi scoală de pe scaunul 
lor și se așază în locul lor“. 

Este un act care ne dovedește că nu-și iubește semenii, constatăm 
un deficit de sentiment al comuniunii sociale, ceea ce explică şi 
pornirea lui împotriva fratelui mai mic. 

„Dacă tata şi mama cântă la pian, copilul strigă fără încetare, 
spunând că nu-i place cântatul la pian“. 

Ar vrea ca părinţii să se ocupe exclusiv de persoana lui. Dar orice 
meteahnă, orice neajuns am constata la copil, nu trebuie să-l pedepsim, 
pentru că pedeapsa nu ajută. Ştim deja cum trebuie să-l tratăm. Băieţelul 
acesta se simte ofensat, rănit, împins pe planul al doilea. 

„Tatăl este cântăreț şi cântă la concerte. Mama copilului îl 
acompaniază. Băiatul a strigat o dată: «Tată, vino-ncoace!». 

Deci toate eforturile lui au drept ţel ca părinții să se ocupe mereu 
şi numai de dânsul. 

„Are crize de furie dacă dorește ceva și nu obține imediat“. 

Atitudine de luptător. 

„Distruge tot ce-i cade în mână, cu o şurubelniţă, cu care desface 
şi şuruburile de la patul lui“. 

Aici apare din nou atitudinea lui asocială.. Face tot ce poate spre 
a le aduce prejudicii părinţilor şi pentru a-și arăta proasta dispoziţie. 

„Uneori face remarci cinice, mai ales când a făcut vreo poznă și 
ştie că asemenea remarci îl vor ajuta să iasă din impas. Lumea îl 
consideră băiat inteligent pentru că face observaţii caustice. Este 
instabil, neputându-se ocupa mult timp de unul şi același lucru. Mama 
face încercări de a-l dezbăra de acest prost obicei“ (evident, fără să 
reuşească). 

„Mama îi dă o palmă; râde, şi vreo două minute stă liniștit. Mama 
este de părere că băiatul a fost în mod excesiv răsfățat de către tată şi 
bunică. În prezent, la drept vorbind, nu mai este răsfățat“. 

Sentimentul de comuniune socială nu s-a putut dezvolta la copil, 
care a rămas legat în exclusivitate de tatăl și mama sa; de unde 
modelarea eronată a copilului. 

„Și tatăl, ca şi mama, este mereu epuizat, pe când copilul are o 
energie neistovită“. 

Fireşte că acest joc, care îi place, nu-l oboseşte. Munca de 
educaţie nu place nici tatălui, nici mamei, extenuându-i. Constrângerea 
nu servește la nimic, pentru că, dacă este constrâns, băiatul se răzbună. 

„Nu are memorie și nu se poate concentra“. 

Asta pentru că nu dispune de cele necesare şi nu are pregătirea 
cerută spre a acţiona în mod independent. De aici și lipsa sa de 
memorie, ca și imposibilitatea de a se concentra. 

„Nu a frecventat niciodată grădinița de copii“. 

Deci mama pare să-l fi crescut pur și simplu pentru ea însăși. 

Este extrem de important să ne dăm seama de modul în care 
înţelegem aceste raporturi. Putem vorbi de comprehensiune atunci când 
ştim că este vorba aici de un element de ansamblu, nu de un proces 
fiziologic. A înţelege este a sesiza raportul existent între lucruri, între 
fapte. 

XVII. PIERDEREA AFECȚIUNII — 
CAUZĂ A HOȚIEI 


„Copil născut într-un oraș meridional din Ungaria. Împlinea doi 
ani şi jumătate, când tatăl său a dat faliment“. 

Faptul acesta ne face să ne gândim că până la vârsta de trei ani | 
probabil că băiatul a crescut într-o situație materială favorabilă, situaţie 
care apoi trebuie să se fi schimbat. Ca urmare a falimentului tatălui său, 
băiatul s-a găsit într-o situație mizerabilă, copleșitoare. Nu este uşor să 
te adaptezi la o astfel de situaţie când ai trăit într-una total diferită. 
Copiii care au cunoscut la început o bună stare materială sunt puternic 
impresionați de o schimbare în rău survenită ulterior. 

„S-a mutat cu soţia şi cu unicul său fiu la Viena, ca să caute aici 
de lucru“. 

Reţinem, deci, că în acel timp copilul era unic, răsfățat și obișnuit 
să se găsească în centrul atenţiei. Putem prezice că din acel moment o 
nouă situaţie defavorabilă trebuie să fi exercitat o impresie zguduitoare 
asupra acestui copil. 

„În următorii șapte ani tatăl şi-a câștigat existența ca voiajor 
comercial...“ 

Această circumstanță este de notat, întrucât noi adesea am 
constatat că, atunci când tatăl este voiajor comercial, mama — date fiind 
frecventele absente ale tatălui — nu-şi poate îndeplini cea de-a doua 
funcţie a sa, anume lărgirea interesului social al copilului faţă de alte 
persoane și în primul rând faţă de tată. Acest element are, în general, | 
importanţa sa atunci când tatăl este constrâns să absenteze adesea de | 

acasă. Același factor acţionează şi atunci când între soți există grave 
neînțelegeri. În acest caz este imposibil să trezești interesul copilului 
pentru semenii săi. Adesea în căsniciile nefericite se întâlnesc copii- 
problemă. Crizele de furie ale tatălui sau folosirea de mijloace de 
educaţie autoritare sunt obstacole în calea dezvoltării sentimentului 
social. 

>>. ŞI s-a zbătut în procesul care a urmat falimentului său“. 

Dacă ne imaginăm situaţia în care trăia acest copil, vom putea 
înţelege tristețea de moarte cu care acel proces impregnase atmosfera 
familială. 

„Copilul nu-și aminteşte ca acea atmosferă să-l fi zdruncinat“. 

Dacă acea atmosferă nu a lăsat urme în memoria sa, în schimb va 
fi influenţat stilul său de viaţă. 

„Oricum, înainte de faliment copilul era ascultător, liniștit și 
drăgăstos...* 

Aceasta înseamnă că era foarte ataşat de mama sa. 

„+. ŞI o mare tandrete îl lega de mama sa foarte tânără, dar nu 
întotdeauna și foarte dreaptă, şi încă şi mai mult de tatăl său, blând și 
bun“, 

Dacă această observaţie este exactă, trebuie să subliniem 
îndeosebi expresia „nu întotdeauna și foarte dreaptă“. Mama nefiind 
poate în stare să-și îndeplinească în mod corect prima sa funcţie, copilul 
s-a îndreptat spre o altă persoană. În pofida frecventelor sale absenţe de 
acasă, tatăl a putut câștiga afecțiunea copilului care, într-o a doua fază 
a dezvoltării, s-a atașat mai mult de dânsul. 

„În primăvară familia şi-a schimbat domiciliul şi tatăl a fondat o 
casă de comerţ pentru soţia sa și pentru unul dintre fraţii acesteia“. 

Faptul îl interpretăm în felul următor: întrucât mama a fost 
implicată într-o nouă ocupaţie, situaţia s-a agravat pentru copil, pentru 
că ea nu mai dispunea, ca înainte, de timp spre a se ocupa de dânsul și 
a-l răsfăța. 

„Probabil că băiatul a intrat în cârdășie cu indivizi de o condiţie 
dubioasă“. 

Informaţia aceasta confirmă ipoteza noastră, potrivit căreia mama 
nu prea mai avea timp de consacrat copilului, care dorea să aibă pe 
cineva lângă el. 

„EI a furat cravate din magazinul părinților săi...“ 

Probabil că acest copil are sentimentul de a fi fost deposedat. 
Tatăl este pe drumuri, mama la magazin, iar el este privat de îngrijirea 
ce i se cuvine, situaţie care îi dă sentimentul frustrării. Trebuie văzut ce 
a făcut el cu cravatele. Poate că le-a dăruit unor copii, spre a le câștiga 
căldura afecțiunii, acele sentimente pe care nu le mai găsea la propria-i 
mamă. | 

„... Spre a le face cadou ucenicilor mindirigii din acea casă de 
comerț“. 

Faptul confirmă pe deplin concepția noastră. 

„A furat trandafiri dintr-un parc de prin împrejurimi, fie spre a-i 
oferi unei mătuși foarte frumoase și care îl iubea mult, fie spre a-i aduce 
acasă“. i 

Ca mulţi copii care se simt deposedaţi, el începe să-i corupă pe 
alţii, pentru a le câștiga dragostea, tandreţea. Avem aici unul dintre 
motivele cele mai frecvente care îi determină pe copii să fure. Este un 
motiv complet necunoscut la tribunalele pentru minori, de exemplu, 
unde nimeni nu-şi bate capul cu acest punct de vedere. 

„Într-o zi, băiatul, care în acel timp avea opt ani, ieșea de la școală 
împreună cu colegii lui; pe când aceștia l-au salutat politicos pe abatele 
întâlnit în drum, el i-a aruncat acestuia o necuviință nemaipomenită“. 

Aşadar, iată-l un liber-cugetător! Ba chiar trebuie să ducem și mai 
departe deducţiile noastre: băiatul acesta, care dorește atât de mult să 
se afle în centrul atenţiei, prezintă probabil o neînfrântă tendinţă de a se 
face remarcat. Cum pe o cale normală nu are nici o șansă de succes, 
încearcă alte căi. 

„De ce?“ se întreabă acela care a redactat referatul din care 
extragem citatele. „El nu a avut niciodată de-a face cu acel abate“. Care 
era deci motivul acelei conduite incalificabile?... După o oră el a fost 
adus la școală, pentru a săruta mâna abatelui și a-i cere iertare, dar a 
refuzat“. 

Aveţi aici, iarăși, o imagine a întregului său caracter: el, care 
întotdeauna a vrut să joace un rol dominant, nu concepe să se plece în 
faţa nimănui, nici prin cap nu-i trece să recunoască faptul că nu are 
dreptate. Personal nu înclin să le cer copiilor să-și ceară iertare și să 
recunoască a nu avea dreptate. Aș prefera să se procedeze în modul în 
care s-a procedat o dată cu mine. Aveam vârsta de șase ani când le-am 
jucat un renghi părinților mei. Mama mea, vânâtă de mânie, mi-a cerut 

socoteală, pe când eu eram foarte jenat, fiind cât se poate de conștient 
de vinovăția mea. Tatăl meu, care stătea lângă dânsa, tăcut, a sfârșit prin 
a mă lua de mână, zicându-i: „Lasă-l“. Scena aceasta m-a impresionat 
profund și îmi amintesc mereu de ea. Îi sunt recunoscător tatălui meu 
pentru atitudinea lui de atunci. M-a influenţat mai mult decât dacă mi-ar 
fi cerut să-mi pun cenușă în cap sau dacă mama mi-ar fi tras o palmă. 
Nu văd de ce ar fi bună metoda care constă în a-l sili pe copil să-și ceară 
iertare. Este în afară de orice îndoială faptul că băiatul despre care 
discutăm ştie că a greşit. De ce să-i cerem o mărturisire publică? Pentru 
ce să-l umilim în mod public, demonstrându-i că a trebuit să se supună? 

„A primit o notă proastă la purtare şi tot restul anului școlar a fost 
obligat să ocupe banca din fundul clasei“. 

Putem face prezicerea că măsura aceasta nu va putea să exercite 
o influenţă pozitivă asupra lui, deoarece prin aceasta el va rămâne în 
centrul atenţiei clasei. Se va face remarcat într-un mod neplăcut şi o va 
face pe eroul și pe martirul. 

„Institutorul nu îl trata cu răutate“. 

Iată, în mod cert, o circumstanţă atenuantă, aducătoare de roade 
bune. Dacă institutorul ar fi arătat o atitudine duşmănoasă, băiatul s-ar 
fi răzvrătit în continuare, încă și mai vârtos. 

„Un eveniment banal din acea perioadă s-a fixat pentru totdeauna 
în memoria lui. Copilul, umblând prin curte, i-a dat unui lucrător care 
dulgherea acolo o bucăţică de azimă din care ciugulea el. Lucrătorul a 
pus bucăţica aceea pe bancul său şi, cu ciocanul, a făcut-o mici fărâme, 
spunând: «Așa ar trebui să-i zărobim pe toţi jidanii!». 

După cum vedem, era vorba de un băiat evreu. Este firesc ca o 
astfel de replică să fi zguduit profund pe acest copil avid de blândeţe, 
de afecţiune și bunăvoință. Nici pe noi acea replică nu ne-ar face să 
zâmbim, văzând în ea expresia unei tendinţe generale; iar dacă ar fi să 
o examinăm mai în profunzime, am căuta în primul rând rădăcinile 
acestui sentiment. Să vedem ce alte urmări a avut asupra copilului 
această întâmplare. 

„Nu ne-a stat în putință să stabilim dacă această întâmplare s-a 
petrecut înainte sau după incidentul cu abatele. Nu ar fi fost lipsită de 
interes şi de importanţă stabilirea acestui fapt. Se poate ca respectiva 
întâmplare să fi declanșat la el o atitudine de dușmănie şi ca ofensa 
adusă abatelui să fi fost rezultatul unei astfel de atitudini. 

„.. În primăvara anului următor, tatăl a lichidat casa de comerţ și 
s-a mutat din nou în arondismentul IX. Ceva mai târziu tatăl a început 
să-și ispășească pedeapsa cu închisoarea, la care fusese condamnat ca 
urmare a falimentului său“. 

Din nou o zdruncinare a sufletului acestui copil însetat de 
afecţiune și atât de atașat de tatăl său. A trebuit, deci, să-şi vadă 
sărmanul tată băgat la închisoare. Nu m-aș mira ca acest copil să fi 
manifestat o puternică opoziţie faţă de legislaţia noastră și să fi sfidat 
întreaga societate. Se poate ca acea zguduire emoţională să fi împiedicat 
cu totul manifestarea interesului crescând față de semenii săi și să fi 
ruinat orice rudiment al unui atare interes. Copilul va afișa tendința de 
a se asocia cu indivizi care pun în pericol ordinea socială; probabil că o 
va apuca și pe calea crimei. 

„Nimeni și niciodată nu a putut discuta despre acest fapt cu 
copilul“. 

Este extrem de greu să-i ascunzi un fapt ca recluziunea tatălui. 
Evident, mai bine ar fi fost ca niciodată să nu fi știut nimic despre 
aceasta. Dar ne îndoim că, în cazul dat, ar fi fost posibilă o tăinuire a 
adevărului. 

„Mai târziu, ca adolescent și ca adult, a evitat să abordeze o 
discuţie pe această temă. EI a trăit faptul ca pe o umilire și o vexaţiune 
profundă. Se prefăcea întotdeauna că ignoră acel fapt, despre care nu 
le-a vorbit niciodată nici măcar prietenilor lui intimi“. 

Ne aflăm în faţa unui fapt extrem de interesant, pentru că, dacă 
băiatul era revoltat, dacă ar fi simţit ca pe o injustiție ceea ce s-a petrecut 
cu tatăl său, pe bună dreptate ar fi trebuit să insiste asupra ipotezei că 
tatăl său fusese închis pe nedrept. Dar, pesemne, era puternic influențat 
de tradiţie și de concepţiile burgheze și nu a putut domina aceste 
concepţii, spre a discuta lucrurile într-un mod deschis și liber. Nu se 
poate să vorbeşti despre toate cele; există lucruri despre care ar fi 
nesăbuit să vorbeşti. La băiatul acesta, care începe să iasă din cadrul 
societăţii, înscriindu-se într-o mişcare de revoltă, putem decela limpede 
o anumită ezitare în atitudinea sa. Evenimentele exterioare au o 
importanță capitală în structurarea atitudinilor. Probabil că el ar fi păşit 
pe calea cea bună dacă tatăl său nu ar fi fost băgat la închisoare și dacă 
nu s-at fi simţit oprimat din cauza religiei sale. 

„Recalcitranţa sa din ultimii doi ani a dispărut brusc, copilul 
copleşind-o cu o tandreţe fără seamăn pe mămica lui, atât de tânără și 
de frumoasă, față de care se arăta ascultător și potolit“. 

Vedem aici manifestarea trebuinţei de a se atașa de cineva, nu de 
un cerc de oameni mai larg, ci de o persoană unică. Structura sa este de 
aşa natură încât nu se poate atașa decât de o singură persoană. Dacă i se 
ia pentru un anumit timp tatăl, el își caută altul. Dacă mama lui era 
ocupată, încerca să câștige simpatia ucenicului; are mereu nevoie de 
cineva față de care să se ataşeze. 

După ce tatăl a fost eliberat, printr-o muncă neîncetată a putut 
depăși greutăţile materiale generate de absenţa sa. Dar acea îndelungată 
opresiune care planase asupra familiei dispăruse ea, oare? 

Dificultăţile materiale prin care trecuse îl făcuseră pe băiat să 
simtă iarăși povara circumstanțelor exterioare. 

„Copilul s-a reanimat“. 

Încă nu suntem cu totul satisfăcuţi, deoarece nu știm ce semnifică 
această reanimare, nu cunoaştem de ce ea s-a produs. Copilul încă nu 
ştie ce atitudine să adopte, întrucât în memoria sa tatăl său trăieşte ca 
acea fiinţă care l-a răsfăţat. 

„În primii ani de școală era printre cei mai buni elevi; ulterior, s-a 
situat printre submediocri, pentru ca acum să-l vedem înviorat şi vesel“. 
Aceasta coincide cu perioada întoarcerii acasă a tatălui său. 

„Fiind ascultător și sârguincios, curând s-a numărat printre 
fruntașii clasei“. 

Este cu putință să fi avut și un institutor pe care îl simpatiza. 

„A fost lăudat în repetate rânduri, pentru rezultatele bune, de către 
institutorul pe care el îl stima mult, iar aceste laude l-au stimulat“. 

Iară a găsit o persoană care să se ocupe de dânsul. Pare să fi fost 
salvat de dragostea și afecțiunea ce i s-au arătat. 

„În toamnă, la liceu, a avut un start bun“. 

Singurele noastre temeri se referă la evoluţia lui pe mai departe: 
ce se va întâmpla dacă nu reuşeşte să ocupe la școală o poziţie în care 
să fie stimat? S-ar putea să aibă un diriginte care să nu-i fie pe plac sau 
să aibă greutăţi legate de religia sa și astfel să se simtă dezavantajat. S-ar 
putea să dea peste unele obstacole sau să nu găsească metoda potrivită 
pentru munca sa școlară. Mai târziu, în viaţă, de asemenea va putea 

cunoaşte situaţii în care căldura afectivă să-i lipsească. Sunt rezervele 
noastre cu privire la viitorul evoluţiei băiatului. 

„În luna noiembrie, tatăl său a căzut grav bolnav“. 

Experienţa pe care am acumulat-o ne vine în ajutor, arătându-ne 
că în cazul în care un asemenea copil pierde contactul cu cei care îi 
asigură căldura afectivă, pierdere cauzată de boala tatălui, ca și de faptul 
că mama trebuie să se ocupe în primul rând de bolnav, nemaiputându-și 
răsfăţa copilul, acesta poate trece printr-o situație nouă, adesea foarte 
grea pentru dânsul. Tocmai în astfel de conjuncturi au loc eșecurile. 
Pentru noi faptul este de înțeles: tatăl e bolnav grav, mama trebuie să se 
ocupe de dânsul, iar copilul este din nou izolat. Dacă ar avea şansa ca 
în această perioadă să aibă la școală un diriginte care să se poată ocupa 
de dânsul, dificultatea ar fi ușor de depășit; dar, pentru moment, nu 
cunoaștem nimic în această privință. 

„În timpul unei călătorii, tatăl, în vârstă acum de 40 de ani, a făcut 
un ictus şi a rămas hemiplegic“. 

Înţelegem prea bine ce înseamnă, într-un cămin, îmbolnăvirea 
capului familiei, a susținătorului acesteia, mai ales când este vorba de 
o familie unită. Înţelegem, de asemenea, consecinţele acestui eveni- 
ment. 

„La faliment l-au dus marile sacrificii materiale pe care a trebuit 
să le facă pentru numeroșii săi frați și surori, mai nevârstnici, precum 
și pentru părinţii săi“. 

Iată explicaţia care ar fi trebuit dată copilului, ceea ce i-ar fi 
înfățișat în propriul său tată un bărbat drept şi cinstit. 

„Nervii încordaţi din cauza procesului, care a durat mai mulți ani, 
vexaţiunile, regretul de a nu-şi mai putea ajuta părinţii, fraţii și surorile, 
surmenajul şi acea particularitate nefericită de a nu se fi putut confesa 
altuia, nici chiar soţiei sale, pe care, de altfel, o alinta mult, grijile care 
îl împovărau, toți acești factori au pricinuit desigur prăbușirea fizică a 
acestui bărbat, până atunci perfect sănătos“. 

Aici se termină referatul din care am extras citatele pe care vi 
le-am expus, iar de aici încolo trebuie să recurgem la supoziţii. Dacă 
băiatul se simte în apele lui la şcoală, el va depăși situația dificilă în care 
se găsește. Dacă va abandona școala, va fi nevoit să se supună destinului 
său și să se mulțumească cu o funcţie de subaltern, situaţie în care va 
suferi nespus. 

Ştim că are un stil de viaţă automatic, care se manifestă prin 
nevoia de a găsi o persoană de care să se atașeze. Nu vom fi surprinși 
să constatăm că din nou reînvie în el acea revoltă pe care am mai 
întâlnit-o la dânsul, în cazul în care se va simți iarăși dezavantajat sau 
dacă îl încearcă un puternic sentiment de inferioritate. Dacă, însă, are 
parte de o situaţie favorabilă, cineva ocupându-se de el, este posibil ca 
băiatul să-și urmeze drumul în viaţă în așa fel încât nimeni să nu aibă 
a-i reproşa nimic. 

Mai târziu poate că va progresa într-un mod satisfăcător. Dacă se 
va găsi într-o situaţie care să-i convină, nu va întâmpina dificultăți 
deosebite în exercitarea profesiunii sale. Mai grea pentru dânsul va fi 
soluționarea problemei afecțiunii, dat fiind faptul că va căuta mereu să 
se facă răsfățat. Va fi mereu în căutarea unei femei care să se poarte cu 
el întrucâtva ca mama sa, la care, cum am văzut, găsea împlinirea 
tuturor dorințelor lui de copil. Dar o astfel de situaţie nu s-ar putea ivi 
decât printr-o fericită coincidență. 

Nu ne supără faptul că a trebuit să exersăm pe marginea unui 
fragment de referat, etalându-ne paleta de cunoştinţe în materie de 
psihologie individuală. Aș dori să profit de prilej ca să subliniez că este 
mai puțin important de a ști dacă am ghicit tot ceea ce ar putea avea loc 
ulterior. Ne satisface fie şi numai faptul de a fi putut scoate în evidență 
detaliile cazului respectiv cu mai multă precizie ca de obicei. La fel 
procedăm și în viață, întâlnind fiinţe omenești din a căror existență nu 
sesizăm decât un fragment și în legătură cu care restul suntem nevoiți 
să-l ghicim. Niciodată nu ne este dat să găsim un portret perfect, iar 
concluziile trebuie să le tragem noi înşine, cu osteneala de rigoare. 


i 
j 
i 
i 


XVIII. ENURETICUL (PIŞORCOSUL) 


„Emil are 12 ani și suferă de enurezie“!. 

Când auzim vorbinduse de enurezie, putem presupune, bazân- 
du-ne pe propria-ne experiență, că avem de-a face cu o dinamică psihică 
al cărei scop este stabilirea unui contact cu mama, deși pe o cale mai 
puţin obișnuită. Băiatul despre care discutăm aici ne vorbește prin inter- 
mediul enureziei lui. Este ca și cum el ne-ar vorbi în „jargonul vezicii 
urinare“. Putem considera că toate formele de exprimare ale unui 
subiect sunt varietăți de limbaj. În cazul pe care îl avem în vedere, 
respectivul limbaj semnifică: „Nu sunt destul de mare, trebuie încă să 
fiu supravegheat!“ În general, mama este obligată să se trezească de 
două sau trei ori pe noapte, să supraveghere copilul şi, la nevoie, să-l 
trezească. Copilul își încarcă mama cu o treabă suplimentară, 

Enurezia nu este o maladie organică și știm că enureticul îşi poate 
foarte bine controla vezica în timpul zilei. Problema care se pune este 
de a ști de ce nu poate face același lucru în timpul nopții. Motivul constă 
în faptul că se află într-o tensiune psihică, tensiune care îi face 
imposibilă reținerea de la actul de a urina. 

De unde provine această tensiune? Ştim cu ce constanță persistă 
copiii în enurezia lor. Prin aceasta ei caută un contact uman, doresc 
atașarea de cineva, doresc să-l încarce pe acel cineva cu o activitate 
suplimentară (remarca unui bolnav: „ei vor să-și creeze un fel de 
sucursală la unul din semenii lor“). Din nou avem de-a face cu tipul 
copilului răsfățat. Dacă descoperim un asemenea efort spre a se face și 

mai răsfăţat, știm că este vorba de un copil care întâmpină oarecare 
dificultate în menţinerea ataşamentului în care este interesat. Suntem 
destul de stăpâni pe domeniul nostru de investigaţie ca să putem spune 
că enurezia reprezintă probabil un atac care rezultă dintr-o atitudine 
adoptată de un copil în scopul monopolizării cuiva. Aceluiași tip îi 
aparțin și copiii care nu au astâmpăr noaptea, care scot țipete în timpul 
somnului (pavor nocturnus) și care, prin zgomotul făcut, încearcă să 
stabilească legătura cu ceilalți. Este un limbaj exercitat de un alt organ. 
Semnificativ este modul în care reuşeşte copilul să facă aceasta. Există 
aici un raport cu o inferioritate a vezicii urinare şi cu centrii nervoși care 
o comandă. Am fost cel dintâi care (în 1907) a arătat că la enuretic 
găsim o slăbiciune a coloanei lombare. Am subliniat, de asemenea, că 
enurezia se găsește în raport cu spina bifida? sau cu un neg congenital 
al acestei zone anatomice (profesorul Fuchs împărtășește această 
părere). Pe de altă parte, trebuie să înțelegem cum reușește copilul să 
vorbească în acest „jargon al vezicii urinare“. Constatăm acest fapt 
îndeosebi Ja copiii cărora li s-a atras atenţia asupra importanţei funcţiei, 
ca și atunci când mama și-a dat osteneala să-l ţină pe copil curat 
noaptea, ea supraestimând importanţa suprimării enureziei. În felul 
acesta copilul ajunge în mod automat la ideea: aici e ceva de făcut în 
favoarea mea, este un punct în care aş putea ataca. Se înțelege că la toţi 
acești copii sunt totdeauna de descoperit semnele răsfățatului. 

Să nu rămânem la dogme și să vedem cum stau în continuare 
lucrurile, care este realitatea. 

Deci băiatul are 12 ani. Nu trebuie să pierdem din vedere că avem 
de-a face cu un copil răsfăţat care, de când este enuretic, are impresia 
că nu este suficient de iubit. Se pot deduce de aici câteva elemente. 
Băiatul are, probabil, un frate sau o soră mai mici decât dânsul. Sunt 
motive care îl determină pe un copil răsfățat să înceapă lupta, ori el îşi 
acuză părinții în mod manifest, prin deficienta sa, că îl răsfață mai 
puţin. O acuzaţie este identică cu un atac; deosebirea este nulă. Copilul 
se socoate expulzat din poziţia pe care o deţinea. Poate că are un tată 
vitreg sau o mamă vitregă. Nu avem o regulă fixă; important pentru noi 
este să știm ce se petrece; trebuie să descoperim de ce copilul este 
actualmente mai puţin răsfățat. Băiatul are un scop ideal fictiv (idealul 
său se identifică cu intenționalitatea sa), idealul este acela de a fi 
răsfăţat, de a avea pe cineva care să-i stea la dispoziţie. Se impune să-i 

schimbăm acest scop, să-i indicăm un alt scop, așa încât să se poată face 
folositor semenilor. 

„Niciodată noaptea, ci exclusiv ziua“. 

Este o informaţie care influenţează puternic maniera noastră de a 
gândi. Ziua copilul trăiește o mare tensiune, pe când noaptea pare 
mulțumit. Ne putem face tot felul de idei și să presupunem că adesea, 
noaptea, copilul doarme cu mama sa, pe când ziua dorește să se facă 
remarcat într-un mod dezagreabil, ca şi cum ar voi să spună: „Ocu- 
paţi-vă mai mult de persoana mea!“ Ziua lupta lui este mai intensă. 

„Adesea enurezia se însoţeşte cu emisia de materii fecale“. 

Din aceleași motive el se face, de asemenea, remarcat prin 
murdărirea cu materii fecale. Lupta o duce într-o stare de completă 
descurajare. Stabilirea, în acest caz, a diagnosticului de imbecilitate 
depinde de ideea pe care ne-o facem despre tulburările lui. Ne întrebăm: 
de ce n-o face noaptea? Nu de puţine ori vedem că, absorbiți cu totul de 
joc, copiii își pierd orice control asupra funcţiilor fiziologice. Pornind 
de la aceste detalii, putem constata că avem aici de-a face cu o funcţie 
socială. Or, trebuie să considerăm ca fiind anormală o funcţie care îşi 
dă curs în afara oricărei conduite legitimate din punct de vedere social. 

„Băiatul este ilegitim“. l 

S-ar putea ca acest copil să fi crescut fără dragoste, fără căldura 
afecțiunii, fără acea atmosferă de tandrețe creată în mod normal în jurul 
copiilor în primii lor ani de existenţă. Dar și printre ilegitimi găsim copii 
răsfățaţi. Va trebui, prin urmare, să obţinem clarificări în această 
privință. 

„Tatăl său a căzut pe câmpul de onoare, în război, iar mama sa s-a 
recăsătorit“. 

Ipoteza se confirmă: copilul are un tată vitreg. 

„Din această a doua căsătorie s-au născut doi copii: un băiat, care 
are vârsta de opt ani, şi o fetiţă, care are șase ani“. 

Amintindu-vă că am pomenit mai înainte de o acuzare, vă veţi 
convinge şi mai mult că modul nostru de a interpreta cazul de faţă este 
judicios. Probabil că băiatul are motive pentru acuzaţia sa, motive pe 
care el le resimte. Îmi amintesc de cazul unui băiat care își pierduse 
mama pe când avea numai două săptămâni. Tatăl se recăsătorise 
imediat și nimeni nu știa că băiatul are mamă vitregă. Nici lui nu i s-a 
spus, niciodată, cum stau lucrurile. Mai târziu s-a născut un al doilea 

copil. Cu prilejul unei consultaţii, băiatul mi-a spus că până la vârsta de 
14 ani a trăit cu ideea că acea femeie nu era mama lui bună, ci o mamă 
vitregă și că această impresie se confirmase. Acest fapt vă arată în ce 
măsură copiii deslușesc realitatea, chiar dacă sunt bine tratați. Ei percep 
distinct nuanțele unui comportament; dacă au fraţi vitregi, simt că 
aceștia se bucură de mai multă atenţie și îngrijire din partea mamei care 
pentru ei, cei mai puțin cocoliţi, este mamă vitregă. 

„Copilul se comportă faţă de fraţii și surorile sale într-un mod 
absolut satisfăcător“. 

Deci nu constatăm o luptă între acești copii. Adesea am remarcat 
că un copil poate fi invidios și că, în pofida acestui fapt, îşi iubeşte fraţii 
și surorile. Se poate simţi dezavantajat, pentru ca, pe de altă parte, să se 
înțeleagă cu dânșii. Un astfel de sentiment poate avea consecinţe 
diferite. O fetiță în vârstă de cinci ani, copil unic la început, avea o soră. 
Mai târziu s-a aflat că acea fetiță a ucis trei fetiţe nou-născute, ca și cum 
ar fi vrut să spună: „Toate fetele trebuie să dispară“. Faţă de sora ei, 
dimpotrivă, s-a comportat impecabil. Omorurile le-a săvârșit cu o 
abilitate deosebită, nefiind descoperită decât în timp ce comitea cea de 
a treia crimă3. 

„Tatăl vitreg era, la început, foarte sever față de dânsul“. 

Băiatul a trăit o perioadă tristă; situaţia lui s-a agravat din: 
momentul în care a avut un tată vitreg, moment din care a început și 
acuzarea sa. 

„Însă, datorită intervenţiei mamei, situația lui s-a îmbunătățit“. 

După cum ne putem închipui, această îmbunătăţire nu era de o 
asemenea natură încât băiatul să beneficieze de ea în mod permanent. 

„În general, copilul a trăit departe de casă, fie la o mătuşă...“ 

La începutul existenţei sale el trebuie să se fi simţit bine. La 
mătuși sau la bunici copiii sunt, în general, bine trataţi. 

„... fie la orfelinat“. 

Nu aș putea afirma că lucrurile au stat la fel în orfelinat. Nu am 
cele mai bune păreri despre aceste instituții. Domneșşte aici o anumită 
disciplină, care interzice ca vreun copil să-și ude aşternutul sau să se 
murdărească. Disciplina aceasta era prea severă pentru copilul despre 
care discutăm. Probabil că şi mătușa sa a acordat prea mare importanță 
acestor lucruri. Am putut observa.că în cazul în care se încearcă să i se 
demonstreze unui copil importanţa alimentării, copilul va manifesta 

dificultăţi în această privință. Cei care vor să fie stăpâni pe funcţiile lor 
organice sau pe mădularele lor, vor refuza să primească ordine 
referitoare la acestea. Vom putea vedea cum, noaptea, se scoală într-o 
stare de semisomn, așezându-se pe olița lor, fără a avea nevoie de 
asistență. Dar când este trezit şi pus pe oliță, intervine refuzul, însoțit 
de crize de furie. 

Nu ne este îndeajuns de clar unde s-au comis erori în educarea 
acestui copil. Probabil că, de la o situație plăcută, el a trebuit să treacă 
la una prea puţin agreabilă pentru dânsul. 

„Copilul frecventează în prezent prima clasă de liceu“. 

Cred că este cam târziu pentru vârsta lui. Clasa aceasta el ar fi 
trebuit s-o urmeze la vârsta de zece sau unsprezece ani. Putem admite 
ca sigur faptul că, din moment ce a ajuns să frecventeze liceul, nu este 
nici idiot, nici imbecil şi nici măcar debil mintal. Este verosimil faptul 
că ar fi fost un elev mai bun în cazul în care nu ar fi avut de suferit în 
permanenţă acea tensiune psihică pe care o cunoaștem. 

„A trebuit să repete prima și a treia clasă la școala primară“. 

Aceasta se corelează cu ipoteza noastră, potrivit căreia el a suferit 
de pe urma unei anumite tensiuni și că nu s-a putut consacra îndeajuns 
activităţii la școală; mai ales dacă a avut de-a face și cu un institutor 
sever. Ceea ce l-a descurajat şi mai mult. Desigur că aceste circumstanţe 
nu i-au adus nimic bun nici acasă. 

„În prezent face progrese mulțumitoare la învățătură.“ 

Probabil că dirigintele este un om cumsecade. 

„Are prieteni“. 

Începe să-și recapete speranţa şi să privească viaţa cu mai mult 
curaj. 

„Adesea, la școală sau pe stradă, face grimase“. 

Și grimasele prezintă o formă dinamică pe care o putem considera 
un limbaj. Ce vor să spună strâmbăturile lui decât că băiatul cere să fie 
privit, să sară în ochii celorlalți? El joacă un rol, un rol de comedie, spre 
a atrage atenţia semenilor. Fenomenul este analog cu acela al enureziei 
şi cu murdărirea cu excremente. E] ar dori să se situeze cât mai în prim 
plan. Are impresia că nu este luat în seamă și luptă spre a se face 
remarcat. | 

„Din informaţiile ce ne stau la dispoziţie, ar fi început să meargă 
la vârsta de 11 luni și a început să vorbească destul de târziu“. 

Există copii a căror dezvoltare a limbajului este reglată de 
împrejurările exterioare (mutism). Am fi avut înţelegere chiar şi pentru 
cel care ar fi susținut că acest băiat este imbecil, cu toate că nu este 
cazul. 

„Are, pe deasupra, un defect de pronunțare a cuvintelor. Când 
vorbește, limba i se împiedică de dinţi“. 

Este ceea ce numim „a fi peltic“. Nu înţeleg de ce nu s-a trecut la 
remedierea unui asemenea defect de vorbire; ar fi trebuit să i se arate 
copilului, cu blândeţe, cum trebuie să-și țină limba când vorbeşte sau 
să fie pus să se folosească dispozitivele destinate remedierii acestei 
metehne. Este lesne de înlăturat acest defect care, în cazul pe care îl 
discutăm, trebuie să fi accentuat sentimentul de inferioritate. Fără 
îndoială că pelticia a fost ţinta unor reflemeli și că aceste zeflemeli i-au 
măcinat curajul. 

„Tatăl său ar fi prezentat același defect de pronunție“. 

Nu defectul de pronunție s-a transmis pe cale ereditară, ci forma 
limbii sau conformația maxilarului. Orice defect de pronunție este 
favorizat de o dispoziție organică specială. La gângavi constatăm foarte 
adesea fie o conformație anormală a bolții maxilarului sau a laringelui, 
fie anomalii dentare. Toate acestea contribuie la stânjenirea meca- 
nismului pronunţiei normale şi deschid calea unui defect de vorbire. 

„Boli ale copilăriei: rujeolă, varicelă, precum şi pneumonie. 
Ablaţia unor vegetaţii adenoide și amigdalectomie, acum trei ani“. 

Asemenea informaţii nu trebuie trecute cu vederea. 

„Copilul este plăpând, astenic şi lasă impresia că este timid şi 
anxios“. 

Nici nu ne aşteptam să ne dea impresia unui copil curajos. Dacă 
în ultimul timp starea lui psihică s-a îmbunătăţit pe acest plan, este 
probabil pentru că este în progres la învăţătură. 

„Din cauză că maxilarul lui superior este mai proeminent decât 
cel inferior şi că ţine gura aproape în permanenţă deschisă, lasă impresia 
de prostănac“. 

Vedeţi, așadar, că prezintă anomalii ale osaturii feţei. Aspectul 
de nerod trebuie să fi contribuit la însingurarea copilului. 

„Examen organic general: nimic de semnalat, reflexe normale; 
încă nu s-a efectuat o examinare din punct de vedere neurologic; nici o 


184 


PSIHOLOGIA $COLARULUI GREU EDUCABIL 


examinare rinolaringologică. Un frate al mamei copilului a suferit de 
nefrită“. 

Este extrem de interesant, din punctul de vedere al psihologiei 
individuale, faptul că la enuretici găsim o inferioritate a întregului 
sistem urogenital (de exemplu, inferioritatea unui rinichi), fapt asupra 
căruia am și insistat în studiul meu asupra „inferiorităţii organelor“€. 
Aceste inferiorităţi sunt uneori cauza unor maladii, ceea ce nu înseamnă 
că enurezia este ea însăși consecinţa unei maladii organice. Există o 
inferioritate embrionară care favorizează apariția enureziei. La enuretici 
se mai constată și o debilitate a tractului digestiv, precum și a aparatului 
genital. Slăbiciunea aparatului genital este prezentă aproape în 
totalitatea cazurilor. 

Să vedem acum în ce mod putem discuta cu mama copilului și să 
stabilim dacă acest copil este un caz cu adevărat disperat. Vom încerca, 
pe de altă parte, să ne dăm seama dacă situația băiatului s-a îmbunătățit 
în ultima perioadă, dat fiind faptul că avem semne pozitive în acest 
sens, cum ar fi acela că și-a făcut prieteni și că randamentul său școlar 
este mai bun. Se pune şi problema de a o determina pe mamă să-l facă 
pe copil să înțeleagă că el are valoarea sa și să-i demonstreze că nu este 
neglijat. Ar trebui, de asemenea, să o facem pe mamă să obțină de la 
soţul ei o conduită mai benefică față de copil, să-i facă acestuia uneori 
plăcerea, de exemplu, de a-l lua cu el la plimbare, duminica. În aceste 
condiţii copilul va renunţa la atitudinea lui acuzatoare și nu va mai strica 
buna dispoziție din familie. 

Va trebui să-l încurajăm pe băiat să obțină succese, să-i propunem 
un scop de care să fim siguri că poate fi atins. Vom încerca să-i 
conturăm cu precizie acest scop și îl vom întreba dacă este capabil să 
stabilească raporturi amiabile cu părinţii. Dacă vom reuși să-l facem 
mai prietenos, el însuși va face eforturi de a evita să le facă altora 
necazuri. Putem presupune că nu-și va păta cinstea în fața dirigintelui,; 
el nu se terfelește decât în cazurile în care este complet descurajat. 

Vedeţi, prin urmare, care sunt punctele cele mai importante ale 
demersului nostru: să obţinem din partea părinţilor o atitudine mai 
favorabilă față de copil și să-l încurajăm pe acesta, făcându-l să 
înțeleagă importanţa pregătirii pentru o profesie. 

Dr. A. (adresându-se mamei): Am dori să discutăm referitor la 
băiat. Cum merge el cu şcoala? 

Mama: În ultimul timp şi-a dat silința să meargă mai bine. 

Dr. A: Şi-a exprimat până acum vreo dorinţă cu privire la ceea ce 
ar vrea să facă în viaţă? 

Mama: Ar vrea să se facă electrician. 

Dr. A: Înseamnă că are ambiţie. Pricepe câte ceva din meseria 
aceasta? 

Mama: Da, dovedește ceva interes pentru această meserie. 

Dr. A: Acasă, pune el mâna să vă ajute? 

Mama: Da. 

Dr. A: Este bucuros când i se recunosc meritele și este lăudat? 
Mi-ar plăcea să fie lăudat mai des copilul acesta. E însetat după laude, 
ar vrea să fie tratat cu tandreţe și sensibilitate. Cum vă înțelegeţi 
împreună? 

Mama: E ascultător. Te poți bizui pe dânsul. 

Dr. A: Are grijă de ceilalți copii? Se înţelege cu ei? Nu este prea 
izolat? 

Mama: Cel de al doilea băiat al nostru nu se uită la ce spune el, îl 
lasă rece. 

Dr. A: Secunzii sunt mult mai îndrăzneţi, mai iuți, mai rapizi în 
acțiune. Cum doarme? 

Mama: Sforăie de zăngăne ferestrele. A avut vegetaţii adenoide. 

Dr. A: Unde doarme? 

Mama: În aceeași încăpere cu mine. Cred că îi este teamă de tatăl 
său vitreg; de altfel e foarte fricos. Înainte a stat la rude şi mătuşa lui a 
fost foarte bună cu dânsul. Pe urmă a intrat la orfelinat. 

Dr. A (punctul de cotitură al situaţiei copilului a fost orfelinatul): 
Nu l-am putea face pe soţul dumneavoastră să priceapă că trebuie să se 
comporte în așa fel încât copilului să nu-i mai fie teamă de el? E un 
băiat de treabă, care are nevoie de un tratament tandru, de amabilitate. 
În acest sens se poate face câte ceva. Dacă soţul dumneavoastră ar 
consimți să-l ia într-o duminică la plimbare, făcându-i o plăcere, ar fi 
cât se poate de bine. Băiatul nu trebuie bătut, și nici să se strige la el. A 
pornit-o pe calea cea bună şi se va dezvolta bine. Ce poziţie ia când 
doarme? l 

Mama: Doarme culcat pe burtă. 

Dr. A: Întoarce vieții dosul; se ascunde. 

Mama: Își trage şi cuvertura pe cap. Este temător de când a fost la 
orfelinat. 

Dr. A: Încercaţi să nu-i mai faceţi morală, să nu-l mai mustraţi 
pentru orice fleac. Cât despre mine, i-aş spune: „Eşti un băiat capabil!“ 
L-aş lăuda și i-aş dovedi că țin la el. Un astfel de copil are nevoie de o 
dovadă de afecțiune. Dacă ar avea-o, totul ar merge mai bine în ceea ce 
îl priveşte. Nu are tendinţa de a vă abandona? 

Mama: Când îi spun că îl voi duce din nou la orfelinat se 
îngrozeşte. 

Dr. A: Eu nu l-aş ameninţa cu aşa ceva. Are același comportament 
la școală ca acasă? ` 

Mama: La şcoală îi este frică pentru că nu poate ieși din clasă 
oricând. Şi nu îndrăzneşte să ceară voie de la profesor. 

Dr. A: Poate că ar fi bine ca profesorii să fie avertizați din partea 
spitalului că este vorba de un enuretic. (Mama pleacă.) 

Dr. A (adresându-se lui Emil): Bună ziua! Eşti silitor la 
învățătură? Ce-ai vrea să te faci? 

Emil: Mecanic. 

Dr. A: Bravo! Eşti în stare? Cum merge cu scrisul? 

Emil: Nu prea bine! 

Dr. A: Dar cu desenul? 

Amil: Destul de bine. 

Dr. A: Poţi să te faci mecanic, dar pentru asta trebuie curaj, cu 
frica nu faci nimic. Nimeni nu-ţi vrea răul. Ai putea să înveţi să nu-ţi 
mai fie frică? Nu trebuie s-o faci pe puştiul în fața profesorilor! Eşti 
de-acum băiat mare, nu mai eşti un sugaci. Chiar dacă mai iei și note 
rele, gata cu frica! Şi eu luam uneori note rele, dar mă înverşunam să 
învăţ mai bine și după aceea luam note bune. Niciodată nu trebuie să-ți 
fie frică! Când te apucă frica, te commporți ca un puștiulică. Cât timp 
mai ai de frecventat şcoala? 

Emil: Îndă doi ani, apoi intru ucenic. 

Dr. A: La gimnastică cum merge? 

Emil: Am luat nota 2! 

Dr. A: Ai mulţi prieteni? 

Emil: Am şi prieteni răutăcioşi, care mă bat. 

Dr. A.: Te certi cu dânşii? 

Emil: Câteodată. 

Dr. A: Nu trebuie să le faci altora rău. Poţi să te certi fără să rănești 
pe cineva.Disputele sunt, într-un fel, exerciţii de gimnastică. Te cerţi și 
cu fratele tău? 

Emil: Are opt ani. 

Dr. A.: Atunci înseamnă că tu eşti cel mare. E frumos să te cerţi 
cu dânsul? 

Emil: Şi el e răutăcios. El se ceartă cu mine! 

Dr.A: Se pare că nu e atât de fricos ca tine. Trebuie să încerci să 
faci progrese la învățătură. Dacă el, la cei opt ani ai lui, se poate purta 
ca un om mare, cu atât mai mult ai putea să o faci tu. Să revii aici peste 
o lună şi să-mi spui cum merg lucrurile, dacă ai prins curaj și dacă te 
porți ca un bărbat în toată firea și nu ca un mucos. Încearcă, apoi îmi vei 
povesti cum ai reușit. (Băiatul iese.) 

Deocamdată ne aflăm în faza încurajării. Dacă i-am vorbi de 
defectele lui, am fi departe de a-l încuraja. Dacă revine după o lună şi 
constatăm că a făcut progrese, atunci vom putea să abordăm şi 
problema defectelor lui. 


NOTE 


1 Urinare involuntară, în timpul somnului, care în cazul unor copii poate 
căpăta caracter sistematic. Unii autori utilizează termenul enurezis. Se întâlnesc 
şi cazuri de enurezie diurnă. (Nota trad.) 

2 Malformaţie congenitală a canalului spinal, constând în absenţa sudării 
arcurilor vertebrale la una sau mai multe vertebre; malformaţia se întâlnește în 
special în zona lombosacrală. (Nota trad.) 

3 Cazul respectiv este pe larg înfățișat în Alfred Adler, Cunoașterea 
omului, capitolul „Trăsături de caracter de natură agresivă“, paragraful 
consacrat geloziei. (Nota trad.) 

4 Studiu dat publicității în 1907. (Nota trad.) 

XIX. ENUREZIA — MIJLOC 
DE COMUNICARE 


„F., în vârstă de 12 ani, s-a prezentat la consultație pe motiv de 
enurezie“. 

Este, pesemne, un copil bătăios, desigur răsfățat mai înainte și pe 
care anumite evenimente l-au făcut să piardă privilegiul acestui 
tratament. De atunci nu se mai simte în apele lui și începe să-şi atace 
mama în așa fel încât să o oblige să se ocupe de dânsul chiar și în timpul 
nopții. Este necesar să identificăm semnele care să ne permită să 
susţinem că avem de-a face cu un copil răsfățat, anume: descurajarea, 
invidia din partea unui copil mai mic, mofturile în ceea ce privește 
alimentaţia, încercarea de a se situa în centrul atenției, căutarea 
simpatiei altora. 

„+. enurezie pe care adesea o manifestă și în timpul zilei...“ 

Când descoperiţi că un copil manifestă enurezie diurnă, este semn 
al unei lupte de o extremă violență. Nu se mulțumește să-i deranjeze pe 
cei din juru-i noaptea, ci o face și în timpul zilei. Trebuie neapărat să 
stabilim dacă nu cumva prezintă deficiențe psihice. Bolile organice care 
provoacă asemenea enurezii sunt foarte rare. 

„... din când în când şi noaptea“. 

Lupta violentă o duce ziua, probabil pentru că în timpul nopții se 
găseşte într-o situație mai favorabilă, calmându-se. Nu ne-ar mira să 
auzim că lupta aceasta o duce într-un mod conştient şi că trăsătura 
dominantă a caracterului său este aroganța. Pentru că aroganţa este o 
formă de luptă cvasiconștientă. l 

„Dacă lângă dânsul se găsește mama, ori când băiatul este la 
şcoală, niciodată nu urinează pe el“. 

Este semnul că enurezia lui este motivată de elemente psihice. 
Dacă mama copilului se află în preajmă-i, nu are nevoie să caute să și-o 
apropie. Iar la școală probabil că se simte bine. Poate că e un elev bun 
sau poate că vrea să evite o exmatriculare. 

„Mama este divorțată“. 

Neînţelegerile din familie au o influență cât se poate de rea asupra 
copiilor. Soții care se ceartă se ocupă, în general, puţin de copiii lor și 
își manifestă indispoziţia față de ei. Este de subliniat faptul că printre 
copiii-problemă, delincvenţi, nevrotici, perverși sexual, bețivi se găsesc 
adesea copii din căsniciile nefericite, dezorganizate. Vom căuta să 
vedem dacă nu cumva băiatul de care ne ocupăm a fost supraîncărcat, 
supraîncărcarea fiind totdeauna motiv de agravare a stării copiilor, 

„EI locuiește la bunici“. 

Se cuvine să ne amintim că bunicii se poartă adesea foarte 
afectuos cu nepoții. Nu întotdeauna, pentru că în cazul în care mama 
răsfaţă copilul, bunica îi face fiicei sale reproșuri pe această temă, iar 
dacă mama nu răsfaţă pe copil, atunci bunica este aceea care face lucrul 
acesta. 

„Mai înainte copilul dormea în aceeaşi încăpere cu părinții“. 

Aceasta dovedește că băiatul este răsfăţat, fie pentru că, datorită 
propriilor eforturi, s-a putut atașa de mamă, fie pentru că părinții țineau 
ca băiatul să le stea aproape. 

„Acum copilul doarme singur“. 

Circumstanța aceasta nu ne este indiferentă și joacă un anumit rol 
în etiologia enureziei. Dacă copilul ar dormi în patul mamei sale, el nu 
ar uda așternutul. 

„Copilul este puternic atașat de mama sa“. 

Se confirmă ideea că băiatul este puternic legat de mama sa. El 
încearcă să-și recâștige mama și s-o folosească spre binele său. 

„Este foarte răsfăţat de către bunici“. 

Supoziţiile noastre și-au găsit, deci, confirmarea. 

„În urmă cu patru ani, a zăcut pe un pat de spital timp de șapte 
luni, din cauza unei osteomielite la şold și femur“. 

Este vorba de o maladie cronică, caz în care copiii sunt nespus de 
răsfăţați. Astfel de împrejurări provoacă, de obicei, după însănătoșirea 

acestor copii, o teribilă senzație de carență afectivă în comparație cu 
modul în care erau trataţi pe parcursul bolii. Niciodată un copil nu va fi 
atât de răsfățat ca în cazul spitalizării pentru o maladie de felul 
osteomielitei. l 

„Într-un timp se propusese o amputare, dar copilul s-a vindecat, 
rămânând totuși cu o anchiloză importantă“. 

Are, prin urmare, și o deficiență organică. Aceasta contribuie la 
trezirea și la menţinerea la aceşti copii a unui puternic sentiment de 
inferioritate. Copiii răsfăţați au din start un asemenea sentiment, 
îndoindu-se de propriile lor aptitudini. Cum băiatul prezintă o 
anchiloză, sentimentul său de inferioritate se amplifică, el încercând să 
se sprijine şi mai mult pe alţii. Din cauza bolii, a întrerupt școlarizarea 
timp de trei ani, între vârsta de 7 și 10 ani. Evident, anii aceştia i-a 
petrecut lângă mama sa. 

Clasele auxiliare au accentuat şi mai mult sentimentul de 
inferioritate, ceea ce se întâmplă de regulă, cu excepţia cazurilor de 
imbecilitate sau de debilitate mintală. În asemenea cazuri copilul nu-și 
dă seama că se află printre copiii arierați. La Viena, de exemplu, se 
vorbește în mod curent de „clase de imbecili“ în aceste cazuri. Un copil 
normal are impresia unei degradări dacă, din nefericire, nimereşte într-o 
clasă auxiliară. Copilul nostru are, deci, destule motive să se simtă 
inferior și dezavantajat. 

„Activitatea lui la școală este bună“. 

Nu ne miră să aflăm că face progrese la învățătură, din moment 
ce este normal din punct de vedere psihic. Nu-i mare lucru să fii chior 
printre orbi!. 

„Întâmpină greutăți la aritmetică“. 

Dacă într-o bună zi va descoperi metoda potrivită lucrului cu 
numerele, va face progrese și la aritmetică, situându-se la înălțimea 
celorlalți. l 

„Când li se pun întrebări altor elevi, tocmai el se găsește să 
intervină cu voce tare, anticipând răspunsurile“. 

De aici putem deduce că avem de-a face cu un copil inteligent. 
Acest copil răsfăţat ar voi să le-o ia înainte celorlalți. Enurezia lui este 
un mijloc de atingere a acestui scop. La şcoală ocupă o poziție 
satisfăcătoare; poate fi mulţumit de el însuşi; dar şi aici ar vrea să-i 
întreacă pe alţii şi tocmai de aceea răspunde mereu neîntrebat. 

„Chiar când este vorba de amuzamente, îşi impune să joace 
primul rol“. 

Are propriu-i stil, ceea ce nu veţi găsi la prostănaci și putem face 
afirmaţia că locul său nu este la şcoala ajutătoare. Știm că, din cauza 
bolii sale, nu a putut fi suficient de pregătit pentru o clasă normală și că 
i-ar fi greu să urmeze o astfel de clasă. Ar fi necesar să se deschidă o 
şcoală pregătitoare specială pentru astfel de elevi. 

„Are un frate, cu patru ani şi jumătate mai mare decât el, care 
altădată fusese foarte răsfățat de către tatăl său“. 

Tragem concluzia că nu are nici un frate sau o soră care să-i 
urmeze. Probabil că el trăieşte cu ideea că fratele mai mare îl întrece. 
Cel mare este răsfățat de către tatăl său și nu frecventează o școală 
ajutătoare. 

„Fratele mai mare este tare chipeș. A fost nevoit să repete clasa 
întâi primară, dar acum e fruntaș la învățătură, fiind foarte serios şi 
cumpătat în ce face“. 

Ori de câte ori auzim vorbindu-se de doi fraţi, din care cel mare 
se dezvoltă bine și este imbatabil, secundul, în general, este un copil- 
problemă. Dacă secundul este acela care progresează, calcă pe urmele 
celui mare și chiar îl întrece, atunci primul-născut va deveni un copil- 
problemă. Această concepție se confirmă, o dată în plus, în cazul de 
față. Probabil că primul-născut nu se jenează să sublinieze faptul că 
fratele său urmează școala ajutătoare. 

„Copilului nostru îi place mult să o facă pe măscăriciul““. 

Manifestare frecventă la copiii care au un puternic sentiment de 
inferioritate, care nu se prea ostenesc, dar vor să se situeze în centrul 
atenţiei. Adesea la acești copii găsim trei manifestări paralele: enurezie, 
nevoia de a-i întrerupe pe alţii și bufonerie. Toate acestea sunt forme de 
exteriorizare a unei ființe slabe şi ambiţioase. Acela care are încredere 
în sine nu se va manifesta în acest fel. 

„Noaptea, adesea, scoate țipete“. 

Caută și în cazul acesta un contact. Să strigi, să o faci pe 
măscăriciul sunt dovezi ale inteligenţei lui; el procedează judicios, face 
ceea ce, fără îndoială, și noi am fi făcut dacă —fie-mi permis să mă 
exprim așa — ne-am fi găsit în aceeași situaţie și dacă am fi înțeles 
greşit această situaţie, care cere curaj. 

„La masă nu face greutăţi, nu este mofturos la mâncare“. 

Semn că în această familie nu s-au făcut erori de educaţie pe acest 
plan, nepunându-se un prea mare accent pe importanţa hranei. Dar 
copilul a făcut în această privinţă o eroare: trebuia și aici să creeze 
dificultăţi. Nu trebuie să ne mire dacă, în structura unui stil de viață, 
constatăm absența anumitor simptome care, dată fiind experiența 
noastră, ar fi trebuit să se manifeste. 

„Îşi face toaleta și se îmbracă singur“. 

În această privinţă s-a procedat, probabil, în mod satisfăcător. 

„Părinţii și bunicii dinspre tată sunt consangvini“. 

Nu are, în fond, importanță, deoarece același fapt se semnalează 
la mulţi copii. Meteahna copilului nu poate fi imputată factorilor 
ereditari. Aș dori, însă, să subliniez că descopăr întotdeauna căsătorii 
între consangvini în cazul unor oameni lipsiţi de curaj. Ei caută un fel 
de securitate în alegerea partenerului de viaţă. Şi o găsesc mai curând 
la persoanele pe care le cunosc din copilărie. Este indiciul unui slab 
sentiment de comuniune socială, familia lor reprezentând pentru dânşii 
întreaga societate. Nu vreau să neg că aceste căsătorii între consangvini 
dau copii care prezintă inferiorități organice (inferioritatea văzului sau 
auzului). Dar, după cum am putut constata până în prezent, aceasta se 
întâmplă numai în cazul în care la ambii parteneri se găsesc inferiorități 
identice. Iar, pe de altă parte, găsim copii perfect sănătoși acolo unde 
nu există astfel de inferiorități paralele. Ne opunem mariajului între 
consangvini pur şi simplu pentru că sentimentul de comuniune socială 
cere un vast amestec de sânge. Indivizii care fac o deosebire atât de 
mare între persoanele din propria lor familie şi alte familii nu au un 
sentiment de comuniune socială prea dezvoltat. 

„Copilul a suferit de varicelă și de tuse convulsivă“. 

Părinţii îi răsfață mult pe copii atunci când aceştia sunt bolnavi. 
Veţi observa că există o serie de boli ale copilăriei care îi fac în mod 
automat pe părinţi să-și răsfeţe copiii. Astfel sunt, de exemplu, 
scarlatina, tusea măgărească, urmate adesea de unele dificultăți 
caracteriale, pe care tindem să le imputăm bolii. Invers, veţi putea 
constata uneori că un copil-problemă își îmbunătăţeşte comportamentul 
după ce a trecut printr-o boală gravă. Nu vom merge totuși până la a 
susţine că scarlatina ar putea să exercite o influență favorabilă asupra 
caracterului copilului. 

„A învăţat să meargă la vârsta de 16 luni“. 

Dacă mama nu se înșală, atunci poate că băiatul a fost rahitic. 
Evident că, în asemenea împrejurări, copilul a beneficiat de o 
supraveghere specială din partea mamei, supraveghere de care acesta 
nu ar fi avut parte în împrejurări normale. 

„Abia la vârsta de trei ani a învăţat să pronunţe corect unele 
cuvinte“. 

Aceasta dovedește că nu a avut în mod deosebit nevoie de limbaj, 
deoarece dacă limbajul i s-ar fi părut necesar, ar fi învăţat să vorbească 
mai repede. Trebuie să i se fi satisfăcut toate dorințele fără ca el să fi 
avut nevoie să vorbească. La fel se întâmplă cu muţii care au auzul 
intact. Astfel de copii sunt, în general, foarte răsfăţaţi şi nu au nevoie să 
vorbească. Adesea vedem mame care se mândresc cu faptul că ele 
prevăd întotdeauna dorințele copiilor lor; aceștia vor să fie înţeleși fără 
a se obosi să scoată vreo vorbă, după cum vor ca cineva să le stea mereu 
la dispoziţie. Dat fiind însă faptul că aceşti copii nu vorbesc şi că, pe de 
altă parte, persoana aleasă execută totdeauna munca suplimentară cu 
care ei o însărcinează, devine inteligibil modul în care se constituie 
structura psihică a acestor muţi care aud şi înțeleg. Mai știm că ei pot 
să-și structureze și să-şi regleze funcţiile potrivit cu anturajul. 

Cunosc cazul unui copil născut într-un menaj de surdomuţi, el 
fiind însă perfect normal; el auzea și vorbea ca toţi copiii. Dar dacă se 
lovea, plângea fără să scoată nici un sunet, lacrimile îi curgeau pe 
obraji, faţa îi era tristă, dar de auzit nu se auzea nimic, el știind că 
zgomotul era inutil. Așadar, funcţiile se dezvoltă într-un mod diferit. 
Puteţi apela în cazul acestor consideraţii la psihologia instinctelor, 
deoarece instinctele se dezvoltă exclusiv în conformitate cu anturajul. 
Acest copil a fost scutit de necesitatea de a vorbi şi astfel limbajul său 
nu s-a putut dezvolta la timpul potrivit. 

„În prezent el vorbește cam pe nas. S-a procedat la ablația 
amigdalelor şi a vegetaţiilor adenoide, cu patru ani în urmă, dar poate 
că în scurt timp intervenţia la cavitatea nazală va trebui repetată. Tip 
uşor mongoloid“. 

Suntem întrucâtva surprinși să aflăm că este vorba de un tip 
mongoloid. Este cazul să ne temem ca nu cumva, în cele din urmă, 
copilul să nu aparţină grupului debililor mintal. Eu nu l-aș clasa cu atâta 
certitudine în categoria copiilor de tip mongoloid. Până acum nu s-a 
găsit nici un copil de acest tip care să nu fi fost debil mintal; să nu uităm, 

însă, că unii copii seamănă cu mongoloizii, fără ca din cauza aceasta să 
fie debili mintal. 
| „Are o rădăcină a nasului lată, urechi clăpăuge, buza inferioară 
proeminentă. Examenul sistemului nervos nu prezintă nimic aparte, iar 
inteligenţa este normală. Piciorul drept este rigid. Băiatului îi place să 
facă gimnastică şi a putut obține autorizația de a lua parte la exerciții în 
. măsura în care piciorul i-o permite, pe când la început orice gimnastică 
îi era interzisă“. 

Am constatat deseori că acei copii care prezintă deficienţe ale 
membrelor superioare sau inferioare se consacră cu mult zel gimnas- 
ticii. Astfel se confirmă, o dată mai mult, una din tezele fundamentale 
ale psihologiei individuale, potrivit căreia cele mai bune randamente se 
obțin atunci când se manifestă un interes special, provocat de existența 
la individ a unui organ care prezintă o anumită inferioritate anatomo- 
funcţională?. Acum câțiva ani, în orașul nostru5, dansa în faţa publicului 
un individ care nu avea decât un singur picior. 

După cum vă puteți închipui, în puţinul timp care ne stă la 
dispoziţie, nu putem pune în valoare toate potenţele copilului despre 
care discutăm. Dacă cineva s-ar oferi să-i ajute pe mamă şi pe copil, 
atunci munca noastră psihopedagogică ar fi mult înlesnită. Trebuie să 
încercăm să facem copilul mai independent și mai curajos şi, prin lecții 
suplimentare, să-l facem în stare să frecventeze școala destinată celor 
normali. S-ar impune să-i propunem un scop, spre a-i deschide ochii 
asupra modalităţilor de a ajunge la realizări mai strălucite pe latura utilă 
a vieţii. În măsura în care el va înregistra succese, obișnuințele sale 
negative nu vor mai avea rațiunea de a exista; ultimul său refugiu este 
enurezia. Dacă, însă, îi propunem un scop util, fără a o avea de partea 
noastră pe mamă, copilul nu va ieşi din impasul dificultăţilor sale. 
Vreau să-i demonstrez mamei care este adevărata structură a 
personalității copilului și să încerc să o influenţez. 

Dr. A (adresându-se mamei): Spuneti-mi, copilul dumneavoastră 
este unul dintre cei mai buni elevi ai clasei? 

Mama: Nu aş putea-o spune. 

Dr. A: Este el unul dintre cei mai buni elevi din clasa ajutătoare? 

Mama: Aici merge destul de bine, în afară de aritmetică. Sunt în 
clasă copii mai buni decât el. Institutoarea spune că dacă nu s-ar grăbi 
la citit ar fi bine... 

Dr. A: Ce meserie ar vrea să îmbrăţişeze? 

Mama: Tâmplar. 

Dr. A: Tatăl său ce este? 

Mama (cu mândrie): Tehnician dentar. Bunicul său ţine un 
magazin de mobilă. Tatăl meu spunea că ar dori ca băiatul să se facă 
tâmplar, ca să poată confecționa mobile. 

Dr. A: Deci vrea să se facă tâmplar. Are prieteni? 

Mama: Desigur, dar mereu copii mai mici decât dânsul. 

Dr. A: Are tendinţa de a se afla împreună cu alți copii? 

Mama: Nu vrea să se joace decât cu copii mai mici ca el. 

Dr. A: Frecventează vreo instituţie de binefacere? 

Mama: A frecventat „Amicii copiilor“. Acolo, într-o zi, copiii 
s-au luat la ceartă, iar institutoarea i-a tras de urechi și i-a pus la colţ. 

Dr. A: Spune el totdeauna adevărul? 

Mama: Uneori mai înșiră verzi și uscate, dar de minţit nu minte. 

Dr. A: Ştie să-și chibzuiască banii? 

Mama: Da, e foarte serios. Poate să lucreze în comerț — are capul 
pe umeri. Răspunde la telefon și i se pot încredința mici sarcini. Dar este 
foarte naiv. 

Dr. A: Cum se simte la şcoală? 

Mama: Se simte foarte bine la școală. Mai înainte a frecventat un 
curs privat. Credeam că acolo va progresa cu adevărat, dar nu s-a ocupat 
nimeni serios de dânsul. Un neurolog a stabilit că băiatul e normal şi 
ne-a sfătuit să-l dăm la școala ajutătoare. 

Dr. A: Cum îi găsiţi pe copiii de la şcoala ajutătoare? 

Mama: Sunt înspăimântători, dar nu preocupă pe nimeni. Am 
văzut acolo copii foarte întârziați la învățătură. Dacă aş fi fost sigură că 
băiatul este capabil să se descurce singur... 

Dr. A: V-aţi îndoit uneori? 

Mama: Institutorii m-au asigurat întotdeauna că el va deveni un 
bun comerciant. Se interesează de toate, ştie să discute despre o 
mulțime de lucruri și lasă impresia că este independent. Dar e cât se 
poate de naiv. 

Dr. A: Urinează des pe el? 

Mama: Da. Am fost la institutoare și m-am interesat cum se 
comportă la şcoală. Ea s-a plâns doar de faptul că vorbește cu voce tare 
în timpul lecţiilor, fără a fi întrebat, că ar trebui să se dezbare de acest 

obicei. Și la şcoală urinează pe el. Institutoarea spune că ar fi vorba de 
o slăbiciune (organică). În ultima vreme acest defect s-a agravat. 

Dr. A: Situaţia şcolară i s-a înrăutățit? l 

Mama: Face progrese. Mai înainte nu-și făcea singur temele, pe 
când acum și le face. 

Dr. A: Nu a fost depreciat pe nedrept în ceea ce priveşte 
aritmetica? 

Mama: La aritmetică sunt alții mai buni ca dânsul. 

Dr. A: Ar fi bine dacă ar putea să progreseze la această materie. 
Nu ați vrea să vă trimiteţi copilul la un cămin de zi? (dr. A dă adresa). 
Poate ajunge acolo singur? 

Mama: Da, știe să ia tramvaiul. La școală merge singur, nu-l 
conduce nimeni. 

Dr. A: În acel cămin de zi vor reuși să-l convingă că poate face 
mult mai mult și că are putinţa să frecventeze școala pentru copiii 
normali. 

Mama: Şi la „Amicii copiilor“ a obținut rezultate frumoase. A 
confecționat scena unui frumos teatru. Are ceva ce lipseşte multor 
copii, cum spune institutoarea: conștiinciozitatea. 

Dr. A: Ar fi mult mai profitabil pentru copil să frecventeze şcoala 
pentru copii normali. Celălalt băiat cum este? 

Mama: E nemaipomenit. 

Dr. A: Cum se poartă cu fratele mai mic? 

Mama: În prezent ţin unul la altul. Nu se văd decât rareori. Eu 
locuiesc la părinţii mei. Băiatul cel mare stă la bunică-sa. Fraţii nu se 
văd prea des. 

Dr. A: Fratele mai mare îl tachinează pe cel mic? 

Mama: Se arată interesat de el, chiar tremură pentru el, să nu i 
se-ntâmple ceva rău. 

Dr. A: Se comportă ca un tată. Această trăsătură de caracter se 
întâlnește adesea la primii-născuţi care ies învingători din lupta cu 
secunzii lor. 

Mama: Cel mare e bine dezvoltat. 

Dr. A: Pare să fie şi foarte popular. 

Mama: Mai popular e cel mic. Băiatul cel mare este orgolios. 

Dr. A: Nu-l tachinează pe cel mic pe tema școlii ajutătoare? 

Mama: Pe tema asta nu, dar îşi râde de dânsul în ceea ce priveşte 
piciorul, iar asta e îngrozitor! 

Dr. A: Asta se va rezolva și, de asemenea, faptul că urinează pe 
` el. V-aş sfătui să-i daţi curaj copilului, să nu-l supuneți criticilor, să nu-l 
răniți și să-l exersaţi să facă totul prin el însuși. 

Mama: Familia mea este aceea care îl sâcâie, îl critică, îl rănește 
în permanenţă în amorul său propriu. 

Dr. A: Transmiteţi-le celor din familie bunele mele sentimente şi 
spuneţi-le că ar trebui să-și mai frâneze pornirea spre critică, reproșuri 
şi jigniri. În ceea ce ne privește, vom încerca, cu metoda noastră, să-i 
ameliorăm comportamentul. 

(Mama își ia rămas bun, multumind.) 

Dr. A: Este foarte important să se ştie dacă un copil este, în 
familie, ținta permanentă a atacurilor. Nu ştiu dacă aţi văzut, la grădina 
zoologică, vreun tapir. Acest animal are particularitatea ca, atunci când 
cineva îl sâcâie, să-i întoarcă sâcâitorului dosul şi să urineze. Este 
uneori foarte jenant să-l muștruluiești pe cineva când nu este vinovat. 

Dr. A: (adresându-se copilului): Cum o duci cu școala? 

Copilul: Bine. 

Dr. A: Tu ești un băiat bun și ai putea să fii și un elev bun. Cred 
că nu prea ai încredere în tine, ţi-a intrat în cap că nu poţi reuși la 
aritmetică. Este un fleac. O să vezi că vei reuși cu uşurinţă. Te voi ajuta 
eu să devii bun la aritmetică! Atunci vom reuși să urmezi altă şcoală, 
unde iar aș vrea să te ajut. Vom porni-o cum se cuvine, te vei bucura și, 
deodată, vei vedea, o să se spună despre tine: „Ia uite ce progrese face!“ 
Aș dori să frecventezi căminul de zi pentru copii, pe care îl conduc eu; 
te poţi juca acolo, îți poţi face temele, vei fi fericit între copiii din cămin. 
Şi eu o duceam rău cu aritmetica, cineva mi-a arătat cum să procedez şi 
aşa am ajuns cel mai bun la această materie. Ce-ar spune institutoarea 
să vadă că ai ajuns cel mai bun la aritmetică? 

Copilul: Ar fi fericită. 

Dr. A: Vrei să-i faci plăcerea aceasta? 

Copilul: Da. 

Dr. A: Revin-o în câteva zile şi nu te mai mâhni dacă vreun băiat 
îți spune ceva răutăcios, pentru că o face din prostie. Dacă acasă ești 
criticat, nu trebuie să te superi şi să faci pipi pe tine. Trebuie să-mi dai 
o mână de ajutor. Se poate conta pe tine? 

(Băiatul iese.) 

NOTE 


1 „Printre orbi, chiorul este împărat“, sună o cunoscută zicală. (Nota 
trad.) 

2 Ceea ce Adler numește „Minderwertigkeit von Organen“, adică 
inferioritatea organelor. (Nota trad.) 

3 Referire la oraşul Viena. (Nota trad.) 


E- 


XX. ÎN UMBRA FRAȚILOR ȘI 
SURORILOR CU O DOTARE 
SUPERIOARĂ 


Să continuăm seria de explicații prin care aș dori să vă demonstrez 
cum procedez în tratarea unor cazuri de copii greu educabili. Am sub 
ochi o serie de referate asupra unor copii-problemă, referate pe care nu 
le-am examinat de mai multă vreme. Aș dori să supun analizei, 
împreună cu dumneavoastră, un anumit subiect, spre a vă arăta cum, 
beneficiind de experienţa pe care am acumulat-o, luăm în considerare 
amănunţit fiecare aspect, spre a descoperi relaţiile şi a îngloba toate 
manifestările într-un ansamblu armonios. Veţi vedea ce înțelegem noi 
prin „a explora“, ca şi prin „a interpreta“, noţiuni despre care au discutat 
mulţi autori, însă care — susțin eu — nu au fost suficient de bine 
înțelese. Dacă, eventual, citim expuneri privitoare la psihologia 
individuală, constatăm că unii cred că au înţeles această psihologie dacă 
vorbesc despre „tendinţa de a se pune în valoare“ sau folosesc expresii 
ca „sentimentul de inferioritate“ și „tendința de dominare“. Nu se uită 
deloc că aceste noțiuni au fost folosite de Nietzsche. Toţi cred că sunt 
stăpâni pe psihologia individuală. În ultimii ani s-a afirmat un curent 
psihologic numit curentul caracterologic, curent care practică într-un 
mod dezmăţat caracterologia. Şi în cazul acesta este invocat, fără 
excepţie, Nietzsche. Nu trebuie să ne lăsăm păcăliți, deoarece nu 
suntem obligaţi să atribuim fineţe psihologică acelora care îi citează 
numele. Oricine citează din vanitate numele lui Nietzsche, imediat este 
etichetat drept suspect. 

„Copilul despre care discutăm a suferit de multe boli ale 
copilăriei“. 

Înainte de a face menţiunea că un copil care a suferit de multe boli 
ale copilăriei înseamnă că a fost răsfăţat, aş dori să subliniez faptul că 
psihologia individuală şi-a trasat ca sarcină principală explorarea şi 
interpretarea felului în care un individ se comportă față de semenii săi, 
dat fiind că nici nu există pentru dânsul alt mijloc de exteriorizare. Ştim 
numai că este necesar ca el să stabilească raporturi cu semenii săi şi 
trebuie să vedem cum o face. Pornind de la această regulă, suntem în 
stare să identificăm date perceptibile. Când spun că cutare copil a suferit 
mult de pe urma bolilor copilăriei, văd conturându-se tabloul unei 
corelaţii sociale. În ce mod a intrat acest copil în relaţie cu anturajul 
său? 

„A avut difterie și i s-au făcut injecții“. 

Dacă referatul din care cităm a fost redactat de către părinți, atunci 
putem spune că injecțiile i-au impresionat puternic, ei văzând în acest 
tratament medical ceva înspăimântător. Fără îndoială că nu este un fleac 
să ai difterie şi să ţi se facă injecții, dar având în vedere felul în care este 
redactat referatul, tragem concluzia că autorii sunt părinții copilului, 
care vor să ne inculce impresia că odrasla lor a suferit nespus de mult. 

„În perioada de convalescență au survenit tulburări nervoase: 
copilul își scutura umerii, își freca coapsele și vorbea foarte precipitat“. 

Putem considera aceste manifestări drept tulburări nervoase, dar 
complicațiile nervoase pe care le identifică medicul, ca urmări ale 
difteriei, sunt altele. Acestea constau în paralizii ale vălului palatin, ale 
anumitor grupuri musculare, în unele leziuni cerebrale, despre care în 
cazul pe care îl prezentăm nu se spune nimic. Credem că aici este vorba 
fie de un tic, fie de o mișcare voluntară care urmăreşte un anumit scop. 
Scopul acesta îl putem întrevedea și în cazul unui tic, însă nu la fel de 
evident. În cazul în care vedem că un copil își freacă cu mâinile 
coapsele avem confirmarea concepţiei noastre, potrivit căreia nu avem 
de-a face cu un substrat organic. Comportamentul copilului este suspect 
şi trebuie să ne amintim că astfel de manifestări apar în faza de debut a 
demenţei precoce!. Dar din referat se pare că aceste manifestări şi-au 
făcut apariţia la o vârstă la care ne este imposibil să admitem apariţia 
unei asemenea maladii psihice. Trebuie să ne gândim la altceva, luând 
în considerare tema noastră principală: ce efect are asupra celor din 
jurul copilului manifestarea respectivă. Avem de-a face cu o modalitate 

de exteriorizare, dar într-un mod nesatisfăcător. Frecarea coapselor, 
scuturarea umerilor, — iată gesturi care, în mod sigur, au atras atenţia 
părinților și, în general, a anturajului copilului. Este de presupus că 
există o stare conflictuală între copil şi părinți, întrucât în mod obișnuit 
nimeni nu se comportă astfel. Știm, din propria experiență — și oricine, 
de altfel, nu se poate să nu ajungă la aceeași concluzie — că asemenea 
comportamente sunt menite să atragă atenția. După ce am stabilit că 
acest copil trebuie să fi fost răsfăţat, vom presupune că, ulterior, el și-a 
amplificat eforturile de a-și asigura afecțiunea din partea anturajului. 
Modalitatea de a se situa în centrul atenţiei nu este din cele mai 
curajoase, copilul pare a nu fi sigur pe dânsul, pentru că altfel ar fi 
recurs la mijloace mai curente: ar fi învăţat cu mai multă seriozitate, s-ar 
fi purtat politicos, s-ar fi prezentat sub un aspect amiabil, plăcut. Ar fi 
progresat pe latura utilă a vieţii. Se pare că o asemenea idee nu i-a venit, 
probabil pentru că nu are încredere în el însuşi. Dacă băiatul vorbește 
precipitat, el de asemenea încearcă să atragă atenția anturajului printr-o 
manieră specială de a se exprima, așa cum se întâmplă atunci când este 
vorba de un accentuat sentiment de inferioritate. Ni se cere să înţelegem 
de ce copilul a recurs la modalităţi atât de spectaculare. Dat fiind faptul 
că s-a găsit într-o situaţie psihică foarte agreabilă — a fost bolnav, i s-au 
făcut injecții și, din această cauză, a fost peste măsură de răsfățat — este 
de așteptat ca el să nu renunţe la privilegiile de care se bucură. Dar 
desfăşurarea vieţii şi destinul acestor copii fac ca la un moment dat 
"situaţia lor să se schimbe, caz în care au impresia că au fost detronaţi. 
Dată fiind tendinţa de a se pune în valoare, tendinţă care animă toată 
lumea, este firesc ca ei să încerce prin toate mijloacele să reintre în 
centrul atenţiei anturajului. În prezent, deși însănătoşit, subiectul nostru 
încearcă mereu calea care ar putea să-l ducă din nou la tandreţea cu care 
a fost înconjurat în perioada în care a fost bolnav. Încă nu am temeiuri 
să afirm că aceasta ar constitui singurul motiv care îl îmboldeşte pe 
copil să reînvie situaţia agreabilă de altădată. Poate că există și alte 
cauze. Să nu ne lăsăm induși în eroare constatând că alţi copii prezintă 
aceleași manifestări fără să fi suferit de boli grave, deoarece aproape 
toți copiii traversează o fază în care doresc să fie răsfățaţi. În primii doi 
sau trei ani orice copil va putea contracta obinuința de a se lăsa răsfăţat, 
dacă părinţii nu adoptă metoda care constă în orientarea interesului 
copilului asupra altor lucruri şi asupra altor persoane. Tocmai de aceea 

este necesar să căutăm alte motive care ar fi putut să întărească acest 
sentiment de inferioritate. 

„Medicul care a fost consultat afirmă că aceste manifestări vor 
dispărea în perioada pubertăţii“. 

Din această informaţie cred că putem deduce în mod sigur că 
băiatul nu ajunsese încă la vârsta pubertăţii. De altfel, această explicaţie 
a medicului nu este mai exactă, în general, decât toate acele concepții 
fantastice, aş spune neliniștitoare, pe care unii psihologi le formulează 
cu privire la importanța pubertăţii. Credinţa lor este că pubertatea 
reprezintă o fază înspăimântătoare, că sexualitatea îi degradează pe 
copii şi că în această fază de dezvoltare se produce în organism o 
transformare fundamentală. În realitate nu avem de-a face decât cu 
faptul că puberul obține mai multă libertate, mai multă energie, mai 
multe posibilități, în această perioadă în cugetul său răsunând un fel de 
apel de a se comporta ca și cum nu ar mai fi copil. Acestui apel copilul 
îi dă un răspuns întotdeauna excesiv. În epoca noastră se face puternic 
simțită tendința de a înţelege actele individului prin prisma dezvoltării 
glandelor sale genitale. În curând nu ne va mai fi îngăduit să ne îndoim 
de faptul că sediul inteligenței noastre se află în glandele genitale. 
Pubertatea este prezentată potrivit cu scopul urmărit: dacă se constată 
o agravare în conduita copilului, vina este a pubertății şi, tot așa, dacă 
se constată o ameliorare pe plan comportamental, cauza este pubertatea. 
Actualmente pubertatea este mai degrabă un Asylum ignorantiae? decât 
un teren de cercetare. 

„Tatăl băiatului a suferit şi el de timiditate în copilărie, dar într-o 
măsură mai mică“. 

Înţelegem, printre rânduri, că și copilul suferă de timiditate. Nu 
ştiu ce înțeles dau timidităţii caracterologii care fac referiri la Nietzsche. 
Dacă aplicăm aici modul nostru social de a vedea lucrurile, timiditatea 
dovedește o subestimare a propriei persoane sau, ceea ce înseamnă 
același lucru, o supraestimare a celorlalți; altfel spus, băiatul se simte 
slab. Slăbiciunea lui se exprimă prin gesturi frapante, prin aroganță față 
de părinţi. Nu suntem uimiţi constatând că, dat fiind sentimentul său de 
inferioritate, atunci când se lovește de forțe mai puternice, la indivizi 
străini de anturajul său, apare cu claritate adevăratul conţinut al 
mentalității sale. Timiditatea semnifică „tine-te deoparte“, lipsa voinței 
de a te asocia cu semenii. Având în vedere gesturile lui, putem stabili 

despre ce este vorba: copilul nu se crede în stare de nimic. Dacă 
timiditatea este fapt sigur, nimic nu ne va putea surprinde, totul se va 
desfășura cum este de așteptat să se desfășoare. Avem posibilitatea să 
stabilim cum se va comporta în cutare sau cutare fenomen social; în 
ceea ce privește prietenia, de exemplu. 

„Ceilalţi copii nu suferă de timiditate“. 

Aşadar, în familie sunt și alți copii. Dacă auzim că ceilalți copii 
nu sunt timizi, putem stabili că ei nu au un atât de marcat sentiment de 
inferioritate. Împovărătorul sentiment de inferioritate poate proveni din 
faptul că băiatul a fost extrem de răzgâiat şi că timp prea îndelungat s-a 
bazat pe alte persoane, situaţie care la un moment dat a încetat. Aflând 
de existenţa altor copii în familie, suntem îndreptățiți să gândim că 
băiatul acesta a putut trăi și un alt moment tragic pentru dânsul. Poate 
că pentru un anumit timp a deţinut situația de mezin. Nu îndrăznesc să 
spun că a fost copil unic. Mezinul se află mai mult decât toti în centrul 
atenţiei, iar dacă, mai târziu, un altul îi ia locul, se înțelege că trăieşte o 
agravare a întregii lui situaţii. Dacă ni se certifică faptul că există un 
Prâslea care se află acum în favorurile anturajului, vom pricepe 
numaidecât de ce acest băiat este înclinat să se facă remarcat. 

„„Primul-născut este aproape de încheierea studiilor universitare“. 

Dacă, într-o familie, unul termină studiile universitare și altul nu, 
această deosebire declanşează întotdeauna la „muritorii de rând“ o furie 
turbată. Altminteri, poate că nu fără motiv, întrucât secundul ar fi 
îndreptăţit să spună: „De ce nu m-aţi stimulat să devin un om 
remarcabil?“ Vom cerceta, în cele ce urmează, dacă aceasta nu 
semnifică îndoiala că băiatul ar putea să ajungă și el atât de departe. 
Dacă, într-adevăr, acestea sunt simțămintele băiatului, vom dispune 
atunci de materialele necesare stabilirii, în final, a cauzei sentimentului 
său de inferioritate. 

„Mezinul era un copil deosebit de dotat“. 

Este o observaţie care întărește foarte mult supozițiile noastre. 

„Acum doi ani el a murit, pe neașteptate, la vârsta de 15 ani, din 
cauza unei meningite“. 

Acum suntem informaţi asupra vârstei pacientului nostru: el are 
peste 17 ani. Putem, așadar, să elucidăm chestiunea studiilor 
universitare. Am văzut că mezinul era un copil foarte dotat. Imagi- 
naţi-vă situaţia în care băiatul nostru ar fi trebuit să obțină succese: 

primul-născut era student, mezinul era dotat, iar el se afla la mijloc. Nu 
ştim nimic despre aptitudinile lui; știm numai că el recurge la mijloace 
de o mică valoare. Este limpede că băiatul nu s-a dovedit capabil să facă 
studii universitare, căci în caz contrar nu ar fi scuturat din umeri, nu 
şi-ar fi frecat coapsele cu palmele şi nu ar fi fost timid. Nu vrem ca prin 
aceasta să susţinem că timizii nu ar fi apți să urmeze studii universitare, 
dar pe acest plan referatul urmăreşte să ne facă să înţelegem că băiatul 
se află în întârziere, că nu poate suporta comparaţia cu ceilalți. 
Dispunem de elemente cu adevărat minime în motivarea simptomelor 
arătate, dar dacă l-am avea pe băiat în faţa noastră am găsi altele o sută. 

„Băiatul nu se prea omora cu învățătura la școală“. 

Pot spune de pe acum că nu vom afla nimic nou despre acest băiat. 
Experienţa pe care o avem ne permite să spunem că nu avem de-a face 
cu un debil mintal. Totul se desfășoară în funcţie de stilul lui de viaţă, 
cum am și prevăzut; nu este lipsit de inteligență și de motivaţie rațională 
în ceea ce întreprinde. 

„A rămas repetent de două ori“. 

Eşec care nu a fost de natură să-l încurajeze. Există copii care 
dacă repetă clasa se pun pe treabă, ajung elevi buni și fac progrese 
rapide la învățătură. În general, însă, un astfel de eşec apasă timp 
îndelungat asupra copilului. Cred că trebuie să chibzuim bine înainte 
de a lăsa repetent un copil şi să ne întrebăm dacă nu am putea folosi alte 
mijloace. 

„Obţinându-se o autorizaţie specială, el a putut frecventa școala 
până la vârsta de 16 ani, ceea ce i-a permis să absolve gimnaziul“. 

Vedem, prin urmare, în ce măsură este el rămas în urmă faţă de 
fratele său mai mare. Trebuie să subliniez că avem de-a face cu un 
secund, adică cu unul care prin toate mijloacele caută să dobândească 
drepturi de prin-născut (a se vedea istoria lui Iacob şi Essau). Nu există 
pentru dânsul decât o singură cale de a-l detrona pe un frate mai mare 
atât de capabil: să se atașeze mai strâns de părinţi, încercând să-i atragă 
de parte-i prin mijloace, în fond, lipsite de valoare, Așa se manifestă 
cele arătate de noi și rămase fără explicaţie din partea altor autori, în 
pofida cercetărilor lor. În cazul în care secundul reușește să țină pasul 
cu primul-născut și nu-și pierde speranța că într-o bună zi îl va egala, 
dezvoltarea are loc fără conflict și secundul va avea particularităţile sale 
caracteristice. Se va afla mereu sub presiune, va avea un dinamism 
arzător, va alerga. Dacă va izbuti să-și mențină intacte speranța și 

curajul, dezvoltarea îi va fi asigurată. Dacă nu reuşeşte, dacă îşi pierde 
speranţa, devine un „copil-problemă“. Trebuie să reținem faptul că 
secundul prezintă trăsătura de caracter de a avansa ca într-o competiție 
perpetuă. Pe parcursul cercetărilor mele am constatat mereu acest 
aspect în cazul unei prăbușiri totale. 

Putem identifica, în cazul pe care îl studiem, semnele unei 
asemenea competiţii? Copilul vorbeşte extrem de precipitat. Cel puţin 
în acest simptom puteţi să constatați un dinamism care ne dezvăluie o 
stare de certă presiune; vrea să-i depășească pe ceilalți prin ritmul 
vorbirii. 

„După terminarea școlii, a intrat ucenic la o patiserie“. 

După cum vedeţi, o nouă deosebire de situaţie. Trebuie să pricepi 
ce înseamnă să ai un frate student, iar tu să fii ucenic la o patiserie. Nu 
este o situaţie uşor de suportat şi trebuie multă măreție sufletească spre 
a o face, de a auzi că ești „mediocru“ şi totuşi să-ți păstrezi calmul. Dar 
dacă nu am avea să-i oferim decât această consolare, mai degrabă am 
renunţa la munca noastră. Iar el ar avea tot dreptul să abandoneze totul. 

„Potrivit informaţiilor date de patronul său, băiatul trece prin 
teribile stări de anxietate atunci când este confruntat cu probleme 
dificile“. 

Vedeţi cât de accentuat este sentimentul său de inferioritate, cât 
de mare îi este descurajarea; ce mare distanţă îl desparte de problema 
socială a muncii. Nu-l vom descifra decât dacă îl vom aborda pe 
dimensiunea socială. Dacă credeţi cumva că aceste fapte sunt în raport 
cu secrețiile sale endocrine, atunci putem dezarma; va trebui să apelăm 
din nou la injecții. 

„Începe să tremure și te vezi obligat să-l lași în plata Domnului“. 

Ce înseamnă aceasta decât că întreaga lui viaţă socială și-a 
clădit-o pe ideea că altul trebuie să lucreze pentru dânsul. Este stilul de 
viaţă al copilului răsfăţat, care nu concepe să facă nimic singur și care 
este mereu în căutarea cuiva care să-l ajute. 

„S-a arătat foarte dotat la aritmetică“. 

Nu ştiu ce vor să spună cu aceasta părinții, dar deoarece putem 
stabili că acest băiat a urmat şcoala cu mult zel, putem presupune că are 
suficiente cunoștințe de aritmetică, cel puţin cele cerute de nivelul școlii 
primare. 

„I se puteau încredința sume mari de bani, nu a pierdut niciodată 
nici un creiţar şi niciodată n-a dat prilej de critici“. 

Aceasta înseamnă că niciodată nu a furat, nu a trișat, nu a rătăcit 
nici un bănuţ. Îi lipsește doar încrederea în sine, spre a realiza ceva prin 
el însuşi. Trăieşte ca un parazit. Este, trebuie să o recunoaştem, o critică 
necruțătoare; felul său de a fi nu este decât o tragică eroare. Pentru că 
în felul acesta este imposibil să stabilești un raport social. 

„Băiatul are o inimă de aur“. 

Freudienii ar aduce aici următoarea obiecţie: fără îndoială că 
subconștientul său este plin de ură, ură pe care a refulat-o; iată, prin 
urmare, mecanismul bunătăţii lui. Dacă ar fi fost plin de ură împotriva 
semenilor — resentiment care se pare că este negat în caz de 
descurajare —, atunci ar fi clar că ura ar proveni din subconștient 
(complexul lui Oedip) și că nu ar fi posibil să-l ajutăm; va rămâne un 
băiat încărcat de pofte criminale, de dorința de a ucide. În ceea ce ne 
privește, credem că avem de-a face cu un băiat docil, cu siguranță un 
copil bun, căruia i-ar fi fost plăcut să se ataşeze de semenii săi. Prin 
timiditatea lui, prin slăbiciunea lui ostentativă el a încercat să 
extorcheze un sentiment de bunăvoință față de propria-i persoană. Aţi 
auzit că îl apucă tremuratul în aşa hal încât trebuie să-l scutești de o 
treabă în care l-ai angajat. Noi credem că trăsătura sa de caracter 
dominantă, atât în conştientul, cât și în inconştientul lui, este docilitatea. 

„Este bun de tot în ceea ce privește socotitul în minte şi învățarea 
pe de rost“. 

Această ultimă observaţie ne dă de gândit. Îi place să citească, să 
viziteze muzeele și, totodată, aflăm despre el că asistă la conferinţe, pe 
care le poate relata în mod corect, ceea ce înseamnă că el încearcă să-şi 
imite fratele, despre care ştie că citește mult și că asistă la conferinţe. 
Vedem că nu se lasă învins și că, chiar dacă este numai ucenic la o 
patiserie, nu se dă bătut și prezintă o mișcare ascendentă; este punctul 
care ne-ar permite să intrăm în acțiune şi să-l aducem la un nivel mai 
înalt. Înţelegem că tremurul său anxios exprimă tendinţa de a căuta o 
ocupaţie într-un alt domeniu, nefiind mulțumit cu meseria de patiser. 
Nu are decât o singură dorință, — altul să o facă pentru dânsul; el 
preferă ocupațiile intelectuale. La muzeu nu tremură, ci se arată capabil. 
Probabil că această cale i se pare barată, dat fiind că nimeni nu-l înțelege 
şi poate pentru că a trebuit să repete de două ori clasa. 

„Vorbeşte atât de precipitat că te sperii de el“. 

Am mai discutat despre acest lucru; ar vrea să fie primul. 

„Are privirea fugară și ochii lui caută în jos“. 

Este căutătura care ne dezvăluie timiditatea, repulsia de a stabili 
un raport cu ajutorul privirii. Până şi organele noastre de simţ — cu atât 
mai rău pentru psihologii de alte orientări — au funcții sociale; ele caută 
o relaţie, ca și organele limbajului. Limbajul reprezintă tentativa de a 
stabili un contact cu vecinul nostru. În al său „jargon al privirii“, băiatul 
își exprimă sentimentul slăbiciunii sale, cum ar face-o prin tehnica 
limbajului propriu-zis. Slăbiciunea şi-o arată şi prin vorbirea 
precipitată, ca și cum s-ar teme să nu-l atace cineva dacă nu vorbește 
atât de repede. 

„Sportul nu-l interesează“. 

Evident. 

„A fost scutit de gimnastică în perioada școlarizării, din cauza 
unei adenopatii inghinale“. 

În aceasta se reflectă, o dată în plus, tandreţea deosebită cu care a 
fost înconjurat în copilărie. Pentru că mi se pare exagerat ca din cauza 
unei adenopatii cineva să fie definitiv scutit de exerciţiile de gimnastică. 
Acea adenopatie s-a datorat pesemne unei mici plăgi pe care o va fi 
contractat între degetele de la picioare. Asemenea accidente se vindecă, 
în general, foarte repede. 

„Cu ocazia unui examen general, la care se supun toţi elevii 
şcolilor profesionale, medicii au constatat o boală nervoasă și băiatul a 
trebuit să fie supus unui tratament special. Tratamentul nu a putut avea 
loc, deoarece patronul nu se putea lipsi de el din cauza lipsei de personal 
şi din cauza creşterii momentane a comenzilor“. 

Trebuie, așadar, să presupunem că, în pofida tuturor aparențelor, 
el a reușit să se facă util. 

„Actualmente băiatul și-a trecut cu mult succes examenul de 
ucenic; totuşi, părinţii privesc cu neliniște viitorul său. Ei sunt convinși 
că băiatul nu este la înălțimea cerinţelor meseriei, a muncii pe care 
aceasta o cere“. 

Aceasta în pofida reuşitei la examenul de ucenic, reuşită însoțită 
de o mențiune! Desigur, nu se vor găsi mulți părinţi care să-și facă griji 
în asemenea cazuri. Copilul pare să fi fost dintotdeauna obiectul solici- 
tudinii părinţilor. Probabil că și această atitudine a contribuit la 

descurajarea băiatului. Niciodată nu a fost crezut capabil de ceva; 
viitorul său a fost mereu privit cu neliniște; atitudine care nu mi se pare 
justificată. Băiatului i-a lipsit încurajarea. Cel mai important mijloc de 
remediere a acestei erori pedagogice este să-l lămurim pe copil cu 
privire la această greşeală. Nu ştiu dacă putem numi aceasta o teorie, 
deoarece nu poate fi pusă pe același plan cu alte teorii psihologice. Nu 
am fi deloc stingheriți dacă un profan care s-ar ocupa de acest copil ar 
ajunge la aceleași concluzii ca acelea la care am ajuns noi. Pe de altă 
parte, nu ar trebui să ni se reproșeze dacă descoperim mai bine decât 
alţii, datorită experienţei noastre, asemenea fenomene. Se cuvine să 
arătăm că o aprofundare a psihologiei și filosofiei i-a făcut pe veci 
miopi pe toți cei care şi-au făcut din psihologie şi filosofie meseria lor. 
Este un fapt cu totul regretabil, dar greşeala nu este a noastră. Ultimele 
noastre consideraţii ne vor arăta în ce măsură este supraestimată 
sexualitatea în zilele noastre. 

„Trebuie notat că nu s-a observat nici cea mai mică tendinţă 
sexuală la acest băiat“. 

Are vârsta de 17.sau 18 ani. S-ar putea obiecta că părinţii, poate, 
nu ştiu nimic în legătură cu viaţa sexuală a băiatului lor. Dacă avem 
dreptate, am putea susține că părinţii și-au caracterizat bine copilul. 
Dacă, într-adevăr, era curajos în raporturile sale sociale — iar tendința 
sexuală reprezintă şi ea un raport social — , atunci ne-am găsi pe terenul 
unei inexplicabile contradicții. Organizarea vieţii lui instinctive 
prezintă, însă, aceleași modificări ca întreaga lui viaţă. S-ar putea ca 
acest băiat să fi moștenit un instinct care să depășească toate 
închipuirile, s-ar putea ca în mod congenital să aibă instinctele cele mai 
perverse, instincte de o putere ieșită din comun, sau, dimpotrivă, 
instinctele cele mai slabe. Dar acest fascicul de instincte va trebui să 
asculte de scopul major al acestui copil, adică ţinerea la distanţă și 
eschivarea de la soluționarea problemelor sale, determinând pe alţii să 
acționeze pentru dânsul. Aruncând o privire în viitor, nu suntem 
îndreptăţiți să nu le dăm dreptate părinţilor, căci dificultățile se vor 
accentua și copilul nu-și va schimba stilul de viață. Putem prevedea care 
vor fi dinamica şi distanța care îi vor interzice mereu soluţionarea 
problemelor sale. Când va găsi sprijin, la școală, nu se va face remarcat, 
iar când va trebui să se comporte ca un bărbat, cum bine ne dăm seama, 
nu-și va lua în serios propriul său rol de bărbat. 


209 


ALFRED ADLER 


Atitudinea educatorului față de acest băiat se deduce din cele 
spuse mai sus. Modul de educare decurge în chip automat din 
explorarea stilului de viaţă al copilului şi din erorile pe care le-am 
identificat în acesta. Băiatul trebuie încurajat. Nu putem face lucrul 
acesta decât atrăgându-i atenţia că trebuie să-şi înțeleagă bine punctele 
slabe. Trebuie să priceapă că, deoarece a fost răsfăţat, nu face progrese 
în viaţă. Aceasta lasă să se subînțeleagă că va înfrunta toate 
evenimentele cu întrebarea: ce profit voi avea din aceasta? Pentru că el 
caută căldura afectivă şi aprecierea semenilor, precum și ajutorul lor; 
nu există, de altfel, lucru mai dificil decât să izbuteşti să faci pe cineva 
să înţeleagă astfel de noţiuni. Dacă abordăm probiema cu tact 
psihologic şi o sesizăm cu intuiţia proprie artiștilor, vom izbuti. Va 
trebui să renunțăm la ideea că băiatul are mai puţin talent decât fratele 
său. Este necesar să-i arătăm că totul îi poate reuși, cu condiţia de a se 
mobiliza în suficientă măsură. De asemenea, se impune să-i netezim 
drumul. Tatăl şi mama băiatului nu trebuie să-i mai spună acestuia că 
nu se va alege nimic de capul lui. Folositor ar fi ca băiatul să nu creadă 
o iotă din asemenea aserțiuni şi ca, deşi a cunoscut eșecuri, să priceapă 
că acestea au fost posibile numai pentru că a abordat viața pe o cale 
greşită, cu ideea nefericită că altcineva ar putea face totul pentru el. 
Toate acestea trebuie să i le facem inteligibile și să-l lămurim asupra 
faptului că încă nu a atins limita posibilităţilor pe care le are. Trebuie 
să-i spunem că se interesează de conferințe şi le audiază pentru că a fost 
un elev bun, având avantajul că și-a exersat creierul în sensul acesta. 
Putem reuși să-l încurajăm în așa măsură încât el să ajungă să-și „bată“ 
fratele. Sub acest drapel trebuie să înaintăm: superioritatea aparţine 
aceluia care triumfă. 

Tactul pedagogic și interpretarea printr-o intuiţie de tip artistic, 
cu care trebuie să cuprindem problemele, sunt funcţii sociale. Tactul 
pedagogic se aplică atitudinii unei fiinţe umane față de semenul său. 
Tactul este determinat de dorința de a ameliora starea psihică a 
semenului nostru prin prisma. bunăvoinței. Cum se explică o atare 
atitudine? Nu este greu de arătat: trebuie să producem în noi înşine acea 
stare psihică şi s-o punem în raport cu semenul. Trebuie să putem vedea 
cu ochii altuia, să auzim cu urechile sale, să simţim cu inima sa, într-un 
cuvânt, să ne identificăm cu dânsul. Este un cu totul alt proces decât 
acela care corespunde concepției lui Freud. Este vorba mai degrabă de, 

acela desemnat în psihologie cu termenul de identificare. Nu poate fi 
învăţat decât în societate, atunci când ne-am dezvoltat într-un mod util 
raportul Eului cu anturajul şi când am urmărit idealul unei dezvoltări în 
sensul fiinţei sociale. Integrarea nu se realizează în vid, ci pe terenul 
raporturilor Eului nostru cu semenii. Trebuie să gustăm din toate 
formele de raporturi sociale, din camaraderie, din interesul față de 
ceilalți. Ar trebui să ne cultivăm tendința de a deveni ceea ce dorim să 
fie copiii noștri; nici mai mult, nici mai puțin. 

Stau pe un vulcan când abordez problema artistului și a muncii 
artistice. Mulţi psihologi de mâna a doua își fac iluzia că sunt foarte 
avansați, estimând cu atâta orgoliu arta ca artă şi susținând că noi „nu 
am înţelege nimic din aceasta“. În ceea ce ne priveşte, am putut observa 
că ori de câte ori ne-am apropiat de un artist cu modul nostru de 
înțelegere, i-am ridicat demnitatea. Ori de câte ori supunem observaţiei 
pe artiști, nu-i considerăm ființe incomprehensibile, imposibil de 
cunoscut, ci le atribuim cea mai mare demnitate: aceea de a fi prietenii 
şi călăuzele umanității! Ei sunt aceia care ne-au învăţat cum să vedem, 
cum să gândim și să simțim. Lor le datorăm bunurile cele mai de preț 
ale umanităţii. Subliniem, încă o dată, că, dacă recurgem la 
dimensiunea socială, luăm aminte că artistul îndeplinește în cea mai 
largă măsură o funcţie socială. Altădată oamenii și-au dat seama de 
lucrul acesta, pe când azi l-au uitat. Îmi vin în minte cuvintele 
introductive adresate de Lessing lui Schiller, cu prilejul deschiderii 
teatrului din Hamburg: „Scena socotită ca o instituție morală“. Artistul 
nu ar trebui să tindă la altceva decât la îmbogățirea umanității, la 
deschiderea de drumuri noi, pentru o mai bună înțelegere și o 
sensibilitate mai profundă. Iar acolo ne vom găsi din nou pe un teren 
ferm, pe temelia însăşi a psihologiei individuale. 


NOTE 


1 Termen dat iniţial schizofreniei de către Morel. (Nota trad.) 
2 În limba latină, în original = „loc de scăpare al neştiinţei“. (Nota trad.) 

XXI. CUM SĂ DIALOGĂM 
CU PĂRINȚII 


Cred că este important să le vorbeşti în mod corect părinţilor 
elevilor. Dar nu-i lucru ușor să explicitezi tehnica dialogului cu părinții. 
Ar fi util ca toţi consilierii de psihopedagogie să dezbată între ei, din 
timp în timp, această chestiune. 

În primul rând pe părinți trebuie să-i câştigi de partea ta; să nu-i 
bruschezi. Dacă părinţii vin la noi pentru consultări, o fac dintr-un 
anumit sentiment de incompletitudine. Ei se așteaptă să criticăm slabul 
lor simţ de responsabilitate. De aceea trebuie, înainte de toate, să-i 
eliberăm de această povară a culpabilităţii. Întotdeauna le spun: „După 
cum constat, sunteţi pe calea cea bună“. Le spun aceasta chiar şi atunci 
când sunt convins de contrariul. Dacă doresc să acționez eficient, 
trebuie să ştiu să aleg metoda potrivită. Într-o veche biografie a lui 
Benjamin Franklin, am văzut că el proceda în același mod, dispen- 
sându-se de orice dogmă. Ca un aspect de detaliu, am observat că nu 
este bine să transformăm convorbirea cu mama într-un interogatoriu. 
În ceea ce privește problemele școlare, am apelat la institutori, care au 
înţeles importanța unor asemenea consultaţii psihopedagogice. Noi, 
psihologii, ne aflăm într-o situaţie relativ privilegiată, pe când 
institutorul și mama trăiesc restul zilei laolaltă cu copilul: ei sunt cei 
care duc greul. 

Este foarte important să sesizezi punctul-cheie al cazului, dar la 
fel de important este să nu arunci pe capul mamei imediat tot ceea ce ai 
înţeles. Trebuie să păstrezi pentru tine anumite informaţii și să faci 

aluzie la ele când se ivește cea mai bună ocazie. Adoptarea acestei 
atitudini şi urmărirea acestui proces sunt absolut necesare. Simțul critic 
al psihologilor și pedagogilor are rădăcini puternice. Este recomandabil 
să folosim termenii expletivi „poate“ sau „cred că aceasta ar fi eficace“. 
Nu suntem în situația de a-i trata și pe părinți; lor le putem da, eventual, 
idei. Este imposibil să modifici prin câteva cuvinte un sistem bine 
înrădăcinat. De altfel este de prisos, din moment ce ne putem asigura 
încrederea copiilor, să le arătăm că nu trebuie să ia dificultăţile în tragic, 
că mai important este să aibă curaj. Un consilier dispune de mijloace de 
a încuraja într-o jumătate de oră un copil care se simte aproape de 
prăbușire. 

Pe de altă parte, situația noastră este avantajoasă: avem de-a face 
cu copii care au fost criticați. Ei intră deodată într-o atmosferă nouă, 
unde își pot da seama că nu sunt considerați cazuri disperate. 

Ar fi bine să ne aflăm timp mai îndelungat în contact cu acești 
copii și să putem dispune de un număr suficient de educatori. Din 
nefericire, nu putem publica statistici, dar institutorii ne raportează 
rezultate încurajatoare. 

Deci, mai întâi trebuie să-i câştigăm pe părinţi. Orice consilier 
poate dezvolta la gradul cel mai înalt o metodă în acest scop. În primul 
rând suntem obligați să ne comportăm cu multă blândețe. Anumiți 
pedagogi au atins o adevărată măiestrie în practicarea tratamentelor 
caracterizate prin blândeţe. Această manieră este necesară mai ales 
atunci când aveți în vedere defecte cum este furia. Dar să nu uităm 
niciodată că blândeţea nu este decât aspectul exterior al problemei și că 
important pentru noi este să clarificăm punctul esenţial, să scoatem la 
lumină stilul de viață al subiectului în chestiune. Acesta este marele 
avantaj care ne deosebeşte de alții. Această tehnică trebuie să o 
practicăm fiind conștienți de misiunea noastră și, mai ales, să o 
-practicăm cu inteligenţă. Nu dorim să obţinem ameliorarea compor- 
tamentului copilului prin răsfăţarea lui, ci vizăm problema centrală care 
se referă la lipsa de curaj, la defectele copilului, la faptul că el s-a 
condamnat singur pe sine. Aici este cheia problemei, restul nefiind 
decât introducerea. Iată de ce metoda contactului trebuie să preceadă 
restul. Acela care, însă, se va mărgini la stabilirea acestui contact se 
înșală. Îşi imaginează că prin aceasta va obține o vindecare, dar dacă o 
obţine, faptul se va datora hazardului şi nu terapeuticii administrate. 

Există conjuncturi în care copilul înţelege ceea ce pedagogului i-a 
rămas neînțeles. Nu este îndeajuns să fii un prieten al genului uman, un 
consilier binevoitor; toți procedează în acelaşi fel. Asemenea educatori 
le fac copiilor viața agreabilă, nu contenesc cu laudele, închipuindu-și 
că vor ajunge la rezultate prin farmecul personalității lor. 

Este inutil să evocăm controversa asupra chestiunii dacă trebuie 
să folosim blândeţea sau severitatea. Numai prin modestie vom reuşi să 
avem acces la sufletul omenesc. Ţine de artă să-l câştigi pe cineva de 
partea ta, să trezeşti în el anumite sentimente, să-l faci să asculte și să 
înțeleagă ceea ce i se explică, iar această artă este indispensabilă acelora 
care lucrează cu copiii. Am auzit spunându-se: „La consultație copilul 
este adesea blând ca mielul, dar acasă este mai rău decât diavolul“. 
Dacă i-am deschis ochii, este primul pas către înțelegere. Nu putem 
menține în permanență un copil în împrejurări care să-i fie favorabile. 
Răsfățându-l, nu putem obţine eliminarea defectelor lui; trebuie însă să 
izbutim să-l facem să înțeleagă ceea ce are greșit în dezvoltarea lui, iar 
aici ne conducem după legile de fier ale psihologiei individuale. Uneori 
îi sunt suficiente zece minute unui consilier pentru ca el să fie complet 
edificat asupra unui caz. Arta constă în a-l face pe cineva să înțeleagă 
ceea ce am înţeles noi. Există oameni tobă de carte, dar incapabili să-și 
comunice didactic ştiinţa. Cei care beneficiază de un anumit contact cu 
oamenii vor avea o sarcină mai uşoară, dat fiind faptul că în relaţiile 
cotidiene cu oamenii ei au învățat să se explice. Aceasta este sarcina 
primordială a consilierului de psihologie individuală. 


XXII. MISIUNEA GRĂDINIȚEI 
DE COPII 


Consideraţii finale 


Un lucru este cert, anume că nu este nevoie să vă atrag atenţia 
asupra marii importanțe pe care o are educarea unui copil aflat la vârsta 
şcolarizării. Noua psihologie pe care o reprezint — psihologia 
individuală — a insistat asupra faptului că educaţia primită la şcoală 
este cea mai importantă și marchează întreaga viață a copilului. Este 
sigur că, după al patrulea sau al cincilea an de existență, stilul de viață 
al copilului este de-acum atât de bine definit încât influențele exterioare 
nu-l mai pot schimba. S-a crezut mai înainte că, potrivit cu situaţiile și 
cu vârsta, comportamentul unui copil este diferit. Un fruct verde pare 
diferit de unul copt. Cu toate acestea, un cunoscător va putea prezice 
cele ce se vor întâmpla cu fructul verde, necopt. Aș adăuga, chiar, că 
fructul care se coace este mai mult decât o grămadă celulară care se 
dezvoltă. Este vorba de un lucru viu, care tinde spre ceva, este vorba de 
un dinamism al psihicului care tinde către o formă ideală care dorește 
și care trebuie, în configurarea sa definitivă, să se explice cu datoriile 
vieții. Fiecare mișcare este mecanizată la copil încă din primii ani de 
viață. Aceste mișcări nu mai sunt succint meditate sau analizate, ci, 
dimpotrivă, sunt răspunsuri vii la toate problemele existenței, în funcţie 
de stilul de viață structurat. 

Îi putem diferenţia pe copii în funcţie de comportamentul lor 
psihic. Adevăratul cunoscător se va înșela rareori stabilind că un copil 
este timid sau închis în sine, sau că cutare copil pus în faţa unei sarcini 
o va aborda din primul moment sau se va îndepărta cât mai mult posibil, 

va ezita sau va încerca să se eschiveze. Acestea nu sunt decât mici 
detalii, dar din care putem extrage o mulțime de învăţăminte. Nu ne este 
îngăduit să-l considerăm pe copil în afara societății omenești. În al 
patrulea sau al cincilea an de viață, bazele individualităţii și 
personalității sunt de-acum o realitate. Dacă ceva este de la început 
defectuos instituit, nu mai putem schimba nimic aici cu ajutorul unor 
influenţe exterioare. 

Viaţa noastră interioară nu este făcută decât din forme de relaţie. 
În fiziologie și în biologie este extrem de interesant să cercetăm, având 
în vedere anumite componente, ce sunt mișcările, ce sunt instinctele. În 
psihologie, însă, ne găsim pururea în domeniul relaţiilor. De la un copil, 
de exemplu, nu vom obţine un răspuns coerent dacă nu-i punem 
întrebări. Nu știm cum va reacţiona decât dacă îl vom pune în faţa unei 
sarcini. Aflat într-o situaţie plăcută, copilul nu va fi trădat de diavolul 
pe care îl ascunde într-însul. Dar de îndată ce copilul este confruntat cu 
o situaţie dificilă, acel diavol îl va trăda. Starea de spirit a unui copil nu 
ni se va dezvălui decât într-o atare confruntare. Suflet și psihism 
înseamnă pentru noi relaţie și mișcare socială. Să vedem de unde 
provine această relaţie socială și de ce este ea atât de variată. 

Toate facultățile pe care le vom putea observa la copil există încă 
din momentul nașterii. Nu putem examina viitorul capacităților 
copilului neștiind în ce măsură se vor putea ele dezvolta. Aplicând o 
metodă adecvată, este posibil să facem să genereze ceva prodigios, 
pornind de la forțe foarte limitate. Helen Keller, de exemplu, surdă și 
oarbă, a ajuns o personalitate eminentă!. Deseori am constatat că unii 
copii prea puţin dotați s-au dezvoltat într-o măsură incredibilă, pur şi 
simplu pentru că s-a găsit metoda de educaţie potrivită. Dezvoltarea 
facultăţilor unui copil este în funcţie de antrenament, mult mai mult 
decât de forțele pe care le posedă. Să apelăm la o comparaţie: cineva 
este proprietarul unei mari averi, o risipește și se află la ananghie; un 
altul, care nu dispune decât de resurse limitate, nu cunoaște nici un 
necaz. 

Datoria educatorilor constă în îndepărtarea obstacolelor, în 
deschiderea căii în așa fel încât personalitatea dobândită de copil la 
patru sau la cinci ani să se dezvolte de o aşa manieră încât să-i permită 
mai târziu să-şi ducă la îndeplinire toate îndatoririle ce-i revin. Înainte 
de toate trebuie structurat un ideal, nu pentru ca el să fie atins, ci pentru 

a-i arăta copilului calea de urmat. Educaţia în vederea formării de ființe 
sociabile nu este doar o idee teoretică. Trebuie să-l facem pe copil să 
înțeleagă că lipsa de sociabilitate este cea mai mare eroare în condițiile 
vieţii pe care o va duce în mijlocul adulţilor. ; 

Cum se pun bazele acestei relații primordiale? Cu ajutorul 
nemijlocit al mämei copilul realizează cea dintâi experiență a unei 
relaţii sociale. Interesul copilului este monopolizat mai întâi de către 
mamă; este cel dintâi pas al lui spre interesul pe care îl va arăta 
semenilor. Această primă experiență are o semnificaţie esenţială pentru 
copil. Modul în care trăiește această primă experiență este de o 
importanță capitală. 

La grădiniţa de copii educatoarele o înlocuiesc pe mamă și trebuie 
să exercite rolul acesteia. Dacă este cazul, trebuie să corecteze erorile 
pedagogice ale mamei, călăuzindu-i în așa fel pe copii încât să le dea 
acestora posibilitatea structurării de relații cu semenii lor. Raportul 
„tu — eu“ îndeplinește un rol capital în funcţionarea tuturor facultăților 
importante ale individului. Limbajul, bunăoară, este un raport „tu — eu“. 
Vocea este liantul unui individ cu alt individ. Dacă legătura inter- 
individuală nu este bine dezvoltată, nici limbajul nu se va dezvolta cum 
se cuvine. Orice copil al cărui limbaj se dezvoltă cu greutate şi care, pe 
de altă parte, nu are deficienţe organice care să explice acest fapt, 
înseamnă că nu a fost suficient de pregătit, în majoritatea cazurilor, în 
vederea relaţiilor „tu — eu“. Veţi putea trage concluzii în acest sens 
pornind de la sărăcia sau bogăţia vocabularului unui om, care nu poate 
fi achiziționat și exersat decât într-un mediu social în care a contractat 
relaţii cu semenii și în care el acceptă aceste relaţii. 

Comprehensiunea nu este o afacere privată. A-1 înțelege pe altul 
înseamnă a gândi, a judeca, a trage concluzii etc., aşa cum presupun că 
fiece om rezonabil gândeşte într-un mod absolut identic în împrejurări 
similare. Valoarea rațiunii este universală. Îmi este imposibil să o 
modelez după un punct de vedere personal. 

Este de remarcat faptul că copiii-problemă au idei personale de 
ordinul acelora pe care nu le considerăm rezonabile. Aceste idei nu 
corespund simțului comun (common sense); la fel stau lucrurile cu 
noțiunile de frumos şi urât. Ceea ce noi numim frumos reprezintă de 
asemenea o valoare generală. 

Cea dintâi datorie a mamei constă în a trezi la copil simţul vieții 
sociale, cultivându-i ideea existenței semenilor săi. Veţi întâlni destui 
copii care, neprimind de la mamele lor această idee, ignoră faptul că au 
semeni. Printre aceştia se numără îndeosebi orfanii şi copiii ilegitimi. 
Regula nu este absolută, deoarece printre astfel de copii veți identifica 
și din cei care dovedesc simţ social. 

Copiii lipsiţi, de obicei, de simţul vieţii sociale cresc fără a se 
orienta în societate. Absența simțului social îi caracterizează și pe copiii 
sluți, pe cei nedoriți și pe cei infirmi. Trebuie să înţelegem efectul 
produs asupra lor de aceste particularități nefericite: ei sunt în 
permanenţă respinși și niciodată nu aud o vorbă bună la adresa lor. 
Cresc ca și cum s-ar afla într-o țară duşmană. Educatoarele trebuie să 
le cultive ideea că sunt semenii altora ca ei. Ele au o misiune de o înaltă 
frumuseţe morală. Dacă admiteți acest punct de vedere, nu veţi comite 
prea multe erori. 

Rolul mamei este legat și de o altă funcție esenţială. În perioada 
primilor ani de educare a copilului, ea trebuie să stimuleze interesul 
născând al acestuia pentru semenii săi, ferindu-se să fixeze acest interes 
asupra ei. Copiii răsfățați, de exemplu, nu manifestă interes decât față 
de mama lor sau față de persoana care îi îngrijește, excluzându-le din 
sfera lor de interes pe toate celelalte persoane. Când observați această 
tendință, puteți conchide că vă aflați în prezenţa unui copil răsfățat, care 
pretinde ca totul să-i fie adus pe tavă. 

Institutoarele trebuie și ele să stimuleze simțul social al copilului 
şi să o avertizeze pe mamă să dirijeze acest simţ şi asupra tatălui, 
părinții fixând împreună modul de viaţă al copilului. În afară de aceasta, 
copilul trebuie pregătit în ceea ce priveşte posibila apariţie în familie a 
unor frăţiori sau surioare. Este un lucru adesea neglijat și care are o 
mare influență în structurarea stilului de viață al copilului. 

Grădiniţa de copii este o prelungire a familiei. Ea trebuie să facă 
şi să corecteze ceea ce în familie, ca urmare a unei comprehensiuni 
deficiente și a unor tradiții îmbătrânite, nu a fost făcut. Educatoarele iau 
în primire copii pe care nu-i putem compara cu o tabula rasa’. La 
această vârstă copiii au deja o individualitate pe care experienţa 
dobândită ulterior nu o vor schimba. Datorită superiorității lor intelec- 
tuale, educatoarele izbutesc poate să-l determine pe copil să renunţe la 
cutare sau cutare proiect; stilul de viață al acestuia va ieși la lumină, 

totuși, cu toate ascunzișurile care sunt de străbătut. Dacă se dorește 
corectarea sau eliminarea defectelor copilului, se impune exercitarea 
celor două funcţii definitorii ale mamei. Copilul care va conştientiza 
propriile sale defecte se poate corija el însuși. Unii copii, cărora li s-a 
atras atenţia asupra metehnelor lor, își depreciază în consecință stilul 
de viaţă și trag, în felul lor, concluzia că acesta nu corespunde simțului 
comun (common sense), raţiunii. Un copil răsfăţat se va strădui fie să 
devină un punct de atracţie pentru anturajul său, fie să se eschiveze. 
Întâlnind dificultăți în calea sa, un astfel de copil nu va reuşi să le 
depăşească, iar dacă îi luaţi ceva, va trage invariabil concluzia: „Nu sunt 
la locul meu, era mai bine la mama acasă!“ Asemenea copii își vor 
dezvălui totdeauna angoasa existenţială și ne vor arăta că nu se simt în 
apele lor. Dacă, înlocuind-o pe mamă, veţi exercita cele două funcţii de 
bază ale ei şi veţi fi stabilit contactul social necesar, veți înregistra 
reușite remarcabile în educaţia copilului. Copilul va înfrunta 
dificultăţile fără tulburări și va face eforturi să le depășească pe latura 
utilă a vieții. Veţi constata apariţia curajului la copil. 

Curajul este o funcție socială. Nu poate fi curajos decât acela care 
se consideră parte integrantă a unui tot. Optimismul, activitatea, curajul, 
sociabilitatea sunt funcţii ale unei educaţii desfăşurate în cadrul 
societăţii. Dezvoltarea individului nu poate fi garantată decât dacă 
simțul său social este suficient de mare. Dacă mă interesează 
prosperitatea celorlalţi, dacă mă pot face util altora, atunci și 
individualitatea mea este asigurată. Dacă nu mă gândesc decât la mine, 
atunci sunt absolut incapabil de a rezolva problemele acestei lumi. 

Aş dori să vă atrag atenţia asupra unui fapt care nu este încă 
suficient înţeles. Rezolvarea oricărei probleme cere un simț social 
dezvoltat. Sociabilitatea unui copil se manifestă în felul în care el 
întâmpină nașterea unui frăţior sau a unei surori. Misiunea grădiniței de 
copii este una de socializare. Școala, camaraderia, dragostea, căsătoria, 
poziţia politică, realizările artistice sunt, toate, sarcini sociale. Arta, 
ştiinţa, sunt pentru noi realizări utile societăţii. În absenţa sociabilității, 
nimeni nu poate să-și definească drumul pe care trebuie să se angajeze; 
iată de ce se impune să dezvoltăm sociabilitatea copiilor. 

Cum se explică faptul că atâția copii și atâția adulți prezintă 
lacune ale simțului social? Psihologia individuală a descoperit 
obstacolele care stau în calea dezvoltării corecte a sentimentului social. 
Am putut stabili că copiii răsfăţaţi sau detestaţi trăiesc ca striviţi de o 

povară. În cazul copiilor detestaţi această afecţiune este de înțeles. Cum 
să ne-o explicăm, însă, în cazul copiilor răsfățaţi? Întreaga noastră viaţă 
socială vizează să-i împiedice pe copii, pe cei care au fost atât de mult 
răsfățaţi în primii lor ani de viață, de a mai fi răsfăţaţi în continuare. 
Încetul cu încetul chiar mama încetează de a mai fi atât de tandră şi mai 
târziu socoate că pretenţiile copilului sunt exagerate. Copilul trăiește 
experienţa unor contestări permanente, încercând în acelaşi timp să-și 
păstreze atât de plăcuta poziţie inițială. Crește într-un climat ostil. Prima 
reacţie a unui asemenea copil este să se intereseze mai mult de el însuși 
decât de ceilalţi. 

Veţi putea constata, de exemplu, că la grădinița de copii o 
asemenea reacţie poate să degenereze uneori în panică. Copiii 
respectivi au vărsături, nu mai mănâncă și manifestă semnele vizibile 
ale unei tensiuni interioare vecine cu starea morbidă. Simt că poziţia le 
este amenințată. Aceştia sunt egoiștii. Este o stare bolnăvicioasă. Când 
vor avea de rezolvat vreo problemă socială, ei nu vor dispune de 
antrenamentul necesar spre a-și face prieteni sau spre a se ataşa de 
institutor. Sunt incapabili să se concentreze, pentru că îi macină frica. 
Dacă luaţi vreo măsură punitivă împotriva unui astfel de copil, el se va 
simți încă şi mai oprimat și amenințat. Dacă acești copii sunt aroganti, 
înseamnă că se simt mici și slabi. Acţionează ca și cum s-ar înălța în 
vârful picioarelor, ca să pară mai mari decât sunt. 

Un al treilea tip de copii îi include pe cei care, în majoritatea lor, 
sunt incapabili să dezvolte vreun interes față de semeni. Sunt cei născuţi 
slăbănogi, firavi sau care au din naștere o inferioritate organică. Ei își 
privesc slăbiciunea, suferinţa ca pe o povară și de aceea sunt la fel de 
marcați ca şi copiii care aparţin celorlalte tipuri, încercând să cucerească 
o poziţie mai lesnicioasă. Ca urmare a debilităţii organismului lor, 
curajul le este deficitar și nu au nici o încredere în ei înşişi. Arată un 
interes exagerat pentru infirmităţile lor corporale. Unii încearcă să-şi 
depășească această slăbiciune, pe când alţii se cufundă în disperare. 
Copiii a căror vedere este slabă, de exemplu, sunt în majoritatea lor mai 
bine antrenați în perceperea lucrurilor vizibile decât cei al căror văz este 
bun. Ei manifestă un interes aparte pentru a putea recunoaşte lucrurile 
din câmpul vizualului, observă cu mai multă atenţie culorile, umbrele, 
perspectivele. Din această slăbiciune a văzului ia naștere o mare forță. 
Asemenea fapte sunt la fel de valabile şi în cazul altor infirmităţi care 
privesc urechile, respirația, aparatul digestiv etc. 

Grădiniţele de copii cuprind preșcolari al căror grad de curaj este 
foarte variabil. În unele cazuri, orice gând, orice sentiment devine, un 
semn care ne permite să înțelegem ceea ce se petrece în sufletul 
copilului. Este extrem de important să stabilim dacă un copil este sau 
nu debil mintal. În caz de idioţie sau imbecilitate dezvoltarea nu poate 
atinge un nivel normal. Aceşti copii trebuie educați într-un mod foarte 
diferit, ei neatingând niciodată nivelul copiilor normali. Nu este deloc 
uşor să se determine dacă un copil este debil mintal. Diagnosticul poate 
fi pus numai prin colaborarea dintre institutori, psihologi și medici. 
Anumite defecte vor fi de imputat debilităţii mintale. Cazurile cele mai 
benigne cer o mare experiență din partea medicului. 

Un mare număr de anomalii nu afectează în nici un fel inteligența. 
Ca să tragem concluzia că un copil este debil mintal nu este suficient să 
stabilim că este hidrocefal sau microcefalS. În primul rând este necesar 
să se stabilească dacă un copil a suferit sau nu de pe urma unor erori 
pedagogice. Poate că mai întâi ar trebui să li se administreze copiilor 
teste. Debilii mintal nu au o personalitate definită. 

Veţi putea prevedea comportamentul unui debil mintal în fața 
cutărei sau cutărei sarcini, precum și după ce l-aţi antrenat în scopul 
îndeplinirii acesteia. El este incapabil să tindă la un stil de viață coerent, 
lipsindu-i acea unitate a vieţii psihice omeneşti pe care o recunoaștem 
la ceilalți copii în maniera lor de a fi. Este necesar înainte de toate de a 
stabili dacă un copil este sau nu debil mintal, întrucât, după caz, va 
trebui să procedaţi diferit. Se impune să fie explorată în profunzime 
viața psihică a copilului și numai după înțelegerea coordonatelor 
acesteia se va stabili ca de la sine forma de educaţie adecvată. 

Educatoarele au de-a face în grădiniţe și cu stângaci, particula- 
ritate pe care toată lumea o trece cu vederea. Sunt copii neîndemânatici, 
care scriu sau citesc cu greutate. Trebuie să-i examinaţi din acest punct 
de vedere. Declaraţiile părinţilor nu au relevanță. Un copil stângaci își 
pierde ușor curajul, simte slăbiciunea mâinii sale drepte şi se crede 
detestat. De asemenea, copilul se descurajează dacă este luat în râs, dacă 
este mereu necăjit. Pierzându-şi curajul, devine un timid. Trebuie să 
ştim că o educaţie severă pricinuieşte mari neajunsuri. Ar fi cu neputinţă 
cao astfel de ființă omenească slabă sau neglijată să îndrăznească să se 
integreze în rândul celorlalți dacă și-a pierdut în întregime curajul 
existențial. Veţi întâlni copii pentru care totdeauna a vorbit mama. Se 
constată că mama l-a ferit pe copil de orice dificultate, acesta devenind 

total dependent de alţii. Se mai poate ca astfel de copii să aibă defecte 
de pronunție sau să nu se poată concentra pentru că nu li s-a dezvoltat 
gândirea aşa cum se cuvine. Există și copii care se opresc la mijlocul 
frazei; pe aceștia mama îi întrerupe mereu, fără a le îngădui să spună ce 
au de spus, ceea ce îi va marca uneori pe toată viaţa. Trebuie să 
înțelegeți toate aceste forme de expresie, spre a putea determina gradul 
de curaj și de optimism al copilului. 

Un rol extrem de important în dezvoltarea copiilor îl are 
rivalitatea dintre frați şi surori. Este necesară cunoașterea vârstei fraților 
şi surorilor unui copil dat. Nu poate fi neglijat faptul că un copil este 
prim-născut, secund, mezin sau copil unic, după cum nu poate fi trecut 
cu vederea faptul că o fată creşte singură în mijlocul băieţilor, un băiat 
în mijlocul fetelor etc. 

Fiece copil poate fi comparat cu un arbust care face parte dintr-o 
pădurice: toţi caută să iasă la lumină. 

Situaţia unui prim-născut este cu totul diferită de aceea a 
secundului. Câtva timp el a fost în situaţia de copil unic, pentru ca apoi, 
deodată, spaţiul său vital să fie redus prin nașterea unui alt copil. Este 
o tragedie pentru dânsul. Ulterior asemenea copii se comportă ca și cum 
s-ar teme ca un altul să nu le ia locul. Vor sta mereu la pândă ca să vadă 
dacă nu cumva altul este preferatul. Se vor înghesui totdeauna pe primul 
plan. Secundul, în schimb, niciodată nu a fost singur, deci niciodată nu 
s-a situat în centrul atenţiei. Situaţia sa este mai bună, dispunând de un 
„Pathmaker“$ care, în multe privinţe, îi facilitează rezolvarea proble- 
melor. Așa cum se întâmplă într-o competiţie, secundul se comportă ca 
şi cum ar voi să-l întreacă pe cel care îl precedă, chiar dacă nimeni nu-l 
împiedică s-o facă. Mezinul creşte într-o cu totul altă situaţie; nimeni 
nu-i urmează, ci, dimpotrivă, mai mulți îl precedă. Desigur, el este cel 
mai avantajat, joacă la scenă deschisă jocul aspirațiilor sale şi vrea, mai 
presus de toate, să demonstreze că el este acela care trebuie să fie în 
frunte (Iosif biblicul era mezin). Strădaniile lui sunt recompensate, 
deoarece un astfel de copil este deosebit de bine înarmat în lupta cu 
dificultățile. 

Câştigă acela care luptă. Așadar, trebuie să avem grijă să le dăm 
copiilor „materialul“ care să le permită să învingă. Este necesar să le 
dăm curaj, dreptul cel mai important pe care li-l dă educaţia. 
Descurajarea unui copil este extrem de periculoasă. Multe probleme ale 

vieţii copilului sunt dificile, rezolvarea lor cere curaj și de aceea acesta 
nu trebuie să-şi piardă curajul. 

În concluzie: niciodată să nu combatem un copil, dat fiind faptul 
că el este cel mai puternic. Copilul nu are nici o responsabilitate. Acela 
care îşi asumă o responsabilitate nu este niciodată cel mai puternic. 

Adevărata noastră operă o constituie practica. Nici un fel de 
educaţie nu poate construi în vid. Aveţi de luptat cu dificultățile care 
rezultă din diferitele interpretări ale cercetării științifice. Suntem pentru 
tolerarea comparaţiei. Trebuie să luați cunoștință şi de alte teorii și 
puncte de vedere. Comparaţi-le cu grijă şi să nu credeți pe nimeni pe 
cuvânt: nici pe alții, nici pe mine. 


NOTE 


1 Helen Adams Keller, născută în 1880 în statul american Alabama, a 
devenit la vârsta de un an și şapte luni surdomută și oarbă, pentru ca la vârsta 
de şapte ani să fie încredințată unei educatoare foarte pricepute, care a învăţat-o 
nu numai limbajul mimicogesticular, ci și să citească și să scrie. Până la urmă, 
Helen a frecventat și cursuri universitare, s-a specializat în pedagogie și a scris 
instructive cărți autobiografice, printre care Lumea în care trăiesc (1908). 
Arthur Penn a turnat şi un film a cărui eroină este Helen Keller: Miracol în 
Alabama (1962). (Nota trad.) 

2 În limba engleză, în original. (Nota trad.) 

3 „Unbeschriebenes Blatt“, în textul original. (Nota trad.) 

4 Faimoasa „Minderwertigkeit von Organen“, concept-cheie al psiho- 
logiei individuale protesate de Adler. (Nota trad.) 

5 Hidrocefalia este rezultatul acumulărilor de lichid cefalorahidian în 
ventriculii cerebrali, ori în spaţiile subarahnoidiene, având drept consecință 
comprimarea şi atrofierea țesutului cerebral, însoţite de tulburări neuropsihice 
şi deficiențe mintale care pot ajunge până la idioție, adică până la cea mai gravă 
formă de arieraţie pe planul inteligenței. Sunt indicate intervenții neuro- 
chirurgicale reparatorii. Cât priveşte microcefalia, aceasta reprezintă reducerea 
drastică a dezvoltării craniului, implicit a creierului, din cauza unei rigidizări 
cu mult înainte de termen a suturilor oaselor craniene, caz în care au mult de 
suferit dezvoltarea psihomotorie, având loc manifeste modificări de compor- 
tament, convulsii etc. Rareori microcefalii pot fi recuperabili și numai în mică 
măsură. (Nota trad.) 

6 În limba engleză = tăietor de pârtie. (Nota trad.) 

Alfred Adler s-a născut acum 125 de ani, în ziua de 7 februarie 
1870, într-o familie evreiască de mic-burghezi, stabilită la periferia 
Vienei. Tatăl său se ocupa cu comerțul de cereale, având de crescut 
patru băieţi și două fete. Între copii, Alfred era cel de-al doilea născut 
(„secundul“, cum avea el să-l numească pe cel venit pe lume după 
primul-născut), un băiat foarte plăpând, rahitic. De mic l-au impresionat 
puternic boala şi moartea. Nu avea mai mult de patru ani când unul din 
fraţii săi a murit lângă dânsul, în patul pe care îl împărțeau. Acest fapt 
cutremurător, ca şi sănătatea mereu șubredă a mamei sale, pe care el 
dorea din toată fiinţa să o poată însănătoşi, i-au trezit de timpuriu un 
interes statornic pentru medici şi medicină. De altfel chiar el precizează 
că încă de pe atunci luase decizia de a deveni medic, decizie care a 
rămas definitivă. În anul 1895 absolvea cu succes facultatea de medicină 
din oraşul natal, specializându-se în oftalmologie. 

Încă din anii studenției a venit în contact cu mişcarea socialistă 
austriacă, fiind însă influenţat mai mult de ideile lui Friedrich Nietzsche 
decât de ale lui Karl Marx. În 1898, ca urmare a preocupărilor sale 
socioeconomice, a scris şi publicat o broşură de sfaturi medicale pentru 
croitori (Gesundheitsbuch fiir das Schneidergewebe), în care sunt 
semnificative relaţia pe care o descoperă între starea de sănătate şi 

„starea economică“ a populaţiei, dar mai ales concepţia sa despre om 
ca „produs social“ („als Gesellschaftsprodukt“*). 

Un rol cu totul aparte în evoluţia pe plan profesional a tânărului 
oftalmolog vienez l-a avut însă Sigmund Freud, căruia între anii 1902— 
1908 i-a fost un discipol mai mult sau mai puţin credincios şi de care în 
1911 s-a separat cu mare vâlvă, împreună cu adepţii săi, respingând 
viziunea exagerat sexualistă a freudienilor „ortodocşi“ şi trasând treptat 
coordonatele așa-numitei „psihologii individuale comparate“, pe care 
Adler a propagat-o cu o rară râvnă până la sfârșitul vieţii. 

Din anul 1912, Alfred Adler a început să organizeze, în zeci de 
şcoli vieneze, centre de consultaţii psihopedagogice, bazate pe propria 
sa concepţie asupra naturii și devenirii umane, asupra educabilității 
copiilor. 

După ce, ca reacție imediată la ruptura cu psihanaliza de orientare 
freudiană, constituise de urgenţă o Asociaţie pentru Psihanaliza Liberă 
(Verein fur freie Psychoanalyse), ulterior a creat Societatea de 
Psihologie Individuală (1912), iar doi ani mai târziu (1914) 
Internazionale Zeitschrift für Individualpsychologie, publicaţie care a 
contribuit asiduu la cristalizarea ideilor noii şcoli psihanalitice, 
adleriene. 

Trecând la punerea în practică a planului „cuceririi Americii“, 
unde Freud călcase victorios încă în anul 1909, începând din anul 1915 
Alfred Adler a întreprins tot mai frecvente călătorii peste Atlantic, 
ținând conferințe în mai multe orașe din Statele Unite ale Americii, 
unde în cele din urmă s-a şi stabilit. Din 1917 i s-a oferit posibilitatea 
de a ţine un curs de psihologie medicală la Columbia University și la 
New York Medical Center, pentru ca în anul 1932 să ocupe un post de 
„visiting professor“la Long Island College for Medicine. Trei ani mai 
târziu, când a devenit cetățean american cu drepturi depline, a fondat 
Journal of Individual Psychology. 

S-a stins din viaţă la 28 mai 1937, la Aberdeen, în Scoţia, unde 
venise să conferenţieze pe teme de psihologie individuală aplicativă. A 
decedat în plină stradă, nu departe de hotelul unde trăsese, răpus de un 
fulgerător atac de apoplexie. 

Principalele sale scrieri sunt: Studiu asupra inferiorității organelor 
(1907), A vindeca și a educa (1914, în colaborare cu Carl Furtmiiller), 
Practica și teoria psihologiei individuale (1920), Cunoașterea omului 
(1927), Psihologia individuală în școală (1929), Psihologia școlarului 
greu educabil (1930) şi Sensul vieții (1933). Mai este de amintit și 
volumul Religie și psihologie individuală (1933), scris în colaborare 
cu Ernst Jahn. 


Dr. LEONARD GA VRILIU 

